CELEX: 32016D0288
Language: el
Date: 2015-03-27 00:00:00
Title: Απόφαση (ΕΕ) 2016/288 της Επιτροπής, της 27ης Μαρτίου 2015, σχετικά με το καθεστώς ενισχύσεων SA.34775 (13/C) (πρώην 12/NN) που έθεσε σε εφαρμογή το Ηνωμένο Βασίλειο — Φόρος επί των αδρανών υλικών [κοινοποιηθείσα υπό τον αριθμό C(2015) 2141] (Κείμενο που παρουσιάζει ενδιαφέρον για τον ΕΟΧ)

4.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 59/87
            
         ΑΠΌΦΑΣΗ (ΕΕ) 2016/288 ΤΗΣ ΕΠΙΤΡΟΠΉΣ
   της 27ης Μαρτίου 2015
   σχετικά με το καθεστώς ενισχύσεων SA.34775 (13/C) (πρώην 12/NN) που έθεσε σε εφαρμογή το Ηνωμένο Βασίλειο — Φόρος επί των αδρανών υλικών
   
      
         [κοινοποιηθείσα υπό τον αριθμό C(2015) 2141]
      
   
   (Το κείμενο στην αγγλική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
   Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
   Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τις εν λόγω διατάξεις (1) και έλαβε υπόψη τις παρατηρήσεις αυτές,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   
               (1)
            
            
               Με επιστολή της 20ής Δεκεμβρίου 2001 (που πρωτοκολλήθηκε στις 28 Δεκεμβρίου 2001), οι αρχές του Ηνωμένου Βασιλείου («αρχές του ΗΒ») κοινοποίησαν στην Επιτροπή καθεστώς ενισχύσεων με τίτλο «σταδιακή εισαγωγή του φόρου επί των αδρανών υλικών στη Βόρεια Ιρλανδία». Στην κοινοποίησή τους, οι αρχές του ΗΒ ενημέρωσαν την Επιτροπή για την πρόθεσή τους να θεσπίσουν φόρο επί των αδρανών υλικών με ισχύ από την 1η Απριλίου 2002. Ο εν λόγω φόρος θεσπίστηκε με τον νόμο του προϋπολογισμού (Finance Act) του 2001, μέρος 2, άρθρα 16 έως 49 και παραρτήματα 4 έως 10. Το καθαυτό καθεστώς ενισχύσεων (σταδιακή εισαγωγή του φόρου επί των αδρανών υλικών στη Βόρεια Ιρλανδία) δηλώθηκε ότι συνίσταται στην εισαγωγή του φόρου σε διάφορα στάδια στη Βόρεια Ιρλανδία, με σκοπό τη διατήρηση της διεθνούς ανταγωνιστικότητας των εταιρειών της Βόρειας Ιρλανδίας που παράγουν βιομηχανικά προϊόντα όπως το σκυρόδεμα και η άσφαλτος από αδρανή. Αυτή η σταδιακή εφαρμογή του φόρου για τη Βόρεια Ιρλανδία επρόκειτο να θεσπιστεί με τον νόμο του προϋπολογισμού του 2002.
            
         
               (2)
            
            
               Εκτός από την κοινοποίηση, στις 27 Σεπτεμβρίου 2001 η Επιτροπή έλαβε καταγγελία από δύο εταιρείες που δραστηριοποιούνται στην εξόρυξη και μεταποίηση αδρανών υλικών και, στις 15 Απριλίου 2002, πρόσθετη καταγγελία από την British Aggregates Association («BAA»). Οι καταγγέλλοντες θεωρούσαν ότι ο νόμος του προϋπολογισμού του 2001 χορηγούσε κρατική ενίσχυση υπέρ των προϊόντων και των διεργασιών που απαλλάσσονται από τον φόρο επί των αδρανών υλικών («ΦΑΥ») και ότι οι παρεκκλίσεις όσον αφορά τη Βόρεια Ιρλανδία συνιστούσαν ενίσχυση ασυμβίβαστη με την εσωτερική αγορά.
            
         
               (3)
            
            
               Μετά την υποβολή συμπληρωματικών στοιχείων στις 21 Φεβρουαρίου 2002, η Επιτροπή εξέδωσε, στις 24 Απριλίου 2002, απόφαση για μη διατύπωση αντιρρήσεων όσον αφορά τον ΦΑΥ (2). Η Επιτροπή έκρινε ότι οι διάφορες απαλλαγές που προέβλεπε ο νόμος του προϋπολογισμού του 2001 ήταν δικαιολογημένες βάσει της λογικής που διέπει τον φόρο και ότι ο νόμος του προϋπολογισμού του 2001 δεν ενείχε στοιχείο κρατικής ενίσχυσης. Επιπλέον, η Επιτροπή θεώρησε ότι η σταδιακή εισαγωγή του ΦΑΥ στη Βόρεια Ιρλανδία συνιστούσε ενίσχυση συμβατή με την εσωτερική αγορά.
            
         
               (4)
            
            
               Στις 12 Ιουλίου 2002, η BAA άσκησε προσφυγή ακυρώσεως της αποφάσεως της Επιτροπής της 24ης Απριλίου 2002, που καταχωρίστηκε ως υπόθεση T-210/02. Στις 13 Σεπτεμβρίου 2006, το Γενικό Δικαστήριο απέρριψε την προσφυγή στο σύνολό της. Στις 27 Νοεμβρίου 2006, η BAA υπέβαλε αίτημα αναίρεσης της απόφασης του Γενικού Δικαστηρίου. Με την απόφαση της 22ας Δεκεμβρίου 2008 στην υπόθεση C-487/06 P, το Δικαστήριο ακύρωσε την προσβληθείσα απόφαση και ανέπεμψε την υπόθεση στο Γενικό Δικαστήριο.
            
         
               (5)
            
            
               Στις 7 Μαρτίου 2012, με την απόφασή του στην υπόθεση T-210/02 RENV, το Γενικό Δικαστήριο ακύρωσε την προαναφερθείσα στην αιτιολογική σκέψη 3 απόφαση της Επιτροπής. Το Γενικό Δικαστήριο αποφάνθηκε ότι η Επιτροπή δεν μπόρεσε να αποδείξει ότι η διαφοροποίηση του φόρου σε συνάρτηση με την απαλλαγή αιτιολογείται με βάση την αρχή της κοινής φορολογίας που διέπει τον ΦΑΥ ή βάσει του περιβαλλοντικού στόχου του ΦΑΥ. Το Γενικό Δικαστήριο αποφάνθηκε ιδίως ότι η Επιτροπή δεν είχε λάβει υπόψη την εν λόγω αρχή της κοινής φορολογίας για να διαπιστώσει κατά πόσον τα τυχόν πλεονεκτήματα που δημιούργησε ο ΦΑΥ είχαν επιλεκτικό χαρακτήρα. Συναφώς, το Γενικό Δικαστήριο επεσήμανε τις ανακολουθίες ως προς την ορολογία που χρησιμοποίησε η Επιτροπή στην απόφασή της, και συγκεκριμένα όσον αφορά τους όρους «παρθένα αδρανή», «πρωτογενή αδρανή» και «δευτερογενή αδρανή», οι οποίοι δεν αντιστοιχούσαν στους όρους που χρησιμοποιήθηκαν στον νόμο του προϋπολογισμού του 2001, όπως τροποποιήθηκε. Επιπλέον, η Επιτροπή δεν εξήγησε στην απόφασή της γιατί ορισμένα απαλλασσόμενα από τον φόρο υλικά (που χρησιμοποιούνται ως αδρανή, όπως τα αργιλικά αδρανή) δεν βρίσκονταν στην ίδια πραγματική και νομική κατάσταση με αυτήν των υποκείμενων στον φόρο υλικών.
            
         
               (6)
            
            
               Μετά την ακύρωση της απόφασης της Επιτροπής της 24ης Απριλίου 2002, η Επιτροπή κλήθηκε να επανεκτιμήσει κατά πόσον οι φορολογικές απαλλαγές, εξαιρέσεις και ελαφρύνσεις τις οποίες προέβλεπε ο νόμος του προϋπολογισμού του 2001, όπως τροποποιήθηκε από τον νόμο του προϋπολογισμού του 2002 και τον νόμο του προϋπολογισμού του 2007, συνιστούσαν κρατική ενίσχυση. Η Επιτροπή καταχώρισε την υπόθεση ως NN, εφόσον ο ΦΑΥ ίσχυε από την 1η Απριλίου του 2002. Το ζήτημα της συμβατότητας της σταδιακής εισαγωγής του ΦΑΥ στη Βόρεια Ιρλανδία εξετάζεται στο πλαίσιο άλλης διαδικασίας [βλέπε SA.18859 (11/C) — Ηνωμένο Βασίλειο — Απαλλαγή από τον φόρο επί των αδρανών υλικών στη Βόρεια Ιρλανδία].
            
         
               (7)
            
            
               Εκτός από τις παρατηρήσεις και τα έγγραφα που υποβλήθηκαν κατά τη διάρκεια των δικαστικών διαδικασιών ενώπιον των Δικαστηρίων της Ένωσης, ο καταγγέλλων υπέβαλε και πρόσθετες παρατηρήσεις και στοιχεία στην Επιτροπή, στις 13 Ιουνίου 2012 και στις 26 Οκτωβρίου 2012. Οι εν λόγω παρατηρήσεις διαβιβάστηκαν στο Ηνωμένο Βασίλειο στις 15 Μαΐου 2013. Στις 27 Σεπτεμβρίου 2012 και στις 27 Μαΐου 2013, οι αρχές του Ηνωμένου Βασιλείου υπέβαλαν πρόσθετα στοιχεία σχετικά με τον ΦΑΥ.
            
         
               (8)
            
            
               Με επιστολή της 31ης Ιουλίου 2013, η Επιτροπή ενημέρωσε το Ηνωμένο Βασίλειο ότι αποφάσισε να κινήσει τη διαδικασία που ορίζει το άρθρο 108 παράγραφος 2 της Συνθήκης όσον αφορά τις φορολογικές απαλλαγές, εξαιρέσεις και ελαφρύνσεις που θεσπίστηκαν στο άρθρο 17 παράγραφος 3 στοιχείο ε) και στοιχείο στ) σημεία i) και ii) και στο άρθρο 17 παράγραφος 4 στοιχείο α) (εφόσον τα απαλλασσόμενα υλικά αποτελούνται εξ ολοκλήρου από άνθρακα, λιγνίτη, σχιστή άργιλο, σχιστόλιθο και χρησιμοποιούνται ως αδρανή ή αποτελούνται κυρίως από άνθρακα, λιγνίτη, σχιστή άργιλο και σχιστόλιθο), στο άρθρο 17 παράγραφος 4 στοιχείο γ) σημεία i) και ii) (όταν τα υλικά αποτελούνται εξ ολοκλήρου από στείρα), στο άρθρο 17 παράγραφος 4 στοιχείο στ) (όσον αφορά την άργιλο), στο άρθρο 18 παράγραφος 2 στοιχείο β) (εφόσον αφορά απαλλασσόμενη διεργασία η οποία παρέχει υλικά που χρησιμοποιούνται ως αδρανή) και στο άρθρο 30 παράγραφος 1 στοιχείο β) (εφόσον αφορά απαλλασσόμενη διεργασία κατά την έννοια του άρθρου 18 παράγραφος 2 στοιχείο β) που παρέχει υλικά τα οποία χρησιμοποιούνται ως αδρανή) του νόμου του προϋπολογισμού του 2001, όπως τροποποιήθηκε με τον νόμο του προϋπολογισμού του 2002 και τον νόμο του προϋπολογισμού του 2007. Η Επιτροπή δεν προέβαλε αντιρρήσεις ως προς τις φορολογικές απαλλαγές, εξαιρέσεις και ελαφρύνσεις που θεσπίστηκαν στο άρθρο 17 παράγραφος 2 στοιχεία β), γ) και δ), στο άρθρο 17 παράγραφος 3 στοιχεία β), γ), δ) και δα), στο άρθρο 17 παράγραφος 4 στοιχεία δ) και ε), στο άρθρο 17 παράγραφος 4 στοιχείο α) (εφόσον τα απαλλασσόμενα υλικά αποτελούνται εξ ολοκλήρου από άνθρακα, λιγνίτη, σχιστή άργιλο και σχιστόλιθο που χρησιμοποιούνται για άλλους σκοπούς και όχι ως αδρανή), το άρθρο 17 παράγραφος 4 στοιχείο γ) (όταν αποτελούνται εξ ολοκλήρου από στείρα), το άρθρο 17 παράγραφος 4 στοιχείο στ) (εκτός από την άργιλο), το άρθρο 18 παράγραφος 2 στοιχεία α) και β) (εφόσον πρόκειται για υλικά που δεν χρησιμοποιούνται ως αδρανή), το άρθρο 18 παράγραφος 2 στοιχείο γ), το άρθρο 30 παράγραφος 1 στοιχεία α) και β) [όσον αφορά απαλλασσόμενες διεργασίες κατά την έννοια του άρθρου 18 παράγραφος 2 στοιχεία α) και γ)], το άρθρο 30 παράγραφος 1 στοιχείο β) (εφόσον αφορά απαλλασσόμενη διεργασία κατά την έννοια του άρθρου 18 παράγραφος 2 στοιχείο β) που παρέχει υλικά τα οποία δεν χρησιμοποιούνται ως αδρανή) και το άρθρο 30 παράγραφος 1 στοιχείο γ) του νόμου του προϋπολογισμού του 2001, όπως τροποποιήθηκε με τον νόμο του προϋπολογισμού του 2002 και τον νόμο του προϋπολογισμού του 2007, για τον λόγο ότι δεν συνιστούν κρατική ενίσχυση κατά την έννοια του άρθρου 107 παράγραφος 1 της Συνθήκης για τη λειτουργία της Ευρωπαϊκής Ένωσης.
            
         
               (9)
            
            
               Η απόφαση της Επιτροπής για την κίνηση της διαδικασίας δημοσιεύθηκε στην Επίσημη Εφημερίδα της Ευρωπαϊκής Ένωσης
                   (3) (η «απόφαση για την κίνηση της διαδικασίας»). Η Επιτροπή κάλεσε τους ενδιαφερόμενους να υποβάλουν τις παρατηρήσεις τους σχετικά με την εν λόγω ενίσχυση.
            
         
               (10)
            
            
               Η Επιτροπή έλαβε εκτενείς παρατηρήσεις από δεκαέξι ενδιαφερόμενα μέρη από τις 20 Δεκεμβρίου 2013 έως τις 17 Ιανουαρίου του 2014, συμπληρωματικά στοιχεία από ένα μέλος της British Aggregates Association (βρετανικής ένωσης αδρανών υλικών) στις 10 Φεβρουαρίου 2014 και από την British Aggregates Association στις 5 Μαρτίου 2014. Διαβιβάστηκαν στο Ηνωμένο Βασίλειο στις 27 Μαΐου 2014 και στις 13 Ιουνίου 2014, στο οποίο δόθηκε η δυνατότητα να υποβάλει παρατηρήσεις. Το Ηνωμένο Βασίλειο υπέβαλε τις παρατηρήσεις του με επιστολή της 30ής Ιουνίου 2014. Επιπλέον, υπέβαλε παρατηρήσεις σχετικά με την απόφαση για την κίνηση της διαδικασίας την 1η Οκτωβρίου 2013, στις 31 Οκτωβρίου 2013 και στις 28 Φεβρουαρίου 2014.
            
         
               (11)
            
            
               Η Επιτροπή ζήτησε πρόσθετες πληροφορίες από το Ηνωμένο Βασίλειο στις 14 Ιουλίου 2014, την 1η Σεπτεμβρίου 2014, στις 8 Σεπτεμβρίου 2014 και τις 28 Νοεμβρίου 2014. Το Ηνωμένο Βασίλειο υπέβαλε τα στοιχεία αυτά στις 29 Αυγούστου 2014, 9 Σεπτεμβρίου 2014, 18 Σεπτεμβρίου 2014 και 8 και 9 Δεκεμβρίου 2014.
            
         
               (12)
            
            
               Μετά από τριμερή σύσκεψη στις 15 Ιουλίου 2014, η Επιτροπή κάλεσε, στις 18 Ιουλίου 2014, το Ηνωμένο Βασίλειο και την BAA να υποβάλουν από κοινού συμπληρωματικά στοιχεία. Τα εν λόγω στοιχεία υποβλήθηκαν στην Επιτροπή στις 8 Σεπτεμβρίου 2014. Η BAA υπέβαλε πρόσθετα στοιχεία στις 15 Σεπτεμβρίου 2014, απαντώντας σε ερωτήσεις της Επιτροπής. Τα υποβληθέντα στοιχεία στη συνέχεια διαβιβάστηκαν στις αρχές του Ηνωμένου Βασιλείου στις 17 Οκτωβρίου 2014, οι οποίες απάντησαν στις 12 Νοεμβρίου 2014, 14 Νοεμβρίου 2014 και 17 Νοεμβρίου 2014.
            
         
               (13)
            
            
               Η Επιτροπή ζήτησε πρόσθετα στοιχεία από την BAA στις 10 Ιουλίου 2014 και στις 16 Οκτωβρίου 2014. Η BAA υπέβαλε τα εν λόγω στοιχεία στις 6 Νοεμβρίου 2014 και στις 21 Νοεμβρίου 2014. Τα στοιχεία διαβιβάστηκαν στις αρχές του Ηνωμένου Βασιλείου στις 2 Δεκεμβρίου 2014, οι οποίες απάντησαν στις 18 Δεκεμβρίου 2014.
            
         2.   ΑΝΑΛΥΤΙΚΗ ΠΕΡΙΓΡΑΦΗ ΤΟΥ ΜΕΤΡΟΥ
   
   2.1.   ΕΝΝΟΙΑ ΤΩΝ ΑΔΡΑΝΩΝ ΥΛΙΚΩΝ
   
   
               (14)
            
            
               Τα αδρανή χρησιμοποιούνται στον κατασκευαστικό κλάδο. Μπορούν γενικά (4) να περιγραφούν ως αποτελούμενα από κοκκώδη ή σωματιδιακά υλικά που λόγω των φυσικών ιδιοτήτων τους και της χημικής τους αδράνειας είναι κατάλληλα για χρήση στον κατασκευαστικό κλάδο ως έχουν ή με την προσθήκη τσιμέντου, ασβέστου ή ασφάλτου, ως σκυρόδεμα (5), σκύρα οδοποιίας, άσφαλτος ή στρώμα αποστράγγισης (6), ή για χρήση ως επίχωμα κατασκευών (7). Τα αδρανή μπορεί να είναι φυσικά, τεχνητά (βιομηχανικά) ή ανακυκλωμένα (8). Οι αιτιολογικές σκέψεις 8 έως 13 της απόφασης για την κίνηση της διαδικασίας περιγράφουν αναλυτικά την έννοια και τη χρήση των αδρανών.
            
         
               (15)
            
            
               Ο ορισμός των αδρανών είναι άρρηκτα συνδεδεμένος με τις πιθανές χρήσεις ορισμένων κοκκωδών ή σωματιδιακών υλικών λατομείων στον κατασκευαστικό κλάδο, όπως εξηγείται ανωτέρω στην αιτιολογική σκέψη 14, καθώς αυτό είναι το πρωταρχικό στοιχείο που διαφοροποιεί την έννοια των αδρανών από την έννοια των ορυκτών.
            
         
               (16)
            
            
               Τα φυσικά αδρανή είναι αδρανή που απαντούν στη φύση και μπορούν να χρησιμοποιηθούν χωρίς βιομηχανική κατεργασία. Τα υλικά αυτά είναι η άμμος, το χαλίκι και τα θραυστά υλικά (9) και εξορύσσονται από λατομεία και ορυχεία αμμοχάλικου ή προέρχονται από την εκβάθυνση θαλάσσιου πυθμένα.
            
         
               (17)
            
            
               Τα ανακυκλωμένα αδρανή λαμβάνονται από την επανεπεξεργασία υλικών τα οποία είχαν χρησιμοποιηθεί προηγουμένως σε κατασκευές, συμπεριλαμβανομένων των οικοδομικών απορριμμάτων και υλικών κατεδαφίσεων (10).
            
         
               (18)
            
            
               Τα τεχνητά αδρανή είναι κατά κανόνα ελαφροβαρή και υψηλής πυκνότητας αδρανή που υποβάλλονται σε επεξεργασία για ειδικές χρήσεις. Παράγονται με την εφαρμογή βιομηχανικής διεργασίας (συνήθως θερμικής επεξεργασίας). Παραδείγματα: αδρανή σκωρίας υψικαμίνου, διογκωμένης αργίλου, διογκωμένου περλίτη, σβόλων διογκωμένου πολυστυρενίου (11).
            
         
               (19)
            
            
               Τα υλικά που είναι κατάλληλα να χρησιμοποιηθούν ως αδρανή μπορούν να χρησιμοποιούνται επίσης για την παραγωγή άλλων προϊόντων. Υπό αυτή την έννοια, γίνεται διάκριση στον κλάδο μεταξύ των χρήσεων άμμου, χαλικιού και θραυστών υλικών ως αδρανών και ως μη αδρανών (12). Ενδεικτικά, οι θραυστοί λίθοι, η άμμος και το χαλίκι χρησιμοποιούνται ως μη αδρανή για την παραγωγή τσιμέντου, υάλου και σε άλλες βιομηχανικές (13) ή γεωργικές εφαρμογές (14).
            
         2.2.   ΤΟ ΥΠΟΒΑΘΡΟ ΤΟΥ ΦΑΥ ΚΑΙ Ο ΣΤΟΧΟΣ ΤΟΥ
   
   
               (20)
            
            
               Τα αδρανή είναι πεπερασμένος φυσικός πόρος από πλευράς τοποθεσιών από τις οποίες μπορούν να εξορυχτούν σε αποδεκτές συνθήκες (15). Η λατόμευση αδρανών αφαιρεί γη μεσοπρόθεσμα και μακροπρόθεσμα και προκαλεί περιβαλλοντική ζημία και ρύπανση.
            
         
               (21)
            
            
               Μετά τη λήψη μιας σειράς μέτρων για την αντιμετώπιση των περιβαλλοντικών προβλημάτων από τη λατόμευση αδρανών, που περιγράφονται στις αιτιολογικές σκέψεις 15 έως 18 της απόφασης για την κίνηση της διαδικασίας, τον Απρίλιο του 2002 επιβλήθηκε ο ΦΑΥ με σκοπό να ενθαρρυνθεί η αποδοτικότερη χρήση των αδρανών στον κατασκευαστικό κλάδο μέσω:
               
                           —
                        
                        
                           Της ενσωμάτωσης στην τιμή των αδρανών ορισμένων περιβαλλοντικών στοιχείων του κόστους της εξόρυξης αδρανών, όπως η ηχορύπανση, η σκόνη, η οπτική όχληση και η απώλεια βιοποικιλότητας. Από αυτή την άποψη, ο ΦΑΥ θα πρέπει να ενθαρρύνει την αποδοτική εξόρυξη αδρανών καθώς και την οικονομία στη χρήση και τη μείωση αποβλήτων στο εργοτάξιο.
                        
                     
                           —
                        
                        
                           Της ενθάρρυνσης μιας μετατόπισης της ζήτησης από τα αδρανή που εξορύσσονται επί τούτου προς εναλλακτικές λύσεις, όπως:
                           
                                       —
                                    
                                    
                                       τα ανακυκλωμένα αδρανή,
                                    
                                 
                                       —
                                    
                                    
                                       τα απόβλητα και υποπροϊόντα άλλων διεργασιών, περιλαμβανομένης της απόληψης άλλων ορυκτών (απόβλητα ορυχείων αργίλου και άνθρακα, απόβλητα υάλου και ελαστικών αυτοκινήτων) (16).
                                    
                                 
                     
         
               (22)
            
            
               Ως προς αυτό, οι αρχές του Ηνωμένου Βασιλείου εξήγησαν, με αφορμή την απόφαση για την κίνηση της διαδικασίας, ότι τα αδρανή που χρησιμοποιούνται στον κατασκευαστικό κλάδο είναι συνήθως προϊόντα χαμηλής αξίας, ιδίως σε σύγκριση με το συνολικό κόστος των οικοδομικών έργων στα οποία χρησιμοποιούνται τα αδρανή. Η απόληψη των αδρανών από το έδαφος είναι σχετικά εύκολη. Για τον λόγο αυτό, χωρίς πρόσθετα μηνύματα μέσω των τιμών, όπως αυτό που εκπέμπει ο ΦΑΥ, δεν υπάρχει συγκεκριμένο κίνητρο για την αποδοτική χρήση των αδρανών.
            
         
               (23)
            
            
               Επίσης, χωρίς πρόσθετα μηνύματα μέσω των τιμών, η ανακύκλωση αδρανών δεν θα ήταν οικονομικά βιώσιμη. Οι αρχές του ΗΒ έκριναν ότι η παροχή κινήτρων για τη χρήση ανακυκλωμένων αδρανών, μολονότι και αυτή έχει περιβαλλοντικό κόστος, όπως η κατανάλωση ενέργειας και η ηχορύπανση, αποτελεί σημαντικό στοιχείο της μείωσης του περιβαλλοντικού κόστους που συνδέεται με την εξόρυξη υλικών από το έδαφος (όπως οι μακροπρόθεσμες επιπτώσεις στη βιοποικιλότητα). Πράγματι, η χρήση ανακυκλωμένων υλικών δεν απαιτεί τη διατάραξη νέου εδάφους ή του θαλάσσιου πυθμένα.
            
         
               (24)
            
            
               Εκτός από το ότι ενθαρρύνει τη χρήση ανακυκλωμένων αδρανών ως εναλλακτική λύση αντί των υλικών λατομείου, η διάρθρωση του ΦΑΥ αποσκοπεί επίσης στη μείωση της εξόρυξης άμμου, χαλικιού και πετρωμάτων που προορίζονται ειδικά να χρησιμοποιηθούν ως αδρανή, ευνοώντας τη χρήση άλλων υλικών τα οποία διαφορετικά θα απορρίπτονταν. Τα υποπροϊόντα, τα στείρα και τα απόβλητα άλλων εξορυκτικών ή βιομηχανικών διεργασιών θεωρούνται συνήθως κατώτερης ποιότητας και προδιαγραφών από τα υλικά που εξορύσσονται επί τούτου και αξιοποιούνται ως αδρανή. Μπορεί να έχουν ελαφρώς διαφορετικές χρήσεις και εφαρμογές. Ενδεικτικά, λόγω της μικρότερης πυκνότητας ή του ανόμοιου μεγέθους τους, ενδέχεται να μη μπορούν να χρησιμοποιηθούν με ασφάλεια στην κατασκευή ορισμένων οδοστρωμάτων ή σε άλλες περιπτώσεις όπου τα αδρανή πρέπει να είναι ανθεκτικά σε μεγάλη καταπόνηση και φθορά από χρήση. Παρ' όλα αυτά, τα υποπροϊόντα, τα απόβλητα και τα στείρα μπορούν ακόμη να αποτελούν βιώσιμη εναλλακτική λύση αντί των αδρανών ανώτερης ποιότητας σε πολλές περιπτώσεις. Τα υποπροϊόντα, τα απόβλητα και τα στείρα από τις διεργασίες που προσδιορίζονται στον νόμο του προϋπολογισμού του 2001 θα απορρίπτονταν χωρίς την ύπαρξη του ΦΑΥ. Επειδή, ωστόσο, είναι αναπόφευκτο υποπροϊόν πολλών διεργασιών που παρέχουν σημαντικά υλικά για τον κατασκευαστικό κλάδο (όπως τα πλακίδια στέγης από σχιστόλιθο) ή για άλλες βιομηχανίες (όπως ο άστριος για την υαλουργία), οι αρχές του ΗΒ έκριναν αποδοτικότερο από περιβαλλοντική άποψη να ενθαρρύνουν τη χρήση αυτών των υλικών ως αδρανών αντί της απόρριψής τους ως αποβλήτων. Αυτό αποτρέπει το πρόσθετο περιβαλλοντικό κόστος με τη χρησιμοποίηση ενός προϊόντος που έχει ήδη εξορυχθεί και, σε διαφορετική περίπτωση, θα απορρίπτονταν ως απόβλητο, σε αντίθεση με την (πρόσθετη) εξόρυξη πρωτογενών αδρανών με περιττό πρόσθετο περιβαλλοντικό κόστος (διατάραξη νέας γης). Επιπλέον, αυτό συμβάλλει στην αποκατάσταση γαιών που έχουν ήδη παραμορφωθεί από τους μεγάλους χώρους εναπόθεσης αποβλήτων και στείρων. Οι αρχές του ΗΒ πρόσθεσαν ότι η εφαρμογή του ΦΑΥ σε αυτά τα υλικά θα είχε το ανεπιθύμητο αποτέλεσμα να αποθαρρύνει την ήδη ανεπαρκή χρήση αυτών των υλικών και να αυξήσει με τον τρόπο αυτό αντί να μειώσει τις απορρίψεις σε χώρους εναπόθεσης αποβλήτων. Η αιτιολογική σκέψη 23 της απόφασης για την κίνηση της διαδικασίας παραθέτει αναλυτικά στοιχεία των εκτιμήσεων για τις διαθέσιμες ποσότητες των εναλλακτικών δυνατοτήτων.
            
         
               (25)
            
            
               Σύμφωνα με τις αρχικές προβλέψεις, ο ΦΑΥ θα μείωνε τη ζήτηση για παρθένα αδρανή κατά μέσο όρο κατά 20 εκατ. τόνους ετησίως.
            
         
               (26)
            
            
               Οι αρχές του ΗΒ είχαν αναφέρει ότι, δεδομένου του στόχου της αποδοτικότερης εξόρυξης και χρήσης των παρθένων αδρανών, «ο φόρος επιβαρύνει εκείνους που εξορύσσουν πετρώματα για τους σκοπούς της εμπορικής εκμετάλλευσης αδρανών» (17). Ως προς αυτό, οι αρχές του ΗΒ εξήγησαν ότι, ενώ η λατόμευση υλικών υψηλών προδιαγραφών για να χρησιμοποιηθούν στον κλάδο των κατασκευών παράγει και υλικά κατώτερης ποιότητας και, κατ' επέκταση, χαμηλότερης τιμής, στην πράξη δεν είναι δυνατή η φορολογική ελάφρυνση αυτών των προϊόντων κατά παρόμοιο τρόπο όπως για τα υποπροϊόντα βιομηχανικών διεργασιών ή άλλων εξορυκτικών δραστηριοτήτων. Πρώτον, η αναλογία μεταξύ αδρανών υψηλής ποιότητας και χαμηλής ποιότητας διαφέρει από λατομείο σε λατομείο λόγω γεωλογικών παραγόντων, αλλά δεν αποτελεί αμετάβλητο στοιχείο για δεδομένο λατομείο, εφόσον αποδοτικότερες πρακτικές μπορούν να συμβάλλουν στη μείωση του ποσοστού των αδρανών χαμηλής ποιότητας. Επιπλέον, ο όρος αδρανή χαμηλής ποιότητας έχει, σε σχετικό βαθμό, υποκειμενική χροιά. Αυτό που μια λατομική επιχείρηση ενδεχομένως θα θεωρούσε προϊόν χαμηλής ποιότητας θα μπορούσε να περιλαμβάνεται στη σειρά των πρωτογενών προϊόντων ενός άλλου λατομείου. Η απαλλαγή των αδρανών χαμηλής ποιότητας θα μπορούσε συνεπώς να έχει ως αποτέλεσμα την άνιση μεταχείριση των λατομικών επιχειρήσεων και τη φοροαποφυγή ή τη φοροδιαφυγή. Η εκτενής δημόσια διαβούλευση με φορείς του κλάδου για το θέμα αυτό κατά τον χρόνο της εισαγωγής του ΦΑΥ δεν κατέληξε σε κάποιο πρακτικά χρήσιμο ορισμό του τρόπου διάκρισης μεταξύ υλικών υψηλής ποιότητας, που θα έπρεπε να φορολογούνται, και υποπροϊόντων χαμηλότερης ποιότητας που λαμβάνονται από τη διαδικασία εξόρυξης αδρανών υψηλής αξίας. Οι αρχές του ΗΒ επισήμαναν ακόμη ότι η φορολόγηση αδρανών χαμηλής ποιότητας αντικατοπτρίζει επίσης την επιθυμία αντιμετώπισης του περιβαλλοντικού κόστους της εξόρυξης αδρανών, ανεξάρτητα από το αν το εξορυσσόμενο προϊόν θεωρείται εντέλει υψηλής ή χαμηλής ποιότητας.
            
         
               (27)
            
            
               Τέλος, οι αρχές του ΗΒ είχαν επισημάνει ότι ο ΦΑΥ δεν σχεδιάστηκε ως γενικός φόρος στην εξόρυξη ορυκτών, αλλά ως φόρος στην εξόρυξη πέτρας, άμμου και χαλικιού που χρησιμοποιούνται ως αδρανή στον κατασκευαστικό κλάδο και αποτελούν αντικείμενο εμπορικής εκμετάλλευσης στο Ηνωμένο Βασίλειο. Οι αρχές του ΗΒ εξήγησαν ότι, ενώ και η εξόρυξη άλλων υλικών μπορεί να έχει παρόμοιες περιβαλλοντικές επιπτώσεις, δεν έχουν όλοι κατάλληλες εναλλακτικές δυνατότητες για μείωση της εξορυκτικής έντασης μέσω της χρήσης εναλλακτικών υλικών, όπως τα ανακυκλωμένα υλικά και τα στείρα. Επιπλέον, η εξόρυξη αδρανών αποτελούσε τη μεγαλύτερη εξορυκτική δραστηριότητα στο Ηνωμένο Βασίλειο (το 2002, αντιπροσώπευε περίπου το 70 % κατά βάρος σε τόνους του συνόλου των εξορυχθέντων ορυκτών) και, ως εκ τούτου, αποτελούσε την κύρια πηγή περιβαλλοντικής ζημίας από την εξόρυξη ορυκτών σε ολόκληρο το Ηνωμένο Βασίλειο. Το εύρος του φόρου καθορίστηκε με σκοπό να επιτευχθεί όσο τον δυνατόν μεγαλύτερο περιβαλλοντικό όφελος με τη μορφή της μείωσης της εξόρυξης αδρανών και ως προς τη διατήρηση στρατηγικών πόρων, χωρίς ταυτόχρονα να επιβάλλεται υπερφορολόγηση σε υλικά για τα οποία δεν υπάρχει εναλλακτική δυνατότητα.
            
         2.3.   ΝΟΜΟΣ ΤΟΥ ΠΡΟΥΠΟΛΟΓΙΣΜΟΥ ΤΟΥ 2001, ΕΝΑΡΞΗ ΙΣΧΥΟΣ, ΤΡΟΠΟΠΟΙΗΣΕΙΣ ΚΑΙ ΔΙΑΡΚΕΙΑ
   
   
               (28)
            
            
               Η πρωτογενής νομοθεσία που διέπει τον ΦΑΥ ορίζεται στον νόμο του προϋπολογισμού του 2001, άρθρα 16 έως 49 και παραρτήματα 4 έως 10. Ο νόμος του προϋπολογισμού του 2001 εγκρίθηκε στις 11 Μαΐου 2001 και τροποποιήθηκε επανειλημμένα, όπως αναφέρεται στις αιτιολογικές σκέψεις 28 και 29 της απόφασης για την κίνηση της διαδικασίας. Η παρούσα απόφαση αναφέρεται στον νόμο του προϋπολογισμού του 2001, όπως τροποποιήθηκε στη συνέχεια. Ο ΦΑΥ τέθηκε σε ισχύ την 1η Απριλίου του 2002 και παραμένει σε ισχύ. Ο νόμος δεν θέτει χρονικό περιορισμό στην εφαρμογή του ΦΑΥ.
            
         
               (29)
            
            
               Μετά την απόφαση για την κίνηση της διαδικασίας, οι αρχές του ΗΒ τροποποίησαν τον νόμο του προϋπολογισμού του 2001 με την αναστολή των απαλλαγών για τα υλικά για τα οποία η Επιτροπή διατύπωσε αμφιβολίες την 1η Απριλίου 2014.
            
         
               (30)
            
            
               Οι αρχές του ΗΒ εξήγησαν ότι, κατά την προετοιμασία της αναγκαίας νομοθεσίας για την αναστολή, αποφάνθηκαν βάσει των παρατηρήσεων που έλαβαν από φορείς του κλάδου ότι δεν θα είχε πρακτική εφαρμογή το να προσδιορίσουν κατά πόσον ορισμένα υλικά είχαν «εξορυχθεί για να χρησιμοποιηθούν ως αδρανή». Κατά συνέπεια, επινόησαν ένα νέο κριτήριο, αυτό της χρήσης «για κατασκευαστικούς σκοπούς» το οποίο είναι σύμφωνο με τους ορισμούς της ισχύουσας νομοθεσίας. Για να επιτευχθεί, ωστόσο, με την εφαρμογή του τελευταίου κριτηρίου το ίδιο αποτέλεσμα με αυτό που προέβλεπε η απόφαση για την κίνηση της διαδικασίας, η νομοθεσία περί αναστολής προβλέπει επιπλέον ότι: i) η άργιλος (συμπεριλαμβανομένων της πλαστικής αργίλου, του καολίνη και της πυρίμαχης αργίλου) και η σχιστή άργιλος που χρησιμοποιούνται για την κατασκευή δομικών κεραμικών προϊόντων και ii) ο ορυκτός γύψος που χρησιμοποιείται για τη δημιουργία δομικού γύψου και γυψοσανίδων θεωρούνται απαλλασσόμενες διεργασίες. Και αυτό διότι θα μπορούσαν να περιληφθούν σε υλικά που εξορύσσονται «για κατασκευαστικούς σκοπούς», αλλά δεν αποτελούν χρήσεις των αντίστοιχων υλικών ως αδρανών.
            
         2.4.   ΔΙΑΡΘΡΩΣΗ ΤΟΥ ΦΑΥ ΚΑΙ ΓΕΓΟΝΟΤΑ ΠΟΥ ΕΝΕΡΓΟΠΟΙΟΥΝ ΤΗΝ ΕΦΑΡΜΟΓΗ ΤΟΥ ΦΟΡΟΥ
   
   
               (31)
            
            
               Το άρθρο 16 παράγραφος 1 του νόμου του προϋπολογισμού του 2001 αναφέρει ότι «επιβάλλεται φόρος με την ονομασία φόρος επί των αδρανών, σύμφωνα με το παρόν Μέρος, στα αδρανή που αποτελούν αντικείμενο εμπορικής εκμετάλλευσης». Το άρθρο 16 παράγραφος 2 αναφέρει ότι «Η επιβάρυνση του φόρου θα επέρχεται οσάκις μια ποσότητα υποκείμενων στον φόρο αδρανών υλικών αποτελεί αντικείμενο, κατά την ημερομηνία έναρξης ή μετά από αυτήν, εμπορικής εκμετάλλευσης στο Ηνωμένο Βασίλειο».
            
         
               (32)
            
            
               Σύμφωνα με το άρθρο 17 παράγραφος 1 ως «αδρανές υλικό»«νοείται (με την επιφύλαξη του άρθρου 18 κατωτέρω) κάθε πέτρωμα, χαλίκι ή άμμος, μαζί με κάθε ουσία που επί του παρόντος είναι ενσωματωμένη στο πέτρωμα, το χαλίκι ή την άμμο, ή απαντά στη φύση αναμεμειγμένη με αυτά».
            
         
               (33)
            
            
               Το άρθρο 18 παράγραφος 1 προβλέπει ότι: «Στο παρόν Μέρος οι αναφορές σε αδρανή: α) θεωρείται ότι περιλαμβάνουν τα στείρα, τα απόβλητα, τα θραύσματα και άλλα υποπροϊόντα που προκύπτουν από την εφαρμογή οποιασδήποτε απαλλασσόμενης διεργασίας σε κάθε αδρανές υλικό, β) αλλά δεν περιλαμβάνουν τίποτε άλλο που προκύπτει από την εφαρμογή οποιασδήποτε τέτοιας διεργασίας σε οποιοδήποτε αδρανές».
            
         
               (34)
            
            
               Σύμφωνα με το άρθρο 18 παράγραφος 2, οι απαλλασσόμενες διεργασίες είναι:
               
                           «α)
                        
                        
                           η κοπή οποιουδήποτε πετρώματος για την παραγωγή λίθων με μία ή περισσότερες επίπεδες επιφάνειες·
                        
                     
                           β)
                        
                        
                           κάθε διεργασία με την οποία μια συναφής ουσία αποσπάται ή διαχωρίζεται με άλλον τρόπο (είτε ως μέρος της διεργασίας απόληψής της από το έδαφος είτε με άλλον τρόπο) από οποιοδήποτε αδρανές υλικό·
                        
                     
                           γ)
                        
                        
                           κάθε διεργασία για την παραγωγή ασβέστου ή τσιμέντου από ασβεστόλιθο ή από ασβεστόλιθο και οτιδήποτε άλλο.».
                        
                     
         
               (35)
            
            
               Το άρθρο 18 παράγραφος 3 ορίζει ότι οι σχετικές ουσίες είναι οι ακόλουθες: α) ανυδρίτες· β) πλαστική άργιλος· γ) βαρυτίνες· δ) καολίνης· ε) άστριος· στ) πυρίμαχη άργιλος· ζ) φθορίτης· η) αποχρωστική γαία· θ) ημιπολύτιμοι ή πολύτιμοι λίθοι· ι) ορυκτός γύψος· ια) οποιοδήποτε μέταλλο ή μετάλλευμα· ιβ) μοσχοβίτης· ιγ) περλίτης· ιδ) ποτάσα· ιε) κίσσηρη· ιστ) φωσφορίτες· ιζ) χλωριούχο νάτριο· ιη) τάλκης· ιθ) βερμικουλίτης. Τα στοιχεία δ) και η) του άρθρου 18 παράγραφος 3 παραλείφθηκαν αναδρομικά από την 1η Απριλίου 2002 με τροποποιήσεις που επέφερε ο νόμος του προϋπολογισμού του 2002.
            
         
               (36)
            
            
               Το άρθρο 16 παράγραφος 2 του νόμου του προϋπολογισμού του 2001, σε συνδυασμό με το άρθρο 19 παράγραφοι 1 και 2, καθορίζει ότι ο ΦΑΥ ενεργοποιείται με την πρώτη επέλευση ενός από τους ακόλουθους τέσσερις τρόπους εμπορικής εκμετάλλευσης εντός του Ηνωμένου Βασιλείου:
               
                           α)
                        
                        
                           η ποσότητα αδρανών απομακρύνεται από τον τόπο προέλευσής τους ή οποιονδήποτε χώρο που έχει καταχωριστεί στην επωνυμία προσώπου που είναι ο φορέας εκμετάλλευσης του τόπου προέλευσης των υλικών (18), ή από κάθε άλλον τόπο στον οποίο είχε μεταφερθεί η ποσότητα των σχετικών υλικών με σκοπό να υποβληθούν σε απαλλασσόμενη διεργασία στον εν λόγω τόπο, αλλά δεν υποβλήθηκαν εκεί σε καμία τέτοια διεργασία·
                        
                     
                           β)
                        
                        
                           καθίσταται αντικείμενο συμφωνίας προμήθειας από οποιοδήποτε πρόσωπο (19)·
                        
                     
                           γ)
                        
                        
                           χρησιμοποιείται για κατασκευαστικούς σκοπούς (20)· ή
                        
                     
                           δ)
                        
                        
                           αναμειγνύεται με άλλον τρόπο εκτός από τους επιτρεπόμενους (21), με οποιοδήποτε άλλο υλικό ή ουσία εκτός από το νερό.
                        
                     
         
               (37)
            
            
               Για τους σκοπούς του ΦΑΥ, ο νόμος του προϋπολογισμού του 2001 κάνει διάκριση κυρίως μεταξύ τριών ειδών τόπων προέλευσης:
               
                           α)
                        
                        
                           του λιμένα ή άλλου τόπου εκφόρτωσης στον οποίο εκφορτώνεται για πρώτη φορά αδρανές υλικό που ανασύρθηκε από τον θαλάσσιο πυθμένα του Ηνωμένου Βασιλείου [άρθρο 20 παράγραφος 1 στοιχείο α)]·
                        
                     
                           β)
                        
                        
                           του τόπου στον οποίο πραγματοποιήθηκε η απαλλασσόμενη διεργασία [άρθρο 20 παράγραφος 1 στοιχείο β)]. Αυτό αφορά περιπτώσεις κατά τις οποίες έχει εφαρμοστεί απαλλασσόμενη διεργασία, έχει εξορυχτεί η απαλλασσόμενη ουσία και έχει απομείνει ποσότητα αδρανών που αποτελεί αντικείμενο εμπορικής εκμετάλλευσης. Η εγκατάσταση στην οποία πραγματοποιήθηκε η εξόρυξη της απαλλασσόμενης ουσίας θεωρείται τόπος προέλευσης των αδρανών·
                        
                     
                           γ)
                        
                        
                           της εγκατάστασης απόληψης των αδρανών από το έδαφος [άρθρο 20 παράγραφος 1 στοιχείο δ)].
                        
                     
         
               (38)
            
            
               Η έννοια της εμπορικής εκμετάλλευσης έχει ως αποτέλεσμα την εφαρμογή του ΦΑΥ τόσο στα αδρανή που εξορύσσονται στο Ηνωμένο Βασίλειο όσο και στα εισαγόμενα. Τα εισαγόμενα αδρανή υπόκεινται στον φόρο όχι όταν εκφορτώνονται στο Ηνωμένο Βασίλειο (22) αλλά όταν αποτελούν αντικείμενο συμφωνίας (και τα αδρανή βρίσκονται ήδη στο ΗΒ) ή χρησιμοποιούνται για κατασκευαστικούς σκοπούς (στο ΗΒ) ή αναμειγνύονται (στο ΗΒ) με οποιοδήποτε υλικό ή ουσία εκτός από το νερό, εκτός εάν αυτό επιτρέπεται (23).
            
         
               (39)
            
            
               Το άρθρο 19 παράγραφος 3 του νόμου του προϋπολογισμού του 2001 περιέχει πρόσθετα στοιχεία σχετικά με την έννοια της εμπορικής εκμετάλλευσης. Το στοιχείο ε) προβλέπει ότι δεν υφίσταται εμπορική εκμετάλλευση όταν ένα υλικό —χωρίς να υποβάλλεται σε καμία διεργασία που συνεπάγεται την ανάμειξή του με άλλη ουσία ή υλικό (εκτός από το νερό)— καθίσταται εκ νέου μέρος του εδάφους στην εγκατάσταση της απόληψής του (24).
            
         
               (40)
            
            
               Τα άρθρα 21 και 22 ορίζουν τον φορέα εκμετάλλευσης ενός χώρου και αν είναι ο φορέας εκμετάλλευσης ή κάποιο άλλο πρόσωπο υπεύθυνο για την εκμετάλλευση (και, ως εκ τούτου υπόχρεος ΦΑΥ) σε μια δεδομένη περίπτωση.
            
         2.5.   Η ΕΝΝΟΙΑ ΤΩΝ ΥΠΟΚΕΙΜΕΝΩΝ ΣΤΟΝ ΦΟΡΟ ΑΔΡΑΝΩΝ — ΑΠΑΛΛΑΓΕΣ ΑΠΟ ΤΟΝ ΦΑΥ ΚΑΙ ΠΙΣΤΩΣΕΙΣ ΦΟΡΟΥ
   
   
               (41)
            
            
               Το άρθρο 17 παράγραφος 2 του νόμου του προϋπολογισμού του 2001 προβλέπει ότι ένα αδρανές υλικό δεν είναι φορολογητέο σε τέσσερις περιπτώσεις:
               
                           α)
                        
                        
                           εάν απαλλάσσεται ρητά·
                        
                     
                           β)
                        
                        
                           εάν έχει χρησιμοποιηθεί στο παρελθόν για κατασκευαστικούς σκοπούς (είτε πριν είτε μετά την ημερομηνία έναρξης της εφαρμογής του νόμου)·
                        
                     
                           γ)
                        
                        
                           εάν είναι ή προέρχεται από αδρανές υλικό στο οποίο έχει ήδη επιβληθεί ΦΑΥ·
                        
                     
                           δ)
                        
                        
                           εάν είναι αδρανές υλικό που απομακρύνθηκε από τον χώρο προέλευσής του πριν από την ημερομηνία έναρξης της εφαρμογής του νόμου.
                        
                     
         
               (42)
            
            
               Ένα αδρανές υλικό θεωρείται ότι χρησιμοποιείται για κατασκευαστικούς σκοπούς όταν χρησιμοποιείται ως υλικό ή αντιστήριγμα στην κατασκευή ή τη βελτίωση οποιουδήποτε δομικού έργου (περιλαμβανομένων των οδών, μονοπατιών, υποστρωμάτων υφισταμένων ή υπό κατασκευή σιδηροδρομικών γραμμών, επιχώσεων, κτηρίων και γεφυρών) ή αναμειγνύεται με οτιδήποτε ως μέρος της διεργασίας παραγωγής κονιάματος, σκυροδέματος, πισσούχου ασφαλτομίγματος, σκύρων οδοποιίας ή κάθε παρόμοιου δομικού υλικού (25).
            
         
               (43)
            
            
               Το άρθρο 17 παράγραφος 3 ορίζει ότι το αδρανές υλικό απαλλάσσεται από τον ΦΑΥ εάν:
               
                           «β)
                        
                        
                           αποτελείται εξ ολοκλήρου από αδρανές υλικό που αποκτήθηκε μέσω της αφαίρεσής του από το έδαφος του οικοπέδου κτηρίου ή υπό κατασκευή κτηρίου κατά τη διάρκεια νόμιμων εκσκαφών: i) σε σχέση με τη μετατροπή ή την ανέγερση του κτηρίου· και ii) αποκλειστικά με σκοπό τη θεμελίωση ή την τοποθέτηση σωλήνων ή καλωδίων κάθε είδους·
                        
                     
                           γ)
                        
                        
                           αποτελείται εξ ολοκλήρου από αδρανές υλικό που αποκτήθηκε i) μέσω της αφαίρεσής του από την κοίτη ποταμού, διαύλου ή υδατορεύματος (φυσικού ή τεχνητού) ή άλλης διόδου προς οιονδήποτε λιμένα (φυσικό ή τεχνητό)· και ii) κατά την εκτέλεση έργων εκβάθυνσης με αποκλειστικό σκοπό τη δημιουργία, αποκατάσταση, βελτίωση ή συντήρηση των εν λόγω ποταμού, διαύλου, υδατορεύματος ή διόδου·
                        
                     
                           δ)
                        
                        
                           αποτελείται εξ ολοκλήρου από αδρανές υλικό που αποκτήθηκε μέσω της αφαίρεσής του από το έδαφος κατά μήκος της όδευσης ή προτεινόμενης όδευσης υφιστάμενου ή υπό κατασκευή αυτοκινητοδρόμου ή κατά τις εκσκαφές που εκτελούνται: i) με σκοπό τη βελτίωση ή τη συντήρηση του αυτοκινητοδρόμου ή την κατασκευή του αυτοκινητοδρόμου· και ii) όχι με σκοπό την εξόρυξη του εν λόγω αδρανούς υλικού·
                        
                     
                           δα)
                        
                        
                           αποτελείται εξ ολοκλήρου από αδρανές υλικό που αποκτήθηκε μέσω της αφαίρεσής του από το έδαφος κατά μήκος υφιστάμενης ή υπό κατασκευή γραμμής σιδηροδρόμου, τροχιοδρόμου ή μονοτρόχιου σιδηροδρόμου και κατά την εκτέλεση εκσκαφών: i) με σκοπό τη βελτίωση ή τη συντήρηση του σιδηροδρόμου, τροχιοδρόμου ή μονοτρόχιου σιδηροδρόμου ή την κατασκευή του προτεινόμενου σιδηροδρόμου, τροχιοδρόμου ή μονοτρόχιου σιδηροδρόμου· και ii) όχι με σκοπό την εξόρυξη του εν λόγω αδρανούς υλικού·
                        
                     
                           ε)
                        
                        
                           αποτελείται εξ ολοκλήρου από τα στείρα, τα απόβλητα ή άλλα υποπροϊόντα, αλλά όχι από τα υπερκείμενα, που προκύπτουν από την απόληψη ή άλλο διαχωρισμό καολίνη ή πλαστικής αργίλου από οιαδήποτε ποσότητα αδρανούς υλικού· ή
                        
                     
                           στ)
                        
                        
                           αποτελείται εξ ολοκλήρου από τα στείρα οιασδήποτε διεργασίας διαχωρισμού i) άνθρακα, λιγνίτη, σχιστόλιθου ή σχιστής αργίλου, ή ii) ουσίας που απαριθμείται στο άρθρο 18 παράγραφος 3 κατωτέρω, από άλλο πέτρωμα μετά την εξόρυξή του ή την απόληψή του μαζί με αυτό το πέτρωμα.».
                        
                     
         
               (44)
            
            
               Το άρθρο 17 παράγραφος 3 στοιχείο δα) παρεμβλήθηκε με το άρθρο 22 παράγραφος 3 του νόμου του προϋπολογισμού του 2007 και εφαρμόζεται από την 1η Αυγούστου 2007.
            
         
               (45)
            
            
               Επιπλέον, το άρθρο 17 παράγραφος 4 απαλλάσσει τα αδρανή που αποτελούνται εξ ολοκλήρου ή κυρίως από ένα ή περισσότερα από τα ακόλουθα, ή αποτελούν μέρος υλικού με αυτή τη σύσταση:
               
                           «α)
                        
                        
                           άνθρακα, λιγνίτη, σχιστόλιθο ή σχιστή άργιλο·
                        
                     
                           γ)
                        
                        
                           στείρα ή απόβλητα ή άλλα υποπροϊόντα i) οιασδήποτε βιομηχανικής διεργασίας καύσης, ή ii) της τήξης ή του καθαρισμού μετάλλων·
                        
                     
                           δ)
                        
                        
                           θραύσματα διάτρησης που προκύπτουν από οιαδήποτε εργασία εκτελούμενη σύμφωνα με άδεια που έχει χορηγηθεί βάσει του νόμου περί πετρελαίου του 1998 [ή του νόμου περί (παραγωγής) πετρελαίου (Βόρεια Ιρλανδία) του 1964]·
                        
                     
                           ε)
                        
                        
                           οτιδήποτε προκύπτει από την εκτέλεση έργων κατά την άσκηση αρμοδιοτήτων που πρέπει να ασκούνται σύμφωνα με τις διατάξεις του νέου νόμου για τα έργα οδοποιίας του 1991, του διατάγματος για τα έργα οδοποιίας (Βόρεια Ιρλανδία) του 1993 ή του διατάγματος για τα έργα οδοποιίας (Βόρεια Ιρλανδία) του 1995 ή κατ' εφαρμογή τους ή αρμοδιοτήτων που ανατίθενται με τις εν λόγω διατάξεις ή κατ' εφαρμογή τους·
                        
                     
                           στ)
                        
                        
                           άργιλο, χώμα ή φυτική ή άλλη οργανική ύλη.».
                        
                     
         
               (46)
            
            
               Σύμφωνα με την ανακοίνωση ΦΑΥ 1 ο όρος «εξ ολοκλήρου» δηλώνει ότι το 100 % του εν λόγω υλικού είναι απαλλασσόμενο υλικό. «Κυρίως» σημαίνει ότι ποσοστό άνω του 50 % του υλικού είναι απαλλασσόμενο υλικό. Η τεχνητή μείξη αδρανών με μεγαλύτερη ποσότητα απαλλασσόμενου υλικού δεν παράγει απαλλασσόμενο μείγμα, αλλά έχει ως αποτέλεσμα την οφειλή του ΦΑΥ επί των αδρανών κατά τον χρόνο της μείξης.
            
         
               (47)
            
            
               Το άρθρο 30 παράγραφος 1 του νόμου του προϋπολογισμού του 2001 προβλέπει τη δυνατότητα κανονιστικής ρύθμισης που θα στοιχειοθετεί το δικαίωμα ενός προσώπου σε πίστωση φόρου, εάν:
               
                           α)
                        
                        
                           το αδρανές υλικό που υπόκειται σε ΦΑΥ εξάγεται από το Ηνωμένο Βασίλειο σε μορφή αδρανούς υλικού·
                        
                     
                           β)
                        
                        
                           το αδρανές υλικό που υπόκειται σε ΦΑΥ υποβάλλεται σε απαλλασσόμενη διεργασία·
                        
                     
                           γ)
                        
                        
                           το αδρανές υλικό που υπόκειται σε ΦΑΥ χρησιμοποιείται σε καθορισμένη βιομηχανική ή γεωργική διεργασία·
                        
                     
                           δ)
                        
                        
                           το αδρανές υλικό που υπόκειται σε ΦΑΥ διατίθεται κατά τρόπο που δεν συνιστά χρησιμοποίησή τους για κατασκευαστικούς σκοπούς κατά τα ορισθέντα (26)· ή
                        
                     
                           ε)
                        
                        
                           το σύνολο ή μέρος της οφειλής προς ένα πρόσωπο υπεύθυνο για την εμπορική εκμετάλλευση των αδρανών διαγράφεται στους λογαριασμούς του ως επισφαλής απαίτηση.
                        
                     
         
               (48)
            
            
               Το άρθρο 30 παράγραφος 1 στοιχείο β) του νόμου του προϋπολογισμού του 2001 προβλέπει φορολογική ελάφρυνση σε περίπτωση που το υλικό υποβάλλεται σε απαλλασσόμενη διεργασία κατά την έννοια του άρθρου 18 παράγραφος 2 στοιχεία α), β) και γ) του νόμου του προϋπολογισμού του 2001, ενώ για τα εν λόγω υλικά έχει καταβληθεί ήδη ΦΑΥ. Αποτυπώνει με τον τρόπο αυτό τις απαλλαγές που προβλέπονται στο άρθρο 18 παράγραφος 2.
            
         
               (49)
            
            
               Οι βιομηχανικές και γεωργικές διεργασίες που μπορούν να ωφεληθούν από φορολογική ελάφρυνση βάσει του άρθρου 30 παράγραφος 1 στοιχείο γ) απαριθμούνται στο παράρτημα «Βιομηχανικές και γεωργικές διεργασίες» του κανονισμού 13 των (γενικών) κανονισμών για τον φόρο επί των αδρανών υλικών του 2002. Η ανακοίνωση ΦΑΥ 2 (27) περιγράφει αναλυτικότερα το είδος των σχετικών διεργασιών. Πρόκειται για τις ακόλουθες διεργασίες:
               
                  Βιομηχανικές διεργασίες
               
               
                           —
                        
                        
                           Κωδικός 001: Παραγωγή και τήξη σιδήρου, χάλυβα και μη σιδηρούχων μετάλλων, περιλαμβανομένων των διεργασιών χυτηρίου, της χύτευσης με τη μέθοδο του χαμένου κεριού, της πυροσυσσωμάτωσης και της συρματοποίησης
                        
                     
                           —
                        
                        
                           Κωδικός 002: Κραματοποίηση
                        
                     
                           —
                        
                        
                           Κωδικός 003: Μείωση των εκπομπών στην ατμόσφαιρα, το έδαφος και τα ύδατα
                        
                     
                           —
                        
                        
                           Κωδικός 004: Φιλτράρισμα και καθαρισμός πόσιμου νερού, αέρα και ελαίων
                        
                     
                           —
                        
                        
                           Κωδικός 005: Επεξεργασία λυμάτων
                        
                     
                           —
                        
                        
                           Κωδικός 006: Παραγωγή ενέργειας
                        
                     
                           —
                        
                        
                           Κωδικός 007: Διεργασίες κεραμοποιίας
                        
                     
                           —
                        
                        
                           Κωδικός 008: Διεργασίες πυρίμαχων υλικών
                        
                     
                           —
                        
                        
                           Κωδικός 009: Παραγωγή γυαλιού και προϊόντων γυαλιού
                        
                     
                           —
                        
                        
                           Κωδικός 010: Παραγωγή υαλοϊνών
                        
                     
                           —
                        
                        
                           Κωδικός 011: Τεχνητές ίνες
                        
                     
                           —
                        
                        
                           Κωδικός 012: Παραγωγή και μεταποίηση τροφίμων και ποτών
                        
                     
                           —
                        
                        
                           Κωδικός 013: Παραγωγή πλαστικών, καουτσούκ και PVC
                        
                     
                           —
                        
                        
                           Κωδικός 014: Παραγωγή χημικών προϊόντων, όπως ανθρακικό νάτριο, μαγνησία θαλάσσιου νερού, αλουμίνα, πυριτίας
                        
                     
                           —
                        
                        
                           Κωδικός 015: Παραγωγή ανθρακικού ασβεστίου με κατακρήμνιση
                        
                     
                           —
                        
                        
                           Κωδικός 016: Παραγωγή φαρμάκων, λευκαντικών, προϊόντων υγιεινής και απορρυπαντικών
                        
                     
                           —
                        
                        
                           Κωδικός 017: Διεργασίες προσθήκης ανθρακικού οξέος
                        
                     
                           —
                        
                        
                           Κωδικός 018: Παραγωγή πληρωτικών υλικών για επιχρίσματα, στεγανωτικά υλικά, κόλλες, χρώματα, ενέματα, στόκο, μαστίχη και άλλων συνδετικών ή τροποποιητικών μέσων
                        
                     
                           —
                        
                        
                           Κωδικός 019: Παραγωγή χρωστικών, βερνικιών και μελάνης
                        
                     
                           —
                        
                        
                           Κωδικός 020: Παραγωγή υποστρωμάτων ανάπτυξης φυτών και σημάνσεων για γήπεδα αθλημάτων και άλλες εγκαταστάσεις αναψυχής
                        
                     
                           —
                        
                        
                           Κωδικός 021: Αποτέφρωση
                        
                     
                           —
                        
                        
                           Κωδικός 022: Παραγωγή ξηραντικών
                        
                     
                           —
                        
                        
                           Κωδικός 023: Παραγωγή υποθεμάτων, υποστρωμάτων και αφρωδών υλικών για χαλιά
                        
                     
                           —
                        
                        
                           Κωδικός 024: Διεργασίες ρητίνης
                        
                     
                           —
                        
                        
                           Κωδικός 025: Παραγωγή πρόσθετων λιπαντικών
                        
                     
                           —
                        
                        
                           Κωδικός 026: Βυρσοδεψία
                        
                     
                           —
                        
                        
                           Κωδικός 027: Χαρτοποιία
                        
                     
                           —
                        
                        
                           Κωδικός 028: Παραγωγή υλικών καλλιτεχνίας
                        
                     
                           —
                        
                        
                           Κωδικός 029: Παραγωγή άμμου για σκάμματα, π.χ. για παιδικές χαρές
                        
                     
                           —
                        
                        
                           Κωδικός 030: Παραγωγή πήλινων περιστεριών σκοποβολής
                        
                     
                           —
                        
                        
                           Κωδικός 031: Διεργασίες λείανσης: ειδική αμμοβολή, λείανση χωρίς χρήση σιδήρου (χαλικόμυλοι) και παραγωγή λειαντικού χαρτιού
                        
                     
                           —
                        
                        
                           Κωδικός 032: Χρήση ως πρόσθετο συγκράτησης ανοικτών ρωγμών σε έρευνες (ή στην παραγωγή) πετρελαίου, όπως η άμμος ρωγματώσεων και τα υγρά γεώτρησης
                        
                     
                           —
                        
                        
                           Κωδικός 033: Αποθείωση και υγρός καθαρισμός απαερίων
                        
                     
                           —
                        
                        
                           Κωδικός 034: Παραγωγή συστημάτων καταστολής σκόνης στα ορυχεία
                        
                     
                           —
                        
                        
                           Κωδικός 035: Παραγωγή πυροσβεστήρων
                        
                     
                           —
                        
                        
                           Κωδικός 036: Παραγωγή υλικών πυροπροστασίας
                        
                     
                           —
                        
                        
                           Κωδικός 037: Εξουδετέρωση οξέων
                        
                     
                           —
                        
                        
                           Κωδικός 038: Παραγωγή υλικών τριβής, όπως κατασκευαστικά στοιχεία αυτοκινήτων
                        
                     
                  Γεωργικές διεργασίες
               
               
                           —
                        
                        
                           Κωδικός 039: Παραγωγή εδαφοβελτιωτικών
                        
                     
                           —
                        
                        
                           Κωδικός 040: Παραγωγή ζωοτροφών
                        
                     
                           —
                        
                        
                           Κωδικός 041: Παραγωγή υλικών για ζωοστρωμνές
                        
                     
                           —
                        
                        
                           Κωδικός 042: Παραγωγή λιπασμάτων
                        
                     
                           —
                        
                        
                           Κωδικός 043: Παραγωγή παρασιτοκτόνων και ζιζανιοκτόνων
                        
                     
                           —
                        
                        
                           Κωδικός 044: Παραγωγή καλλιεργητικών μέσων, περιλαμβανομένων των λιπασμάτων λιπασματοποίησης (κομπόστ), αποκλειστικά για γεωργική και κηπευτική χρήση
                        
                     
                           —
                        
                        
                           Κωδικός 045: Κατεργασία εδάφους, περιλαμβανομένων του εμπλουτισμού με ανόργανα άλατα και της μείωσης της οξύτητας.
                        
                     
         2.6.   ΣΥΝΤΕΛΕΣΤΗΣ ΤΟΥ ΦΟΡΟΥ
   
   
               (50)
            
            
               Αρχικά, ο ΦΑΥ εισπράττονταν με συντελεστή 1,60 στερλίνες ανά τόνο. Ο συντελεστής αυξήθηκε σε 1,95 στερλίνες ανά τόνο για τα αδρανή που ήταν αντικείμενο εμπορικής εκμετάλλευσης την 1η Απριλίου 2008 και μετέπειτα. Σήμερα εφαρμόζεται συντελεστής 2 στερλίνες ανά τόνο (από την 1η Απριλίου του 2009).
            
         2.7.   ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΕΠΙΣΗΜΗΣ ΔΙΑΔΙΚΑΣΙΑΣ ΕΡΕΥΝΑΣ
   
   
               (51)
            
            
               Όπως εξηγείται στην αιτιολογική σκέψη 170 της απόφασης για την κίνηση της διαδικασίας, η Επιτροπή εξέφρασε αμφιβολίες για το κατά πόσον οι απαλλαγές και εξαιρέσεις που αναφέρονται στην αιτιολογική σκέψη 139 της απόφασης για την κίνηση της διαδικασίας (28) (οι «υπό εξέταση απαλλαγές») ήταν δικαιολογημένες με βάση τις γενικές αρχές και τη λογική που διέπουν τον ΦΑΥ. Οι σχετικές εξαιρέσεις και απαλλαγές απάλλασσαν κατά τα φαινόμενα τους δικαιούχους από έναν φόρο τον οποίο υπό κανονικές συνθήκες θα όφειλαν να καταβάλουν και συνιστούσαν ενίσχυση λειτουργίας. Επειδή δεν είχε αρκετά στοιχεία για να αποφανθεί κατά πόσον τα μέτρα ήταν σύμφωνα με το Κοινοτικό πλαίσιο σχετικά με τις κρατικές ενισχύσεις για την προστασία του περιβάλλοντος (29) («ΚΠΠΕ του 2001») και με τις Κοινοτικές κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος (30) («ΚΓΠΕ του 2008»), η Επιτροπή είχε αμφιβολίες ως προς τη συμβατότητα των υπό εξέταση απαλλαγών και εξαιρέσεων με την εσωτερική αγορά.
            
         3.   ΠΑΡΑΤΗΡΗΣΕΙΣ ΕΝΔΙΑΦΕΡΟΜΕΝΩΝ ΜΕΡΩΝ
   
   
               (52)
            
            
               Όπως αναφέρεται στην αιτιολογική σκέψη 10 ανωτέρω, η Επιτροπή έλαβε αναλυτικές παρατηρήσεις από ενδιαφερόμενα μέρη, μετά τη δημοσίευση της απόφασης για την κίνηση της διαδικασίας.
            
         
               (53)
            
            
               Οι παρατηρήσεις των ενδιαφερόμενων μερών αφορούσαν i) την ίδια την απόφαση για την κίνηση της διαδικασίας, ii) τη λογική του ΦΑΥ, iii) τις απαλλαγές που προηγουμένως είχε ήδη κριθεί στην απόφαση για την κίνηση της διαδικασίας ότι δεν συνιστούσαν κρατική ενίσχυση και iv) τις υπό εξέταση απαλλαγές.
            
         
               (54)
            
            
               Για τη διευκόλυνση των παραπομπών, το παρόν τμήμα θα παραθέσει τις παρατηρήσεις που ελήφθησαν σχετικά με την απόφαση για την κίνηση της διαδικασίας. Οι υπόλοιπες κατηγορίες παρατηρήσεων που ελήφθησαν παρουσιάζονται στα σχετικά μέρη της παρούσας απόφασης.
            
         3.1.   ΠΑΡΑΤΗΡΗΣΕΙΣ ΟΣΟΝ ΑΦΟΡΑ ΤΟ ΠΕΡΙΕΧΟΜΕΝΟ ΤΗΣ ΑΠΟΦΑΣΗΣ ΓΙΑ ΤΗΝ ΚΙΝΗΣΗ ΤΗΣ ΔΙΑΔΙΚΑΣΙΑΣ
   
   α)   Παρατηρήσεις του κ. Richard Bird, BAA που ελήφθησαν στις 20 και 23 Δεκεμβρίου 2013
   
   
               (55)
            
            
               Ο κ. Bird υπέβαλε τις παρατηρήσεις του στη δημόσια διαβούλευση με τις αρχές του ΗΒ σχετικά με την προσέγγιση της αναστολής των απαλλαγών από τον ΦΑΥ για τις οποίες η Επιτροπή εξέφρασε αμφιβολίες στην απόφαση για την κίνηση της διαδικασίας.
            
         
               (56)
            
            
               Επιπλέον, ο κ. Bird ισχυρίζεται ότι η απόφαση για την κίνηση της διαδικασίας περιέχει ορισμένες ανακρίβειες, όπως:
               
                           i)
                        
                        
                           Από τα διάφορα λατομεία που προσδιορίστηκαν διαπιστώνεται ότι δεν υπάρχει κίνδυνος εξάντλησης των αδρανών στο Ηνωμένο Βασίλειο.
                        
                     
                           ii)
                        
                        
                           Τα αδρανή σκωρίας, τα αδρανή θραυστού σχιστόλιθου και η πυριτική άμμος από την παραγωγή καολίνη είναι ανέκαθεν σημαντικές πηγές αδρανών.
                        
                     
                           iii)
                        
                        
                           Τα απαλλασσόμενα και τα ανακυκλωμένα αδρανή δεν θα μπορούσαν να αντικαταστήσουν τα αδρανή υψηλής ποιότητας που απαιτούνται στον κατασκευαστικό κλάδο και τα οποία εξορύσσονται μαζί με αδρανή κατώτερης ποιότητας (ένας τόνος αδρανών καλής ποιότητας με έναν τόνο κατώτερης ποιότητας). Έχουν δημιουργηθεί νέοι σωροί απορριμμάτων λόγω αυτών των υλικών.
                        
                     
                           iv)
                        
                        
                           Διαπράττονται διάφορες καταχρήσεις του ΦΑΥ.
                        
                     
                           v)
                        
                        
                           Έχουν ανοίξει λατομεία με μοναδικό σκοπό την παραγωγή αδρανών που απαλλάσσονται από τον φόρο (31). Ο κ. Bird ισχυρίζεται ότι υπάρχουν λατομεία σχιστόλιθου που παράγουν απλώς σχιστόλιθο και καμία ποσότητα σχιστόλιθου για στέγες. Ο κ. Bird αναφέρει ενδεικτικά τις επωνυμίες δύο λατομείων.
                        
                     
                           vi)
                        
                        
                           Τα λατομεία αδρανών σχιστής αργίλου παράγουν και πωλούν αφορολόγητα αδρανή. Ένα εκατ. τόνοι σχιστής αργίλου χρησιμοποιήθηκαν για την κατασκευή οδού κοντά στο Εδιμβούργο.
                        
                     
                           vii)
                        
                        
                           Η απόφαση για την κίνηση της διαδικασίας δεν αναγνωρίζει, κατά τους ισχυρισμούς, τι είναι αδρανή: λίθοι μικρότερου μεγέθους, θραυστοί ή μη, που περιλαμβάνουν φυσική άμμο και χαλίκι. Οι λιθορριπές προστασίας από τη θάλασσα, τα λίθινα αναχώματα για την προστασία ποταμών, η πέτρα τοιχοποιίας, η πέτρα για την κατασκευή τζακιών, η πέτρα κατασκευής τάφρων, οι πλίνθοι οδόστρωσης και οι λίθοι πλήρωσης κενών σε κυματοθραύστες φορολογούνται όλα ως αδρανή, εάν δεν είναι σχιστόλιθος ή σχιστή άργιλος από γεωλογική άποψη.
                        
                     
                           viii)
                        
                        
                           Ο ΦΑΥ είναι παράλογος, εφόσον φορολογείται η άκοπη πέτρα τοιχοποιίας μετά από διαλογή.
                        
                     
                           ix)
                        
                        
                           Μόνον ο σχιστόλιθος από τη Βόρεια Ουαλία μπορεί να χρησιμοποιηθεί για την κατασκευή σχιστολιθικών πλακών στέγης. Ο σχιστόλιθος από άλλες σχιστολιθικές περιοχές του Ηνωμένου Βασιλείου δεν χρησιμοποιείται για την κατασκευή σχιστολιθικών πλακών στέγης, αλλά ως πέτρα τοιχοποιίας ή πλακόστρωσης. Ο ψαμμίτης, η πέτρα τοιχοποιίας και η πέτρα πλακόστρωσης φορολογούνται. Η σχιστή άργιλος δεν χρησιμοποιείται για την κατασκευή πλακών στέγης. Έχουν ανοίξει λατομεία σχιστόλιθου και σχιστής αργίλου, διότι τα υλικά αυτά απαλλάσσονται από τον φόρο (32).
                        
                     
                           x)
                        
                        
                           Κατά τους ισχυρισμούς, ο ΦΑΥ είχε στην πραγματικότητα αρνητικές περιβαλλοντικές επιπτώσεις, διότι οι εργασίες με ανακυκλωμένα αδρανή είναι επιβλαβείς για το περιβάλλον λόγω της μεταφοράς των απαλλασσόμενων από τον φόρο υλικών σε πρόσθετες αποστάσεις.
                        
                     
                           xi)
                        
                        
                           Η πυριτική άμμος από ορυχεία καολίνη αποτελεί ανέκαθεν πηγή αδρανών. Η ποσότητα άμμου στην Κορνουάλη είναι περιορισμένη και, ως εκ τούτου, η άμμος από τα λατομεία καολίνη δεν περιορίζει τη λήψη φυσικής άμμου. Αποτελεί, πράγματι, σημαντική πηγή άμμου στην περιοχή. Αυτή η άμμος νοθεύει την αγορά παιπάλης θραυστών υλικών που είναι υποπροϊόν των τοπικών λατομείων αδρανών σκληρών πετρωμάτων, πρωταρχικός στόχος των οποίων είναι η παραγωγή λιθοσυντριμμάτων αδρανών για σκυρόδεμα, άσφαλτο και για δομικά έργα.
                        
                     
                           xii)
                        
                        
                           Τα υποπροϊόντα καολίνη απαλλάσσονται, ενώ τα υποπροϊόντα ασβεστόλιθου φορολογούνται έστω και αν χρησιμοποιούνται στη γεωργία ή για βιομηχανική επεξεργασία. Παράγουν απόβλητα σε ποσοστό 20 %.
                        
                     
                           xiii)
                        
                        
                           Κατά τους ισχυρισμούς, ορισμένα παλαιά εξαντλημένα ορυχεία καολίνη έχουν τεθεί σε επαναλειτουργία αποκλειστικά για την εκμετάλλευση των απαλλασσόμενων από τον φόρο αδρανών υλικών, αφού ο καολίνης έχει εξαντληθεί. Αντίθετα, για την εκμετάλλευση ενός παλαιού σωρού αποβλήτων γρανίτη θα έπρεπε να καταβληθεί ο φόρος.
                        
                     
                           xiv)
                        
                        
                           Τα υποπροϊόντα του καθαρισμού και της τήξης μετάλλων δεν είναι πράγματι τα ίδια με τα φυσικά αδρανή, αλλά δεν ήταν ποτέ απόβλητα και έχουν πολύ καλή αγορά. Ο κ. Bird ισχυρίζεται ότι ο ΦΑΥ θα πρέπει να επιβάλλεται σε υποπροϊόντα που δεν είναι απόβλητα.
                        
                     
                           xv)
                        
                        
                           Ο κ. Bird πιστεύει ότι είναι αδύνατη η αντικατάσταση των αδρανών ποιότητας από αδρανή που προέρχονται από τις περισσότερες επεξεργασίες σχιστόλιθου, σχιστής αργίλου ή καολίνη.
                        
                     
         
               (57)
            
            
               Ο κ. Bird υπέβαλε συμπληρωματικά στοιχεία στις 10 Φεβρουαρίου 2014 σχετικά με τις χρήσεις αδρανών μεταλλουργικής σκωρίας, ενός υποπροϊόντος της χαλυβουργίας. Σκοπός των υποβληθέντων στοιχείων είναι να αποδειχθεί ότι η μεταλλουργική σκωρία δεν είναι απόβλητο, αλλά πρώτης τάξεως αδρανές που μπορεί να χρησιμοποιηθεί εναλλακτικά αντί του τσιμέντου.
            
         β)   Παρατηρήσεις που υπέβαλε η BAA στις 10 Ιανουαρίου 2014
   
   
               (58)
            
            
               Η BAA θεωρεί ότι η έννοια του αδρανούς υλικού δεν πρέπει να χρησιμοποιείται για να διαπιστωθεί κατά πόσον ο ΦΑΥ συνεπάγεται κρατική ενίσχυση, καθώς δεν υπάρχει σαφής ορισμός των αδρανών που να αντιστοιχεί στο πεδίο εφαρμογής του φόρου. Η Επιτροπή ορίζει τα αδρανή στην απόφαση για την κίνηση της διαδικασίας ως «πετρώματα, χαλίκι και άμμο που εξορύσσονται για να αποτελέσουν υλικά βάσης σε δομικά έργα». Όμως, κατά τους ισχυρισμούς, ο ΦΑΥ επιβάλλεται σε πολλά υλικά που χρησιμοποιούνται για διαφορετικούς σκοπούς από το «να αποτελέσουν υλικά βάσης σε δομικά έργα», όπως οι άκοποι δομικοί λίθοι που χρησιμοποιούνται στην τοιχοποιία, οι λίθοι για λιθορριπές, το έρμα σιδηροδρομικών γραμμών, το πέτρωμα με υψηλό δείκτη αντοχής στη στίλβωση («PSV») για αντιολισθητική άσφαλτο κ.λπ. Η BAA αναφέρει ότι οι βρετανικές αρχές ανταγωνισμού έχουν αξιολογήσει την αγορά των αδρανών σε αρκετές περιπτώσεις και, εν γένει, κατέληξαν στο γενικό συμπέρασμα ότι τα υλικά ειδικών εφαρμογών, όπως το έρμα σιδηροδρομικών γραμμών και το πέτρωμα με υψηλό PSV διαφέρουν ως προς τις αγορές μεταξύ τους και από τα «αδρανή για κατασκευαστικούς σκοπούς», διότι χρησιμοποιούνται σε διαφορετικές εφαρμογές και δεν υπάρχει δυνατότητα υποκατάστασής τους ούτε από την πλευρά της ζήτησης ούτε από την πλευρά της προσφοράς (33).
            
         
               (59)
            
            
               Η BAA υποστηρίζει ότι τρεις από τις φοροαπαλλαγές για τις οποίες η Επιτροπή αποφάνθηκε θετικά στην απόφαση για την κίνηση της διαδικασίας είναι επιλεκτικές, δηλαδή η απαλλαγή για ανακυκλωμένα οικοδομικά απόβλητα, για αδρανή που προέρχονται από εκσκαφή κατά την κατασκευή οδών, σιδηροδρομικών γραμμών, κτηρίων κ.λπ. και για βιομηχανικά απόβλητα/υποπροϊόντα. Η BAA ισχυρίζεται ότι, ως προς τον στόχο της «μετατόπισης της ζήτησης», αυτές οι τρεις κατηγορίες απαλλασσόμενων υλικών βρίσκονται στην ίδια θέση με αυτή των αποβλήτων/υποπροϊόντων, μεταξύ άλλων, καολίνη, σχιστόλιθου και άνθρακα, για τα οποία η Επιτροπή εξέφρασε αμφιβολίες στην απόφαση για την κίνηση της διαδικασίας.
            
         γ)   Παρατηρήσεις που υπέβαλε η Lantoom Quarry στις 16 Ιανουαρίου 2014
   
   
               (60)
            
            
               Η Lantoom Quarry ισχυρίζεται ότι η απόφαση για την κίνηση της διαδικασίας δημιούργησε αβεβαιότητα και είχε επίπτωση στις επενδύσεις και την απασχόληση.
            
         4   ΠΑΡΑΤΗΡΗΣΕΙΣ ΤΟΥ ΗΝΩΜΕΝΟΥ ΒΑΣΙΛΕΙΟΥ
   
   
               (61)
            
            
               Οι αρχές του ΗΒ υπέβαλαν εκτενείς παρατηρήσεις σχετικά με τις αμφιβολίες που διατυπώθηκαν στην απόφαση για την κίνηση της διαδικασίας και πρόσθετα στοιχεία, καθώς και αιτιολόγηση της συμβατότητας για τις εξεταζόμενες απαλλαγές.
            
         
               (62)
            
            
               Δεν ελήφθησαν παρατηρήσεις των αρχών του ΗΒ σχετικά με το περιεχόμενο της ίδιας της απόφασης για την κίνηση της διαδικασίας Για τη διευκόλυνση των παραπομπών, οι παρατηρήσεις και τα στοιχεία που υποβλήθηκαν παρουσιάζονται στα σχετικά τμήματα της παρούσας απόφασης.
            
         5.   ΑΞΙΟΛΟΓΗΣΗ ΤΟΥ ΜΕΤΡΟΥ
   
   
               (63)
            
            
               Η Επιτροπή έχει αποφασίσει ήδη με την έκδοση της απόφασης για την κίνηση της διαδικασίας να μη προβάλει αντιρρήσεις ως προς τις φορολογικές απαλλαγές, εξαιρέσεις και ελαφρύνσεις που θεσπίστηκαν στο άρθρο 17 παράγραφος 2 στοιχεία β), γ) και δ), στο άρθρο 17 παράγραφος 3 στοιχεία β), γ), δ) και δα), στο άρθρο 17 παράγραφος 4 στοιχεία δ) και ε), στο άρθρο 17 παράγραφος 4 στοιχείο α) (εφόσον τα απαλλασσόμενα υλικά αποτελούνται εξ ολοκλήρου από άνθρακα, λιγνίτη, σχιστή άργιλο και σχιστόλιθο που χρησιμοποιούνται για άλλους σκοπούς και όχι ως αδρανή), το άρθρο 17 παράγραφος 4 στοιχείο γ) (όταν αποτελούνται εξ ολοκλήρου από στείρα), το άρθρο 17 παράγραφος 4 στοιχείο στ) (με εξαίρεση την άργιλο), το άρθρο 18 παράγραφος 2 στοιχεία α) και β) (εφόσον πρόκειται για υλικά που δεν χρησιμοποιούνται ως αδρανή), το άρθρο 18 παράγραφος 2 στοιχείο γ), το άρθρο 30 παράγραφος 1 στοιχεία α) και β) [εφόσον αφορά απαλλασσόμενες διεργασίες κατά την έννοια του άρθρου 18 παράγραφος 2 στοιχεία α) και γ)], το άρθρο 30 παράγραφος 1 στοιχείο β) (εφόσον αφορά απαλλασσόμενη διεργασία κατά την έννοια του άρθρου 18 παράγραφος 2 στοιχείο β) που παρέχει υλικά που δεν χρησιμοποιούνται ως αδρανή) και στο άρθρο 30 παράγραφος 1 στοιχείο γ) του νόμου του προϋπολογισμού του 2001, όπως τροποποιήθηκε από τον νόμο του προϋπολογισμού του 2002 και τον νόμο του προϋπολογισμού του 2007, όσον αφορά τον ΦΑΥ, εφόσον η Επιτροπή έκρινε ότι αυτές δεν συνιστούν κρατική ενίσχυση κατά την έννοια του άρθρου 107 παράγραφος 1 της Συνθήκης. Κατά συνέπεια, η Επιτροπή δεν θα αξιολογήσει τις εν λόγω φορολογικές απαλλαγές, εξαιρέσεις και ελαφρύνσεις που προβλέπονται από τον νόμο του προϋπολογισμού του 2001, όπως τροποποιήθηκε με τους νόμους του προϋπολογισμού του 2002 και του 2007 όσον αφορά τον ΦΑΥ και θα περιορίσει την αξιολόγησή της στις υπό εξέταση απαλλαγές.
            
         5.1.   ΑΞΙΟΛΟΓΗΣΗ ΤΩΝ ΠΑΡΑΤΗΡΗΣΕΩΝ ΠΟΥ ΕΛΗΦΘΗΣΑΝ ΣΧΕΤΙΚΑ ΜΕ ΤΟ ΠΕΡΙΕΧΟΜΕΝΟ ΤΗΣ ΑΠΟΦΑΣΗΣ ΓΙΑ ΤΗΝ ΚΙΝΗΣΗ ΤΗΣ ΔΙΑΔΙΚΑΣΙΑΣ
   
   
               (64)
            
            
               Η BAA υποστηρίζει, όπως προαναφέρθηκε στην αιτιολογική σκέψη 59, ότι οι απαλλαγές για ανακυκλωμένα οικοδομικά απόβλητα, αδρανή που προέρχονται από εκσκαφή κατά την κατασκευή οδών, σιδηροδρομικών γραμμών, κτηρίων κ.λπ., και βιομηχανικά απόβλητα/υποπροϊόντα δεν εντάσσονται στη λογική του ΦΑΥ ως προς τον στόχο της «μετατόπισης της ζήτησης».
            
         
               (65)
            
            
               Η Επιτροπή αποφάνθηκε στην απόφαση για την κίνηση της διαδικασίας ότι τα ανακυκλωμένα αδρανή και τα αδρανή λατομείου δεν βρίσκονται σε συγκρίσιμη κατάσταση ως προς τον στόχο του ΦΑΥ και η διάκριση μεταξύ των ανακυκλωμένων αδρανών και των αδρανών λατομείου είναι αποτέλεσμα της φύσης και της λογικής του ΦΑΥ. Είναι σαφές ότι η χρησιμοποίηση ανακυκλωμένων αδρανών, μολονότι η διεργασία ανακύκλωσης είναι λιγότερο φιλική προς το περιβάλλον από την εξόρυξη αδρανών λατομείου, αποτρέπει την εξόρυξη ίσης ποσότητας αδρανών λατομείου. Επιπλέον, η παροχή κινήτρων για τη χρήση υλικών που είναι αναπόφευκτο αποτέλεσμα ορισμένων δραστηριοτήτων που θα ασκούνταν ούτως ή άλλως συμβάλλει σαφώς στη μείωση της συσσώρευσης αποβλήτων και αποτρέπει την εξόρυξη ίσης ποσότητας αδρανών λατομείου.
            
         
               (66)
            
            
               Ως εκ τούτου, αυτές οι τρεις φοροαπαλλαγές συμβάλλουν στην επίτευξη μεγαλύτερου περιβαλλοντικού οφέλους μέσω της αποτροπής πρόσθετης λατόμευσης.
            
         
               (67)
            
            
               Αρκετά ενδιαφερόμενα μέρη ανέφεραν σχετικά με αυτό ότι υπήρξαν περιπτώσεις πρόσθετων εκσκαφών αποκλειστικά με σκοπό την εξόρυξη αδρανών για πώληση. Οι περιπτώσεις αυτές, ωστόσο, αποτελούν σαφείς καταχρήσεις που θα έπρεπε να αναφέρονται και να αντιμετωπίζονται βάσει της εθνικής νομοθεσίας του Ηνωμένου Βασιλείου και δεν υπάγονται στη νομοθεσία περί κρατικών ενισχύσεων.
            
         
               (68)
            
            
               Οι λόγοι για τους οποίους η Επιτροπή εξέφρασε επιφυλάξεις στην απόφαση για την κίνηση της διαδικασίας όσον αφορά τα απόβλητα/υποπροϊόντα, μεταξύ άλλων, καολίνη, σχιστόλιθου και άνθρακα, δεν επηρεάζουν την αξιολόγηση των τριών απαλλαγών που προαναφέρθηκαν και, κυρίως, οι αμφιβολίες που διατύπωσε η Επιτροπή δεν προδικάζουν τα τελικά αποτελέσματα της επίσημης διαδικασίας έρευνας και τα υλικά που αποτελούν αντικείμενο των απαλλαγών είναι διαφορετικά και καταλήγουν σε διαφορετικές καταστάσεις.
            
         
               (69)
            
            
               Ο κ. Bird επισημαίνει ότι ορισμένα υλικά που απαλλάσσονται από τον ΦΑΥ χρησιμοποιούνται ως αδρανή, γεγονός που αποδεικνύει ότι οι απαλλαγές από τον ΦΑΥ συμβάλλουν στην επίτευξη του περιβαλλοντικού του στόχου, εφόσον υποκαθιστούν επιτυχώς τα αδρανή λατομείου.
            
         
               (70)
            
            
               Τα υποβληθέντα από τις αρχές του ΗΒ στοιχεία, όπως αναφέρεται κατωτέρω στην αιτιολογική σκέψη 143, αποδεικνύουν ότι ο αριθμός των λατομείων που παράγουν απαλλασσόμενα υλικά δεν έχει αυξηθεί μετά την εισαγωγή του ΦΑΥ, αλλά, αντίθετα, έχει μειωθεί.
            
         
               (71)
            
            
               Ένα από τα λατομεία που κατονόμασε ο κ. Bird και κατά τους ισχυρισμούς του παράγουν μόνο σχιστόλιθο και όχι σχιστόλιθο για την κατασκευή πλακών στέγης, σύμφωνα με τον ιστότοπο του ίδιου, παράγει σχιστόλιθο για την κατασκευή στεγών. Όσον αφορά το άλλο λατομείο, οι αρχές του ΗΒ δεσμεύτηκαν να διερευνήσουν τι υλικά παράγει πράγματι και θα επιβάλουν την εφαρμογή της εθνικής νομοθεσίας σε συνάρτηση με τα αποτελέσματα της έρευνας.
            
         
               (72)
            
            
               Τόσο οι αρχές του ΗΒ όσο και η BAA υποστήριξαν ότι δεν διαθέτουν στοιχεία ότι πρώην εξοφλημένα λατομεία καολίνη άρχισαν να επαναλειτουργούν πρόσφατα. Εξ όσων γνωρίζουν οι αρχές του ΗΒ, δεν έχουν χορηγηθεί σχετικές άδειες και οι δύο παραγωγοί καολίνη και πλαστικής αργίλου δεν είναι εις γνώση τέτοιας επαναλειτουργίας.
            
         5.2.   ΚΡΑΤΙΚΗ ΕΝΙΣΧΥΣΗ ΚΑΤΑ ΤΗΝ ΕΝΝΟΙΑ ΤΟΥ ΑΡΘΡΟΥ 107 ΠΑΡΑΓΡΑΦΟΣ 1 ΤΗΣ ΣΥΝΘΗΚΗΣ (ΠΡΩΗΝ ΑΡΘΡΟ 87 ΠΑΡΑΓΡΑΦΟΣ 1 ΤΗΣ ΣΥΝΘΗΚΗΣ ΕΚ)
   
   
               (73)
            
            
               Ένα μέτρο συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ, εάν πληροί τέσσερις όρους. Πρώτον, το μέτρο παρέχει οικονομικό πλεονέκτημα στους δικαιούχους. Δεύτερον, το μέτρο ευνοεί ορισμένες επιχειρήσεις ή οικονομικές δραστηριότητες (επιλεκτικότητα). Τρίτον, το μέτρο χρηματοδοτείται από το κράτος ή με κρατικούς πόρους. Και τέταρτον, το μέτρο έχει τη δυνατότητα να επηρεάσει τις μεταξύ κρατών μελών συναλλαγές και να νοθεύσει τον ανταγωνισμό στην εσωτερική αγορά.
            
         
               (74)
            
            
               Κατά πάγια νομολογία, η έννοια της ενίσχυσης είναι γενικότερη από εκείνη της επιδότησης, καθώς καλύπτει όχι μόνον θετικές παροχές, όπως οι καθαυτό επιδοτήσεις, αλλά και κρατικά μέτρα τα οποία, υπό διάφορες μορφές, ελαφρύνουν τις επιβαρύνσεις που κανονικώς βαρύνουν τον προϋπολογισμό μιας επιχειρήσεως και τα οποία, ως εκ τούτου, χωρίς να αποτελούν επιδοτήσεις υπό στενή έννοια, είναι της ίδιας φύσεως και έχουν τα ίδια αποτελέσματα (34).
            
         
               (75)
            
            
               Όσον αφορά το κριτήριο της επιλεκτικότητας του πλεονεκτήματος, είναι αναγκαίο να εξακριβωθεί αν, στο πλαίσιο δεδομένου νομικού καθεστώτος ή ειδικού φορολογικού συστήματος, ένα κρατικό μέτρο μπορεί να ευνοήσει ορισμένες επιχειρήσεις ή ορισμένους κλάδους παραγωγής, κατά την έννοια του άρθρου 107 παράγραφος 1 της ΣΛΕΕ, έναντι άλλων επιχειρήσεων που τελούν σε συγκρίσιμη πραγματική και νομική κατάσταση, ενόψει του σκοπού που επιδιώκεται με το οικείο καθεστώς ή φορολογικό σύστημα (35).
            
         
               (76)
            
            
               Εντούτοις, δεν πληροί αυτή την προϋπόθεση επιλεκτικότητας ένα μέτρο που, μολονότι αποτελεί όφελος για τον αποδέκτη του, δικαιολογείται από τη φύση ή την όλη οικονομία του φορολογικού συστήματος στο οποίο εντάσσεται (36). Συνεπώς, ένα κράτος μέλος μπορεί να αποδείξει ότι ένα μέτρο είναι άμεσο αποτέλεσμα των βασικών ή κατευθυντήριων αρχών του φορολογικού του συστήματος.
            
         
               (77)
            
            
               Προκειμένου να εξετασθεί ο επιλεκτικός χαρακτήρας του πλεονεκτήματος που χορηγεί το επίμαχο μέτρο, ο καθορισμός του πλαισίου αναφοράς έχει αυξημένη σημασία, καθόσον η ύπαρξη πλεονεκτήματος μπορεί να διαπιστωθεί μόνο σε σχέση με το εν λόγω πλαίσιο αναφοράς (37).
            
         
               (78)
            
            
               Συνοπτικά, ο επιλεκτικός χαρακτήρας μπορεί να αξιολογηθεί ακολουθώντας μία προσέγγιση τριών σταδίων:
               
                           i)
                        
                        
                           προσδιορισμός του συστήματος αναφοράς (ή του κοινού φορολογικού καθεστώτος) που στοιχειοθετεί την αρχή της κοινής φορολογίας που διέπει τον ΦΑΥ και τον (περιβαλλοντικό) του στόχο·
                        
                     
                           ii)
                        
                        
                           διαπίστωση του κατά πόσον η διαφοροποίηση του φόρου συνιστά παρέκκλιση από το κοινό φορολογικό καθεστώς, από την άποψη ότι κάνει διάκριση μεταξύ επιχειρηματιών οι οποίοι βρίσκονται σε συγκρίσιμη πραγματική και νομική κατάσταση, και
                        
                     
                           iii)
                        
                        
                           σε περίπτωση που η πραγματική και νομική κατάσταση είναι συγκρίσιμη, η διαφοροποίηση του φόρου δεν συνιστά παρέκκλιση, εφόσον μπορεί να δικαιολογηθεί από τον στόχο του φορολογικού συστήματος. Ελλείψει μιας τέτοιας αιτιολόγησης, το μέτρο πρέπει να θεωρείται εκ των πραγμάτων επιλεκτικό. Κατά την αξιολόγηση της διαφοροποίησης του φόρου, μπορεί να γίνει επίκληση μόνο των εγγενών μηχανισμών του φορολογικού συστήματος που είναι αναγκαίοι για την επίτευξη του επιδιωκόμενου στόχου. Για το θέμα αυτό, δεν μπορούν να ληφθούν υπόψη στόχοι που δεν έχουν συνάφεια με το φορολογικό σύστημα.
                        
                     
         
               (79)
            
            
               Όπως έχει επιβεβαιώσει το Γενικό Δικαστήριο (38), το πλαίσιο αναφοράς εντός του οποίου πρέπει να καθορισθούν η κοινή φορολογία και τα τυχόν επιλεκτικά πλεονεκτήματα είναι ο ίδιος ο ΦΑΥ, με τον οποίο θεσπίσθηκε ένα ειδικό φορολογικό καθεστώς που εφαρμόζεται στον κλάδο των αδρανών υλικών στο Ηνωμένο Βασίλειο. Κατά συνέπεια, η αξιολόγηση του κατά πόσον οι φορολογικές διαφοροποιήσεις είναι δικαιολογημένες πρέπει να γίνει σε σχέση με την κοινή φορολογία και τον στόχο του ΦΑΥ.
            
         
               (80)
            
            
               Η Επιτροπή έχει εξετάσει τον νόμο του προϋπολογισμού του 2001, όπως τροποποιήθηκε αναδρομικά από τον νόμο του προϋπολογισμού του 2002. Εφόσον ο ΦΑΥ αποτελεί καθεστώς που παραμένει σε ισχύ, η Επιτροπή έχει επίσης εξετάσει την απαλλαγή που ορίζεται στο άρθρο 17 παράγραφος 3 στοιχείο δα), η οποία θεσπίστηκε με τον νόμο του προϋπολογισμού του 2007.
            
         5.3.   ΚΟΙΝΗ ΦΟΡΟΛΟΓΙΑ ΒΑΣΕΙ ΤΟΥ ΦΑΥ ΚΑΙ ΣΤΟΧΟΣ ΤΟΥ ΦΑΥ
   
   
               (81)
            
            
               Ο ΦΑΥ είναι φόρος επί των αδρανών υλικών. Το άρθρο 16 παράγραφοι 1 και 2 του νόμου του προϋπολογισμού του 2001 θεσπίζει φόρο επί των υποκείμενων στον φόρο αδρανών τα οποία αποτελούν αντικείμενο εμπορικής εκμετάλλευσης στο Ηνωμένο Βασίλειο κατά την ημερομηνία έναρξης της ισχύος του ή μετέπειτα.
            
         
               (82)
            
            
               Ο ΦΑΥ άρχισε να ισχύει την 1η Απριλίου 2002. Οι τρόποι εμπορικής εκμετάλλευσης ορίζονται στο άρθρο 19. Προβλέπονται τέσσερις τύποι εμπορικής εκμετάλλευσης: α) η απόληψη των αδρανών από τον τόπο προέλευσής τους· β) η σύναψη σύμβασης προμήθειας αδρανών· γ) η χρήση για κατασκευαστικούς σκοπούς· ή δ) η ανάμειξη με οποιοδήποτε υλικό ή ουσία εκτός από το νερό.
            
         
               (83)
            
            
               Όσον αφορά την έννοια των αδρανών, οι αρχές του ΗΒ έχουν επιβεβαιώσει σε πολλές περιπτώσεις ότι ο ΦΑΥ δεν έχει σχεδιαστεί ως φόρος για όλα τα εξορυσσόμενα ορυκτά ούτε καν για όλα τα πετρώματα, χαλίκια ή άμμο, αλλά μόνο για τα πετρώματα, χαλίκια και άμμο που εξορύσσονται με σκοπό να χρησιμοποιηθούν ως υλικά βάσης σε δομικά έργα.
            
         
               (84)
            
            
               Αυτό επιβεβαιώνεται περαιτέρω από τις προπαρασκευαστικές εργασίες για τον ΦΑΥ (39). Οι εν λόγω εργασίες επιβεβαιώνουν ότι, εξαρχής, ο ΦΑΥ προοριζόταν ως φόρος επί των αδρανών και όχι για κάποιο συγκεκριμένο εξορυσσόμενο ορυκτό. Αυτό έχει επίσης αναγνωριστεί από το Γενικό Δικαστήριο (40).
            
         
               (85)
            
            
               Όπως αναφέρεται στην αιτιολογική σκέψη 14 ανωτέρω, τα αδρανή μπορούν γενικά να περιγραφούν ως αποτελούμενα από κοκκώδη ή σωματιδιακά υλικά που λόγω των φυσικών ιδιοτήτων τους και της χημικής τους αδράνειας είναι κατάλληλα να χρησιμοποιηθούν στον κατασκευαστικό κλάδο ως έχουν ή με την προσθήκη τσιμέντου, ασβέστου ή ασφάλτου, ως σκυρόδεμα, σκύρα οδοποιίας, άσφαλτος ή στρώμα αποστράγγισης ή για χρήση ως επιχώματα κατασκευών. Τα φυσικά αδρανή είναι η άμμος, η πέτρα και το χαλίκι. Ωστόσο, τα υλικά που χρησιμοποιούνται ως αδρανή μπορούν επίσης να χρησιμεύσουν σε άλλους σκοπούς. Με άλλα λόγια, για τους σκοπούς του ΦΑΥ, το αν ένα υλικό πρέπει να θεωρείται αδρανές ή όχι εξαρτάται από τη χρήση του και όχι από τη γεωλογική του σύσταση.
            
         
               (86)
            
            
               Κατά την επεξεργασία της νομοθεσίας για τον ΦΑΥ, οι αρχές του ΗΒ αντιλήφθηκαν ότι ο καθορισμός που πεδίου εφαρμογής του φόρου βάσει των χρήσεων θα ήταν προβληματικός, καθώς η σκοπούμενη χρήση για το προϊόν θα μπορούσε να αλλάξει μετά τη θέσπιση του φόρου (41). Για να άρουν αυτή τη δυσκολία, οι αρχές του ΗΒ επέλεξαν μια άλλη μέθοδο. Αντί να χρησιμοποιήσει ακριβή ορισμό του όρου «αδρανή» ή γενικά φορολογικά κριτήρια, ο νόμος του προϋπολογισμού του 2001 επέβαλε καταρχήν τον φόρο στην άμμο, το χαλίκι και την πέτρα, αλλά περιόρισε το πεδίο εφαρμογής και το εύρος του φόρου μέσω εξαιρέσεων, απαλλαγών και ελαφρύνσεων για την πέτρα, την άμμο ή το χαλίκι που έχουν χρησιμοποιηθεί για συγκεκριμένους σκοπούς ή έχουν υποστεί ορισμένες διεργασίες.
            
         
               (87)
            
            
               Ο στόχος που αποδόθηκε στον ΦΑΥ είναι να εξασφαλίσει την πληρέστερη αντανάκλαση των περιβαλλοντικών επιπτώσεων (και ιδίως της ζημίας στη βιοποικιλότητα και την αισθητική του τοπίου) από την εξόρυξη αδρανών στις τιμές, με σκοπό την αποτελεσματικότερη εξόρυξη και χρήση των αδρανών. Αποσκοπεί επίσης στην ενθάρρυνση μιας μετατόπισης της ζήτησης από τα αδρανή λατομείου προς εναλλακτικά αδρανή, όπως τα ανακυκλωμένα και τα αδρανή που είναι υποπροϊόντα ή απόβλητα ορισμένων εξορυκτικών ή βιομηχανικών διεργασιών. Η μετατόπιση της ζήτησης με τη σειρά της θα μειώσει την ανάγκη για αδρανή λατομείου και θα περιορίσει με τον τρόπο αυτό την περιβαλλοντική ζημία που συνδέεται με την εξορυκτική δραστηριότητα.
            
         
               (88)
            
            
               Η Επιτροπή έκρινε, στην απόφαση για την κίνηση της διαδικασίας, ότι ήταν αναγκαίο να καθορίσει τον στόχο που αποδίδεται στο φορολογικό σύστημα του ΦΑΥ χωρίς αναφορά στην ορολογία των παρθένων ή πρωτογενών αδρανών, αλλά με αναφορά στο περιεχόμενό τους. Η ορολογία περιγράφεται αναλυτικά στις αιτιολογικές σκέψεις 64 και 65 της απόφασης για την κίνηση της διαδικασίας.
            
         
               (89)
            
            
               Ανεξάρτητα από τη χρησιμοποιούμενη ορολογία, οι αρχές του ΗΒ αντιδιαστέλλουν τα αδρανή που εξορύσσονται για να χρησιμοποιηθούν ως αδρανή από τα διάφορα υλικά που είτε δεν εξορύχτηκαν ως αδρανή ή προκύπτουν αναπόφευκτα από άλλες δραστηριότητες που δεν αποσκοπούν στην εξόρυξη αδρανών, αλλά τα οποία θα μπορούσαν, παρ' όλα αυτά, να χρησιμοποιηθούν εναλλακτικά αντί των αδρανών λατομείου που εξορύσσονται ειδικά για τη συγκεκριμένη χρήση.
            
         
               (90)
            
            
               Αφού έλαβε υπόψη τις εξηγήσεις των αρχών του ΗΒ, η Επιτροπή αποφάνθηκε, στην απόφαση για την κίνηση της διαδικασίας, ότι η αρχή της κοινής φορολογίας που διέπει τον ΦΑΥ είναι η φορολόγηση της πέτρας, του χαλικιού και της άμμου που νεοεξορύχτηκαν για να χρησιμοποιηθούν ως αδρανή και αποτέλεσαν αντικείμενο εμπορικής εκμετάλλευσης εντός του Ηνωμένου Βασιλείου την ή μετά την 1η Απριλίου 2002.
            
         
               (91)
            
            
               Όσον αφορά τον στόχο του, η Επιτροπή επισήμανε ότι σκοπός του ΦΑΥ είναι να καταστήσει αποδοτικότερη την εξόρυξη αδρανών μέσω της εσωτερίκευσης του περιβαλλοντικού κόστους αυτής της δραστηριότητας. Επιπλέον, αποσκοπεί στη μετατόπιση της ζήτησης: από την επί τούτου εξόρυξη πέτρας, χαλικιού και άμμου για να χρησιμοποιηθούν ως αδρανή στον κατασκευαστικό κλάδο προς τη χρησιμοποίηση αδρανών που είναι υποπροϊόντα ή απόβλητα ορισμένων διεργασιών ή ανακυκλωμένων αδρανών.
            
         
               (92)
            
            
               Η Επιτροπή έλαβε εκτενείς παρατηρήσεις από ενδιαφερόμενα μέρη όσον αφορά την αρχή της κοινής φορολογίας και τον στόχο του ΦΑΥ.
            
         5.4.   ΠΑΡΑΤΗΡΗΣΕΙΣ ΠΟΥ ΕΛΗΦΘΗΣΑΝ ΣΧΕΤΙΚΑ ΜΕ ΤΗΝ ΑΡΧΗ ΤΗΣ ΚΟΙΝΗΣ ΦΟΡΟΛΟΓΙΑΣ ΚΑΙ ΤΟΝ ΣΤΟΧΟ ΤΟΥ ΦΑΥ
   
   α)   Παρατηρήσεις που υπέβαλε η BAA στις 15 Σεπτεμβρίου 2014
   
   
               (93)
            
            
               Η BAA επανέλαβε τις δηλώσεις της από προηγούμενες επιστολές, ότι ο ΦΑΥ στερείται εγγενώς λογικής. Η BAA ισχυρίζεται ότι δεν υπάρχει σαφής ορισμός των αδρανών που θα μπορούσε να εξηγήσει το πεδίο εφαρμογής του ΦΑΥ. Η BAA υποστηρίζει ότι ο ΦΑΥ επιβάλλεται σε πολλά υλικά που χρησιμοποιούνται εκτός του πεδίου του ορισμού που διατυπώνεται στην απόφαση για την κίνηση της διαδικασίας, δηλαδή που χρησιμοποιούνται για διαφορετικούς σκοπούς από το «να αποτελέσουν υλικά βάσης σε δομικά έργα», ή χρησιμοποιούνται σε σκυρόδεμα, σκύρα οδοποιίας, άσφαλτο, στρώματα αποστράγγισης ή ως επιχώματα κατασκευών. Ισχυρίζονται ότι οι λίθοι για λιθορριπές προστασίας από τη θάλασσα, που φορολογούνται, δεν χρησιμοποιούνται ως υλικά βάσης σε δομικά έργα και έχουν πολύ μεγαλύτερο μέγεθος και βάρος από τα αδρανή που χρησιμοποιούνται για σκυρόδεμα ή για τις άλλες απαριθμούμενες χρήσεις. Επιπλέον, οι άκοποι δομικοί λίθοι φορολογούνται με τον ΦΑΥ ενώ χρησιμοποιούνται μάλλον για την κατασκευή τοίχων κτηρίων και παραδοσιακών φρακτών (δηλαδή τοίχων που χωρίζουν αγροτεμάχια) και όχι για κάποια άλλη από τις απαριθμούμενες χρήσεις. Η BAA υποστηρίζει ότι δεν μπορεί να προβληθεί ο ισχυρισμός ότι τα εν λόγω υλικά είναι «αδρανή» και ότι ο σχιστόλιθος για την κατασκευή πλακών στέγης, οι λαξευτοί δομικοί λίθοι ή η άργιλος για την κατασκευή οπτόπλινθων δεν είναι «αδρανή». Όλα τα υλικά είναι πετρώματα που λαμβάνονται από το έδαφος, αλλά χρησιμοποιούνται για διαφορετικούς σκοπούς και δεν είναι εναλλάξιμα. Εξάλλου, υποτίθεται ότι δεν υπάρχει κανένας περιβαλλοντικός λόγος για να χαρακτηριστούν «αδρανή» ορισμένα από αυτά τα υλικά και όχι κάποια άλλα.
            
         
               (94)
            
            
               Η BAA ισχυρίζεται πως το γεγονός ότι οι απαλλαγές βασίζονται στα γεωλογικά χαρακτηριστικά των υλικών είναι προβληματικό, εφόσον οι γεωλογικοί όροι άργιλος, σχιστή άργιλος και σχιστόλιθος καλύπτουν ένα ευρύτατο γεωλογικό φάσμα πετρωμάτων που εξορύσσονται από λατομεία, τα οποία δεν θα μπορούσαν να παράγουν σχιστολιθικές πλάκες στέγης ή δομικά προϊόντα κεραμικής. Αυτά το υλικά δεν παύουν να χαρακτηρίζονται, παρ' όλα αυτά, από γεωλογική άποψη, ως απαλλασσόμενα από τον φόρο άργιλος, σχιστή άργιλος και σχιστόλιθος. Η BAA παραθέτει ορισμένες δηλώσεις της Δρ. Rachel Hardie, ειδικευμένης γεωλόγου, σχετικά με την ακαταλληλότητα της επιλογής γεωλογικών όρων για τη διαφοροποίηση πετρωμάτων. Επιπλέον, οι απαλλαγές υλικών που αποτελούνται κυρίως από ορισμένες γεωλογικές ομάδες δημιουργούν ακόμη περισσότερες δυσκολίες. Ως προς αυτό, η BAA υπέβαλε έκθεση που συνέταξε το 2003 η Βρετανική Γεωλογική Εταιρεία για λογαριασμό των φορολογικών αρχών του Ηνωμένου Βασιλείου, για να βοηθήσει τους εφοριακούς στην εφαρμογή των απαλλαγών για τον σχιστόλιθο, τη σχιστή άργιλο και την άργιλο, με σωστό από γεωλογική άποψη τρόπο (η «Έκθεση»). Η Έκθεση επιχειρεί να ορίσει τη σχιστή άργιλο, τον σχιστόλιθο και την άργιλο ως προς τα ιδιαίτερα χαρακτηριστικά και τη γεωλογική προέλευσή τους, με σκοπό να βοηθήσει τις φορολογικές αρχές του Ηνωμένου Βασιλείου. Αναφέρει, ωστόσο, επίσης ότι «υπάρχει η πεποίθηση ότι η αρχική επιλογή αυτών των όρων για τους σκοπούς του νόμου βασιζόταν στη χρήση τους ως οικονομικών ορυκτών βασικών προϊόντων και όχι ως γεωλογικών οντοτήτων». Αναφέρει επίσης ότι «η άργιλος, η σχιστή άργιλος, ο πηλόλιθος και ο σχιστόλιθος υπάρχουν σε αφθονία στο Ηνωμένο Βασίλειο», ενώ η σχιστή άργιλος συχνά είναι «ενδιαστρωμένη με στρώματα ψαμμίτη».
            
         
               (95)
            
            
               Η BAA ισχυρίζεται ότι οι αρχές του ΗΒ έχουν αντιμετωπίσει τη σχιστή άργιλο και τον πηλόλιθο ως συνώνυμα, με αποτέλεσμα ολόκληρη η οικογένεια των πετρωμάτων να θεωρείται απαλλασσόμενη από τον φόρο. Επιπλέον, η BAA υποστηρίζει ότι οι ορισμοί για τα τρία υλικά που καθορίζονται από την Έκθεση είναι πολύ περιοριστικοί και ότι και άλλα υλικά θα μπορούσαν να ταξινομηθούν ως σχιστή άργιλος, σχιστόλιθος ή άργιλος. Ενδεικτικά, το σχιστολιθικό πέτρωμα με την απαιτούμενη «σχιστολιθική σχιστότητα» για την παραγωγή πλακών στέγης είναι σχετικά σπάνιο και τα πετρώματα με ασθενή σχιστότητα που θα ήταν ακατάλληλα για σχίσιμο είναι ενδεχομένως πολύ πιο εκτεταμένα, αλλά και αυτά κατατάσσονται στην κατηγορία του σχιστόλιθου. Η BAA υποστηρίζει ακόμη, παραθέτοντας στοιχεία από την Έκθεση, ότι ο σχιστόλιθος εξορύσσεται επίσης για διακοσμητικές χρήσεις αρχιτεκτονικής, δηλαδή λίθοι καθορισμένων διαστάσεων, οι λίθοι για εξωτερική επένδυση τοίχων, λιθόστρωση, περβάζια, τζάκια, επιφάνειες τραπεζιών και διακοσμητικά στοιχεία για το σπίτι και τον κήπο, για τις οποίες η σχιστότητα θα είχε μικρότερη σημασία από την κοπή και τη στίλβωση. Η BAA αναφέρει το παράδειγμα λατομείου σχιστόλιθου που παράγει σχιστόλιθο διαφορετικό από τον σχιστόλιθο για στέγες και ο οποίος είναι ασαφές, κατά τους ισχυρισμούς, αν θα έπρεπε να ταξινομηθεί καν ως σχιστόλιθος.
            
         
               (96)
            
            
               Η BAA υποστηρίζει ότι, με βάση την εμπειρία της, ζητείται συνήθως η γνώμη ειδικευμένου γεωλόγου για να διαπιστωθεί η σύσταση του πετρώματος ενός λατομείου για τους σκοπούς του ΦΑΥ και αν υφίσταται απαλλαγή για την εξόρυξή του.
            
         
               (97)
            
            
               Η BAA υποστηρίζει ότι, αν και δεν έχουν στοιχεία σχετικά με την εξέλιξη των σωρών στείρων σχιστόλιθου και σχιστής αργίλου από τότε που επιβλήθηκε ο ΦΑΥ, οι σωροί από υποκείμενα σε φόρο υποπροϊόντα αδρανών έχουν αυξηθεί. Η BAA παραθέτει παραδείγματα τριών λατομείων στα οποία έχουν συσσωρευτεί σωροί υποπροϊόντων. Ένα λατομείο αναγκάστηκε να διαθέσει πλεονάζουσα ποσότητα υποπροϊόντων άνω του ενός εκατομμυρίου τόνων, ενώ ένα άλλο χρειάστηκε να επενδύσει ποσό 2 εκατ. στερλινών σε νέα εγκατάσταση για την περαιτέρω επεξεργασία των υποπροϊόντων του που δεν μπορούσαν να πωληθούν.
            
         β)   Παρατηρήσεις που υπέβαλε η BAA στις 17 Ιανουαρίου 2014
   
   
               (98)
            
            
               Η BAA υποστηρίζει ότι, όταν οι αρχές του ΗΒ ανέστειλαν τις απαλλαγές από τον ΦΑΥ για τις οποίες η Επιτροπή εξέφρασε αμφιβολίες στην απόφαση για την κίνηση της διαδικασίας, οι εν λόγω αρχές στην πραγματικότητα εισήγαγαν δύο νέες απαλλαγές, για την άργιλο και τον σχιστόλιθο που χρησιμοποιούνται σε κεραμικά δομικά προϊόντα και για τον ορυκτό γύψο που χρησιμοποιείται για την παραγωγή δομικού γύψου και γυψοσανίδων. Έχει την άποψη ότι τα εν λόγω υλικά δεν μπορεί να θεωρηθεί ότι βρίσκονται σε διαφορετική κατάσταση από τα υποκείμενα στον ΦΑΥ υλικά με βάση την περιβαλλοντική λογική του φόρου. Η BAA υποστηρίζει ότι τα υλικά αυτά βρίσκονται στην ίδια κατάσταση με την πέτρα, την άμμο και το χαλίκι, εφόσον έχουν εξορυχτεί για κατασκευαστικούς σκοπούς. Ισχυρίζεται ότι αυτές οι πρόσθετες απαλλαγές συνιστούν κρατικές ενισχύσεις τις οποίες η Επιτροπή δεν θα μπορούσε να κρίνει συμβατές, διότι δεν πληρούνται οι σχετικοί όροι.
            
         
               (99)
            
            
               Η BAA υποστηρίζει ότι η εξόρυξη αργίλου και σχιστής αργίλου που χρησιμοποιείται για την κατασκευή κεραμικών δομικών προϊόντων θα μπορούσε να μειωθεί με τη χρήση δομικών υλικών από σκυρόδεμα τα οποία μπορούν να παραχθούν με απόβλητα/υποπροϊόντα λατομείου (που συνήθως φορολογούνται).
            
         
               (100)
            
            
               Η BAA ισχυρίζεται πως το γεγονός ότι η άργιλος υφίσταται χημική μεταβολή όταν χρησιμοποιείται για την παραγωγή οπτόπλινθων και άλλων κεραμικών προϊόντων που χρησιμοποιούνται στον κατασκευαστικό κλάδο δεν δημιουργεί πρόβλημα, διότι αυτό είναι άνευ σημασίας από περιβαλλοντική άποψη.
            
         γ)   Παρατηρήσεις που υπέβαλε η Cloburn Quarry Company Ltd στις 17 Ιανουαρίου 2014
   
   
               (101)
            
            
               Η Cloburn Quarry υποστηρίζει ότι εξορύσσει γρανίτη και γραουβάκη. Ο γραουβάκης χρησιμοποιείται για αντιολισθητικά αδρανή με υψηλό δείκτη αντοχής σε στίλβωση (PSV) που υπερβαίνει το 70. Επειδή δεν υπάρχει απαλλαγή για υποπροϊόντα αυτού του υλικού, συσσωρεύονται μεγάλοι σωροί σκόνης γραουβάκη που θα αποτελέσουν μείζον πρόβλημα με την πάροδο του χρόνου.
            
         
               (102)
            
            
               Η Cloburn Quarry υποστηρίζει ότι ο όγκος των πωλήσεων έχει μειωθεί πρόσφατα από 1,3 εκατ. τόνους το 2007/2008 σε 0,5 εκατ. τόνους. Αυτό οφείλεται, κατά τους ισχυρισμούς, λιγότερο στην ύφεση και περισσότερο στις πωλήσεις απαλλασσόμενων υλικών από ανταγωνιστικά λατομεία.
            
         
               (103)
            
            
               Σύμφωνα με την Cloburn Quarry, ο ΦΑΥ μειώνει τις δυνατότητες του λατομείου να ανταγωνιστεί τα εισαγόμενα αδρανή των οποίων τα υποπροϊόντα πωλούνται αφορολόγητα κάπου αλλού και, στο εξωτερικό, λατομεία που δεν υποχρεούνται να καταβάλλουν παρόμοιο φόρο.
            
         
               (104)
            
            
               Η Cloburn Quarry υποστηρίζει ότι ο ΦΑΥ δημιούργησε κατάσταση ύφεσης στην αγορά, δηλαδή χαμηλές τιμές για τα αδρανή, και τα λατομεία που απαλλάσσονται από τον φόρο μπορούν να μεταφέρουν τα υλικά τους σε μεγαλύτερες αποστάσεις.
            
         
               (105)
            
            
               Η Cloburn Quarry ισχυρίζεται ότι, το 2013, είχε απώλεια πωλήσεων 50 000 τόνων αδρανών εξαιτίας των φοροαπαλλασσόμενων λατομείων. Υπάρχει ειδικό πρόβλημα με τα κοιτάσματα σχιστής αργίλου που χρησιμοποιούνται σε μεγάλα εργοτάξια, ιδίως κατά μήκος του οδικού άξονα Γλασκώβης — Εδιμβούργου. Περίπου 1 εκατ. τόνοι σχιστής αργίλου χρησιμοποιήθηκαν για την κατασκευή οδών. Αυτό έχει επίπτωση στον ανταγωνισμό με άλλα λατομεία που δεν μπορούσαν να πωλήσουν τα χαμηλής αξίας υποπροϊόντα τους. Επιπλέον, τα φωτεινού κόκκινου χρώματος αδρανή του λατομείου ανταγωνίζονται τον δαμασκηνού χρώματος σχιστόλιθο που χρησιμοποιείται για διακοσμητικούς σκοπούς και απαλλάσσεται από τον φόρο.
            
         
               (106)
            
            
               Η λατομική εταιρεία ισχυρίζεται ότι αντιμετωπίζει ανταγωνισμό και έχει ηττηθεί σε διαγωνισμούς για την ανάθεση έργων προς όφελος λατομείων για τα οποία έχει την υπόνοια ότι επωφελούνται από το ευεργέτημα της απαλλαγής από τον ΦΑΥ. Η εταιρεία υποστηρίζει ότι έχασε μία από τις συμβάσεις προς όφελος ενός λατομείου το οποίο έλαβε χωροταξική άδεια εκμετάλλευσης απαλλασσόμενου από τον φόρο κοιτάσματος σχιστής αργίλου για την εξόρυξη αδρανών. Κατά την εταιρεία, ήταν διαθέσιμοι τουλάχιστον 800 000 τόνοι σχιστής αργίλου που θα μπορούσαν να προπωληθούν στον κύριο ανάδοχο.
            
         
               (107)
            
            
               Η λατομική εταιρεία υπέβαλε επίσης μια σειρά από γενικές παρατηρήσεις αναφορικά με την έλλειψη περιβαλλοντικής διάστασης του ΦΑΥ.
            
         δ)   Παρατηρήσεις που υπέβαλε η Blinkbonny Quarry (Borders) Ltd. («Blinkbonny Quarry») στις 8 Ιανουαρίου 2014
   
   
               (108)
            
            
               Η Blinkbonny Quarry αναφέρει ότι αντιμετωπίζει ανταγωνισμό από ένα άλλο λατομείο που, μάλλον, πωλεί απαλλασσόμενο από τον φόρο υλικό το οποίο περιλαμβάνεται σε έτοιμο σκυρόδεμα και, ως εκ τούτου, θα ήταν σε θέση να προσφέρει χαμηλότερες τιμές. Θεωρεί ότι, εάν δεν επωφελούνταν από τη φοροαπαλλαγή, το ανταγωνιστικό λατομείο δεν θα άνοιγε και δεν θα ήταν σε θέση να ανταγωνιστεί στην αγορά. Ισχυρίζεται ότι η φοροαπαλλαγή επιτρέπει στον ανταγωνιστή της να μεταφέρει το υλικό του σε μεγαλύτερες αποστάσεις, γεγονός που προκαλεί περιβαλλοντική ζημία.
            
         
               (109)
            
            
               Η Blinkbonny Quarry υπέβαλε και ορισμένες παρατηρήσεις σχετικά με την απόφαση για την κίνηση της διαδικασίας. Ισχυρίζεται ότι το μέτρο ευνοεί όσους επωφελούνται από την απαλλαγή, διότι τους επιτρέπει να πωλούν προϊόντα σε μια ανοικτή αγορά χωρίς να βαρύνονται με τα έξοδα που βαρύνουν όσους δεν απολαμβάνουν αυτό το πλεονέκτημα.
            
         
               (110)
            
            
               Η Blinkbonny Quarry θεωρεί ότι ο ΦΑΥ δεν πέτυχε τον περιβαλλοντικό του στόχο, εφόσον είχε ως αποτέλεσμα τη δημιουργία φθηνότερου υλικού το οποίο μεταφέρεται σε μεγαλύτερες αποστάσεις και ενθαρρύνει την εξόρυξη απαλλασσόμενων αδρανών με σκοπό την παραγωγή φθηνότερων υλικών που δεν είναι υποπροϊόντα ή απόβλητα. Επιπλέον, η εταιρεία ισχυρίζεται ότι η σχιστή άργιλος και ο σχιστόλιθος που απαλλάσσονται από τον φόρο πωλούνται ως αδρανή για κατασκευαστικούς σκοπούς και, λόγω της απαλλαγής, εξορύσσονται μεγαλύτερες ποσότητες σχιστής αργίλου και σχιστόλιθου για να χρησιμοποιηθούν ως αδρανή.
            
         ε)   Παρατηρήσεις που υπέβαλε η Kinegar Quarries Ltd («Kinegar Quarries») στις 15 Ιανουαρίου 2014
   
   
               (111)
            
            
               Η Kinegar Quarries ισχυρίζεται ότι όλα τα λατομεία παράγουν αδρανή κατώτερης ποιότητας. Κατά την άποψή της, δεν έχει καμία σημασία αν το προϊόν είναι σχιστόλιθος που εξάγεται σε όλον τον κόσμο ή τα συνήθη αδρανή που χρησιμοποιούνται εντός ακτίνας 15 μιλίων από το λατομείο. Η Kinegar Quarries υποστηρίζει ότι, εφόσον τα αδρανή είναι δευτερογενή προϊόντα, μπορούν να χρησιμοποιηθούν με πολλούς τρόπους και ήταν ανέκαθεν φθηνά. Η Kinegar Quarries θεωρεί ακόμη ότι το κόστος των αδρανών είναι χαμηλό, διότι είναι υποπροϊόντα προϊόντων υψηλότερης ποιότητας, και, για να διατηρηθεί ισορροπία αποθέματος, οι τιμές τους θα διαμορφώνονται σε συνάρτηση με την προσφορά και τη ζήτηση. Παρ' όλα αυτά, υποστηρίζει ότι τα αδρανή αποτελούσαν πάντοτε πηγή εσόδων μέχρι τότε που επιβλήθηκε ο φόρος. Έκτοτε, τα δευτερογενή αδρανή έπρεπε να ανταγωνίζονται αδρανή που επωφελούνται από την απαλλαγή και σε ορισμένες περιπτώσεις αυτό δεν ήταν εφικτό. Εντούτοις, η παραγωγή δευτερογενών αδρανών δεν μειώθηκε, καθώς υπάρχει ζήτηση για προϊόντα υψηλότερης ποιότητας. Απλώς, δεν είναι δυνατόν να πωλούνται στην ίδια έκταση. Αυτό δημιουργεί, κατά τους ισχυρισμούς, αυξημένα αποθέματα δευτερογενών αδρανών. Επιπλέον, η Kinegar Quarries ισχυρίζεται ότι δεν προκύπτει κανένα περιβαλλοντικό όφελος από τη μεταφορά αδρανών σε μεγαλύτερες αποστάσεις.
            
         
               (112)
            
            
               Η Kinegar Quarries ισχυρίζεται ότι η κυβέρνηση του Ηνωμένου Βασιλείου είχε επιδιώξει να εξασφαλίσει ότι οι παραγωγοί μη αδρανών μπορούν να πωλούν τα υποπροϊόντα τους, καθώς τα απαλλασσόμενα από τον φόρο αδρανή ελαχιστοποιούν τα αποθέματα υποπροϊόντων τους. Θεωρεί ότι αυτός ο στόχος έχει επιτευχθεί με τις απαλλαγές που χορηγήθηκαν στους παραγωγούς μη αδρανών (και σε αυξανόμενο αριθμό παραγωγών αδρανών) για προϊόντα τα οποία θα έπρεπε στην πραγματικότητα να αποκαλούνται αδρανή, διότι πωλούνται για τον ίδιο σκοπό όπως και τα υλικά των παραγωγών αδρανών. Εντούτοις, οι σωροί αποθεμάτων υποπροϊόντων έχουν μετατοπιστεί από τους παραγωγούς μη αδρανών στους παραγωγούς αδρανών οι οποίοι καταβάλλουν φόρο.
            
         
               (113)
            
            
               Η Kinegar Quarries αναφέρει ότι, μετά την εισαγωγή του ΦΑΥ, οι πωλήσεις τους δευτερογενών αδρανών μειώθηκαν από 50 000 και πλέον τόνους το 2007 σε 9 000 τόνους το 2013, γεγονός που δεν θα μπορούσε να αποδοθεί εξ ολοκλήρου στην οικονομική ύφεση. Υποστηρίζει ότι δεν είναι πλέον σε θέση να ανταγωνίζεται τα απαλλασσόμενα από τον φόρο αδρανή, διότι οι τιμές που καθορίζονται είναι κατά 1,5 έως 2,0 στερλίνες υψηλότερες από τις τιμές των ανταγωνιστών της.
            
         στ)   Παρατηρήσεις που υπέβαλε η Torrington Stone Ltd. (Beam Quarry & Vyse Quarry) («Torrington Stone») στις 17 Ιανουαρίου 2014
   
   
               (114)
            
            
               Η Torrington Stone υποστηρίζει ότι, εάν τα δύο λατομεία της δεν ανήκαν στον ίδιο ιδιοκτήτη, δεν θα ήταν σήμερα βιώσιμα λόγω της επιβολής του ΦΑΥ. Υποστηρίζει ότι οι πελάτες επιλέγουν τις αγορές τους με βάση τις περιγραφές των υλικών, όπως η ποιότητα και το μέγεθος, και όχι τα γεωλογικά χαρακτηριστικά τους. Οι πελάτες δεν γνωρίζουν εάν ένα υλικό φορολογείται ή όχι.
            
         
               (115)
            
            
               Το ένα λατομείο παράγει κυρίως σχιστή άργιλο με υποπροϊόντα πηλόλιθου, ενώ το άλλο παράγει κατά κύριο λόγο χονδρόκοκκο ψαμμίτη με στείρα σχιστής αργίλου. Όλα πωλούνται ως αδρανή. Τα υποπροϊόντα πηλόλιθου δεν μπορούν να πωληθούν με κανένα κέρδος και, ως εκ τούτου, απορρίπτονται σε χώρο εναπόθεσης αποβλήτων.
            
         ζ)   Παρατηρήσεις που υπέβαλε η Mineral Products Association Ltd. (η «Ένωση ορυκτών προϊόντων») στις 2 Ιανουαρίου 2014
   
   
               (116)
            
            
               Η Ένωση ορυκτών προϊόντων υποστηρίζει ότι η δυνατότητα ορισμένων επιχειρηματιών να εξορύσσουν απαλλασσόμενα υλικά όπως η σχιστή άργιλος και ο σχιστόλιθος με σκοπό τον εφοδιασμό των αγορών αδρανών αντίκειται στις αρχικές αρχές του σχεδιασμού του ΦΑΥ. Η Ένωση θεωρεί ότι τα εξορυσσόμενα υλικά που χρησιμοποιούνται ως αδρανή θα πρέπει να υπόκεινται στον ΦΑΥ και οι απαλλαγές θα πρέπει να περιορίζονται σε χρήσεις των υλικών ως μη αδρανών.
            
         
               (117)
            
            
               Η Ένωση υποστηρίζει ότι τα υλικά που προκύπτουν ως αποτέλεσμα χωριστών διαδικασιών καύσης ή τήξης και καθαρισμού μετάλλων είναι πραγματικά υποπροϊόντα των διεργασιών αυτών και θα πρέπει να απαλλάσσονται, διότι ανταποκρίνονται στον στόχο του ΦΑΥ να ενθαρρυνθούν η χρήση ανακυκλωμένων υλικών της αποδοτικής διαχείριση των πόρων. Συγκριτικά, οι απαλλαγές από τον φόρο για τη σχιστή άργιλο, τον σχιστόλιθο και άλλα εξορυσσόμενα υλικά δημιούργησαν στρεβλώσεις στην τοπική αγορά, διότι έχουν ως αποτέλεσμα την υποκατάσταση υποκείμενων στον φόρο υλικών με μη υποκείμενα στον φόρο υλικά.
            
         η)   Παρατηρήσεις που υπέβαλε η BAA στις 10 Ιανουαρίου 2014
   
   
               (118)
            
            
               Η BAA ισχυρίζεται ότι ο περιβαλλοντικός στόχος του ΦΑΥ είναι να μετατοπιστεί η ζήτηση προς απόβλητα/υποπροϊόντα σε αντιδιαστολή προς την εφαρμογή της αρχής «ο ρυπαίνων πληρώνει», όπως αφήνει η Επιτροπή να εννοηθεί στην απόφαση για την κίνηση διαδικασίας. Αυτός ο υπονοούμενος πρωταρχικός στόχος της αρχής «ο ρυπαίνων πληρώνει», εάν εφαρμοζόταν στην πράξη, θα συνιστούσε επιλεκτική προσέγγιση των υλικών (του «κλάδου των αδρανών υλικών», αλλά όχι άλλων εξορυκτικών δραστηριοτήτων), που αναπόφευκτα θα συνεπαγόταν κρατική ενίσχυση. Αντ' αυτού, ο περιβαλλοντικός στόχος του ΦΑΥ είναι να προωθήσει τη χρήση αδρανών που είναι υποπροϊόντα αποβλήτων ορισμένων διεργασιών ή ανακυκλωμένων αδρανών, μειώνοντας με αυτό τον τρόπο τη χρήση αδρανών λατομείου (λογική της μετατόπισης της ζήτησης).
            
         
               (119)
            
            
               Η BAA υποστηρίζει ότι μια υποθετική λογική «μετατόπισης της ζήτησης» στον φόρο θα είχε ως αποτέλεσμα, στην πράξη, να περιοριστεί ο ΦΑΥ στα πετρώματα, την άμμο ή το χαλίκι που χρησιμοποιούνται ως υλικά βάσης σε δομικά έργα και, με βάση αυτόν τον στόχο, να επωφελούνται από την απαλλαγή μόνο υποπροϊόντα ή απόβλητα που θα μπορούσαν να υποκαταστήσουν τα εξορυσσόμενα ορυκτά. Η BAA επισημαίνει, ωστόσο, ότι αυτός ο περιορισμός δεν είναι η βασική αρχή που διέπει τον ΦΑΥ που προβλέπει τη φορολόγηση υλικών που δεν είναι δυνατόν να υποκατασταθούν.
            
         
               (120)
            
            
               Η BAA θεωρεί ότι, ακόμη κι αν αίρονταν οι υπό εξέταση απαλλαγές, το πεδίο εφαρμογής του ΦΑΥ δεν θα ήταν συνεπές με την περιβαλλοντική λογική του, δηλαδή τη «μετατόπιση της ζήτησης». Κατά την BAA, η άρση των απαλλαγών για υποπροϊόντα/απόβλητα θα απομάκρυνε τον ΦΑΥ από τον περιβαλλοντικό στόχο του. Αντίθετα, ισχυρίζεται ότι η άρση των απαλλαγών για τα υλικά που εξορύσσονται για να «χρησιμοποιηθούν ως αδρανή», όπως ο σχιστόλιθος και η σχιστή άργιλος, θα ήταν σύμφωνη με τον περιβαλλοντικό στόχο του ΦΑΥ.
            
         
               (121)
            
            
               Η BAA θεωρεί ότι το γεγονός ότι το πεδίο εφαρμογής του ΦΑΥ δεν αντιστοιχεί στον περιβαλλοντικό στόχο της «μετατόπισης της ζήτησης» τεκμηριώνεται από το γεγονός ότι φορολογούνται τα υποπροϊόντα/απόβλητα ασβέστου ή οι λαξευτοί δομικοί λίθοι και υλικά όπως το έρμα σιδηροδρομικών γραμμών και το πέτρωμα με υψηλό PSV, για τα οποία δεν υπάρχουν υποκατάστατα.
            
         
               (122)
            
            
               Η BAA θεωρεί ότι το πεδίο εφαρμογής του ΦΑΥ απέχει πάρα πολύ από την περιβαλλοντική λογική του. Αυτό, κατά την άποψή της, οφείλεται στο γεγονός ότι ορισμένα από τα υλικά που δεν υπόκεινται στον φόρο θα μπορούσαν να αντικατασταθούν από υποπροϊόντα ή απόβλητα. Προβάλλει ως παράδειγμα την άργιλο που χρησιμοποιείται για την παραγωγή οπτόπλινθων και την πλαστική άργιλο που χρησιμοποιείται για την παραγωγή πλακιδίων.
            
         θ)   Παρατηρήσεις που υπέβαλε η BAA στις 17 Ιανουαρίου 2014
   
   
               (123)
            
            
               Η BAA υπέβαλε αντίγραφο του οδηγού Cornish Building Stone and Slate Guide 2007 (Οδηγός δομικών λίθων και σχιστόλιθου της Κορνουάλης) και παρατήρησε ότι, σε εκείνη την έκδοση, διάφορα λατομεία γρανίτη και σχιστόλιθου διαφημίζονται ως παραγωγοί παρόμοιου τύπου προϊόντων και δομικών λίθων. Η BAA υποστηρίζει ότι ο Οδηγός αποκαλύπτει ότι οι απαλλαγές από τον ΦΑΥ δεν είναι συνεπείς με τη λογική του, δηλαδή την επίτευξη μετατόπισης της ζήτησης από τα υλικά που εξορύσσονται για να χρησιμοποιηθούν ως αδρανή προς τα απόβλητα που μπορούν να χρησιμοποιηθούν ως αδρανή.
            
         
               (124)
            
            
               Η BAA ισχυρίζεται ότι υπάρχουν στοιχεία που αποδεικνύουν ότι η ύπαρξη της δυνατότητας φοροαπαλλαγής των υποπροϊόντων/αποβλήτων των λατομείων καολίνη έχει ενθαρρύνει την εξόρυξη μεγαλύτερης ποσότητας υλικών από την απαιτούμενη, με αποκλειστικό σκοπό την αποκόμιση οφέλους από την απαλλαγή των εικαζόμενων υποπροϊόντων από τον φόρο, δηλαδή γρανίτη υψηλής ποιότητας (42). Η BAA υποστηρίζει ακόμη ότι υπάρχουν επίσης στοιχεία ότι ορισμένες λατομικές επιχειρήσεις εκμετάλλευσης καολίνη επικεντρώνουν τις δραστηριότητές τους στην εξόρυξη αυτών των εικαζόμενων υποπροϊόντων αντί του πρωτογενούς υλικού καολίνη (43). Η BAA παραπέμπει σε ηλεκτρονική επιστολή μιας λατομικής επιχείρησης προς την BAA (44) που ισχυρίζεται ότι μετά την εισαγωγή του ΦΑΥ αντιμετωπίζει σοβαρή δυσκολία να ανταγωνιστεί αδρανή από λατομεία καολίνη, διότι τα αδρανή που παράγονται σε αυτά είναι φθηνότερα και έχουν επικρατήσει στην αγορά. Σύμφωνα με την ηλεκτρονική επιστολή, τα αδρανή που πωλούνται από λατομεία καολίνη είναι λίθοι υψηλής ποιότητας και όχι δευτερογενές προϊόν ή υποπροϊόν. Η παραγωγή της εν λόγω λατομικής επιχείρησης μειώθηκε κατά το ήμισυ και δεν σημειώθηκαν κέρδη τα τελευταία εννέα έτη. Τα απόβλητα υλικά τους δεν μπορούν να πωληθούν.
            
         
               (125)
            
            
               Η BAA υποστηρίζει ότι ο τρόπος εφαρμογής του ΦΑΥ στην εξόρυξη ασβέστου είναι προβληματικός. Η εξόρυξη ασβέστου καθαυτή δεν υπόκειται στον φόρο, αλλά τα απόβλητα ή τα υποπροϊόντα της φορολογούνται. Επιπλέον, ο ΦΑΥ εφαρμόζεται στην παιπάλη, τα υποπροϊόντα ή τα απόβλητα ορισμένων λατομείων, τα οποία μπορούν να χρησιμοποιηθούν για την παραγωγή τσιμεντόλιθων που θα μπορούσαν να υποκαταστήσουν την κατασκευή οπτόπλινθων με αφορολόγητη άργιλο.
            
         ι)   Παρατηρήσεις που υπέβαλε η Quarry Products Association Northern Ireland Limited («QPANI») στις 8 Ιανουαρίου 2014
   
   
               (126)
            
            
               Η QPANI υποστηρίζει ότι αντιπροσωπεύει περίπου το 95 % των εταιρειών που συμμετέχουν στον εφοδιασμό του κατασκευαστικού κλάδου στη Βόρεια Ιρλανδία με προϊόντα λατομείου. Η QPANI θεωρεί ότι ο σχεδιασμός του ΦΑΥ ήταν εξαρχής λανθασμένος, διότι τα υλικά θα έπρεπε να φορολογούνται με βάση τη χρήση τους και όχι με βάση τα γεωλογικά χαρακτηριστικά τους.
            
         
               (127)
            
            
               Η QPANI πιστεύει ότι η σχιστή άργιλος και ο σχιστόλιθος δεν πρέπει να απαλλάσσονται από τον φόρο, εάν χρησιμοποιούνται ως αδρανή. Η σχιστή άργιλος και ο σχιστόλιθος χρησιμοποιούνται ως αδρανή στις αγορές δομικών υλικών του Ηνωμένου Βασιλείου και μπορούν να έχουν σημαντική επίπτωση στην τοπική αγορά, όταν χρησιμοποιούνται για τον εφοδιασμό των αγορών αδρανών. Αυτό ισχύει κατ' εξοχήν στη Βόρεια Ιρλανδία. Ενώ ο σχιστόλιθος και η σχιστή άργιλος που διατίθενται για να χρησιμοποιηθούν ως αδρανή μπορεί να συνίσταται σε υλικά τα οποία, στην πραγματικότητα, είναι υποπροϊόντα εξόρυξης που δεν προορίζονται να χρησιμοποιηθούν ως αδρανή (όπως η εξόρυξη σχιστόλιθου για την παραγωγή πλακιδίων στέγης), τα υλικά αυτά εξορύσσονται επίσης κατά κύριο λόγο για τον εφοδιασμό των αγορών αδρανών.
            
         
               (128)
            
            
               Η QPANI αμφισβητεί επίσης την απαλλαγή υλικών που αποτελούνται «κυρίως» από άνθρακα, λιγνίτη, σχιστόλιθο ή σχιστή άργιλο. Κατά την άποψη της QPANI, θα ήταν απλούστερο και ορθότερο να γίνει μια απλή διάκριση ανάμεσα στα υλικά που χρησιμοποιούνται ως αδρανή, αφενός, και σε εκείνα που χρησιμοποιούνται ως μη αδρανή, αφετέρου. Τα υλικά που χρησιμοποιούνται ως αδρανή θα πρέπει να υπόκεινται στον ΦΑΥ και τα υλικά που χρησιμοποιούνται για άλλες χρήσεις δεν θα έπρεπε να υπόκεινται σε αυτόν.
            
         
               (129)
            
            
               Η QPANI υποστηρίζει ότι ο ΦΑΥ έχει προκαλέσει περιβαλλοντική ζημία λόγω της δυνατότητας μεταφοράς μη υποκείμενων στον φόρο υλικών σε μεγαλύτερες αποστάσεις.
            
         
               (130)
            
            
               Η QPANI αναφέρει ότι έχουν εισαχθεί στη Βόρεια Ιρλανδία εκατοντάδες χιλιάδες τόνοι σχιστής αργίλου από το Donegal της Ιρλανδίας. Σχιστή άργιλος από την Ιρλανδία πωλείται σε αγορές δομικών υλικών σε όλη τη Βόρεια Ιρλανδία. Στα δομικά έργα κατά μήκος των συνόρων με την Ιρλανδία έχουν χρησιμοποιηθεί απαλλασσόμενα αδρανή από την Ιρλανδία που ταξινομούνται ως σχιστή άργιλος.
            
         
               (131)
            
            
               Η QPANI κάνει επίσης αναφορά σε πέτρωμα που περιγράφεται ως σχιστή άργιλος και, ως εκ τούτου επωφελείται από την απαλλαγή αδικαιολόγητα.
            
         ια)   Παρατηρήσεις των αρχών του Ηνωμένου Βασιλείου
   
   
               (132)
            
            
               Οι αρχές του Ηνωμένου Βασιλείου εμμένουν στην άποψή τους ότι οι υπό εξέταση απαλλαγές και ελαφρύνσεις δεν συνιστούν κρατική ενίσχυση. Συγκεκριμένα, υποστηρίζουν ότι οι διακρίσεις που επιφέρει ο φόρος είναι δικαιολογημένες λόγω της φύσης ή της γενικής δομής του φορολογικού συστήματος και, ως εκ τούτου, δεν πληρούν την προϋπόθεση της επιλεκτικότητας.
            
         
               (133)
            
            
               Οι αρχές του ΗΒ αποδέχονται την περιγραφή των αδρανών όπως παρατίθεται στην αιτιολογική σκέψη 8 της απόφασης για την κίνηση της διαδικασίας. Επιπλέον, συμφωνούν ότι η λογική του ΦΑΥ είναι αυτή που περιγράφεται στην αιτιολογική σκέψη 67 της απόφασης για την κίνηση της διαδικασίας.
            
         
               (134)
            
            
               Οι αρχές του ΗΒ αναφέρουν ότι, στη σκέψη 55 της απόφασής του της 7ης Μαρτίου 2012, το Γενικό Δικαστήριο παρατήρησε ότι: «η αρχή της κοινής φορολογίας που διέπει τον ΦΑΥ στηρίζεται μόνο στην έννοια της εμπορικής εκμετάλλευσης στο Ηνωμένο Βασίλειο υλικού υποκειμένου στον φόρο λόγω της ιδιότητάς του ως αδρανούς υλικού». Οι αρχές του ΗΒ υποστηρίζουν ότι, εφόσον ο σκοπός του ΦΑΥ δεν είναι η φορολόγηση πετρωμάτων, άμμου ή χαλικιού που αποτελούν αντικείμενο εμπορικής εκμετάλλευσης για γεωργικές ή βιομηχανικές χρήσεις, κάθε φόρος που καταβάλλεται για υλικά τα οποία χρησιμοποιούνται για τέτοιες χρήσεις ως μη αδρανή επιστρέφεται ως πίστωση φόρου. Με βάση το ίδιο σκεπτικό, τα πετρώματα, η άμμος ή το χαλίκι που εξορύσσονται αλλά δεν υπόκεινται σε εμπορική εκμετάλλευση (όπως την ορίζει η νομοθεσία) δεν εμπίπτουν στο πεδίο εφαρμογής του φόρου.
            
         
               (135)
            
            
               Παραθέτοντας το σχετικό εδάφιο της απόφασης του Γενικού Δικαστηρίου, το Ηνωμένο Βασίλειο εξήγησε ότι ο σκοπός του ΦΑΥ:«…συνίσταται, κατ' ουσία, στην ενθάρρυνση της χρήσεως στον κατασκευαστικό τομέα αδρανών υλικών που αποτελούν υποπροϊόντα ή απόβλητα προερχόμενα από ορισμένες διεργασίες (τα λεγόμενα επίσης “δευτερογενή” αδρανή υλικά), ή ανακυκλωμένων αδρανών υλικών, προκειμένου να μειωθεί κατ' αυτόν τον τρόπο η χρήση αδρανών υλικών που εξορύσσονται στα λατομεία (των λεγόμενων επίσης “πρωτογενών” αδρανών υλικών), μη ανανεώσιμων φυσικών πόρων, και, ως εκ τούτου, να περιοριστούν οι περιβαλλοντικές επιπτώσεις που συνδέονται με την εν λόγω διεργασία της εξορύξεως (στο εξής: σκοπός μειώσεως της ζητήσεως ή περιβαλλοντικός σκοπός του AGL).»
            
         
               (136)
            
            
               Οι αρχές του ΗΒ υποστηρίζουν ότι η λογική του φόρου καθορίστηκε σαφώς εξαρχής στην προβλεπόμενη από τις διατάξεις εκτίμηση επιπτώσεων: «Ο βασικός στόχος της επιλογής της κυβέρνησης θα είναι η μείωση του περιβαλλοντικού κόστους της λατόμευσης που επιβαρύνει ιδιώτες και επιχειρήσεις στην κοινωνία γενικότερα και η ενθάρρυνση της ανακύκλωσης».
            
         
               (137)
            
            
               Οι αρχές του ΗΒ ισχυρίζονται ότι ο ΦΑΥ επιδιώκει την επίτευξη του περιβαλλοντικού του στόχου με δύο διακριτούς, αλλά αλληλένδετους τρόπους. Πρώτον, η επιβολή του φόρου συμβάλλει στην ενσωμάτωση ενός μέρους της ζημίας που προκαλούν η εξόρυξη και η μεταφορά αδρανών. Ο φόρος συνεπάγεται, συνεπώς, μείωση της ζήτησης για αδρανή λατομείου, λόγω αύξησης των εξόδων. Δεύτερον, χορηγούνται απαλλαγές και ελαφρύνσεις για απόβλητα και ανακυκλωμένα υλικά με σκοπό να ενθαρρυνθεί μια μετατόπιση της ζήτησης από τα αδρανή λατομείου προς αυτά τα υλικά, χωρίς, ωστόσο, να αποθαρρύνεται η παραγωγή μη αδρανών. Για να επιτευχθεί ο περιβαλλοντικός στόχος του ΦΑΥ, σχεδιάστηκε για να διασφαλιστεί η ύπαρξη οικονομικά ελκυστικών εναλλακτικών λύσεων αντί των υποκείμενων στον φόρο αδρανών λατομείου.
            
         
               (138)
            
            
               Οι αρχές του ΗΒ υποστηρίζουν ότι, μέσω της απαλλαγής τους από τον ΦΑΥ, ενθαρρύνεται η χρήση ανακυκλωμένων προϊόντων ή υποπροϊόντων (τα οποία προκύπτουν από διεργασία που δεν αποσκοπεί στην παραγωγή αδρανών), με σκοπό να μειωθεί η ζήτηση για παρθένα αδρανή και, κατ' επέκταση, να μειωθεί η περιβαλλοντική ζημία που σχετίζεται με τη λατόμευση αδρανών. Οι παρεκκλίσεις από το πεδίο εφαρμογής του φόρου μπορεί να εμπίπτουν σε δύο κατηγορίες: ανακυκλωμένα αδρανή και στα αναπόφευκτα απόβλητα υποπροϊόντα. Τα τελευταία μπορούν να οριστούν ως υλικά που αποτελούν αντικείμενο εμπορικής εκμετάλλευσης στο Ηνωμένο Βασίλειο και χρησιμοποιούνται ως δομικά αδρανή, αλλά προκύπτουν ως αναπόφευκτο επακόλουθο μιας διεργασίας που δεν εκτελείται επί τούτου για την παραγωγή αδρανών. Με τη σειρά τους, αυτά τα προϊόντα εμπίπτουν σε δύο κατηγορίες: α) στα υλικά που προκύπτουν αναπόφευκτα από την εξόρυξη μη αδρανών ορυκτών, ή β) στα υλικά που προκύπτουν αναπόφευκτα από διεργασία εκσκαφής ή εκβάθυνσης του πυθμένα που δεν αποσκοπεί στην εξόρυξη υλικού με σκοπό την εμπορική του εκμετάλλευση.
            
         
               (139)
            
            
               Οι αρχές του ΗΒ υποστηρίζουν ότι τα υλικά που εξορύσσονται για εμπορική εκμετάλλευση ως αδρανή, ή προκύπτουν ως υποπροϊόντα διεργασίας που δεν αποσκοπεί στην παραγωγή αδρανών για εμπορική εκμετάλλευση, βρίσκονται σε διαφορετική πραγματική κατάσταση από αυτή των απαλλασσόμενων υλικών.
            
         
               (140)
            
            
               Οι αρχές του ΗΒ υποστηρίζουν ότι, σύμφωνα με τις προαναφερθείσες παρεκκλίσεις, οι απαλλαγές από τον φόρο κάνουν διάκριση μεταξύ απόβλητων υλικών που προκύπτουν ως υποπροϊόντα της εξόρυξης ενός μη αδρανούς ορυκτού, τα οποία απαλλάσσονται από τον φόρο, και των αποβλήτων που είναι υποπροϊόντα της εξόρυξης αδρανών (όπως τα απόβλητα ασβεστόλιθου) τα οποία εξακολουθούν να υπόκεινται στον φόρο. Η διάκριση οφείλεται, κατά την άποψή τους, στην προσπάθεια να αποθαρρυνθεί η εξόρυξη ασβεστόλιθου για να χρησιμοποιηθεί ως αδρανές υλικό, χωρίς παράλληλα να ενθαρρύνεται η παραγωγή μη αδρανών. Ο ΦΑΥ αποτελεί αντικίνητρο για την εξόρυξη αδρανών από φυσικό πέτρωμα, ενώ ενθαρρύνει τη χρήση εναλλακτικών πηγών προμήθειας αδρανών.
            
         
               (141)
            
            
               Οι αρχές του ΗΒ υποστηρίζουν ότι οι απαλλαγές από τον φόρο έχουν ζωτική σημασία για την επίτευξη του περιβαλλοντικού στόχου του ΦΑΥ, διότι μειώνουν τη ζημία που προκαλείται από τις νέες λατομεύσεις. Υποστηρίζουν ότι αυτό που μεταστρέφει τη ζήτηση από νέες λατομεύσεις είναι η διαφορά τιμών μεταξύ των απαλλασσόμενων και των υποκείμενων στον φόρο υλικών. Οι απαλλαγές είναι συνεπείς με τον περιβαλλοντικό στόχο του ΦΑΥ, καθόσον η χρήση απαλλασσόμενων από τον φόρο υλικών, σε τελική ανάλυση, μειώνει τη ζήτηση για νέα εξόρυξη αδρανών και τη συνδεόμενη με αυτήν ζημία στο περιβάλλον.
            
         
               (142)
            
            
               Οι αρχές του ΗΒ υποστηρίζουν ότι υπάρχουν πολλά παραδείγματα υποκατάστασης αδρανών πρώτης ποιότητας από απαλλασσόμενα από τον φόρο υλικά. Ενδεικτικά, για την κατασκευή των ολυμπιακών εγκαταστάσεων του 2012 χρησιμοποιήθηκαν περισσότερο από ένα εκατ. τόνοι αδρανών επίχωσης. Χρησιμοποιήθηκαν υποπροϊόντα της παραγωγής καολίνη από την Κορνουάλη σε συνδυασμό με ανακυκλωμένα αδρανή αντί αδρανών υψηλής ποιότητας, όπως ο ασβεστόλιθος ή ο γρανίτης λατομείου. Απόβλητα σχιστόλιθου από […] (45) λατομείο σχιστόλιθου χρησιμοποιήθηκαν ως υπόστρωμα αγωγών στο […]. Αυτός ο θραυστός σχιστόλιθος χρησιμοποιήθηκε αντί άλλων αδρανών θραυστού υλικού. Υποπροϊόντα σχιστόλιθου από το ίδιο λατομείο χρησιμοποιήθηκαν επίσης στο […] αντί αδρανών υψηλής ποιότητας.
            
         
               (143)
            
            
               Οι αρχές του ΗΒ αναφέρουν ότι ο αριθμός λατομείων που απαλλάσσονται από τον φόρο δεν έχει αυξηθεί μετά την επιβολή του ΦΑΥ, όπως φαίνεται στον κατωτέρω πίνακα ο οποίος παραθέτει τον αριθμό ενεργών λατομείων σε μια δεδομένη χρονική στιγμή:
               
                            
                        
                        
                           2001
                        
                        
                           2002
                        
                        
                           2003
                        
                        
                           2004
                        
                        
                           2005
                        
                        
                           2006
                        
                     
                           Πλαστική άργιλος
                        
                        
                           20
                        
                        
                           20
                        
                        
                           22
                        
                        
                           18
                        
                        
                           18
                        
                        
                           18
                        
                     
                           Καολίνης
                        
                        
                           17
                        
                        
                           17
                        
                        
                           17
                        
                        
                           17
                        
                        
                           15
                        
                        
                           15
                        
                     
                           Ασβεστόλιθος
                        
                        
                           348
                        
                        
                           348
                        
                        
                           359
                        
                        
                           336
                        
                        
                           340
                        
                        
                           319
                        
                     
                           Πυριγενή και μεταμορφωμένα πετρώματα
                        
                        
                           211
                        
                        
                           211
                        
                        
                           210
                        
                        
                           204
                        
                        
                           213
                        
                        
                           199
                        
                     
                           Σχιστόλιθος
                        
                        
                           43
                        
                        
                           43
                        
                        
                           44
                        
                        
                           43
                        
                        
                           40
                        
                        
                           35
                        
                     
                           Άργιλος και σχιστή άργιλος
                        
                        
                           177
                        
                        
                           177
                        
                        
                           180
                        
                        
                           172
                        
                        
                           169
                        
                        
                           172
                        
                     
                            
                        
                        
                           2007
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                     
                           Πλαστική άργιλος
                        
                        
                           18
                        
                        
                           18
                        
                        
                           18
                        
                        
                           18
                        
                        
                           18
                        
                        
                           18
                        
                     
                           Καολίνης
                        
                        
                           13
                        
                        
                           12
                        
                        
                           16
                        
                        
                           17
                        
                        
                           16
                        
                        
                           15
                        
                     
                           Ασβεστόλιθος
                        
                        
                           338
                        
                        
                           335
                        
                        
                           324
                        
                        
                           331
                        
                        
                           317
                        
                        
                           322
                        
                     
                           Πυριγενή και μεταμορφωμένα πετρώματα
                        
                        
                           208
                        
                        
                           203
                        
                        
                           207
                        
                        
                           195
                        
                        
                           204
                        
                        
                           191
                        
                     
                           Σχιστόλιθος
                        
                        
                           36
                        
                        
                           37
                        
                        
                           32
                        
                        
                           33
                        
                        
                           33
                        
                        
                           32
                        
                     
                           Άργιλος και σχιστή άργιλος
                        
                        
                           175
                        
                        
                           165
                        
                        
                           156
                        
                        
                           159
                        
                        
                           155
                        
                        
                           155
                        
                     
         
               (144)
            
            
               Το 2009 τα θραυστά υλικά αντιπροσώπευαν το 59,4 % των πωλήσεων πρωτογενών αδρανών στο Ηνωμένο Βασίλειο. Το υπόλοιπο ποσοστό αυτών των πωλήσεων αφορούσε άμμο και χαλίκι. Ο ασβεστόλιθος ήταν με μεγάλη διαφορά η σημαντικότερη πηγή αδρανών θραυστών υλικών, εφόσον αντιπροσώπευε το 66 % του συνόλου, και ακολουθούσαν τα πυριγενή πετρώματα όπως ο γρανίτης (24 %) και ο ψαμμίτης (9 %). Ο ασβεστόλιθος, τα πυριγενή πετρώματα και ο ψαμμίτης έχουν διαφορετικές χρήσεις, π.χ. ως δομικοί λίθοι, ή στην περίπτωση του ασβεστόλιθου, ως βιομηχανική άσβεστος.
            
         
               (145)
            
            
               Το 2012 η τιμή πώλησης ενός τόνου αδρανών ασβεστόλιθου κυμαινόταν από 7,16 έως 11,70 στερλίνες. Η τιμή πώλησης ενός τόνου αδρανών γρανίτη κυμαινόταν από 6,12 έως 12,82 στερλίνες. Η τιμή πώλησης ενός τόνου αδρανών σχιστόλιθου κυμαινόταν από 2 έως 8 στερλίνες.
            
         
               (146)
            
            
               Όσον αφορά τα αδρανή για διακοσμητικές χρήσεις, οι αρχές του ΗΒ υπέβαλαν από κοινού με την BAA στοιχεία ότι αυτές δεν αποτελούν συνήθη χρήση αδρανών. Τα αδρανή που χρησιμοποιούνται στην αρχιτεκτονική τοπίου χρησιμοποιούνται σε μικρές ποσότητες και επιλέγονται βάσει των οπτικών ιδιοτήτων τους, όπως το χρώμα και το σχήμα, ενώ οι δομικές ιδιότητες, όπως η αντοχή, έχουν μικρότερη σημασία, σε αντίθεση με τις άλλες χρήσεις των αδρανών. Δεδομένου ότι πρόκειται για μικρές ποσότητες, τα αδρανή για διακοσμητικές χρήσεις αντιπροσωπεύουν μικρό μερίδιο της ζήτησης στην αγορά των αδρανών στο ΗΒ.
            
         5.5   ΑΞΙΟΛΟΓΗΣΗ ΤΩΝ ΠΑΡΑΤΗΡΗΣΕΩΝ ΠΟΥ ΥΠΟΒΛΗΘΗΚΑΝ
   
   
               (147)
            
            
               Η Επιτροπή αποφάνθηκε ήδη στην απόφαση για την κίνηση της διαδικασίας ότι η αρχή της κοινής φορολογίας που διέπει τον ΦΑΥ μπορεί να συνοψιστεί ως φορολόγηση πέτρας, χαλικιού και άμμου νέας/επί τούτου εξόρυξης που προορίζονται να χρησιμοποιηθούν ως αδρανή και αποτελούν αντικείμενο εμπορικής εκμετάλλευσης στο εσωτερικό του Ηνωμένου Βασιλείου την ή μετά την 1η Απριλίου 2002.
            
         
               (148)
            
            
               Συμπληρώνοντας τις ανωτέρω παρατηρήσεις που υπέβαλαν οι αρχές του ΗΒ σχετικά με την αρχή της κοινής φορολογίας που διέπει τον ΦΑΥ, η Επιτροπή διατυπώνει τις ακόλουθες παρατηρήσεις.
            
         
               (149)
            
            
               Διάφορα ενδιαφερόμενα τρίτα μέρη δήλωσαν ότι ο ΦΑΥ δεν αντιμετωπίζει τα υλικά με συνεπή τρόπο, διότι τα υποπροϊόντα άλλων απαλλασσόμενων από τον φόρο υλικών [πέτρωμα που χρησιμοποιείται για την παραγωγή λίθων με μία ή περισσότερες επίπεδες επιφάνειες (στο εξής αναφέρεται ως «λαξευτή πέτρα»), άσβεστος], πέτρωμα με υψηλό PSV, λίθοι για λιθορριπές για προστασία από τη θάλασσα, λίθοι τοιχοποιίας και υποπροϊόντα/απόβλητα από την εξόρυξη πρωτογενών αδρανών υψηλής ποιότητας δεν απαλλάσσονται από τον φόρο. Βρίσκονται κατά τους ισχυρισμούς στην ίδια νομική και πραγματική κατάσταση όπως τα υποπροϊόντα μη αδρανών που απαλλάσσονται από τον φόρο ή ως μη υποκείμενα στον φόρο υλικά ειδικών χρήσεων.
            
         
               (150)
            
            
               Η ίδια η Επιτροπή έθεσε το ερώτημα στην απόφαση για την κίνηση της διαδικασίας γιατί θεωρείται δικαιολογημένη η χορήγηση απαλλαγών για υποπροϊόντα πλαστικής αργίλου, καολίνη, άνθρακα, λιγνίτη, σχιστής αργίλου και σχιστόλιθου, αλλά όχι για υποπροϊόντα ασβέστου για γεωργική χρήση και λαξευτής πέτρας.
            
         5.5.1   ΦΟΡΟΛΟΓΙΑ ΥΠΟΠΡΟΪΟΝΤΩΝ ΕΞΟΡΥΞΗΣ ΛΑΞΕΥΤΗΣ ΠΕΤΡΑΣ ΚΑΙ ΑΣΒΕΣΤΟΥ
   
               (151)
            
            
               Αφού έλαβε εκτενείς πληροφορίες από τρίτους και από τις αρχές του ΗΒ, η Επιτροπή επισημαίνει ότι τα απόβλητα ή υποπροϊόντα από την εξόρυξη λαξευτής πέτρας και ασβέστου αποτελούνται από πέτρωμα του ίδιου τύπου με αυτό της λαξευτής πέτρας και της ασβέστου: i) τα απόβλητα από την εξόρυξη ασβεστόλιθου που χρησιμοποιούνται για την παραγωγή ασβέστου είναι πιθανό να αποτελούνται επίσης από ασβεστόλιθο, και ii) τα απόβλητα από την εξόρυξη πετρωμάτων για την παραγωγή λαξευτής πέτρας μπορεί να αποτελούνται σε μεγάλο βαθμό από λιθοσυντρίμματα του ίδιου τύπου με το πέτρωμα που υποβάλλεται σε κοπή.
            
         
               (152)
            
            
               Οι απαλλαγές από τον ΦΑΥ κάνουν διάκριση μεταξύ αποβλήτων που προκύπτουν ως υποπροϊόντα του υλικού που εξορύσσεται για να χρησιμοποιηθεί ως μη αδρανές υλικό (όπως τα απόβλητα από την εξόρυξη καολίνη και πλαστικής αργίλου, άνθρακα, λιγνίτη και σχιστόλιθου), τα οποία απαλλάσσονται από τον φόρο, και των αποβλήτων που είναι το υποπροϊόν της επί τούτου εξόρυξης υλικών για να χρησιμοποιηθούν ως αδρανή (όπως τα απόβλητα ασβεστόλιθου), τα οποία εξακολουθούν να υπόκεινται στον φόρο.
            
         
               (153)
            
            
               Αυτή η φορολογική διάκριση εξυπηρετεί τον στόχο της αποθάρρυνσης της πρώτης εξόρυξης ασβεστόλιθου, γρανίτη, ψαμμίτη κ.λπ. για να χρησιμοποιηθούν ως αδρανή, χωρίς να θίγεται η παραγωγή υλικών που προορίζονται να χρησιμοποιηθούν ως μη αδρανή.
            
         
               (154)
            
            
               Όπως περιγράφουν οι αρχές του Ηνωμένου Βασιλείου, ο ασβεστόλιθος, ο ψαμμίτης και ο γρανίτης είναι τα πλέον συνήθη υλικά που εξορύσσονται με σκοπό να χρησιμοποιηθούν ως μη αδρανή. Ενδεχόμενη απαλλαγή από τον ΦΑΥ υποπροϊόντων λαξευτής πέτρας ή ασβεστόλιθου που χρησιμοποιείται για την παραγωγή ασβέστου θα διατηρούσε πράγματι τουλάχιστον στο ίδιο επίπεδο, εάν δεν ενθάρρυνε, τη νέα εξόρυξη αυτών των υλικών.
            
         
               (155)
            
            
               Επιπλέον, δεν υπάρχουν πρόσθετα έξοδα (επεξεργασίας) για τη λήψη λαξευτής πέτρας και ασβέστου από τα κύρια υλικά της εξόρυξης. Αυτό δεν ισχύει, παραδείγματος χάριν, για την εξόρυξη πλαστικής αργίλου και καολίνη, κατά την οποία ο διαχωρισμός αυτών των υλικών από τα απόβλητα είναι πολύ δαπανηρός.
            
         
               (156)
            
            
               Οι αρχές του ΗΒ εξήγησαν ότι τόσο οι προς κοπή λίθοι όσο και ο ασβεστόλιθος που χρησιμοποιείται για τη λήψη ασβέστου εξορύσσονται επί τούτου για να χρησιμοποιηθούν ως αδρανή. Επίσης, τα υποπροϊόντα και τα απόβλητά τους μπορούν να πωλούνται αυτοτελώς, ακόμη και χωρίς το κύριο υλικό, διότι είναι υλικά καλής ποιότητας για να χρησιμοποιηθούν ως αδρανή. Για να το αποδείξουν, οι αρχές του ΗΒ υπέβαλαν στοιχεία σχετικά με την τιμολόγηση που αποδεικνύουν πράγματι ότι οι τιμές της ασβέστου και των κομμένων λίθων δεν είναι στις περισσότερες περιπτώσεις πολύ υψηλότερες από τις τιμές των αντίστοιχων υποπροϊόντων τους. Το κόστος του ασβεστόλιθου κυμαίνεται από 12,50 στερλίνες έως 19,50 στερλίνες ανά τόνο, ενώ η τιμή του υποπροϊόντος του κυμαίνεται από 7,16 έως 11,70 στερλίνες ανά τόνο. Το κόστος των πυριγενών πετρωμάτων (περιλαμβανομένου του γρανίτη), που χρησιμοποιούνται επίσης για την παραγωγή λαξευτής πέτρας, κυμαίνεται από 5,51 έως 12,91 στερλίνες ανά τόνο, ενώ η τιμή πώλησης του υποπροϊόντος τους κυμαίνεται από 6,12 έως 12,82 στερλίνες ανά τόνο. Αυτό σημαίνει ότι, εάν δεν υπήρχε ζήτηση για το υψηλής ποιότητας προϊόν ειδικών χρήσεων, το λατομείο θα συνέχιζε τη νέα εξόρυξη, διότι είναι από οικονομική άποψη συμφέρουσα η πώληση του προϊόντος νέας εξόρυξης και του υποπροϊόντος του για να χρησιμοποιηθεί ως αδρανές υλικό. Δεν μπορεί να αποκλειστεί ότι η απαλλαγή υποπροϊόντων από τον φόρο θα ενθάρρυνε τις πρόσθετες νέες λατομεύσεις, γεγονός που θα υπονόμευε την περιβαλλοντική λογική του ΦΑΥ.
            
         
               (157)
            
            
               Επιπλέον, δεν υπάρχει αντικειμενικός τρόπος διάκρισης μεταξύ του ασβεστόλιθου ως υποπροϊόντος της παραγωγής γεωργικού ασβέστη και του ασβεστόλιθου που εξορύσσεται ειδικά για να χρησιμοποιηθεί ως αδρανές υλικό. Το ίδιο ισχύει για τον γρανίτη και τον ψαμμίτη και για τα υποπροϊόντα λαξευτής πέτρας. Συνεπώς, αυτά τα υλικά λατομείου και τα υποπροϊόντα τους είναι εναλλάξιμα και, ως εκ τούτου, η λατομική επιχείρηση μπορεί να αποφασίσει, ανάλογα με τη ζήτηση, να τα πωλεί και τα δύο για την ίδια «χρήση ως αδρανή».
            
         
               (158)
            
            
               Βάσει των εκτιμήσεων που παρατίθενται στις αιτιολογικές σκέψεις 151 έως 157 ανωτέρω, η Επιτροπή διαπιστώνει ότι τα υποπροϊόντα της εξόρυξης ασβέστου και λαξευτής πέτρας δεν βρίσκονται σε διαφορετική πραγματική και νομική κατάσταση από αυτή των προϊόντων λατομείου. Επιπλέον, κάθε πιθανή απαλλαγή για τα στείρα που προκύπτουν από την εξόρυξη ασβεστόλιθου/πετρώματος και χρησιμοποιούνται για λαξευτή πέτρα ή για άλλους σκοπούς εκτός από τη χρήση τους ως αδρανή θα είχε ως μοναδικό αποτέλεσμα να ενθαρρύνει την αύξηση των νέων εξορύξεων πετρωμάτων και ασβεστόλιθου και όχι να συμβάλει στη μετατόπιση της ζήτησης.
            
         5.5.2   ΠΕΤΡΑ ΜΕ ΥΨΗΛΟ PSV, ΛΙΘΟΙ ΛΙΘΟΡΡΙΠΩΝ ΓΙΑ ΠΡΟΣΤΑΣΙΑ ΑΠΟ ΤΗ ΘΑΛΑΣΣΙΑ, ΠΕΤΡΑ ΤΟΙΧΟΠΟΙΙΑΣ, ΠΡΩΤΟΓΕΝΗ ΑΔΡΑΝΗ ΥΨΗΛΗΣ ΠΟΙΟΤΗΤΑΣ ΚΑΙ ΤΑ ΥΠΟΠΡΟΪΟΝΤΑ/ΑΠΟΒΛΗΤΑ ΤΟΥΣ
   
               (159)
            
            
               Τα υλικά που χρησιμοποιούνται για πέτρωμα υψηλού PSV, οι λίθοι για λιθορριπές, η πέτρα τοιχοποιίας και τα πρωτογενή αδρανή υψηλής ποιότητας αντιπροσωπεύουν είτε εξειδικευμένες χρήσεις των αντίστοιχων υλικών ή χρήσεις στις οποίες δεν είναι δυνατό να υποκατασταθούν από ανακυκλωμένα αδρανή ή απόβλητα υλικών που δεν υπόκεινται στον φόρο.
            
         
               (160)
            
            
               Ωστόσο, όλα τα υλικά που χρησιμοποιούνται ως πέτρα υψηλού PSV, λίθοι για λιθορριπές, η πέτρα τοιχοποιίας και τα πρωτογενή αδρανή υψηλής ποιότητας και τα υποπροϊόντα τους είναι από το ίδιο πέτρωμα. Ενδεικτικά, οι λίθοι για λιθορριπές παράγονται από το ίδιο πέτρωμα με αυτό των μικρότερων αδρανών λιθοσυντριμμάτων που λαμβάνονται ως υποπροϊόντα.
            
         
               (161)
            
            
               Τα εν λόγω πετρώματα είναι γενικά κατάλληλα να χρησιμοποιούνται ως αδρανή και οι λατομικές επιχειρήσεις έχουν τη δυνατότητα επιλογής να πωλήσουν ή να αξιοποιήσουν το συγκεκριμένο πέτρωμα ανάλογα με τη ζήτηση.
            
         
               (162)
            
            
               Για τους λόγους που εξηγούνται ανωτέρω στις αιτιολογικές σκέψεις 151 έως 157 όσον αφορά τα υποπροϊόντα λαξευτής πέτρας και ασβέστου, η Επιτροπή δεν μπορεί να αποκλείσει ότι ενδεχόμενη απαλλαγή φόρου για πέτρωμα με υψηλό PSV, λίθους για λιθορριπές, λίθους τοιχοποιίας, πρωτογενή αδρανή υψηλής ποιότητας και τα υποπροϊόντα/απόβλητά τους θα ενθάρρυνε την εξόρυξη αυτών των υλικών για να χρησιμοποιηθούν ως αδρανή.
            
         
               (163)
            
            
               Όσον αφορά το γεγονός ότι αρκετά ενδιαφερόμενα μέρη αμφισβήτησαν τη λογική του ΦΑΥ από την άποψη ότι η πέτρα υψηλού PSV και οι λίθοι για λιθορριπές υπόκεινται στον φόρο, ενώ η άργιλος για αντιπλημμυρικά αναχώματα ή τα υλικά για άλλες ειδικές χρήσεις δεν φορολογούνται, οι αρχές του ΗΒ υπέβαλαν από κοινού με την BAA στοιχεία ότι ο δείκτης PSV είναι ένα μέτρο της ανθεκτικότητας των αδρανών στη στίλβωση· τα αδρανή με υψηλό PSV χρησιμοποιούνται σε ασφαλτικό μείγμα που απλώνεται στην επιφάνεια οδών για να προσδώσουν υψηλό επίπεδο αντίστασης στην ολίσθηση. Τα αδρανή με τον υψηλότερο PSV χρησιμοποιούνται σε τοποθεσίες όπως οι ζώνες στροφών και πέδησης και καθορίζονται προδιαγραφές για τον PSV και τον δείκτη αντοχής σε απότριψη (Αggregate Αbrasion Value — AAV). Οι ιδιότητες αυτές είναι εγγενείς των κοιτασμάτων πετρωμάτων και βελτιώνονται με τη διεργασία παραγωγής. Τα υλικά εξακολουθούν να είναι αδρανή και η χρήση αυτή χαρακτηρίζεται ως χρήση αδρανούς υλικού για τον σκοπό του ΑΦΥ.
            
         
               (164)
            
            
               Οι λίθοι για λιθορριπές χρησιμοποιούνται για την προστασία των ακτογραμμών του Ηνωμένου Βασιλείου από τη διάβρωση. Οι απαιτήσεις των προδιαγραφών εξαρτώνται από την ειδική σοβαρότητα της κατάστασης του θαλάσσιου περιβάλλοντος. Στις ιδιότητες των προδιαγραφών περιλαμβάνονται η πυκνότητα και ο δείκτης αντοχής σε απότριψη. Ταξινομούνται ως χρήση αδρανούς υλικού για τον σκοπό του ΦΑΥ, καθώς χρησιμοποιούνται για να προσδώσουν αντοχή και ως υλικό βάσης.
            
         
               (165)
            
            
               Επιπλέον, το αν ένα υλικό που χρησιμοποιείται για συγκεκριμένο σκοπό είναι εναλλάξιμο ή όχι δεν επηρεάζει τη λογική του ΦΑΥ και τις απαλλαγές που χορηγούνται για άλλα υλικά. Πράγματι, η Επιτροπή επισημαίνει ότι ο ΦΑΥ εφαρμόζεται σε ένα φάσμα διαφορετικών χρήσεων που δεν είναι εναλλάξιμες. Εντούτοις, εφόσον τα εν λόγω υλικά μπορούν να χρησιμοποιηθούν και χρησιμοποιούνται ευρέως ως αδρανή και η χρήση τους ως αδρανή είναι οικονομικά συμφέρουσα, η απαλλαγή για τα υλικά αυτά, έστω και για συγκεκριμένες χρήσεις, θα υπονόμευε τον στόχο του ΦΑΥ.
            
         
               (166)
            
            
               Πολλά ενδιαφερόμενα μέρη επισημαίνουν το γεγονός ότι τα απαλλασσόμενα αδρανή υποκαθιστούν τα δευτερογενή αδρανή και όχι τα υλικά υψηλότερης ποιότητας. Η Επιτροπή επισημαίνει, καταρχήν, ότι το στοιχείο αυτό ουδόλως θέτει υπό αμφισβήτηση το γεγονός ότι ο ΦΑΥ επιτυγχάνει τον περιβαλλοντικό του στόχο, εφόσον τα απαλλασσόμενα αδρανή που είναι αναπόφευκτα υποπροϊόντα υλικών που εξορύσσονται για να χρησιμοποιηθούν ως μη αδρανή αντικαθιστούν τα αδρανή λατομείου. Δεν έχει σημασία αν αντικαθιστούν αδρανή υψηλότερης ή κατώτερης ποιότητας στον βαθμό που μειώνονται οι νέες εξορύξεις. Επιπλέον, η Επιτροπή επισημαίνει ότι, περιστασιακά, τα απαλλασσόμενα υλικά θα μπορούσαν ακόμη και να υποκαταστήσουν τα αδρανή υψηλότερης ποιότητας, όπως περιγράφουν οι αρχές του ΗΒ στην αιτιολογική σκέψη 142.
            
         
               (167)
            
            
               Η Επιτροπή αναγνωρίζει τα προβλήματα στην εφαρμογή του ΦΑΥ και των απαλλαγών από αυτόν του με βάση τα γεωλογικά χαρακτηριστικά των υλικών. Η Επιτροπή επισημαίνει, ωστόσο, ότι θα ήταν δυσκολότερο να βασιστούν οι απαλλαγές στις χρήσεις των υλικών, διότι αυτό θα δημιουργούσε δυσκολίες στην επιβολή του φόρου και θα παρείχε μεγαλύτερο περιθώριο καταχρήσεων. Επιπλέον, οι αρχές του ΗΒ έχουν ως φαίνεται λάβει την Έκθεση ως βοήθημα για την εφαρμογή του ΦΑΥ και ακολουθούν τους ορισμούς και τις δοκιμές για τα υλικά που προβλέπονται σε αυτήν. Η ίδια η BAA παραδέχτηκε ότι οι αρχές του ΗΒ χρησιμοποιούν έναν ειδικευμένο γεωλόγο για τον προσδιορισμό των υλικών που παράγουν τα λατομεία.
            
         
               (168)
            
            
               Όσον αφορά την εξαίρεση της αργίλου και της σχιστής αργίλου που χρησιμοποιούνται για κεραμικά προϊόντα από την αναστολή του ΦΑΥ, η Επιτροπή παρατηρεί ότι πρόκειται για απαλλασσόμενη βιομηχανική διεργασία που εξετάστηκε ήδη στην απόφαση για την κίνηση της διαδικασίας και διαπιστώθηκε ότι δεν συνιστά κρατική ενίσχυση.
            
         
               (169)
            
            
               Αναφορικά με το περιεχόμενο του Cornish Building Stone and Slate Guide 2007 (κορνουαλικός Οδηγός για τους δομικούς λίθους και τον σχιστόλιθο), που υπέβαλε η BAA, η Επιτροπή επισημαίνει ότι δεν μπορεί να θεωρηθεί ως ακριβής πηγή πληροφοριών για μια συνολική επισκόπηση όλων των λατομικών προϊόντων. Είναι ένας οδηγός που συντάχθηκε για διαφημιστικούς σκοπούς, στον οποίο τα λατομεία διαφημίζουν τα προϊόντα τους με αποδέκτη τον κατασκευαστικό κλάδο. Η Επιτροπή, συνεπώς, θεωρεί ότι τα λατομεία που εμφανίζονται στον Cornish Building Stone and Slate Guide 2007 παρουσίασαν τα προϊόντα τους σύμφωνα με την οικεία στρατηγική προώθησης πωλήσεων προς τον κατασκευαστικό κλάδο. Οι αρχές του ΗΒ ανέφεραν ότι επιτρέπουν στα λατομεία να διαφημίζουν τα προϊόντα τους με όποιον τρόπο επιθυμούν, ανεξάρτητα από τη γεωλογική σύσταση των αντίστοιχων υλικών και δεν θεωρούν αυτές τις διαφημιστικού χαρακτήρα περιγραφές κατάλληλες για την ταξινόμηση των υλικών για τους σκοπούς του ΦΑΥ.
            
         
               (170)
            
            
               Ως εκ τούτου, η φορολόγηση της πέτρας υψηλού PSV, των λίθων για λιθορριπές, της πέτρας τοιχοποιίας, των πρωτογενών αδρανών υψηλής ποιότητας και των υποπροϊόντων/αποβλήτων τους εμπίπτει στην αρχή της κοινής φορολογίας του ΦΑΥ και δικαιολογείται από τον επιδιωκόμενο στόχο.
            
         5.5.3.   ΣΥΜΠΕΡΑΣΜΑ ΣΧΕΤΙΚΑ ΜΕ ΤΗΝ ΑΡΧΗ ΤΗΣ ΚΟΙΝΗΣ ΦΟΡΟΛΟΓΙΑΣ ΠΟΥ ΔΙΕΠΕΙ ΤΟΝ ΦΑΥ ΚΑΙ ΣΤΟΧΟΣ ΤΟΥ ΦΑΥ
   
               (171)
            
            
               Η Επιτροπή θεωρεί ότι οι παρατηρήσεις που υπέβαλαν όλα τα ενδιαφερόμενα μέρη δεν δικαιολογούν τη διαφοροποίηση των συμπερασμάτων της στην απόφαση για την κίνηση της διαδικασίας όσον αφορά την αρχή της κοινής φορολογίας που διέπει τον ΦΑΥ και τον στόχο του ΦΑΥ.
            
         
               (172)
            
            
               Η αρχή της κοινής φορολογίας που διέπει τον ΦΑΥ βασίζεται στην αρχή ότι η πέτρα, το χαλίκι και η άμμος που ορίζονται ως αδρανή βάσει του άρθρου 17 παράγραφος 1 πρέπει να φορολογούνται όταν αποτελούν αντικείμενο εμπορικής εκμετάλλευσης, όπως ορίζει το άρθρο 19, εντός του Ηνωμένου Βασιλείου την ή μετά την 1η Απριλίου του 2002 (46).
            
         
               (173)
            
            
               Σύμφωνα με την περιγραφή που είχαν καταθέσει οι αρχές του ΗΒ πριν από την απόφαση για την κίνηση της διαδικασίας, και όπως επιβεβαιώνεται από τις νομοπαρασκευαστικές εργασίες για τον ΦΑΥ (47), η Επιτροπή διαπίστωσε στην απόφασή της για την κίνηση της διαδικασίας (48) ότι τα αδρανή μπορούν γενικά να περιγραφούν ως αποτελούμενα από κοκκώδη ή σωματιδιακά υλικά που λόγω των φυσικών ιδιοτήτων τους και της χημικής τους αδράνειας είναι κατάλληλα για χρήση στον κατασκευαστικό κλάδο ως έχουν ή με την προσθήκη τσιμέντου, ασβέστου ή ασφάλτου, ως σκυρόδεμα, σκύρα οδοποιίας, άσφαλτος ή στρώμα αποστράγγισης, ή για χρήση ως επίχωμα κατασκευών («χρήση ως αδρανή»).
            
         
               (174)
            
            
               Όλα τα ενδιαφερόμενα μέρη και οι αρχές του ΗΒ αναγνώρισαν τον όρο «χρήση ως αδρανή» στα έγγραφα που υπέβαλαν μαζί με τις αντίστοιχες παρατηρήσεις τους. Η BAA υπέβαλε πράγματι παρατηρήσεις με σκοπό να αποδείξει την έλλειψη λογικής του ΦΑΥ, εφόσον ορισμένα υλικά που δεν ανταποκρίνονται σε αυτόν τον ορισμό φορολογούνται. Η Επιτροπή έχει εξετάσει διεξοδικά αυτές τις παρατηρήσεις ανωτέρω στις αιτιολογικές σκέψεις 151-158 και 159-165.
            
         
               (175)
            
            
               Συνεπώς, με άλλα λόγια, η αρχή της κοινής φορολογίας που διέπει τον ΦΑΥ είναι η φορολόγηση πέτρας, χαλικιού ή άμμου όταν εξορύσσονται για «χρήση ως αδρανή»/για εμπορική εκμετάλλευση ως αδρανή, όπως περιγράφεται ανωτέρω.
            
         
               (176)
            
            
               Η ανωτέρω περιγραφή είναι επίσης συνεπής με τον στόχο του ΦΑΥ, να καταστεί αποδοτικότερη η εξόρυξη αδρανών μέσω της εσωτερίκευσης του περιβαλλοντικού κόστους αυτής της δραστηριότητας. Όπως επιβεβαίωσε επίσης το Γενικό Δικαστήριο (49), ο σκοπός του ΦΑΥ συνίσταται στην ενθάρρυνση της χρήσεως στον κατασκευαστικό τομέα αδρανών που αποτελούν υποπροϊόντα ή απόβλητα προερχόμενα από ορισμένες διεργασίες (τα λεγόμενα επίσης «δευτερογενή» αδρανή), ή ανακυκλωμένων αδρανών, προκειμένου να μειωθεί κατ' αυτόν τον τρόπο η χρήση αδρανών που εξορύσσονται στα λατομεία (των λεγομένων επίσης «πρωτογενών» αδρανών), μη ανανεώσιμων φυσικών πόρων και, ως εκ τούτου, να περιοριστούν οι περιβαλλοντικές ζημίες που συνδέονται με την εν λόγω διεργασία της εξορύξεως (σκοπός της «μετατόπισης της ζήτησης»).
            
         5.6.   ΦΟΡΟΛΟΓΙΚΕΣ ΔΙΑΦΟΡΟΠΟΙΗΣΕΙΣ
   
   
               (177)
            
            
               Ο νόμος του προϋπολογισμού του 2001 καθόρισε καταρχάς μια ευρεία βάση για την επιβολή του ΦΑΥ. Ο σκοπός αυτής της επιβολής στη συνέχεια περιορίστηκε μέσω εξαιρέσεων και απαλλαγών. Επιπλέον, ο νόμος του προϋπολογισμού του 2001 προβλέπει επίσης ορισμένες φορολογικές ελαφρύνσεις. Η Επιτροπή θα επανεκτιμήσει κατά πόσον οι φορολογικές απαλλαγές, εξαιρέσεις και ελαφρύνσεις για τις οποίες εξέφρασε αμφιβολίες στην απόφαση για την κίνηση της διαδικασίας είναι σύμφωνες με τις αρχές της κοινής φορολογίας βάσει του στόχου του ΦΑΥ.
            
         
               (178)
            
            
               Για την περαιτέρω αξιολόγηση των φορολογικών διαφοροποιήσεων στο πλαίσιο του ΦΑΥ, το πλαίσιο αναφοράς/η αρχή της κοινής φορολογίας που χρησιμοποίησε η Επιτροπή είναι η επιβολή του ΦΑΥ στα υλικά που αποτελούν αντικείμενο εμπορικής εκμετάλλευσης στο Ηνωμένο Βασίλειο ως αδρανή (50). Όπως περιγράφεται ανωτέρω στην αιτιολογική σκέψη 173, η «χρήση ως αδρανή» είναι άρρηκτα συνδεδεμένη με την εμπορική εκμετάλλευση της πέτρας, του χαλικιού και της άμμου για κατασκευαστικούς σκοπούς, δηλαδή όταν χρησιμοποιούνται ως υλικά ή αντιστηρίγματα στην κατασκευή ή τη βελτίωση οποιουδήποτε δομικού έργου (περιλαμβανομένων των οδών και μονοπατιών, υποστρώματος υφιστάμενης ή υπό κατασκευή σιδηροδρομικής γραμμής και των επιχώσεων) ή όταν αναμειγνύονται ως μέρος της διεργασίας παραγωγής κονιάματος, σκυροδέματος, πισσούχου ασφαλτομίγματος, σκύρων οδοποιίας ή κάθε παρόμοιου δομικού υλικού (51).
            
         
               (179)
            
            
               Επιπλέον, η έννοια της χρήσης ως αδρανή, όπως ορίζεται ανωτέρω χρησιμοποιείται από τον νόμο του προϋπολογισμού του 2001 στο άρθρο 30 παράγραφος 1 στοιχείο δ) του εν λόγω νόμου το οποίο προβλέπει το δικαίωμα ενός προσώπου να ζητήσει πίστωση φόρου, εάν το «υποκείμενο στον ΦΑΥ αδρανές υλικό διατίθεται κατά τρόπο που δεν συνιστά χρήση του για τους προβλεπόμενους κατασκευαστικούς σκοπούς».
            
         
               (180)
            
            
               Εάν ένα απαλλασσόμενο υλικό εξορύσσεται για να χρησιμοποιηθεί ως αδρανές υλικό ή αποτελεί αντικείμενο εμπορικής εκμετάλλευσης για κατασκευαστικούς σκοπούς, όπως περιγράφεται ανωτέρω, θα πρέπει να υπόκειται στην κοινή φορολογία που διέπει τον ΦΑΥ, διότι βρίσκεται σε συγκρίσιμη πραγματική και νομική κατάσταση με τα φορολογούμενα υλικά και η απαλλαγή του θα μπορούσε να δικαιολογηθεί μόνο με βάση τον εγγενή στόχο που επιδιώκεται με τον ΦΑΥ.
            
         
               (181)
            
            
               Όσον αφορά τις εξεταζόμενες απαλλαγές σχετικά με τα υποπροϊόντα, απόβλητα ή στείρα άλλων υλικών ή διεργασιών, η Επιτροπή εμμένει στα κριτήρια αξιολόγησης που εφάρμοσε στην απόφαση για την κίνηση της διαδικασίας. Η Επιτροπή θα λάβει υπόψη στην αξιολόγησή της το κατά πόσον τα αντίστοιχα απόβλητα, στείρα ή υποπροϊόντα είναι αναπόφευκτο αποτέλεσμα μιας δραστηριότητας που δεν σχετίζεται με την επί τούτου εξόρυξη υλικών για να χρησιμοποιηθούν ως αδρανή, δηλαδή είτε της εξόρυξης ενός υλικού που δεν εξορύσσεται επί τούτου για να χρησιμοποιηθεί ως αδρανές είτε μιας διεργασίας που δεν σχετίζεται με την εξόρυξη αδρανών. Η εξόρυξη του κύριου υλικού που δεν προορίζεται να χρησιμοποιηθεί ως αδρανές αποτελεί ένδειξη για το κατά πόσον η απαλλαγή του αντίστοιχου αποβλήτου, στείρου ή υποπροϊόντος μπορεί να συμβάλει στην επίτευξη του στόχου που διέπει τον ΦΑΥ.
            
         
               (182)
            
            
               Για τα υποπροϊόντα, τα απόβλητα ή τα στείρα που προκύπτουν από την εξόρυξη υλικού για να χρησιμοποιηθεί ως αδρανές υλικό, η Επιτροπή θα αξιολογήσει το κατά πόσον η απαλλαγή τους μπορεί να συμβάλει στη μείωση των νέων εξορύξεων υλικών για να χρησιμοποιηθούν ως αδρανή και, κατ' επέκταση, στην επίτευξη του στόχου του ΦΑΥ.
            
         
               (183)
            
            
               Τα ανωτέρω κριτήρια αξιολόγησης είναι συνεπή με τις αρχές της κοινής φορολογίας που διέπουν τον ΦΑΥ κατά τον προσδιορισμό του κατά πόσον τα απαλλασσόμενα υλικά βρίσκονται στην ίδια πραγματική και νομική κατάσταση με αυτή των υποκείμενων στον φόρο υλικών και λαμβάνουν υπόψη τις εκτιμήσεις των αρχών του ΗΒ ότι ο ΦΑΥ δεν θα πρέπει να θίγει διεργασίες που δεν σχετίζονται με την εξόρυξη υλικών για χρήση ως αδρανών.
            
         5.6.1.   ΑΠΑΛΛΑΓΗ ΚΑΙ ΕΛΑΦΡΥΝΣΗ ΑΠΟ ΤΟΝ ΦΟΡΟ ΓΙΑ ΟΡΙΣΜΕΝΑ ΟΡΥΚΤΑ [ΑΡΘΡΟ 18 ΠΑΡΑΓΡΑΦΟΣ 2 ΣΤΟΙΧΕΙΟ β) (52) ΚΑΙ ΑΡΘΡΟ 30 ΠΑΡΑΓΡΑΦΟΣ 1 ΣΤΟΙΧΕΙΟ β) (53) ΕΦΟΣΟΝ ΠΡΟΚΕΙΤΑΙ ΓΙΑ ΔΙΕΡΓΑΣΙΑ ΑΠΑΛΛΑΣΣΟΜΕΝΗ ΑΠΟ ΤΟΝ ΦΟΡΟ ΠΟΥ ΠΑΡΕΧΕΙ ΥΛΙΚΑ ΤΑ ΟΠΟΙΑ ΧΡΗΣΙΜΟΠΟΙΟΥΝΤΑΙ ΩΣ ΑΔΡΑΝΗ]]
   
               (184)
            
            
               Στο πλαίσιο της υποβολής στοιχείων πριν από την έκδοση της απόφασης για την κίνηση της διαδικασίας, οι αρχές του ΗΒ είχαν αναφέρει ότι καμία από τις ουσίες που απαλλάσσονται βάσει του άρθρου 18 (54) δεν εξορύσσεται για να χρησιμοποιηθεί ως αδρανές υλικό.
            
         
               (185)
            
            
               Εφόσον τα εν λόγω ορυκτά δεν χρησιμοποιούνται ως υλικά βάσης σε δομικά έργα, η Επιτροπή έκρινε ότι η εξαίρεσή τους από το πεδίο εφαρμογής του ΦΑΥ είναι σύμφωνη με τις αρχές της κοινής φορολογίας (55).
            
         
               (186)
            
            
               Η Επιτροπή αποφάνθηκε στην αιτιολογική σκέψη 74 της απόφασης για την κίνηση της διαδικασίας ότι, στον βαθμό που τα εξεταζόμενα ορυκτά που δεν χρησιμοποιούνται ως αδρανή, η απαλλαγή/εξαίρεσή τους από τον ΦΑΥ δεν παρέχει επιλεκτικό πλεονέκτημα κατά την έννοια του άρθρου 107 παράγραφος 1 της ΣΛΕΕ.
            
         
               (187)
            
            
               Εντούτοις, διαπίστωσε ότι ορισμένα από αυτά τα ορυκτά ορισμένες φορές εξορύσσονται για χρησιμοποιηθούν ως αδρανή. Ενδεικτικά, ο βερμικουλίτης και ο περλίτης χρησιμοποιούνται στην παραγωγή ελαφροβαρών τεχνητών αδρανών (56). Η εξαίρεση αυτών των ορυκτών, στον βαθμό που εξορύσσονται για την παραγωγή ελαφροβαρών αδρανών και χρησιμοποιούνται ως ελαφροβαρή αδρανή, κρίθηκε ότι δεν είναι σύμφωνη με τις αρχές της κοινής φορολογίας που διέπουν τον ΦΑΥ. Η Επιτροπή είχε, συνεπώς, την απορία γιατί η εξόρυξη αυτών των ορυκτών δεν θα ήταν σε συγκρίσιμη κατάσταση με την εξόρυξη άλλων υποκείμενων στον φόρο αδρανών.
            
         
               (188)
            
            
               Εφόσον η Επιτροπή δεν είχε στη διάθεσή της τις αναγκαίες σχετικές πληροφορίες για την αξιολόγησή της, εξέφρασε αμφιβολίες για το κατά πόσον μια γενική απαλλαγή αυτών των υλικών από τον φόρο, η οποία δεν λαμβάνει εμφανώς υπόψη ότι χρησιμοποιούνται ως αδρανή, είναι σύμφωνη με την αρχή της κοινής φορολογίας που διέπει τον ΦΑΥ.
            
         
               (189)
            
            
               Οι αρχές του ΗΒ υπέβαλαν κατάλογο των χρήσεων καθενός από τα υλικά που απαριθμούνται στο άρθρο 18 παράγραφος 3 του νόμου του προϋπολογισμού του 2001, που αναφέρει αν χρησιμοποιούνται ή θα μπορούσαν να χρησιμοποιηθούν ως αδρανή. Σύμφωνα με τον κατάλογο αυτό, από τα υλικά που απαριθμούνται στο άρθρο 18 παράγραφος 3 του νόμου του προϋπολογισμού του 2001, μόνον ο περλίτης, η κίσσηρη και ο βερμικουλίτης μπορούν να χρησιμοποιηθούν ως αδρανή.
            
         
               (190)
            
            
               Εφόσον τα υπόλοιπα υλικά που απαριθμούνται στο άρθρο 18 παράγραφος 3 του νόμου του προϋπολογισμού του 2001 δεν χρησιμοποιούνται ή δεν μπορούν να χρησιμοποιηθούν ως αδρανή, δεν βρίσκονται στην ίδια νομική και πραγματική κατάσταση με αυτή των υποκειμένων στον φόρο αδρανών.
            
         
               (191)
            
            
               Σύμφωνα με τις αρχές του ΗΒ, πετρώματα περλίτη υπάρχουν ενδεχομένως στη Βόρεια Ιρλανδία, αλλά η εξόρυξή του είχε παύσει πριν από την επιβολή του ΦΑΥ. Εξακολουθούν να πραγματοποιούνται εισαγωγές στο Ηνωμένο Βασίλειο αυτού του υλικού το οποίο είναι χρήσιμο για τις μονωτικές του ιδιότητες και το ελαφρύ βάρος του μετά την επεξεργασία.
            
         
               (192)
            
            
               Οι αρχές του ΗΒ υποστηρίζουν ότι ο περλίτης μπορεί να χρησιμοποιείται στην παραγωγή ελαφροβαρών δομικών υλικών (δομικών γύψων, κονίας, μονωτικών, πλακιδίων οροφής) και ως βελτιωτικό εδάφους. Παρουσιάζει μεγάλη διαστολή κατά τη θέρμανση και, ως εκ τούτου, δεν είναι φυσικό αδρανές υλικό. Ο περλίτης μπορεί να χρησιμοποιηθεί ως ελαφροβαρές αδρανές υλικό, π.χ. στο σκυρόδεμα ή στο τσιμέντο Portland. Για να μπορέσει, ωστόσο, να έχει αυτή τη χρήση, πρέπει προηγουμένως να υποβληθεί σε φυσικό μετασχηματισμό που υπερβαίνει την απλή θραύση και το κοσκίνισμα. Οι ιδιαίτερες ιδιότητές του θα απέκλειαν επίσης την υποκατάστασή του από ανακυκλωμένο υλικό ή υποπροϊόν της παραγωγής μη αδρανών.
            
         
               (193)
            
            
               Οι αρχές του ΗΒ δηλώνουν ότι, εξ όσων γνωρίζουν, η κίσσηρη δεν απαντά στη φύση στο Ηνωμένο Βασίλειο, αλλά εισάγεται. Ο κυψελωτός χαρακτήρας της προσδίδει σε αυτήν χαμηλή πυκνότητα που της επιτρέπει να επιπλέει στο νερό. Μπορεί να χρησιμοποιείται ως λειαντικό και στην παραγωγή ελαφροβαρών δομικών υλικών. Είναι πολύ ελαφρύτερη από τα υποκείμενα στον φόρο αδρανή.
            
         
               (194)
            
            
               Οι αρχές του ΗΒ υποστηρίζουν ότι υπάρχουν αποδεικτικά στοιχεία ότι χρησιμοποιείται στο ΗΒ η κίσσηρη ως ελαφροβαρές αδρανές υλικό σε δομικά έργα και στην κατασκευή ελαφροβαρούς σκυροδέματος, προκατασκευασμένων στοιχείων από σκυρόδεμα και τσιμεντόλιθων. Χρησιμοποιείται σε αυτές τις περιστάσεις λόγω της ιδιαίτερα χαμηλής πυκνότητάς της. Όπως συμβαίνει με τον περλίτη και τον βερμικουλίτη, οι ιδιαίτερες ιδιότητες και χρήσεις της θα απέκλειαν την υποκατάστασή της από άλλο ανακυκλωμένο υλικό ή υποπροϊόν της παραγωγής μη αδρανών υλικών.
            
         
               (195)
            
            
               Η Επιτροπή εξέτασε επίσης το αν θα έπρεπε να συγκριθεί ή κίσσηρη με την πέτρα υψηλού PSV ή τους λίθους για λιθορριπές, τα οποία είναι επίσης προϊόντα ειδικών χρήσεων που δεν μπορούν να υποκατασταθούν από απαλλασσόμενο από τον φόρο υλικό. Όμως, η κίσσηρη διαφέρει εμφανώς από το πέτρωμα υψηλού PSV και το πέτρωμα για λιθορριπές διότι, όταν χρησιμοποιείται ως αδρανές υλικό, μπορεί να χρησιμοποιείται μόνο γι' αυτή την ειδική χρήση ως ελαφροβαρές αδρανές υλικό. Αντιθέτως, τα υλικά που χρησιμοποιούνται για την παραγωγή πέτρας υψηλού SPV και λίθων για λιθορριπές μπορούν να χρησιμοποιηθούν και χρησιμοποιούνται ως αδρανή, όταν δεν χρησιμοποιούνται σε αυτές τις πολύ ειδικές εφαρμογές.
            
         
               (196)
            
            
               Ο βερμικουλίτης είναι, σύμφωνα με τις αρχές του ΗΒ, μια μορφή μαρμαρυγία που, όπως ο περλίτης, έχει την ασυνήθιστη ιδιότητα να παρουσιάζει μεγάλη διαστολή κατά τη θέρμανση. Είναι γνωστό ότι απαντά στο Ηνωμένο Βασίλειο, αν και γίνονται εισαγωγές.
            
         
               (197)
            
            
               Οι αρχές του ΗΒ υποστηρίζουν ότι, όπως ο περλίτης, ο βερμικουλίτης μπορεί να χρησιμοποιείται για μόνωση, ως ελαφροβαρές αδρανές υλικό για δομικό γύψο και σκυρόδεμα και ως βελτιωτικό του εδάφους. Για να μπορέσει, ωστόσο, να έχει αυτή τη χρήση, πρέπει προηγουμένως να υποβληθεί σε φυσικό μετασχηματισμό πέρα από την απλή θραύση και το κοσκίνισμα. Οι ιδιαίτερες ιδιότητές του θα απέκλειαν επίσης την υποκατάστασή του από ανακυκλωμένο υλικό ή υποπροϊόν της παραγωγής μη αδρανών.
            
         
               (198)
            
            
               Σύμφωνα με τις αρχές του ΗΒ, οι εισαγόμενες ποσότητες αυτών των προϊόντων είναι οι ακόλουθες και τα στοιχεία για τον περλίτη και τον βερμικουλίτη καταχωρίζονται από κοινού με τις στατιστικές των εισαγωγών από το 2010:
               
                            
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                     
                           Περλίτης
                           (τόνοι)
                        
                        
                           45 064
                        
                        
                           36 315
                        
                        
                           58 456
                        
                        
                           98 437
                        
                        
                           66 298
                        
                     
                           Βερμικουλίτης
                           (τόνοι)
                        
                        
                           29 200
                        
                        
                           25 515
                        
                     
                           Κίσσηρη
                           (τόνοι)
                        
                        
                           2 259
                        
                        
                           1 668
                        
                        
                           2 062
                        
                        
                           2 067
                        
                        
                           1 255
                        
                     
         
               (199)
            
            
               Οι αρχές του ΗΒ ισχυρίζονται ότι η εισαγόμενη κίσσηρη κόστιζε κατά μέσο όρο 408 στερλίνες ανά τόνο το 2012 και το μέσο κόστος του περλίτη και του βερμικουλίτη ήταν 128 στερλίνες ανά τόνο. Αυτές οι υψηλές τιμές αντικατοπτρίζουν τις ειδικές εφαρμογές αυτών των ορυκτών και δείχνουν ότι δεν θα μπορούσαν να χρησιμοποιούνται ως υποκατάστατα των αδρανών που εξορύσσονται στο Ηνωμένο Βασίλειο.
            
         
               (200)
            
            
               Οι αρχές του ΗΒ υποστηρίζουν ότι ο περλίτης, η κίσσηρη και ο βερμικουλίτης δεν αποτελούν αντικείμενο εμπορικής εκμετάλλευσης στο Ηνωμένο Βασίλειο και δεν βρίσκονται στην ίδια νομική και πραγματική κατάσταση με αυτή των υποκείμενων στον φόρο αδρανών, από την άποψη του επιδιωκόμενου από τον ΦΑΥ περιβαλλοντικού στόχου.
            
         
               (201)
            
            
               Η Επιτροπή θεωρεί ότι, εφόσον ο περλίτης και ο βερμικουλίτης υφίστανται φυσικό μετασχηματισμό πέρα από την απλή θραύση και το κοσκίνισμα, προκειμένου να μπορούν να χρησιμοποιούνται ως αδρανή, δεν είναι συγκρίσιμα με τα υποκείμενα στον φόρο υλικά τα οποία δεν υποβάλλονται σε τέτοιο μετασχηματισμό.
            
         
               (202)
            
            
               Οι φυσικές ιδιότητες του περλίτη, της κίσσηρης και του βερμικουλίτη τους διαφοροποιούν από τα υπόλοιπα αδρανή. Επιπλέον, και τα τρία υλικά δεν είναι φυσικά αδρανή, αλλά χρησιμοποιούνται ως ελαφροβαρή αδρανή ειδικών χρήσεων που δεν μπορούν ούτε να υποκατασταθούν ούτε να υποκαταστήσουν άλλα υλικά. Η τιμή τους αντανακλά την ειδική χρήση τους καθώς και το γεγονός ότι δεν θα μπορούσαν να υποκαταστήσουν τα εξορυσσόμενα στο Ηνωμένο Βασίλειο αδρανή.
            
         
               (203)
            
            
               Επιπροσθέτως, κανένα από αυτά τα υλικά δεν εξορύσσεται επί του παρόντος στο ΗΒ, εφόσον η εξόρυξη περλίτη έπαυσε πριν από την επιβολή του ΦΑΥ.
            
         
               (204)
            
            
               Η Επιτροπή δεν έχει λάβει παρατηρήσεις ενδιαφερόμενων μερών σχετικά με αυτά τα υλικά.
            
         
               (205)
            
            
               Η Επιτροπή καταλήγει στο συμπέρασμα ότι ο περλίτης, η κίσσηρη και ο βερμικουλίτης δεν βρίσκονται στην ίδια νομική και πραγματική κατάσταση με αυτή των υποκείμενων στον φόρο αδρανών ως προς τον επιδιωκόμενο από τον ΦΑΥ περιβαλλοντικό στόχο.
            
         
               (206)
            
            
               Η Επιτροπή διαπιστώνει, συνεπώς, ότι η εξαίρεση από τον φόρο και η φορολογική ελάφρυνση ορισμένων ορυκτών, όπως προβλέπει το άρθρο 18 παράγραφος 2 στοιχείο β) και το άρθρο 30 παράγραφος 1 στοιχείο β) του νόμου του προϋπολογισμού του 2001, δεν συνεπάγεται επιλεκτικό πλεονέκτημα για τα εν λόγω υλικά.
            
         5.6.2.   ΑΠΑΛΛΑΓΗ ΥΛΙΚΩΝ ΠΟΥ ΑΠΟΤΕΛΟΥΝΤΑΙ ΕΞ ΟΛΟΚΛΗΡΟΥ Η ΚΥΡΙΩΣ, Η ΑΠΟΤΕΛΟΥΝ ΜΕΡΟΣ ΟΠΟΙΟΥΔΗΠΟΤΕ ΥΛΙΚΟΥ ΑΠΟΤΕΛΕΙΤΑΙ ΑΠΟ ΑΝΘΡΑΚΑ, ΛΙΓΝΙΤΗ, ΣΧΙΣΤΟΛΙΘΟ Η ΣΧΙΣΤΗ ΑΡΓΙΛΟ [ΑΡΘΡΟ 17 ΠΑΡΑΓΡΑΦΟΣ 4 ΣΤΟΙΧΕΙΟ α)], ΕΦΟΣΟΝ ΤΟ ΑΠΑΛΛΑΣΣΟΜΕΝΟ ΥΛΙΚΟ ΑΠΟΤΕΛΕΙΤΑΙ ΕΞ ΟΛΟΚΛΗΡΟΥ ΑΠΟ ΑΝΘΡΑΚΑ, ΛΙΓΝΙΤΗ, ΣΧΙΣΤΗ ΑΡΓΙΛΟ Η ΣΧΙΣΤΟΛΙΘΟ ΠΟΥ ΧΡΗΣΙΜΟΠΟΙΕΙΤΑΙ ΩΣ ΑΔΡΑΝΕΣ Η ΑΠΟΤΕΛΕΙΤΑΙ ΚΥΡΙΩΣ ΑΠΟ ΑΝΘΡΑΚΑ, ΛΙΓΝΙΤΗ, ΣΧΙΣΤΗ ΑΡΓΙΛΟ ΚΑΙ ΣΧΙΣΤΟΛΙΘΟ
   
               (207)
            
            
               Η Επιτροπή επισήμανε ότι όλα αυτά τα υλικά χαρακτηρίζονται ως πετρώματα και, ως εκ τούτου, είναι αδρανή κατά την έννοια του άρθρου 17 παράγραφος 1 του νόμου του 2001.
            
         
               (208)
            
            
               Ο σχιστόλιθος και η σχιστή άργιλος συνήθως κόβονται για να αποκτήσουν μία ή περισσότερες επίπεδες επιφάνειες. Σε αυτή την περίπτωση, θα επωφελούνταν επίσης και από απαλλαγή από τον ΦΑΥ βάσει του άρθρου 18 παράγραφος 2 στοιχείο α) (απαλλασσόμενη διεργασία κοπής πέτρας). Η πίστωση φόρου για υλικά τα οποία υποβάλλονται σε απαλλασσόμενη διαδικασία είναι σύμφωνη με τις αρχές της κοινής φορολογίας που διέπουν τον ΦΑΥ.
            
         
               (209)
            
            
               Στα έγγραφα που υπέβαλαν πριν την έκδοση της απόφασης για την κίνηση της διαδικασίας, οι αρχές του ΗΒ είχαν εξηγήσει ότι ο άνθρακας, ο λιγνίτης, ο σχιστόλιθος ή η σχιστή άργιλος δεν εξορύσσονται κατά κύριο λόγο για να χρησιμοποιηθούν ως αδρανή. Ο σχιστόλιθος κατά παράδοση εξορύσσεται για να χρησιμοποιηθεί ως ειδικό δομικό υλικό (π.χ. για την παραγωγή πλακών στέγης ή δαπέδου). Σε ορισμένες περιοχές η χρήση του ενθαρρύνεται για λόγους αρχιτεκτονικής κληρονομιάς. Η σχιστή άργιλος είναι σχιστό ορυκτό με υψηλή περιεκτικότητα σε άργιλο. Καθώς τα φυσικά κοιτάσματα αργίλου εξαντλούνται, η σχιστή άργιλος χρησιμοποιείται ολοένα και περισσότερο για την κατασκευή οπτόπλινθων και πλακιδίων. Μπορεί επίσης να χρησιμοποιηθεί ως συστατικό στην παραγωγή τσιμέντου. Ο λιθάνθρακας είναι ιζηματογενές πέτρωμα που αποτελείται κυρίως από άνθρακα. Ο λιγνίτης έχει πολύ χαμηλότερη περιεκτικότητα σε άνθρακα από τον λιθάνθρακα και πολύ υψηλή περιεκτικότητα σε υγρασία. Και τα δύο χρησιμοποιούνται για την παραγωγή ενέργειας.
            
         
               (210)
            
            
               Η Επιτροπή αποφάνθηκε ότι η εξαίρεση αυτών των υλικών, όταν χρησιμοποιούνται για άλλους σκοπούς και όχι ως αδρανή, ήταν σύμφωνη με την αρχή της κοινής φορολογίας που διέπει τον ΦΑΥ.
            
         
               (211)
            
            
               Η Επιτροπή επισήμανε (57) ότι, σύμφωνα με τα στοιχεία που συγκέντρωσε η BAA και τα επισύναψε στην απάντησή της στο Γενικό Δικαστήριο στην υπόθεση T-210/02, ο σχιστόλιθος και η σχιστή άργιλος χρησιμοποιούνται ως αδρανή (58). Δεν ισχύει το ίδιο για τον λιθάνθρακα και τον λιγνίτη.
            
         
               (212)
            
            
               Η Επιτροπή αποφάνθηκε στην αιτιολογική σκέψη 84 της απόφασης για την κίνηση της διαδικασίας ότι μια γενικά απαλλαγή της σχιστής αργίλου και του σχιστόλιθου, ακόμη κι όταν χρησιμοποιούνται ως αδρανή ή υλικά βάσης σε δομικά έργα, δεν ήταν κατά τα φαινόμενα σύμφωνη με την αρχή της κοινής φορολογίας που διέπει τον ΦΑΥ ούτε ήταν αποτέλεσμα της φύσης και της λογικής του ΦΑΥ.
            
         
               (213)
            
            
               Η Επιτροπή αποφάνθηκε επίσης στην αιτιολογική σκέψη 85 της απόφασης για την κίνηση της διαδικασίας ότι το επιχείρημα ότι η σχιστή άργιλος και ο σχιστόλιθος δεν χρησιμοποιούνται στις περισσότερες περιπτώσεις ως αδρανή δεν δικαιολογούσε τη γενική απαλλαγή τους από τον ΦΑΥ. Και ακριβώς επειδή ήταν δύσκολο να προσδιοριστεί εκ των προτέρων ποια χρήση θα εξυπηρετούσαν τα υλικά, επέλεξε το Ηνωμένο Βασίλειο να χορηγεί πίστωση φόρου σε περίπτωση που ορισμένα από τα υλικά που υπόκεινται στον φόρο θα χρησιμοποιούνταν για βιομηχανικές και γεωργικές χρήσεις. Η Επιτροπή έκρινε ότι, αντί της χορήγησης μιας καθολικής απαλλαγής, θα ήταν ορθότερη η επέκταση της φορολογικής ελάφρυνσης και στη σχιστή άργιλο και στον σχιστόλιθο.
            
         
               (214)
            
            
               Η Επιτροπή εξέφρασε επίσης αμφιβολίες όσον αφορά την αιτιολόγηση της επέκτασης της απαλλαγής στα υλικά που αποτελούνται κυρίως (δηλαδή σε ποσοστό άνω του 50 %) από άνθρακα, λιγνίτη, σχιστή άργιλο ή σχιστόλιθο.
            
         
               (215)
            
            
               Η Επιτροπή αποφάνθηκε ότι μια γενική απαλλαγή αυτών των υλικών, και ιδίως της σχιστής αργίλου και του σχιστόλιθου, ακόμη και όταν αυτά χρησιμοποιούνται ως αδρανή, δηλαδή ως υλικά βάσης σε δομικά έργα, δεν θα ήταν σύμφωνη με τις αρχές της κοινής φορολογίας που διέπουν τον ΦΑΥ.
            
         
               (216)
            
            
               Μετά τη δημοσίευση της απόφασης για την κίνηση της διαδικασίας, η Επιτροπή έλαβε πολυάριθμες παρατηρήσεις ενδιαφερόμενων μερών για το εν λόγω θέμα.
            
         5.6.2.1.   
         Σχιστόλιθος
      
   
   α)   Παρατηρήσεις που υπέβαλε η BAA στις 15 Σεπτεμβρίου 2014
   
   
               (217)
            
            
               Η BAA έχει συμφωνήσει με τις αρχές του ΗΒ σχετικά με τις χρήσεις των υποπροϊόντων σχιστόλιθου ως αδρανών και ως εναλλακτικών υλικών αντί των αδρανών λατομείου στην κατασκευή σκυροδέματος και σε τεχνικές εφαρμογές μεσαίας αντοχής.
            
         
               (218)
            
            
               Η BAA ισχυρίζεται ότι ο σχιστόλιθος, η σχιστή άργιλος (και η άργιλος) χρησιμοποιούνται ανέκαθεν (και, ως εκ τούτου, πριν από την εισαγωγή του ΦΑΥ) ως «αδρανή», όταν είναι κατάλληλα για την ειδική χρήση και το υλικό είναι διαθέσιμο στην κατάλληλη τιμή. Ενδεικτικά, περίπου 230 000 τόνοι αδρανών σχιστόλιθου χρησιμοποιήθηκαν στην κατασκευή της παρακαμπτήριας οδού Α55 του Bangor το 1980/81 και το 1990/1991.
            
         
               (219)
            
            
               Σχετικά με δήλωση της ειδικής γεωλόγου Δρ Rachel Hardie, η BAA υποστηρίζει ότι υπάρχουν λατομεία μεικτής γεωλογικής σύστασης όπου τα κοιτάσματα πετρώματος που χαρακτηρίζεται ως άργιλος ή σχιστόλιθος είναι ενδιαστρωμένα με άλλο πέτρωμα. Σύμφωνα με την εν λόγω δήλωση, υπάρχουν λατομεία στη Σκωτία και σε άλλα μέρη του Ηνωμένου Βασιλείου όπου ο κύριος όγκος των παραγόμενων αδρανών υπόκειται στον ΦΑΥ, αλλά τα στρώματα πετρώματος περιέχουν μια αναλογία απαλλασσόμενων τύπων πετρώματος. Τα προϊόντα των εν λόγω λατομείων περιείχαν αποθέματα αποτελούμενα, εξ ολοκλήρου ή κυρίως, από απαλλασσόμενα είδη πετρωμάτων, όπως η σχιστή άργιλος ή ο σχιστόλιθος (59).
            
         
               (220)
            
            
               Η BAA υποστηρίζει ότι το υλικό ορισμένων λατομείων σχιστόλιθου, ενώ δεν εμφανίζει επαρκή σχιστότητα για την κατασκευή δομικών πλακιδίων, εξακολουθεί να χαρακτηρίζεται ως σχιστόλιθος. Η BAA υπέβαλε κατάλογο επτά λατομείων σχιστόλιθου που περιλαμβάνονται στον Κατάλογο μεταλλείων και λατομείων του 2010 της βρετανικής επιθεώρησης British Geological Survey («BGS») τα οποία αναφέρεται ότι εξορύσσουν πέτρα που χρησιμοποιείται αποκλειστικά ως αδρανές υλικό, όπως δομικά αδρανή, πέτρα για την κατασκευή φρακτών, άκοπους δομικούς λίθους και λατομεία που παράγουν μόνο μικρή ποσότητα λαξευτών δομικών λίθων. Η BAA ισχυρίζεται ότι τα εν λόγω λατομεία δεν διαφέρουν από τα λατομεία γρανίτη ή ψαμμίτη που παράγουν επίσης δομικό λίθο. Τα λατομικά προϊόντα και των δύο τύπων είναι της ίδιας φύσης, αλλά τα λατομεία σχιστόλιθου απαλλάσσονται από τον φόρο, ενώ τα άλλα λατομεία δεν απαλλάσσονται.
            
         
               (221)
            
            
               Όσον αφορά τη φύση των λατομείων που εκμεταλλεύονται φορολογούμενα πετρώματα, όπως ο γρανίτης, η BAA υποστηρίζει ότι τα λατομεία πετρωμάτων πωλούν διαφορετικές ποσότητες άκοπων ογκόλιθων. Ισχυρίζεται ότι, εάν το λατομείο έχει ένα φυσικά «ογκώδες» πέτρωμα που μπορεί εύκολα να αποκοπεί, ένα τέτοιο λατομείο είναι πιθανόν να πωλεί μια ποσότητα αυτού του προϊόντος, ανάλογα με τις ανάγκες της τοπικής αγοράς (π.χ. περιοχή κατοικίας, επιχειρήσεις ειδών κήπου) και το χρώμα του εξορυσσόμενου ογκόλιθου.
            
         
               (222)
            
            
               Η BAA υπέβαλε στοιχεία σχετικά με τις πωλήσεις σχιστόλιθου και την αναλογία πωλήσεων πλακιδίων στέγης προς τα επιχώματα για άλλες χρήσεις, δηλαδή χρήσεις αδρανών υλικών. Η BAA υπέβαλε επίσης στοιχεία σχετικά με τα λατομεία ασβεστόλιθου. Σύμφωνα με αυτά, οι πωλήσεις γεωργικού ασβέστη είναι κατά πολύ μεγαλύτερες από τις πωλήσεις υποπροϊόντων αδρανών. Το 2013, η αναλογία ήταν 4,2 προς 1. Η BAA υποστηρίζει ότι η αναλογία αυτή μπορεί να αποδοθεί στο γεγονός ότι ο ΦΑΥ έχει καταστήσει τις πωλήσεις υποπροϊόντων ασβεστόλιθου μη ανταγωνιστικές. Η BAA κοινοποίησε τις τιμές πώλησης για γεωργική άσβεστο από ένα λατομείο (η τιμή εκ του εργοστασίου για τις εξαγωγές κυμαίνεται μεταξύ 5,02 και 5,95 στερλίνες ανά τόνο) και αδρανή υποπροϊόντα (από 5 έως 8,5 στερλίνες ανά τόνο, συμπεριλαμβανομένου του ΦΑΥ). Η BAA κοινοποίησε επίσης τις τιμές της σκόνης ανθρακικού ασβεστίου υψηλής καθαρότητας από ένα άλλο λατομείο (από 25 έως 55 στερλίνες ανά τόνο, τιμή στην έξοδο του εργοστασίου, και έως 1 000 στερλίνες ανά τόνο για ορισμένα προϊόντα ειδικών χρήσεων), του ασβεστόλιθου υψηλής ποιότητας που χρησιμοποιείται για την κατασκευή γυαλιού (23 στερλίνες ανά τόνο, τιμή στην έξοδο του εργοστασίου), του γεωργικού ασβέστη (11 στερλίνες ανά τόνο) και των απόβλητων υλικών/υποπροϊόντων (από 2 έως 7,5 στερλίνες ανά τόνο χωρίς τον ΦΑΥ).
            
         
               (223)
            
            
               Η BAA υποστηρίζει ότι οι αρχικώς υποβληθείσες από τις αρχές του ΗΒ τιμές του σχιστόλιθου είναι υπερβολικά υψηλές και δεν αντικατοπτρίζουν την αγοραία αξία των προϊόντων. Ισχυρίζεται ότι οι τιμές των υποπροϊόντων σχιστόλιθου έχουν μειωθεί από 6 σε 3 στερλίνες. Η τιμή των εισαγόμενων σχιστολιθικών πλακών στέγης το 2010 ήταν 390 στερλίνες ανά τόνο και των εξαγόμενων σχιστολιθικών πλακών στέγης 618 στερλίνες ανά τόνο.
            
         β)   Παρατηρήσεις που υπέβαλε η Welsh Slate Ltd. («Welsh Slate») στις 20 Δεκεμβρίου 2013
   
   
               (224)
            
            
               Επί του παρόντος, το Ηνωμένο Βασίλειο παράγει ποσότητα σχιστολιθικών πλακών στέγης μικρότερη από το 10 % της ζήτησης φυσικού σχιστόλιθου στο Ηνωμένο Βασίλειο.
            
         
               (225)
            
            
               Η κύρια δραστηριότητα της Welsh Slate είναι η παραγωγή και πώληση σχιστολιθικών πλακών στέγης. Ισχυρίζεται ότι οι σχιστολιθικές πλάκες στέγης αντιπροσωπεύουν περίπου το 65 % των εσόδων της, ενώ τα θραυστά υλικά σχιστόλιθου μόνο το 30 %, ενώ τα υπόλοιπα έσοδα προέρχονται από προϊόντα αρχιτεκτονικών χρήσεων και άλλα προϊόντα. Η εξόρυξη θραυστού σχιστόλιθου είναι αναγκαία για την παραγωγή σχιστολιθικών πλακών στέγης. Τα υποπροϊόντα που προκύπτουν από την εξόρυξη σχιστόλιθου για πλάκες στέγης αντιπροσωπεύουν σημαντικό ποσοστό της παραγωγής (επί του παρόντος το 95 % του συνόλου των εξορυσσόμενων υλικών).
            
         
               (226)
            
            
               Κατά τη Welsh Slate, ο θραυστός σχιστόλιθος παράγεται από τις ακόλουθες πηγές: απόβλητα λατομείου (31 %), απόβλητα σχισμού (12 %), παλαιοί σωροί αποβλήτων (31 %) και από διάτρηση και έκρηξη (27 %). Υποστηρίζει ότι το κόστος παραγωγής αδρανών σχιστόλιθου είναι υψηλότερο από το κόστος ενός κοινού λατομείου αδρανών. Το κόστος παραγωγής κοινών αδρανών, εξαιρουμένων των πρόσθετων εξόδων αυτής ειδικά της εταιρείας, ανέρχεται σε […] έως […] στερλίνες ανά τόνο, που σημαίνει ότι ο φόρος θα […]. Οι τιμές πώλησης των αδρανών κυμαίνονται επί του παρόντος μεταξύ […] και […] στερλινών ανά τόνο. Η μέση τιμή πώλησης σχιστόλιθου για πλάκες στέγης είναι […] στερλίνες ανά τόνο, ενώ η υψηλότερη τιμή σχιστόλιθου για σχιστολιθικές πλάκες στέγης υπερβαίνει τις […] στερλίνες ανά τόνο.
            
         γ)   Παρατηρήσεις που υπέβαλε η BAA στις 10 Ιανουαρίου 2014
   
   
               (227)
            
            
               Η BAA υπέβαλε τον κορνουαλικό Οδηγό του 2007 για τους δομικούς λίθους και τον σχιστόλιθο που εκπονήθηκε από το Περιφερειακό Συμβούλιο της Κορνουάλης. Περιέχει στοιχεία για ορισμένα λατομεία που παράγουν δομικά υλικά, μεταξύ των οποίων και λατομεία σχιστόλιθου.
            
         δ)   Παρατηρήσεις που υπέβαλε η Mineral Products Association στις 2 Ιανουαρίου 2014
   
   
               (228)
            
            
               Σύμφωνα με τη Mineral Products Association (Ένωση ορυκτών), ο σχιστόλιθος και η σχιστή άργιλος χρησιμοποιούνται ως αδρανή στο Ηνωμένο Βασίλειο. Ενώ ο σχιστόλιθος και η σχιστή άργιλος που διατίθενται για να χρησιμοποιηθούν ως αδρανή μπορεί να είναι υποπροϊόντα εξόρυξης για χρήσεις ως μη αδρανή, όπως η εξόρυξη σχιστόλιθου για την παραγωγή πλακών στέγης, τα υλικά αυτά εξορύσσονται επίσης κατά κύριο λόγο για τον εφοδιασμό αγορών αδρανών.
            
         ε)   Παρατηρήσεις που υπέβαλε η Lantoom Quarry στις 16 Ιανουαρίου 2014
   
   
               (229)
            
            
               Η Lantoom Quarry υποστηρίζει ότι η Κορνουάλη διαθέτει μεγάλες ποσότητες υποπροϊόντων αδρανών που προέρχονται από τους κλάδους του σχιστόλιθου και του καολίνη. Επί του παρόντος, υπάρχει μεγάλη πλεονάζουσα ποσότητα αυτών των υλικών, μολονότι απαλλάσσονται από τον ΦΑΥ. Οι αγορές παρουσιάζουν πολύ υψηλή ευαισθησία στις τιμές και δεν θα ήταν δυνατή η μετακύλιση καμίας αύξησης των τιμών στους καταναλωτές.
            
         
               (230)
            
            
               Σύμφωνα με τα στοιχεία που υπέβαλε, η τιμή των αδρανών για τα οποία η Lantoom Quarry θα έπρεπε να καταβάλει τον φόρο, σε περίπτωση που θα διαπιστωνόταν ότι η απαλλαγή είναι ασυμβίβαστη κρατική ενίσχυση, είναι περίπου 2 στερλίνες ανά τόνο (η τιμή στην έξοδο του εργοστασίου κυμαίνεται μεταξύ 1,5 και 3 στερλινών). Αυτό σημαίνει ότι ο φόρος θα διπλασίαζε την τιμή.
            
         
               (231)
            
            
               Η Lantoom Quarry υποστηρίζει ότι η απαλλαγή από τον ΦΑΥ λειτούργησε ως κίνητρο για την αγορά αδρανών υλικών που αποτελούνται από απαλλασσόμενα από τον φόρο υλικά. Ισχυρίζεται ότι τα απόβλητα μπορεί να αποτελούν το 75 % του εξορυσσόμενου ορυκτού. Τα υποπροϊόντα αδρανών σχιστόλιθου του λατομείου πωλούνται μόνο εντός ακτίνας 30 μιλίων από το λατομείο.
            
         
               (232)
            
            
               Σύμφωνα με τη Lantoom Quarry, ο σχιστόλιθος δεν είναι πολύ καλό υλικό για να χρησιμοποιηθεί ως αδρανές, διότι είναι λιγότερο σκληρό και δεν μπορεί να χρησιμοποιηθεί για την παραγωγή σκυροδέματος ή ασφαλτικού μείγματος.
            
         στ)   Παρατηρήσεις που υπέβαλε η Burlington Slate Limited («BSL») στις 10 Ιανουαρίου 2014
   
   
               (233)
            
            
               Η κύρια δραστηριότητα της BSL είναι η παραγωγή προϊόντων σχιστόλιθου προκαθορισμένων διαστάσεων, όπως οι πλάκες για στέγες, για εξωτερική επένδυση τοίχων, επένδυση δαπέδων, πλακόστρωση και τα αρχιτεκτονικές εφαρμογές.
            
         
               (234)
            
            
               Η BSL θεωρεί ότι οι απαλλαγές για σχιστόλιθο δεν συνιστούν κρατική ενίσχυση, διότι δικαιολογούνται από τον χαρακτήρα και τη λογική των περιβαλλοντικών στόχων του ΦΑΥ και είναι απολύτως συνεπείς με αυτά. Ο σχιστόλιθος δεν εξορύσσεται κατά παράδοση για να χρησιμοποιηθεί ως αδρανές υλικό. Αντίθετα, εξορύσσεται για να χρησιμοποιηθεί ως δομικό υλικό για στέγες, εξωτερική επένδυση τοίχων, επένδυση δαπέδων, για πλακόστρωση και συνήθως χρησιμοποιείται για τη διατήρηση της αρχιτεκτονικής κληρονομιάς με τη συντήρηση ιστορικών κτηρίων στο Ηνωμένο Βασίλειο.
            
         
               (235)
            
            
               Η BSL ισχυρίζεται ότι τα στείρα σχιστόλιθου βρίσκονται σε διαφορετική νομική και πραγματική κατάσταση σε σύγκριση με τα αδρανή λατομείου που εξορύσσονται ειδικά για να χρησιμοποιηθούν ως αδρανή, διότι τα αδρανή που προκύπτουν από την εξόρυξη σχιστόλιθου είναι ένα αναγκαίο και αναπόφευκτο υποπροϊόν των τεχνικών παραγωγής προϊόντων σχιστόλιθου συγκεκριμένων διαστάσεων.
            
         
               (236)
            
            
               Η BSL θεωρεί ότι οι απαλλαγές λειτουργούν ως κίνητρο για να ανακυκλώνουν τα λατομεία απόβλητα υλικά σε αδρανή. Εάν τα λατομεία σχιστόλιθου έπαυαν να ανακυκλώνουν απόβλητα σε αδρανή, μεγαλύτερες ποσότητες αποβλήτων και στείρων από την εξόρυξη σχιστόλιθου θα απορρίπτονταν σε χώρους υγειονομικής ταφής ή σε σωρούς στείρων.
            
         
               (237)
            
            
               Κατά την BSL, το κόστος της εξόρυξης σχιστόλιθου είναι εξαιρετικά υψηλό, λόγω του φυσικού βάθους στο οποίο πρέπει να εκτελούνται οι εκσκαφές, των αντίξοων γεωλογικών σχηματισμών που συναντώνται ορισμένες φορές και των μηχανολογικών και γεωτεχνικών πτυχών του σχεδιασμού λατομείων που απαιτούνται για τη σταθερότητα του μετώπου, με σκοπό τη διατήρηση ασφαλούς περιβάλλοντος εργασίας. Ο σχιστόλιθος εξέρχεται από το λατομείο σε πλάκες διαφόρων μεγεθών που κυμαίνονται περίπου από 1 × 0,5 μέτρα έως 3,5 × 1,5 μέτρα, με σύνηθες βάρος της τάξης των 500 kg έως 12 τόνων ανά τεμάχιο. Η πραγματοποιούμενη κατεργασία εξαρτάται από τη φύση του προϊόντος που θα παραχθεί: πλακίδια στέγης, εξωτερική επένδυση τοίχων, επένδυση δαπέδων ή προϊόντα αρχιτεκτονικής χρήσης. Η κατεργασία περιλαμβάνει συνήθως την πρώτη κοπή και στη συνέχεια τον σχισμό, το φινίρισμα, την περαιτέρω κοπή ή τη μορφοποίηση. Το 50 % περίπου των πωλήσεων προϊόντων αρχιτεκτονικής χρήσης της BSL εξάγεται από το Ηνωμένο Βασίλειο.
            
         
               (238)
            
            
               Η BSL αναφέρει ότι σε κάθε στάδιο της διεργασίας, τα απόβλητα και απορρίμματα σχιστόλιθου είναι αναπόφευκτο υποπροϊόν. Η BSL εκτιμά ότι μόνο το 4 % περίπου του εξορυσσόμενου υλικού μετατρέπεται σε τελικά προϊόντα συγκεκριμένων διαστάσεων (που συνήθως χρησιμοποιούνται για πλάκες στέγης, λιθόστρωσης ή πλακίδια δαπέδου), το οποίο σημαίνει ότι το 96 % είναι απόβλητα. Η ανακύκλωση αποβλήτων και απορριμμάτων σχιστόλιθου σε αδρανή περιορίζει την ποσότητα των αποβλήτων την οποία η BSL θα ήταν αναγκασμένη να αποστείλει σε χώρο υγειονομικής ταφής αποβλήτων ή να τα εναποθέσει σε σωρό στο λατομείο. Η ανακύκλωση μέρους των αποβλήτων και απορριμμάτων σχιστόλιθου συμβάλλει στην αντιστάθμιση ορισμένων εξόδων της εξόρυξης του σχιστόλιθου, αλλά οι πωλήσεις αυτές έχουν μόνο επικουρικό χαρακτήρα προς την κύρια δραστηριότητα της εξόρυξης σχιστόλιθου για την παραγωγή και την πώληση λίθων προκαθορισμένων διαστάσεων.
            
         
               (239)
            
            
               Η BSL υποστηρίζει ότι ένα λατομείο σχιστόλιθου δεν έχει κίνητρο για λατόμευση μόνο αδρανών, διότι το κόστος της εξόρυξης είναι κατά πολύ μεγαλύτερο και συνιστά πολύ μεγαλύτερη πρόκληση (από τεχνική άποψη) σε σύγκριση με ένα κοινό λατομείο αδρανών (που είναι υπαίθριο λατομείο) και θα ήταν από εμπορική άποψη άσκοπη η λατόμευση, εάν το μοναδικό υλικό που εξορύσσεται επρόκειτο να χρησιμοποιηθεί ως αδρανές.
            
         
               (240)
            
            
               Σύμφωνα με τα στοιχεία που υπέβαλε, η BSL έλαβε χωροταξική άδεια με βάση το γεγονός ότι εξορύσσει πέτρα ως πηγή τοπικών «κοινών» δομικών υλικών. Θα ήταν εξαιρετικά απίθανο να εγκριθεί αίτηση για την εξόρυξη μόνο αδρανών από τα λατομεία της, διότι αυτά βρίσκονται στο εσωτερικό ή κοντά στον εθνικό δρυμό Lake District.
            
         
               (241)
            
            
               Κατά την BSL, η απαλλαγή των αδρανών για την εξόρυξη σχιστόλιθου δεν της επέτρεψε να εξορύξει περισσότερα αδρανή σχιστόλιθου.
            
         
               (242)
            
            
               Η BSL εκμεταλλεύεται επίσης δύο λατομεία ασβεστόλιθου. Υποστηρίζει ότι μπορεί να γίνει διάκριση ανάμεσα στα στείρα της εξόρυξης σχιστόλιθου και στο υλικό που προκύπτει από την εξόρυξη ασβεστόλιθου για την παραγωγή ασβέστου διότι, σε αντίθεση με τον σχιστόλιθο, ο ασβεστόλιθος εξορύσσεται κυρίως ως πρώτη ύλη για δομικά αδρανή και δεν συμφέρει από οικονομική άποψη τίποτε άλλο εκτός από τη λατόμευση ασβεστόλιθου από την επιφάνεια, ενώ ο σχιστόλιθος είναι ιζηματογενές πέτρωμα και απαιτείται εξόρυξη σε μεγαλύτερο βάθος. Ο ασβεστόλιθος προσομοιάζει περισσότερο από τον σχιστόλιθο με τα είδη μη απαλλασσόμενων από τον φόρο αδρανών υλικών που εξορύσσονται αποκλειστικά για να χρησιμοποιηθούν ως αδρανή. Σύμφωνα με την BSL, υπάρχουν ελάχιστα ορυχεία με ποιότητα ασβεστόλιθου που θα άξιζε να εξορυχθεί για την παραγωγή «λίθων προκαθορισμένων διαστάσεων» (λίθων για λιθόστρωση).
            
         ζ)   Παρατηρήσεις που υπέβαλε η Eunomia Research and Consulting Ltd. («Eunomia») στις 17 Ιανουαρίου 2014
   
   
               (243)
            
            
               Οι παρατηρήσεις της Eunomia υποβλήθηκαν εξ ονόματος κοινοπραξίας παραγωγών δευτερογενών αδρανών του Ηνωμένου Βασιλείου (σχιστόλιθου, στείρων ανθρακωρυχείου και τέφρας πυθμένα αποτεφρωτήρα).
            
         
               (244)
            
            
               Η παραγωγή υλικού κατάλληλου μόνο για να χρησιμοποιηθεί ως αδρανές υλικό αποτελεί αναπόφευκτο μέρος της διεργασίας εξόρυξης σχιστόλιθου που προορίζεται για λίθους στέγης ή για άλλες χρήσεις υψηλής αξίας. Η τιμή που επιτυγχάνεται όταν χρησιμοποιείται ως αδρανές υλικό είναι πολύ χαμηλότερη και δεν θα ήταν από μόνη της επαρκές κίνητρο για την ανάληψη της εξόρυξης. Η Welsh Slate αναφέρει ότι η μέση τιμή πώλησης σχιστόλιθου για λίθους στέγης είναι […] στερλίνες ανά τόνο, με ανώτερη τιμή […] στερλίνες ανά τόνο. Αντίθετα, η τιμή πώλησης δευτερογενών αδρανών κυμαίνεται από […] στερλίνες ανά τόνο έως […] στερλίνες ανά τόνο. Κατά συνέπεια, η απαλλαγή από τον φόρο δεν οδήγησε σε καμία αύξηση της εξορυσσόμενης ποσότητας δευτερογενών υλικών, ούτε η ύπαρξη της απαλλαγής ενθαρρύνει την εξόρυξη.
            
         
               (245)
            
            
               Η ύπαρξη σωρών αποβλήτων σχιστόλιθου που δημιουργήθηκαν πριν από τη θέσπιση του ΦΑΥ θα απέκλειε την ανάγκη περαιτέρω εξορύξεων σχιστόλιθου για τη λήψη αδρανών.
            
         
               (246)
            
            
               Η Eunomia θεωρεί ότι, εάν καταργούνταν η απαλλαγή για τον σχιστόλιθο, ο ΦΑΥ θα […] τα έξοδα παραγωγής αδρανών σχιστόλιθου μετά την εξόρυξη που κυμαίνονται από […] έως […] στερλίνες.
            
         η)   Παρατηρήσεις που υπέβαλε η Wincilate Ltd («Wincilate») στις 7 Ιανουαρίου 2014
   
   
               (247)
            
            
               Η Wincilate είναι λατομείο σχιστόλιθου που υποστηρίζει την απαλλαγή του σχιστόλιθου από τον ΦΑΥ. Διευκρινίζει ότι, εκτός από τη συνήθη δραστηριότητά της, θραύει σχιστόλιθο από σωρούς αποβλήτων σχιστόλιθου που σχηματίστηκαν πριν από περισσότερα από 100 έτη. Θεωρεί ότι η απαλλαγή εξακολουθεί να είναι αναγκαία για τη μείωση των σωρών των αποβλήτων και την αντικατάσταση της λατόμευσης πρωτογενών αδρανών.
            
         θ)   Παρατηρήσεις που υπέβαλε η Torrington Stone στις 17 Ιανουαρίου 2014
   
   
               (248)
            
            
               Η Torrington Stone ανέφερε ότι ένα από τα λατομεία της, που έχει ως πρωτογενές προϊόν τον υποκείμενο στον φόρο χονδρόκοκκο ψαμμίτη, προσφέρει προϊόντα φυσικής πέτρας, όπως η πέτρα για τοιχοποιία, για την κατασκευή φρακτών και για συρματοκιβώτια. Αυτός ο φορολογούμενος χονδρόκοκκος ψαμμίτης ανταγωνίζεται ευθέως τα λατομεία σχιστόλιθου που προσφέρουν ακριβώς τα ίδια προϊόντα. Η πέτρα τοιχοποιίας λαμβάνεται χειρωνακτικά και δεν κόβεται στο λατομείο και, ως εκ τούτου, δεν μπορεί να τύχει απαλλαγής από τον ΦΑΥ. Η πέτρα κόβεται στο εργοτάξιο από τον λιθοκόπο, αλλά ο ΦΑΥ θα έχει ήδη καταβληθεί.
            
         
               (249)
            
            
               Η Torrington Stone υποστηρίζει ότι, αντιθέτως, ο σχιστόλιθος έχει από τη φύση του ακανόνιστο σχήμα και πρέπει να κοπεί (με κόφτη πέτρας) ώστε να είναι κατάλληλος έστω και ως προς το πλάτος των στρώσεων.
            
         ι)   Παρατηρήσεις που υπέβαλε η Berwyn Slate στις 9 Ιανουαρίου 2014
   
   
               (250)
            
            
               Η Berwyn Stale παράγει φινιρισμένες πλάκες σχιστόλιθου που δημιουργούν απόβλητο υλικό ως υποπροϊόν. Κατά παράδοση, εφόσον η εξόρυξη σχιστόλιθου άρχισε πριν από 200 έως 300 χρόνια, το απόβλητο αυτό απορρίπτεται σε χώρους εναπόθεσης κοντά στο λατομείο. Σύμφωνα με τα στοιχεία που υπέβαλε, το λατομείο προγραμματίζει την επεξεργασία των αποβλήτων σε εμπορικά αξιοποιήσιμα αδρανή. Ενδεχόμενη κατάργηση του ΦΑΥ θα απέτρεπε την πρακτική εφαρμογή αυτών των σχεδίων.
            
         ια)   Παρατηρήσεις που υπέβαλε η ένωση Mineral Products Association Ltd στις 2 Ιανουαρίου 2014
   
   
               (251)
            
            
               Η Ένωση ισχυρίζεται ότι η απαλλαγή δεν πρέπει να εφαρμόζεται σε υλικά που αποτελούνται κυρίως από άνθρακα, λιγνίτη, σχιστόλιθο και σχιστή άργιλο, εάν τα εν λόγω υλικά διατίθενται σε αγορές αδρανών ή χρησιμοποιούνται ως αδρανή.
            
         ιβ)   Παρατηρήσεις των αρχών του ΗΒ
   
   
               (252)
            
            
               Οι αρχές του ΗΒ επεσήμαναν το γεγονός ότι το Γενικό Δικαστήριο έκρινε στην απόφασή του της 7ης Μαρτίου 2012 στην υπόθεση T-210/02 RENV ότι υλικά όπως η άργιλος, ο σχιστόλιθος και η σχιστή άργιλος τηρούν την αρχή της κοινής φορολογίας που διέπει τον φόρο, εφόσον αποτελούν «αδρανή» κατά την έννοια του νόμου του προϋπολογισμού του 2001 (άρθρο 71) και «στο μέτρο που τα ανωτέρω υλικά χρησιμοποιούνται και αποτελούν αντικείμενο εμπορικής εκμετάλλευσης ως αδρανή», τελούν σε συγκρίσιμη κατάσταση με άλλα υποκατάστατα αδρανή τα οποία υπόκεινται στον φόρο (άρθρο 72). Κατά την άποψη των αρχών του ΗΒ, το Γενικό Δικαστήριο διευκρίνισε ότι η «ενδεχόμενη» ένταξη των εν λόγω υλικών στο πεδίο εφαρμογής του φόρου «εξαρτάται μόνο από την πραγματική και αποδεδειγμένη εκμετάλλευσή τους ως αδρανών».
            
         
               (253)
            
            
               Οι αρχές του ΗΒ υποστηρίζουν ότι δεν υπάρχουν σαφή στοιχεία, συμπεριλαμβανομένων των στοιχείων που υπέβαλε η BAA κατά τις δικαστικές διαδικασίες, που να αποδεικνύουν ότι ο σχιστόλιθος, η σχιστή άργιλος, ο λιθάνθρακας ή ο λιγνίτης εξορύσσονται επί τούτου για να χρησιμοποιηθούν ως αδρανή στο Ηνωμένο Βασίλειο.
            
         
               (254)
            
            
               Όσον αφορά τον σχιστόλιθο, οι αρχές του ΗΒ υποστηρίζουν ότι ο σχιστόλιθος είναι πέτρωμα που μπορεί να σχιστεί σε λεπτά φύλλα. Χρησιμοποιείται κυρίως σε στέγες, αλλά και ως διακοσμητική εξωτερική επένδυση τοίχων και πέτρα για μνημεία. Παράγεται στη Βόρεια Ουαλία, τη Lake District, το Devon και την Κορνουάλη.
            
         
               (255)
            
            
               Σύμφωνα με τις αρχές του ΗΒ, ο σχιστόλιθος απαλλάσσεται από τον ΦΑΥ, διότι ο σχιστόλιθος υψηλής ποιότητας εξορύσσεται για να χρησιμοποιηθεί σε στέγες και επενδύσεις δαπέδων καθώς και για τις διακοσμητικές του ιδιότητες και όχι για να χρησιμοποιηθεί ως αδρανές υλικό. Ο σχιστόλιθος αυτός χρησιμοποιείται σε στέγες, επιπλώσεις, προϊόντα αρχιτεκτονικής χρήσης (περβάζια και στέψη παραθύρων, επιφάνειες κουζίνας και μπάνιου, πάγκους, τζάκια, εστίες τζακιών, εξωτερική επένδυση τοίχων, σήματα κατοικιών, μνημεία και πλακίδια δαπέδου) και διακοσμητικά στοιχεία (καλούμενα επίσης στη συνέχεια συλλογικά «ειδικά προϊόντα αρχιτεκτονικής χρήσης»). Εντούτοις, τα λιθοσυντρίμματα και τα απορρίμματα κοπής σχιστόλιθου που προκύπτουν από την εξόρυξη και μορφοποίηση σχιστόλιθου υψηλής ποιότητας μπορούν να υποκατασταθούν από αδρανή λατομείου. Οι απαλλαγές, συνεπώς, ενθαρρύνουν επίσης τη χρήση αποβλήτων λιθοσυντριμμάτων σχιστόλιθου και κάθε άλλου συναφούς υποπροϊόντος, εξασφαλίζοντας καθαρό περιβαλλοντικό όφελος μέσω της μείωσης της περιβαλλοντικής ζημίας την οποία θα προκαλούσε η περαιτέρω λατόμευση αδρανών.
            
         
               (256)
            
            
               Σύμφωνα με τις αρχές του ΗΒ, τα λατομεία που προσφέρουν αδρανή και λιθοσυντρίμματα σχιστόλιθου προς πώληση για να χρησιμοποιηθούν ως αδρανή δίνουν έμφαση στις διαφημίσεις τους στα σχιστολιθικά τους προϊόντα τους υψηλής ποιότητας, όπως τα προοριζόμενα για στέγες, επιφάνειες εργασίας, εστίες, δάπεδα τζακιού, δάπεδα και αναμνηστικές πλάκες, που αποτελούν σαφώς το επίκεντρο των εξορυκτικών δραστηριοτήτων (60).
            
         
               (257)
            
            
               Οι αρχές του Ηνωμένου Βασιλείου ισχυρίζονται ότι ο σχιστόλιθος δεν είναι κατάλληλος για χρήση ως αδρανές υλικό, διότι έχει την τάση να σχηματίζει επίπεδα, «πλακώδη» και ανόμοια σχήματα αντί των κυβοειδών μορφών που προτιμώνται στις περισσότερες εφαρμογές αδρανών. Ο σχιστόλιθος υψηλής ποιότητας δεν χρησιμοποιείται ως αδρανές υλικό, διότι οι φυσικές ή/και χημικές του ιδιότητες τον καθιστούν ακατάλληλο και πωλείται για χρήσεις μεγαλύτερης αξίας.
            
         
               (258)
            
            
               Οι αρχές του ΗΒ υπολόγισαν ότι κάθε τόνος εξορυσσόμενου σχιστόλιθου παράγει 95 % απόβλητα λιθοσυντρίμματα και περίπου 5 % σχιστόλιθο κατάλληλο για χρήσεις υψηλής ποιότητας, όπως τα πλακίδια στέγης ή οι εξωτερικές επενδύσεις τοίχων (61). Μεγάλο μέρος του πετρώματος που περιέχει σχιστόλιθο υψηλής ποιότητας διαθέτει σχιστότητα μικρότερης τελειότητας, γεγονός που το καθιστά ακατάλληλο για σχίσιμο σε λεπτές πλάκες. Η παραγωγή πλακών πανομοιότυπης κοπής και σχισμού από υλικό ανώτερης ποιότητας παράγει επίσης μεγάλες ποσότητες απορριμμάτων κοπής. Ως εκ τούτου, μεγάλοι σωροί αποβλήτων που αποτελούνται από λιθοσυντρίμματα σχιστόλιθου συνδέονται κατά παράδοση με χώρους κατεργασίας σχιστόλιθου. Οι αρχές του ΗΒ υπέβαλαν σχετικά στοιχεία από μελέτες. Επισημαίνουν το γεγονός ότι η παραγωγή αποβλήτων σχιστόλιθου εξακολουθεί να υπερβαίνει τις ανάγκες της αγοράς για το ορυκτό που χρησιμοποιείται ως αδρανές υλικό και εξακολουθούν να σχηματίζονται σωροί αποβλήτων σχιστόλιθου. Η παραγωγή σχιστόλιθου μειώνεται από το 2000, διότι έχει μειωθεί η παραγωγή σχιστολιθικών πλακών για στέγες. Από την αναστολή του ΦΑΥ τον Απρίλιο του 2014, οι παραγωγοί σχιστόλιθου παρατήρησαν μείωση της ζήτησης για απόβλητα σχιστόλιθου και έχει προστεθεί μεγαλύτερος όγκος υλικού στους σωρούς αποβλήτων.
            
         
               (259)
            
            
               Σύμφωνα με τις αρχές του ΗΒ, το υποπροϊόν σχιστόλιθου μπορεί να χρησιμοποιηθεί ως χαμηλής ποιότητας αδρανές υλικό για επιχώσεις σε τεχνικά έργα και ως διακοσμητικό αδρανές υλικό, ενώ με προσεκτική επιλογή και θραύση μπορεί να ικανοποιήσει τις βασικές απαιτήσεις για έργα οδοποιίας (62). Μολονότι τα απόβλητα σχιστόλιθου δεν είναι εξίσου ανθεκτικά όπως άλλα αδρανή, έχει διαπιστωθεί ότι επιτελούν με επάρκεια τον βασικό τους ρόλο και, ως εκ τούτου, είναι κατάλληλα ως εναλλακτική επιλογή αντί των αδρανών λατομείου για την παραγωγή σκυροδέματος και σε τεχνικές εφαρμογές μεσαίας αντοχής. Ορισμένα απόβλητα σχιστόλιθου λειοτριβούνται επίσης σε σκόνη και κόκκους για βιομηχανική χρήση στην παραγωγή ασφαλτόπανων και ασφαλτοχρωμάτων. Μέσω της απαλλαγής του σχιστόλιθου από τον φόρο, ο φόρος ενθαρρύνει τη χρήση αυτών των αποβλήτων από λιθοσυντρίμματα σχιστόλιθου, μειώνοντας τη βλάβη στα φυσικά ενδιαιτήματα και την αισθητική όχληση που προκαλούν οι σωροί στείρων. Αυτό θα ενθάρρυνε την κατασκευή έργων όπως η προαναφερθείσα από την BAA παρακαμπτήρια οδός Α55 του Bangor.
            
         
               (260)
            
            
               Σύμφωνα με τις αρχές του ΗΒ, από την αναστολή ορισμένων απαλλαγών από τον φόρο το 2014, […] αναγκάστηκαν να πωλήσουν τα οικεία απόβλητα σχιστόλιθου με ζημία 3 %, γεγονός που καταδεικνύει ότι χωρίς την εξαίρεση δεν θα υπήρχε αγορά για τα απόβλητα σχιστόλιθου.
            
         
               (261)
            
            
               Οι αρχές του ΗΒ ισχυρίζονται ότι, μολονότι μόνο το 5 % του υλικού που παράγεται από τη λατόμευση σχιστόλιθου είναι υψηλής ποιότητας, η σχετική αξία των φύλλων σχιστόλιθου με το κατάλληλο μέγεθος για να πωληθούν ως πλακίδια στέγης ή δαπέδου ή για εξωτερική επένδυση τοίχων και άλλους διακοσμητικούς σκοπούς, δικαιολογεί την εξόρυξη. Η τιμή πώλησης του σχιστόλιθου υψηλής ποιότητας κυμαίνεται από 727 έως 1 076 στερλίνες ανά τόνο. Οι αρχές του ΗΒ έχουν υποβάλει τιμοκατάλογο προϊόντων ενός παραγωγού σχιστόλιθου με τις ακόλουθες τιμές (στερλίνες ανά τόνο):
               
                           Έτος
                        
                        
                           2007
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                        
                           2014
                        
                     
                           […] πλάκες στέγης
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
                           Αρχιτεκτονικές χρήσεις
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     Οι αρχές του ΗΒ ισχυρίζονται ότι ένας άλλος παραγωγός σχιστόλιθου πωλούσε σχιστολιθικές πλάκες στέγης περίπου στην τιμή των 700 στερλινών ανά τόνο, ενώ και οι τιμές πώλησης των σχιστολιθικών προϊόντων τους αρχιτεκτονικής χρήσης είναι οι ακόλουθες:
               
                           Έτος
                        
                        
                           2008
                        
                        
                           2009
                        
                        
                           2010
                        
                        
                           2011
                        
                        
                           2012
                        
                        
                           2013
                        
                     
                           Στερλίνες ανά τετραγωνικό μέτρο
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                        
                           […]
                        
                     
         
               (262)
            
            
               Οι αρχές του ΗΒ υποστηρίζουν ότι το κόστος παραγωγής υποπροϊόντων σχιστόλιθου κυμαίνεται από 5,7 έως 6,5 στερλίνες ανά τόνο (63). Οι τιμές πώλησης, ωστόσο, διαφοροποιούνταν με την πάροδο του χρόνου, με την υψηλότερη τιμή στις 7,36 στερλίνες ανά τόνο και τη χαμηλότερη τιμή στις 4,10 στερλίνες ανά τόνο. Οι τιμές πώλησης δομικών αδρανών σχιστόλιθου από άλλον παραγωγό κυμαίνονταν από 4,40 έως 6,42 στερλίνες. Λόγω της υψηλής τιμής του, ο σχιστόλιθος καλής ποιότητας αποτελεί την κεντρική δραστηριότητα των εγκαταστάσεων με κοιτάσματα σχιστόλιθου. Θα ήταν από οικονομική άποψη παράλογο να εξορύσσει μια λατομική επιχείρηση σχιστόλιθο με σκοπό να τον πωλήσει για να χρησιμοποιηθεί ως αδρανές, αντί να εξορύσσει σχιστόλιθο υψηλής ποιότητας.
            
         
               (263)
            
            
               Οι αρχές του ΗΒ υπέβαλαν στοιχεία από τις οικονομικές καταστάσεις των παραγωγών σχιστόλιθου που δείχνουν ότι τα έσοδα από τα προϊόντα αρχιτεκτονικής χρήσης τα καθιστούν το σημαντικότερο προϊόν των εταιρειών. Η αναλογία του σχιστόλιθου για πλάκες στέγης προς το αδρανές υλικό, όσον αφορά τα έσοδα, κυμαινόταν σε διάστημα ετών μεταξύ 2,54 και 3,52.
            
         
               (264)
            
            
               Όσον αφορά τα στοιχεία σχετικά με την τιμολόγηση του σχιστόλιθου που υπέβαλε η BAA, στα οποία χρησιμοποιήθηκαν στοιχεία για τις τιμές εισαγωγής, οι αρχές του ΗΒ αποδεικνύουν ότι τα προϊόντα αρχιτεκτονικής χρήσης από σχιστόλιθο του ΗΒ είναι διαφορετικά από τα εισαγόμενα προϊόντα αρχιτεκτονικής χρήσης από σχιστόλιθο και ανταγωνίζονται σε διαφορετικές αγορές. Ως εκ τούτου, τα στοιχεία για τις τιμές εισαγωγής δεν θα ήταν ακριβή για σύγκριση των τιμών.
            
         
               (265)
            
            
               Οι αρχές του ΗΒ ισχυρίζονται ότι ο σχιστόλιθος διακοσμητικών χρήσεων παράγεται ως υποπροϊόν της λατόμευσης σχιστόλιθου υψηλής ποιότητας. Η τιμή πώλησής του κυμαίνεται περί τις 15 στερλίνες ανά τόνο. Αν και υψηλότερη από την τιμή πώλησης των επιχωμάτων κατασκευών, όπως προαναφέρθηκε, είναι, παρ' όλα αυτά, πολύ χαμηλότερη από την τιμή των σχιστολιθικών πλακών στέγης (που υπερβαίνει τις 200 στερλίνες ανά τόνο). Η τιμή του σχιστόλιθου διακοσμητικής χρήσης είναι συγκρίσιμη με την τιμή άλλων αδρανών διακοσμητικής χρήσης που διατίθενται στο λιανικό εμπόριο στο Ηνωμένο Βασίλειο. Η περιβαλλοντική λογική που διέπει τη φοροαπαλλαγή του σχιστόλιθου εξακολουθεί να ισχύει, καθώς ο σχιστόλιθος διακοσμητικής χρήσης είναι αναπόφευκτο υποπροϊόν της παραγωγής σχιστόλιθου υψηλής ποιότητας, ενώ η αγορά διακοσμητικών υλικών είναι μια προνομιακή αγορά για τους παραγωγούς ασβεστόλιθου ή γρανίτη.
            
         
               (266)
            
            
               Οι αρχές του ΗΒ υποστηρίζουν ότι η απαλλαγή του σχιστόλιθου και των υποπροϊόντων του από τον φόρο με σκοπό να ενθαρρυνθεί η χρήση αυτού του εναλλακτικού αποβλήτου ως υποκατάστατου των αδρανών λατομείου συνάδει με τον περιβαλλοντικό στόχο του ΦΑΥ.
            
         
               (267)
            
            
               Οι αρχές του ΗΒ ισχυρίζονται ότι, όπως συμβαίνει με τη σχιστή άργιλο, και ο σχιστόλιθος φαίνεται να απαντά στη φύση σε συνδυασμό με άλλα είδη πετρωμάτων. Συχνά είναι ενδιαστρωμένος με ψαμμίτη ή ασβεστόλιθο. Ο όρος «κυρίως» χρησιμοποιείται με σκοπό να περιληφθούν ενώσεις οι οποίες περιέχουν κατά μείζονα λόγο, αλλά όχι εξ ολοκλήρου, το απαλλασσόμενο από τον φόρο υλικό, διότι έτσι απαντούν στη φύση. Όταν οι ενώσεις αποτελούνται κυρίως από σχιστή άργιλο ή σχιστόλιθο, οι φυσικές τους ιδιότητες τις καθιστούν λιγότερο κατάλληλες να χρησιμοποιηθούν ως αδρανή από το αν αποτελούνταν κατά κύριο λόγο από υλικά καταλληλότερα να χρησιμοποιηθούν ως αδρανή.
            
         
               (268)
            
            
               Κατά τις εκτιμήσεις των αρχών του Ηνωμένου Βασιλείου, παράγονταν ετησίως περίπου 6,33 εκατ. τόνοι αποβλήτων λιθοσυντριμμάτων και οι αξιοποιήσιμοι σωροί αυτών των υλικών που είχαν συσσωρευθεί με την πάροδο του χρόνου ανέρχονταν περίπου σε 277 εκατ. τόνους. Από αυτούς, μόνο 0,66 εκατ. τόνοι είχαν πωληθεί για να χρησιμοποιηθούν ως αδρανή πριν από την εισαγωγή του ΦΑΥ (64). Η υπόλοιπη ποσότητα είτε χρησιμοποιούνταν ως υλικό επιχωμάτωσης είτε συσσωρευόταν σε σωρούς αποβλήτων.
            
         
               (269)
            
            
               Οι αρχές του ΗΒ υποστηρίζουν ότι η ύπαρξη της απαλλαγής των υποπροϊόντων σχιστόλιθου από τον φόρο δεν ενθαρρύνει την περαιτέρω εξόρυξη σχιστόλιθου, εφόσον οι φορείς εκμετάλλευσης λατομείων σχιστόλιθου πασχίζουν ήδη να βρουν αγορές για τα απαλλασσόμενα από τον φόρο απόβλητα που παράγονται από την τρέχουσα λατομική τους δραστηριότητα. Ισχυρίζονται ότι ο συνολικός αριθμός λατομείων/εκσκαφών σχιστόλιθου παρέμεινε σχεδόν αμετάβλητος από τότε που επιβλήθηκε ο φόρος στα αδρανή, εφόσον το 2000 υπήρχαν 50 και το 2010 ήταν 49.
            
         
               (270)
            
            
               Οι αρχές του ΗΒ θεωρούν ότι είναι ορθή η αντιμετώπιση των απόβλητων λιθοσυντριμμάτων σχιστόλιθου ως αναπόφευκτου υποπροϊόντος μιας εξορυκτικής διαδικασίας η οποία δεν εκτελείται με σκοπό την παραγωγή αδρανών, αλλά την παραγωγή σχιστόλιθου υψηλής ποιότητας για την παραγωγή πλακιδίων στέγης, εξωτερικής επένδυσης τοίχων και άλλων πολύτιμων προϊόντων.
            
         
               (271)
            
            
               Οι αρχές του ΗΒ ισχυρίζονται ότι είναι αδύνατο να γίνει διάκριση ανάμεσα στα υποπροϊόντα της παραγωγής λαξευτού σχιστόλιθου και στον σχιστόλιθο που παράγεται επί τούτου για να χρησιμοποιηθεί ως αδρανές υλικό.
            
         
               (272)
            
            
               Οι αρχές του Ηνωμένου βασιλείου αντικρούουν τους ισχυρισμούς που προέβαλε η BAA κατά τις δικαστικές διαδικασίες στην υπόθεση T-210/02 RENV και στα έγγραφα που υπέβαλε στην Επιτροπή, σύμφωνα με τους οποίους υπήρχαν λατομεία σχιστόλιθου που εκμεταλλεύονταν εμπορικά σχιστόλιθο αποκλειστικά ως αδρανές υλικό. Αφού διερεύνησαν όλα τα λατομεία που κατονόμασε η BAA καθ' όλη τη διάρκεια των διαδικασιών, οι αρχές του ΗΒ εμμένουν σε αυτό το συμπέρασμα. Επιπλέον, οι αρχές του ΗΒ εξέφρασαν αμφιβολίες ως προς τα προσκομισθέντα αποδεικτικά στοιχεία, διότι ορισμένα λατομεία αναφέρονται και ως παραγωγοί σχιστολιθικών πλακών στέγης και ως επιχειρήσεις εκμετάλλευσης σχιστόλιθου κατά κύριο λόγο ως αδρανούς υλικού.
            
         
               (273)
            
            
               Όσον αφορά την BGS, οι αρχές του ΗΒ ισχυρίζονται ότι τα δεδομένα βασίζονται σε περιγραφή από τα ίδια τα λατομεία των υλικών που παράγουν και των τελικών τους χρήσεων. Επισημαίνουν ότι τα εν λόγω λατομεία μπορούν να περιγράφουν ένα υλικό με διαφορετικό τρόπο από αυτόν με τον οποίο θα ταξινομούνταν για τους σκοπούς του ΦΑΥ, ενώ τα υλικά που παράγει ένα λατομείο θα μπορούσαν να αλλάξουν με την πάροδο του χρόνου. Τα στοιχεία αυτά είναι, συνεπώς, ο ακριβέστερος κατάλογος λατομείων στο Ηνωμένο Βασίλειο και των υφιστάμενων τελικών χρήσεων υλικών, αλλά δεν είναι δυνατόν να θεωρηθεί ότι περιέχουν έναν απολύτως ακριβή κατάλογο λατομείων στο Ηνωμένο Βασίλειο και τις οριστικές χρήσεις των εξορυσσόμενων υλικών. Οι αρχές του ΗΒ υποστηρίζουν ότι τα δεδομένα είναι επίσης ανεπίκαιρα και γνωρίζουν ότι ορισμένα από τα απαριθμούμενα λατομεία έχουν παύσει να λειτουργούν. Οι αρχές του ΗΒ ισχυρίζονται επίσης ότι ο κατάλογος περιέχει εταιρείες που ενδεχομένως έχουν έγκυρη χωροταξική άδεια λατόμευσης, αλλά στην πραγματικότητα δεν λειτουργούν και ουδέποτε λειτούργησαν ως λατομεία.
            
         
               (274)
            
            
               Οι αρχές του ΗΒ απέδειξαν ότι οκτώ από τα λατομεία που απαριθμούνται στον κατάλογο λατομείων που υπέβαλε η BAA, δηλώνοντας ότι παράγουν σχιστόλιθο, σχιστή άργιλο και άργιλο αποκλειστικά για να χρησιμοποιηθούν ως αδρανή, διαπιστώθηκε ότι ουδέποτε άσκησαν εμπορική εκμετάλλευση αδρανών, εφόσον ασκούν άλλες δραστηριότητες που δεν υπόκεινται στον ΦΑΥ, ή διέκοψαν τη λειτουργία τους πριν από την εισαγωγή του ΦΑΥ. Ορισμένα από τα λατομεία αυτά χρησιμοποιούνται ως χώροι υγειονομικής ταφής αποβλήτων.
            
         
               (275)
            
            
               Επιπλέον, οι αρχές του ΗΒ δηλώνουν ότι χρησιμοποίησαν τους ορισμούς που περιέχει η Έκθεση, η οποία συντάχθηκε το 2003 ειδικά για να βοηθήσει τις φορολογικές υπηρεσίες να επιβάλουν την είσπραξη του ΦΑΥ. Το αντικειμενικό κριτήριο που εφαρμόζουν οι αρχές του ΗΒ για να κάνουν διάκριση μεταξύ των στενά συνδεδεμένων ειδών πετρωμάτων απαιτεί να ταξινομούνται ως σχιστόλιθος υλικό «που σχίζεται μόνο με σμίλη σε αιχμηρές νιφάδες και πλακίδια». Όταν το υλικό δεν έχει αυτή τη σχιστότητα του σχιστόλιθου, δεν αντιμετωπίζεται ως σχιστόλιθος για τους σκοπούς του ΦΑΥ, δηλαδή δεν απαλλάσσεται από τον ΦΑΥ. Υλικά όπως αυτά στα οποία αναφέρεται η BAA θα χαρακτηρίζονταν ως πηλόλιθος και θα ήταν υποκείμενα στον φόρο.
            
         
               (276)
            
            
               Οι αρχές του ΗΒ έλαβαν υπόψη τα έγγραφα που υπέβαλαν διάφορα ενδιαφερόμενα μέρη όσον αφορά την πιθανή παραπλανητική παρουσίαση των προϊόντων ενός συγκεκριμένου λατομείου ως σχιστόλιθου. Οι αρχές του ΗΒ υποστηρίζουν ότι, εάν το υλικό πληροί το κριτήριο που χρησιμοποιούν για τη διαπίστωση της ύπαρξης σχιστόλιθου, δηλαδή του σχισίματος με σμίλη, τότε το υλικό έχει ορθά χαρακτηριστεί ως σχιστόλιθος για τους σκοπούς του ΦΑΥ. Εντούτοις, οι αρχές του ΗΒ επισημαίνουν ότι τα προϊόντα που λαμβάνονται συνήθως από τον σχιστόλιθο που σχίζεται με σμίλη δηλώνονται ως εισαγόμενα στον ιστότοπο του λατομείου. Τα γεωλογικά χαρακτηριστικά του υλικού σε αυτό τον ιστότοπο δεν έχουν επαληθευτεί ακόμη από τις υπηρεσίες εσόδων του ΗΒ («Her Majesty's Revenue and Customs» ή «HMRC»).
            
         
               (277)
            
            
               Δεδομένου ότι ο μηχανισμός επιβολής της HMRC εφαρμόζει μια προσέγγιση βάσει κινδύνου και ενεργεί βάσει πληροφοριών ότι το λατομείο ενδέχεται να μη συμμορφώνεται σωστά με το φορολογικό καθεστώς, οι αρχές του ΗΒ δεσμεύτηκαν να διερευνήσουν την υπόθεση αυτή και όλες τις άλλες υποθέσεις στις οποίες η έρευνα που ξεκίνησε ως αποτέλεσμα τη λήψης αποδεικτικών στοιχείων για την Επιτροπή προκαλεί ανησυχίες σχετικά με λανθασμένη ταξινόμηση υλικών. Η HMRC ανέλαβε να ζητήσει ή να λάβει γεωλογικά δείγματα από αυτά τα λατομεία. Εάν αποδειχθεί ότι το υλικό δεν είναι σχιστόλιθος, ο φόρος θα καταλογιστεί ο φόρος στο εξορυχθέν υλικό και μπορεί να επιβληθεί και χρηματική ποινή για παραπλανητική περιγραφή του υλικού.
            
         
               (278)
            
            
               Οι αρχές του ΗΒ αναφέρουν επίσης ότι, κατά την προώθηση των πωλήσεων ενός πετρώματος, τα λατομεία ενδέχεται να επιλέγουν μια περιγραφή που δεν αντιστοιχεί στο αντικειμενικό κριτήριο που εφαρμόζει η HMRC για τους σκοπούς της είσπραξης του φόρου.
            
         
               (279)
            
            
               Οι αρχές του ΗΒ έχουν επανεξετάσει εμπιστευτικά φορολογικά μητρώα και δημόσια στοιχεία σχετικά με το κάθε λατομείο που κατά τους ισχυρισμούς της BAA παρήγε σχιστόλιθο αποκλειστικά για να χρησιμοποιηθεί ως αδρανές υλικό ή εικάζεται ότι παρουσίαζε παραπλανητικά τα προϊόντα του ως σχιστόλιθο με σκοπό να επωφεληθεί από τις απαλλαγές. Τα αποτελέσματα της επανεξέτασης υποβλήθηκαν στην Επιτροπή και έδειξαν ότι ανακύπτουν ενδεχομένως ζητήματα επιβολής του φόρου όσον αφορά ένα λατομείο. Οι αρχές του ΗΒ δεσμεύτηκαν να διερευνήσουν τι υλικά παράγονται πράγματι και αν αυτά έχουν χαρακτηριστεί σωστά ως σχιστόλιθος. Όσον αφορά, όμως, τα υπόλοιπα λατομεία που διαπιστώθηκε ότι λειτουργούν ή λειτουργούσαν, δεν διαπιστώθηκε καμία ένδειξη ότι εξόρυσσαν επί τούτου σχιστόλιθο για να χρησιμοποιηθεί ως αδρανές υλικό.
            
         
               (280)
            
            
               Θα πρέπει να αναφερθεί ότι, κατά την επανεξέταση των στοιχείων που υπέβαλαν οι αρχές του ΗΒ, η Επιτροπή έλαβε υπόψη το γεγονός ότι τα ειδικά προϊόντα σχιστόλιθου αρχιτεκτονικής χρήσης κόβονται στις επιθυμητές διαστάσεις. Κατά συνέπεια, η Επιτροπή έκρινε ότι τα λατομεία σχιστόλιθου, το κύριο προϊόν των οποίων είναι κατά τα φαινόμενα οι λαξευτοί λίθοι, παράγουν ειδικά προϊόντα αρχιτεκτονικής χρήσης (άρα όχι αδρανή), κατά κύριο λόγο διότι τα σχιστολιθικά αδρανή είναι προϊόν θραύσης.
            
         
               (281)
            
            
               Οι αρχές του ΗΒ έχουν υποβάλει στατιστικές για να τεκμηριώσουν την άποψή τους ότι οι πωλήσεις σχιστόλιθου δεν εκτοπίζουν τις πωλήσεις δευτερογενών αδρανών και ότι, ενώ έχει μειωθεί η ζήτηση για θραυστά υλικά υψηλής ποιότητας και για άμμο και χαλίκι υψηλής ποιότητας κατά το διάστημα εφαρμογής του φόρου αδρανών, οι πωλήσεις σχιστόλιθου, αργίλου και σχιστής αργίλου για κατασκευαστικούς σκοπούς δεν έχουν αυξηθεί κατά την ίδια τάξη μεγέθους. Κατά τα φαινόμενα, το ποσοστό πωλήσεων των πρώτων υλικών συνδέεται με τη μείωση της ζήτησης. Οι αρχές του ΗΒ καταλήγουν στο συμπέρασμα ότι ο σχιστόλιθος, η άργιλος και η σχιστή άργιλος δεν έχουν υποκαταστήσει σε μεγάλο βαθμό τα υψηλής ποιότητας θραυστά υλικά, την άμμο και το χαλίκι.
            
         5.6.2.2.   
         Σχιστή άργιλος
      
   
   α)   Παρατηρήσεις που υπέβαλε η BAA στις 15 Σεπτεμβρίου 2014
   
   
               (282)
            
            
               Η BAA ισχυρίζεται ότι η σχιστή άργιλος μπορεί να χρησιμοποιηθεί ως αδρανές υλικό, δηλαδή για χρήσεις ως αδρανές κατώτερης ποιότητας, όπως επίσης αναφέρεται στην Έκθεση (65). Η σχιστή άργιλος, η άργιλος και ο πηλόλιθος μπορεί να απαντούν ως υπερκείμενα σε κοιτάσματα θραυστών υλικών και μπορούν να πωληθούν ως επιχώματα χαμηλής ποιότητας.
            
         
               (283)
            
            
               Κατά την BAA, η σχιστή άργιλος και η άργιλος μπορούν να χρησιμοποιηθούν για ειδικές χρήσεις ως αδρανή για τις οποίες δεν υπάρχουν ή είναι λιγότερο διαθέσιμα άλλα πετρώματα, όπως η επένδυση και κάλυψη χώρων υγειονομικής ταφής αποβλήτων και η επένδυση τεχνητών λιμνών και καναλιών. Ισχυρίζεται ότι πρόκειται για χρήσεις της αργίλου και της σχιστής αργίλου ως αδρανών κατά τον ίδιο τρόπο όπως και τα υλικά για έργα αποστράγγισης και θαλάσσιων αναχωμάτων χρησιμοποιούνται ως αδρανή. Η BAA υποστηρίζει ότι, ενώ η σχιστή άργιλος εξορύσσεται ως υποπροϊόν αργίλου και λιθάνθρακα, υπάρχουν επίσης πολύ μεγάλες περιοχές στο Ηνωμένο Βασίλειο όπου κοιτάσματα σκληρότερης και ωριμότερης σχιστής αργίλου είναι ενδιαστρωμένα με ψαμμίτη.
            
         
               (284)
            
            
               Η BAA ισχυρίζεται ότι η σκληρότερη μορφή σχιστής αργίλου, που είναι παρόμοια με σκληρό πέτρωμα, χρησιμοποιείται ανέκαθεν ως αδρανές, ακόμη και πριν από την επιβολή του ΦΑΥ. Η BAA ανέφερε το παράδειγμα ενός λατομείου σχιστής αργίλου που λειτουργεί από το 1981 και το οποίο παράγει δομικούς λίθους και πέτρα για τοιχοποιία, βραχόκηπους και λιθόστρωση ακανόνιστου σχήματος καθώς και υλικά επίχωσης.
            
         
               (285)
            
            
               Η BAA υπέβαλε κατάλογο 20 λατομείων αργίλου και σχιστής αργίλου προερχόμενο από τον κατάλογο μεταλλείων και λατομείων (Directory of Mines and Quarries) του 2010 της BGS, τα οποία εικάζεται ότι εκμεταλλεύονται υλικά μόνο για χρήση ως αδρανή.
            
         
               (286)
            
            
               Ισχυρίζεται ότι ορισμένα λατομεία που χαρακτηρίζονται ως λατομεία «ψαμμίτη» στον κατάλογο της BGS στην πραγματικότητα επωφελούνται από απαλλαγή από τον ΦΑΥ ως λατομεία σχιστής αργίλου που αποτελούν μέρος των Caithness Shale Beds στη Σκωτία.
            
         
               (287)
            
            
               Η BAA υποστηρίζει ότι υπάρχουν πολλά λατομεία μεικτών πετρωμάτων, περιλαμβανομένης της σχιστής αργίλου, που επωφελούνται από την απαλλαγή από τον φόρο για το υλικό που αποτελείται κυρίως από σχιστή άργιλο, εφόσον αυτό απαντά σε αφθονία στο Ηνωμένο Βασίλειο και είναι συχνά ενδιαστρωμένο με άλλα πετρώματα. Η BAA αναφέρει το παράδειγμα ενός λατομείου αμιγώς αδρανών υλικών που επωφελείται από την απαλλαγή με αυτό τον τρόπο.
            
         
               (288)
            
            
               Η BAA ισχυρίζεται ότι οι αρχές του Ηνωμένου Βασιλείου έχουν στη διάθεσή τους στοιχεία όσον αφορά τις επωνυμίες λατομείων που απαλλάχθηκαν από τον ΦΑΥ με βάση το ότι παρήγαν αποκλειστικά ή κυρίως σχιστόλιθο ή σχιστή άργιλο. Τα στοιχεία αυτά δεν κοινοποιήθηκαν, ωστόσο, στην BAA για λόγους τήρησης του απορρήτου.
            
         β)   Παρατηρήσεις που υπέβαλε ο κ. Robert Durward της BAA στις 17 Ιανουαρίου 2014
   
   
               (289)
            
            
               Η BAA ισχυρίζεται ότι η άργιλος και η σχιστή άργιλος για κεραμικά προϊόντα και ο ορυκτός γύψος δεν μπορεί να θεωρηθεί ότι βρίσκονται σε διαφορετική κατάσταση από τα υλικά που υπόκεινται στον ΦΑΥ για περιβαλλοντικούς λόγους. Ισχυρίζεται ότι τα εν λόγω υλικά είναι συγκρίσιμα με την πέτρα, την άμμο ή το χαλίκι που εξορύσσονται για να χρησιμοποιηθούν σε δομικά έργα, καθώς εξορύχτηκαν για κατασκευαστικούς σκοπούς, και η άργιλος και η σχιστή άργιλος είναι πετρώματα. Εικάζεται ότι μεγάλες ποσότητες αργίλου και σχιστής αργίλου χρησιμοποιούνται για την παραγωγή κεραμικών δομικών προϊόντων. Η εξόρυξη αργίλου που χρησιμοποιείται για την παραγωγή οπτόπλινθων θα μπορούσε να μειωθεί με τη χρήση δομικών προϊόντων σκυροδέματος που μπορούν να παραχθούν με απόβλητα/υποπροϊόντα λατομείου τα οποία συνήθως φορολογούνται. Κατά την BAA, η μη φορολόγηση της αργίλου και της σχιστής αργίλου που χρησιμοποιούνται για την παραγωγή κεραμικών δομικών προϊόντων υπονομεύει τον ΦΑΥ.
            
         γ)   Παρατηρήσεις που υπέβαλε η Torrington Stone στις 17 Ιανουαρίου 2014
   
   
               (290)
            
            
               Σύμφωνα με την Torrington Stone, ένα από τα λατομεία της παράγει σχιστή άργιλο ως υποπροϊόν χονδρόκοκκου ψαμμίτη. Είναι καλής ποιότητας και μπορεί να χρησιμοποιηθεί για επιχώσεις. Ένα άλλο λατομείο της παράγει σχιστή άργιλο ως κύριο προϊόν και ψαμμίτη ως δευτερογενές υλικό το οποίο υπόκειται στον φόρο. Η Torrington Stone υπονοεί μάλλον ότι τα προϊόντα που πωλεί είναι λιθοσυντρίμματα, υλικά υπόβασης, υλικά προεμπλουτισμού (scalpings) ή επιχώματα και μπορούν να ληφθούν από όλα τα υλικά της.
            
         
               (291)
            
            
               Μετά την εισαγωγή του ΦΑΥ, οι τιμές της σχιστής αργίλου αυξήθηκαν λόγω της επίδρασης των δυνάμεων της αγοράς.
            
         
               (292)
            
            
               Η Torrington Stone υπέβαλε επίσης στοιχεία σχετικά με το λατομείο Venn που παρήγε σχιστή άργιλο ως υποπροϊόν το οποίο είναι ιδανικό ως επίχωμα και ανταγωνιζόταν ένα υποκείμενο στον φόρο υποπροϊόν ενός από τα λατομεία της Torrington Stone. Η τιμή παράδοσης της σχιστής αργίλου ως υποπροϊόντος ανερχόταν περίπου σε 3,50 στερλίνες, συμπεριλαμβανομένου του κόστους μεταφοράς που εκτιμάται σε 3,00 στερλίνες.
            
         δ)   Παρατηρήσεις που υπέβαλε η Eunomia στις 17 Ιανουαρίου 2014
   
   
               (293)
            
            
               Οι παρατηρήσεις που υπέβαλε η Eunomia εστάλησαν εξ ονόματος κοινοπραξίας παραγωγών δευτερογενών αδρανών του Ηνωμένου Βασιλείου (σχιστόλιθου, στείρων ανθρακωρυχείου και τέφρας πυθμένα αποτεφρωτήρα).
            
         
               (294)
            
            
               Σύμφωνα με την Eunomia, τα στείρα ανθρακωρυχείου (που συνήθως αποτελούνται από σχιστή άργιλο) είναι διαθέσιμα για επαναχρησιμοποίηση από ορυχεία μεγάλου βάθους που είτε λειτουργούν είτε έχουν παύσει/αναστείλει τη λειτουργία τους. Τα στείρα ανθρακωρυχείου προκύπτουν από την εξόρυξη άνθρακα με τη χρησιμοποίηση μεθόδων εξόρυξης σε μεγάλο βάθος. Οι ποιοτικές ιδιότητες των στείρων ανθρακωρυχείου παρουσιάζουν μεγάλες διαφορές από ορυχείο σε ορυχείο και στα διάφορα στάδια της εξόρυξης, που σχετίζονται με τη γεωλογία των στρωμάτων κατά τον χρόνο της εξόρυξης. Λόγω των μη σταθερών ιδιοτήτων των στείρων ανθρακωρυχείου, το υλικό είναι πολύ χαμηλής ποιότητας και έχει ελάχιστη αξία επαναχρησιμοποίησης.
            
         
               (295)
            
            
               Η Eunomia υποστηρίζει ότι τα στείρα ανθρακωρυχείου δεν επιτυγχάνουν συνήθως θετική τιμή. Παρ' όλα αυτά, ένα ορυχείο που έχει μια δυνατότητα διάθεσης των στείρων στην αγορά μπορεί να λειτουργεί διατηρώντας την έκταση που κατέχει απαλλαγμένη από χώρους εναπόθεσης αποβλήτων. Η Eunomia ισχυρίζεται ότι, χωρίς τη δυνατότητα διάθεσης των στείρων ανθρακωρυχείου χωρίς κόστος ή σε ανταγωνιστική τιμή, που αποτυπώνει την κατώτερη ποιότητά τους, δεν υπάρχουν άλλες οικονομικά βιώσιμες δυνατότητες απομάκρυνσης της σχιστής αργίλου ανθρακωρυχείων για να διευκολυνθεί η δόμηση. Η Eunomia υποστηρίζει ότι το κόστος παραγωγής στείρων ανθρακωρυχείου μετά την εξόρυξη, με υποχρέωση παράδοσης εντός ακτίνας 5 km από την πηγή ανέρχεται συνήθως σε […] στερλίνες ανά τόνο για τα λειτουργούντα ορυχεία μεγάλου βάθους και σε […] στερλίνες ανά τόνο για ορυχεία μεγάλου βάθους που έχουν παύσει/αναστείλει τη λειτουργία τους. Ως εκ τούτου, η επιβολή ΦΑΥ ύψους 2 στερλινών ανά τόνο θα […] τα έξοδα. Στην περίπτωση αυτή, θα κόστιζε φθηνότερα η αποστολή της σχιστής αργίλου ανθρακωρυχείου για διάθεση σε χώρο εναπόθεσης αποβλήτων.
            
         ε)   Παρατηρήσεις των αρχών του ΗΒ
   
   
               (296)
            
            
               Οι αρχές του ΗΒ υποστηρίζουν ότι η απαλλαγή της σχιστής αργίλου από τον φόρο βασίζεται στο σκεπτικό ότι ο κύριος όγκος της σχιστής αργίλου δεν χρησιμοποιείται ως αδρανές υλικό. Πράγματι, η μεγαλύτερη ποσότητα της σχιστής αργίλου είναι γενικά ακατάλληλη για να χρήση ως αδρανούς. Η υψηλής αξίας χρήση της σχιστής αργίλου είναι η παραγωγή οπτόπλινθων που συνιστά διεργασία κεραμοποιίας και, ως εκ τούτου, απαλλάσσεται από τον ΦΑΥ. Όλα τα υποπροϊόντα της εξόρυξης της σχιστής αργίλου για την παραγωγή οπτόπλινθων θα ήταν, συνεπώς, υποπροϊόν υλικού που εξορύσσεται για να χρησιμοποιηθεί ως μη αδρανές.
            
         
               (297)
            
            
               Οι αρχές του ΗΒ ισχυρίζονται ότι η σχιστή άργιλος ανήκει στην ίδια οικογένεια πετρωμάτων με την άργιλο. Το φάσμα αργίλων εκτείνεται από τη μαλακή και πλαστική άργιλο μέχρι τους σκληρούς πηλόλιθους. Οι φυσικές και χημικές τους ιδιότητες και η ορυκτολογική τους σύσταση καθορίζουν την καταλληλότερη χρήση τους. Ανάλογα με τον βαθμό σχιστότητάς τους (66) είναι ενδεχομένως δύσκολο να γίνει διάκριση μεταξύ σχιστής αργίλου και αργίλου, στο ένα άκρο του φάσματος, και μεταξύ σχιστής αργίλου και σχιστόλιθου, στο άλλο άκρο.
            
         
               (298)
            
            
               Οι αρχές του ΗΒ υποστηρίζουν ότι η σχιστή άργιλος συνδέεται στενά με την εξόρυξη αργίλου και προκύπτει επίσης κατά την εξόρυξη άνθρακα. Όπως η άργιλος, η σχιστή άργιλος μπορεί να χρησιμοποιηθεί στην παραγωγή οπτόπλινθων εμφανούς τοιχοποιίας, πλακόστρωσης και τεχνικών εφαρμογών (το 90 % της ζήτησης αργίλου για οπτόπλινθους αφορά τη χρήση στην παραγωγή οπτόπλινθων εμφανούς τοιχοποιίας για την εγχώρια αγορά κατοικιών), πλακιδίων στέγης και εξωτερική επένδυση τοίχων και υαλομένων αγωγών αποστράγγισης και αποχέτευσης. Μεγάλες ποσότητες χρησιμοποιούνται για την παραγωγή τσιμέντου. Στις λοιπές χρήσεις συγκαταλέγονται η επένδυση και κάλυψη χώρων υγειονομικής ταφής αποβλήτων, η επένδυση τεχνητών λιμνών και καναλιών, ως υλικά διαμόρφωσης τοπίων, η παραγωγή ελαφροβαρών αδρανών για κατασκευή ογκολίθων και για κοινές επιχώσεις σε δομικά έργα.
            
         
               (299)
            
            
               Οι αρχές του ΗΒ υποστηρίζουν ότι η σχιστή άργιλος μπορεί να χρησιμοποιηθεί ως αδρανές χαμηλής ποιότητας, ως επί το πλείστον για την πλήρωση κενών και ως υλικό βάσης κάτω από το οδόστρωμα. Ορισμένα είδη σχιστής αργίλου είναι επίσης κατάλληλα για την παραγωγή ελαφροβαρών αδρανών, αλλά μόνο αφού υποστούν διεργασία μεταποίησης σε υψηλές θερμοκρασίες. Σε ορισμένες περιστάσεις, οι γεωλογικές συνθήκες (πίεση και θερμότητα) είχαν ως αποτέλεσμα τον σχηματισμό σκληρότερης σχιστής αργίλου που μετά από θραύση σχηματίζει πιο ογκώδεις κόκκους οι οποίοι μπορεί να είναι κατάλληλοι για ορισμένες εφαρμογές ως αδρανή χαμηλής ποιότητας, π.χ. ως επιχώσεις σε δομικά έργα.
            
         
               (300)
            
            
               Σύμφωνα με τις αρχές του ΗΒ, εφόσον η σχιστή άργιλος και η άργιλος είναι από γεωλογική άποψη παρόμοια υλικά, ταξινομούνται μαζί στις εθνικές στατιστικές του Ηνωμένου Βασιλείου. Το 2000, από την ποσότητα των 10 838 000 τόνων αργίλου και σχιστής αργίλου που πωλήθηκαν στο Ηνωμένο Βασίλειο, οι 7 880 000 τόνοι χρησιμοποιήθηκαν για την παραγωγή οπτόπλινθων, σωλήνων και πλακιδίων, ενώ 2 958 000 τόνοι αργίλου και σχιστής αργίλου πωλήθηκαν για άλλες χρήσεις. Το 2012, από την ποσότητα των 5 497 000 τόνων αργίλου και σχιστής αργίλου που πωλήθηκαν στη Μεγάλη Βρετανία, οι 3 569 000 τόνοι χρησιμοποιήθηκαν για την παραγωγή οπτόπλινθων, σωλήνων και πλακιδίων. Οι αρχές του ΗΒ ισχυρίζονται ότι, εφόσον η εξόρυξη αργίλου και σχιστής αργίλου μειώθηκε κατά το ήμισυ από το 2000 έως το 2012 και οι πωλήσεις αργίλου και σχιστής αργίλου για άλλες χρήσεις πλην της παραγωγής οπτόπλινθων, σωλήνων και πλακιδίων ήταν κατά 35 % χαμηλότερες το 2012 σε σχέση με το 2002, είναι απίθανο η επιβολή του φόρου να συνέβαλε στην αύξηση της εξόρυξης σχιστής αργίλου για να χρησιμοποιηθεί ειδικά ως αδρανές υλικό.
            
         
               (301)
            
            
               Οι αρχές του ΗΒ υποστηρίζουν ότι τα απόβλητα σχιστής αργίλου που προκύπτουν κατά την εξόρυξη άνθρακα είναι μη επιδιωκόμενο και ανεπιθύμητο υποπροϊόν. Είναι γενικά κατάλληλο μόνο ως βασικό υλικό πλήρωσης σε έργα οδοποιίας ή στην κατασκευή αντιπλημμυρικών αναχωμάτων και, ως εκ τούτου, η τιμή πώλησής του είναι αμελητέα. Τα απόβλητο κατά κανόνα απορρίπτεται σε ενοποιημένες σωρούς αποβλήτων ή χρησιμοποιείται ως πρόσθετο υλικό πλήρωσης, εάν υπάρχει παρακείμενο επιφανειακό ορυχείο. Ενώ η τιμή πώλησης του ίδιου του άνθρακα είναι περίπου 50 στερλίνες ανά τόνο, η τιμή πώλησης της σχιστής αργίλου είναι συνήθως πολύ χαμηλή, κατά μέσο όρο δεν υπερβαίνει τη μία ή τις δύο στερλίνες ανά τόνο, εάν υπάρξει αυξημένη ζήτηση κοντά στο εργοτάξιο εξόρυξης. Το κόστος παραγωγής εκτιμάται ότι κυμαίνεται μεταξύ 0,50 και 2 στερλίνες ανά τόνο. Περιστασιακά, η σχιστή άργιλος διατίθεται ακόμη και δωρεάν, εφόσον οι αγοραστές αναλάβουν τη μεταφορά του με δικά τους έξοδα.
            
         
               (302)
            
            
               Το ίδιο ισχύει και για άλλα στείρα ανθρακωρυχείου, τα οποία κατά κανόνα χρησιμοποιούνται μόνο ως αδρανές υλικό χαμηλής ποιότητας, εάν αυξηθεί η ζήτηση κοντά στο εργοτάξιο εξόρυξής τους.
            
         
               (303)
            
            
               Οι αρχές του ΗΒ υποστηρίζουν ότι, ορισμένα υποπροϊόντα σχιστής αργίλου από άλλες εξορυκτικές δραστηριότητες πωλούνται ως αδρανές υλικό, αλλά γενικά η χρήση της σχιστής αργίλου ως αδρανούς είναι οικονομικά συμφέρουσα μόνο όταν αυξάνεται η ζήτηση πλησίον του εργοταξίου εξόρυξής του, λόγω του κόστους μεταφοράς. Ισχυρίζονται ότι, εφόσον η εν λόγω σχιστή άργιλος δεν έχει εξορυχθεί με σκοπό την εμπορική εκμετάλλευσή της ως αδρανούς υλικού και μειώνει τη ζήτηση για αδρανές λατομείου, η απαλλαγή της από τον φόρο θα ήταν σύμφωνη με τον περιβαλλοντικό στόχο και τη φύση και τη λογική του ΦΑΥ.
            
         
               (304)
            
            
               Οι αρχές του ΗΒ υποστηρίζουν ότι η άργιλος και η σχιστή άργιλος αντιμετωπίζονται ως μία κατηγορία από την BGS και από το Minerals Yearbook, την ετήσια συλλογή δεδομένων του Ηνωμένου Βασιλείου. Η μέση τιμή πώλησής τους, σύμφωνα με την εθνική στατιστική υπηρεσία, κυμαίνεται από 2,52 έως 2,88 στερλίνες ανά τόνο. Το 2012, οι τιμές κυμαίνονταν από 3,34 έως 4,44 στερλίνες ανά τόνο.
            
         
               (305)
            
            
               Οι αρχές του ΗΒ υπέβαλαν στοιχεία για ένα λατομείο που παράγει χονδρόκοκκο ψαμμίτη που χρησιμοποιείται στην παραγωγή ασφάλτου για οδόστρωση. Παράγει επίσης και πωλεί σχιστή άργιλο ενδιαστρωμένη με στρώματα χονδρόκοκκου ψαμμίτη. Κατά τους υπολογισμούς του λατομείου, το κόστος παραγωγής για τα οικεία προϊόντα σχιστής αργίλου ανέρχεται σε 6,31 στερλίνες ανά τόνο.
            
         
               (306)
            
            
               Όσον αφορά τη σχιστή άργιλο που χρησιμοποιείται σε διεργασίες κεραμοποιίας, οι αρχές του ΗΒ κοινοποίησαν στοιχεία που χορήγησε η βρετανική συνομοσπονδία κεραμικών («BCC»), η επαγγελματική ένωση του κλάδου των κεραμικών του ΗΒ. Επισημαίνουν ότι το κόστος παραγωγής σχιστής αργίλου είναι πολύ ευμετάβλητο ανάλογα με διάφορους παράγοντες. Υπολογίζουν το κόστος εξόρυξης κυμαίνεται γενικά μεταξύ […] και […] στερλινών ανά τόνο.
            
         
               (307)
            
            
               Η BCC εκτιμά ότι η τιμή πώλησης της σχιστής αργίλου που χρησιμοποιείται ως αδρανές υλικό κυμαίνεται από […] έως […] στερλίνες ανά τόνο. Παρατηρούν ότι η σχιστή άργιλος μπορεί να πωληθεί με ζημία για να αποκαλυφθούν υλικά υψηλής ποιότητας για την κατασκευή οπτόπλινθων που βρίσκονται κάτω από το εν λόγω κοίτασμα σχιστής αργίλου.
            
         
               (308)
            
            
               Η BCC παρατηρεί ακόμη ότι το μεγαλύτερο μέρος της παραγωγής οπτόπλινθων συμβαίνει σε χώρους που συνδέονται με λατομεία, και έτσι το υλικό δεν τιμολογείται. Εντούτοις, εκτιμούν ότι το κόστος, εφόσον το υλικό πωληθεί σε τρίτο, κυμαίνεται από […] έως […] στερλίνες ανά τόνο, συν τα έξοδα παράδοσης. Παρατηρούν ότι η τιμή πώλησης της σχιστής αργίλου θα ήταν χαμηλότερη από την τιμή των αργίλων υψηλής ποιότητας.
            
         
               (309)
            
            
               Όσον αφορά τη φοροαπαλλαγή των υλικών που αποτελούνται κυρίως από άνθρακα, λιγνίτη, σχιστόλιθο και σχιστή άργιλο, οι αρχές του ΗΒ αναφέρουν ότι, καθώς τα υλικά που απαντούν στη φύση δεν έχουν καθαρότητα 100 %, η απαλλαγή από τον φόρο είναι αναγκαία.
            
         
               (310)
            
            
               Οι αρχές του ΗΒ θεωρούν ότι η σχιστή άργιλος δεν εξορύσσεται αποκλειστικά για να χρήση ως αδρανές και διερεύνησαν τους αρχικούς ισχυρισμούς της BAA ως προς αυτό, επ' ευκαιρία των διαδικασιών ενώπιον των δικαστηρίων της Ευρωπαϊκής Ένωσης. Οι αρχές του ΗΒ υποστηρίζουν πως διαπίστωσαν ότι η σχιστή άργιλος εξακολουθεί να παράγεται ως υποπροϊόν άλλων δραστηριοτήτων εξόρυξης, ιδίως αργίλου, άνθρακα και ασβεστόλιθου. Οι αρχές του ΗΒ υποστηρίζουν ότι κανένα από τα έγγραφα που υπέβαλε η BAA στα δικαστήρια της Ένωσης ή στην Επιτροπή πριν από την έκδοση της απόφασης για την κίνηση της διαδικασίας δεν απέδειξε ότι υπήρχαν λατομεία που εκμεταλλεύονται εμπορικά σχιστή άργιλο και άργιλο για να χρησιμοποιηθεί κατά κύριο λόγο ως αδρανές υλικό.
            
         
               (311)
            
            
               Η Επιτροπή ζήτησε από τις αρχές του ΗΒ να υποβάλουν στοιχεία σχετικά με τα προϊόντα τεσσάρων λατομείων για τα οποία ένα ενδιαφερόμενο μέρος ανέφερε στα έγγραφα που υπέβαλε ότι απαλλάσσονται από τον φόρο και ανατέθηκαν σε αυτά συμβάσεις αποκλειστικά και μόνο λόγω αυτής της απαλλαγής και ότι προσφέρουν τον ίδιο τύπο προϊόντων με αυτά που μπορούσαν να προσφέρουν λατομεία του ενδιαφερόμενου μέρους που υπόκεινται στον φόρο. Για ένα από τα λατομεία αναφέρθηκε ότι έχει λάβει άδεια εκμετάλλευσης σχιστής αργίλου. Οι αρχές του ΗΒ διαπίστωσαν ότι και τα τέσσερα λατομεία ήταν καταχωρισμένο ότι κατέβαλαν τον ΦΑΥ και ότι τον καταβάλλουν από τότε που επιβλήθηκε το 2002. Τα λατομεία εμφανίζονται να πωλούν (67) πέτρα λατομείου, άμμο, χαλίκι, αδρανές υλικό που περιλαμβάνει ανακυκλωμένα προϊόντα και προϊόντα σκυροδέματος, αδρανές υλικό σκληρής πέτρας, αδρανή και υλικά πλήρωσης, δομικά προϊόντα, αδρανή διακοσμητικών χρήσεων και πλάκες για στρώσιμο από ψαμμίτη και, αντίστοιχα, άμμο, χαλίκι και άλλα αδρανή. Δεν βρέθηκε καμία ένδειξη ότι κάποιο από τα λατομεία επωφελούνταν από απαλλαγή για τη σχιστή άργιλο.
            
         
               (312)
            
            
               Οι αρχές του ΗΒ εξέτασαν επίσης οκτώ λατομεία που αναφέρονται στη βάση δεδομένων της BGS ως λατομεία που εξορύσσουν σχιστή άργιλο επί τούτου για χρήση ως αδρανές υλικό. Ισχυρίζονται ότι τουλάχιστον ορισμένα από αυτά τα λατομεία εξορύσσουν και άλλα προϊόντα εκτός από σχιστή άργιλο. Κατά συνέπεια, δεν μπόρεσαν να εντοπίσουν κανένα λατομείο σχιστής αργίλου που εξορύσσει σχιστή άργιλο αποκλειστικά για να χρησιμοποιηθεί ως αδρανές υλικό.
            
         
               (313)
            
            
               Οι αρχές του ΗΒ εξηγούν ότι η σχιστή άργιλος θα έπρεπε επίσης να επωφελείται από απαλλαγή όταν είναι υποπροϊόν υποκείμενων στον φόρο αδρανών υλικών. Η σχιστή άργιλος μπορεί, για παράδειγμα, να εξορυχθεί ως αναπόφευκτο υποπροϊόν της λατόμευσης ασβεστόλιθου ή χονδρόκοκκου ψαμμίτη. Οι αρχές του ΗΒ ισχυρίζονται ότι η σχιστή άργιλος είναι υλικό χαμηλότερης αξίας από τον ασβεστόλιθο και είναι ακατάλληλη για ένα ευρύ φάσμα χρήσεων των αδρανών. Οι αρχές του ΗΒ ισχυρίζονται ότι η σχιστή άργιλος που παράγεται ως υποπροϊόν με τον τρόπο αυτό απαλλασσόταν με βάση τον περιβαλλοντικό στόχο του φόρου, ώστε να μπορούν τα λατομεία που την παράγουν ως υποπροϊόν να την πωλούν ως υποκατάστατο άλλων αδρανών λατομείου για το περιορισμένο φάσμα εφαρμογών για τις οποίες είναι κατάλληλη. Εάν είχε εξαρχής επιβληθεί ο φόρος στο υλικό αυτό όπως στον ασβεστόλιθο, τα λατομεία δεν θα ήταν σε θέση να πωλούν το απόβλητο σχιστής αργίλου.
            
         
               (314)
            
            
               Σύμφωνα με τις αρχές του ΗΒ, δεδομένου ότι η σχιστή άργιλος είναι εν γένει κατάλληλη μόνο για περιορισμένες και ειδικές εφαρμογές αδρανών και ότι η χρήση της ως αδρανές είναι γενικά οικονομικά συμφέρουσα μόνον όταν υπάρχει ζήτηση πλησίον του εργοταξίου εξόρυξης, είναι πολύ απίθανο να υπάρξει επαρκής ζήτηση για σχιστή άργιλο κοντά σε οποιοδήποτε λατομείο που εξορύσσει κατά κύριο λόγο άλλα αδρανή (π.χ. χονδρόκοκκο ψαμμίτη), ώστε να αποτελέσει κίνητρο για εξόρυξη πρόσθετου αδρανούς που υπόκειται στον φόρο, με σκοπό την πρόσβαση στο απαλλασσόμενο από τον φόρο υποπροϊόν σχιστής αργίλου. Οι αρχές του ΗΒ ισχυρίζονται ότι δεν γνωρίζουν καμία περίπτωση που να έχει συμβεί αυτό ή που θα μπορούσε να συμβεί στο μέλλον.
            
         
               (315)
            
            
               Απαντώντας στους ισχυρισμούς ενός ενδιαφερόμενου μέρους προς την Επιτροπή, ότι το πρωτογενές υλικό του λατομείου Vyse (που ανήκει στην Torrington Stone) στο North Devon είναι πηλόλιθος και σχιστή άργιλος που χρησιμοποιούνται ως αδρανή με ακάθαρτο ψαμμίτη ως δευτερογενές υλικό, οι αρχές του ΗΒ αμφισβητούν ότι το πρωτογενές υλικό αυτού του λατομείου είναι η σχιστή άργιλος, εφόσον ο ιστότοπός τους περιγράφει αναλυτικά τα οικεία προϊόντα από ψαμμίτη υψηλής ποιότητας και αναφέρει ότι «έχοντας αποκτήσει καθολική αναγνώριση για την εξέχουσα αντοχή και την ποιότητά της, η Braunton Aggregates προσφέρει ποικιλία ψαμμιτών, από πέτρα για επένδυση τοίχων, για κατασκευή φρακτών, για χαλίκι κήπων, για βραχόκηπους μέχρι υλικά πλήρωσης πόρων και αδρανή βάσης». Στον κατάλογο μεταλλείων και ορυχείων του 2010 της βρετανικής γεωλογικής επιθεώρησης, η Beam Quarry αναφέρεται ως παραγωγός «ψαμμίτη, ανθρακοφόρου σχηματισμού Bude». Δεν αποδέχονται ότι η περίπτωση του λατομείου Vyse είναι στοιχείο που αποδεικνύει την επί τούτου εξόρυξη σχιστής αργίλου για να χρησιμοποιηθεί ως αδρανές υλικό.
            
         
               (316)
            
            
               Οι αρχές του ΗΒ υποστηρίζουν ότι, όσον αφορά τη σχιστή άργιλο, η HMRC εφαρμόζει το κριτήριο, όπως περιγράφεται στην Έκθεση, βάσει του οποίου το εν λόγω υλικό πρέπει «να σχίζεται εύκολα (με σουγιά) σε λεπτά φύλλα πάχους χιλιοστών». Υλικό που θραύεται σε τεμάχια μεγέθους εκατοστών (και είναι συνεπώς καταλληλότερο για χρήσεις αδρανών) ταξινομείται ως πηλόλιθος και υπόκειται στον φόρο. Η BAA ισχυρίζεται στις παρατηρήσεις που υπέβαλε ότι ορισμένα λατομεία εξορύσσουν αποκλειστικά υλικό που ταξινομείται ως σχιστή άργιλος για τους σκοπούς του φόρου και πωλούν αυτό το υλικό ως αδρανές υλικό. Οι αρχές του ΗΒ αναφέρουν ότι, εάν υπήρχε το παραμικρό ουσιαστικό στοιχείο για την ύπαρξη τέτοιας παραπλανητικής περιγραφής του πετρώματος ως σχιστής αργίλου με σκοπό την απαλλαγή του από τον ΦΑΥ, η HMRC θα το διερευνούσε ως πιθανή φορολογική απάτη.
            
         
               (317)
            
            
               Σύμφωνα με τις αρχές του ΗΒ, κάθε φορολογικού χαρακτήρα δραστηριότητα της HMRC ασκείται βάσει κινδύνου. Αυτό σημαίνει ότι δεν διενεργούνται έλεγχοι σε όλες τις επιχειρήσεις που είναι καταχωρισμένες στην HMRC, εκτός εάν υπάρχει λόγος ελέγχου των φορολογικών δηλώσεων τις οποίες υποβάλλουν στην HMRC. Οι αρχές του ΗΒ έχουν γνώση του κινδύνου παραπλανητικής περιγραφής των υλικών που παράγουν λατομεία προκειμένου να επωφεληθούν από την απαλλαγή από τον ΦΑΥ. Η HMRC διενεργεί ελέγχους για να διασφαλίσει την αυστηρή εφαρμογή του ΦΑΥ και έρευνες όταν υπάρχουν στοιχεία παραπλανητικής περιγραφής υλικών.
            
         
               (318)
            
            
               Οι αρχές του ΗΒ έχουν επανεξετάσει εμπιστευτικά φορολογικά μητρώα και δημόσια στοιχεία σχετικά με τα λατομεία για τα οποία η BAA ανέφερε ότι παράγουν άργιλο και σχιστή άργιλο για να χρησιμοποιηθούν αποκλειστικά ως αδρανή ή ότι έχουν δηλώσει τα προϊόντα τους παραπλανητικά ως σχιστή άργιλο με σκοπό να επωφεληθούν από την απαλλαγή από τον φόρο. Τα αποτελέσματα της επανεξέτασης για κάθε λατομείο έχουν υποβληθεί στην Επιτροπή. Από την επανεξέταση προέκυψε ότι ανακύπτουν ενδεχομένως ορισμένα ζητήματα επιβολής της νομοθεσίας όσον αφορά ένα λατομείο και οι αρχές του ΗΒ ανέλαβαν να τα διερευνήσουν. Όσον αφορά την πλειοψηφία των λατομείων που διαπιστώθηκε ότι λειτουργούν ή λειτουργούσαν, δεν διαπιστώθηκε καμία ένδειξη ότι εκμεταλλεύονταν εμπορικά σχιστή άργιλο ή άργιλο με μοναδικό σκοπό να χρησιμοποιηθεί ως αδρανές υλικό. Εντούτοις, από τα στοιχεία που υποβλήθηκαν στην Επιτροπή προκύπτει ότι τουλάχιστον τέσσερα ή πέντε (68) λατομεία επωφελούνται από την απαλλαγή από τον φόρο, μολονότι το κύριο προϊόν τους είναι η λαξευτή πέτρα, ενώ η σχιστή άργιλος εξορύσσεται επιπλέον.
            
         5.6.2.3.   
         Άνθρακας
      
   
   α)   Παρατηρήσεις των αρχών του Ηνωμένου Βασιλείου
   
   
               (319)
            
            
               Σύμφωνα με τις αρχές του ΗΒ, ο άνθρακας είναι καύσιμο, ιζηματογενές πέτρωμα. Ο άνθρακας που παράγεται στη Βρετανία είναι υψηλής περιεκτικότητας σε θείο και χρησιμοποιείται σχεδόν αποκλειστικά σε θερμοηλεκτρικούς σταθμούς με εξοπλισμό αποθείωσης απαερίων, αν και υπάρχει και κάποια κατανάλωση για οικιακή χρήση. Όλες οι ποσότητες άνθρακα οπτανθρακοποίησης (που χρησιμοποιείται σε υψικαμίνους χαλυβουργίας) επί του παρόντος είναι εισαγόμενες. Ο άνθρακας δεν είναι κατάλληλος να χρησιμοποιηθεί ως αδρανές υλικό.
            
         
               (320)
            
            
               Σύμφωνα με τις αρχές του ΗΒ, όταν ο άνθρακας εξορύσσεται με επιφανειακή εξόρυξη, τα υπερκείμενα (69) και τα στρώματα μεταξύ των φλεβών άνθρακα ανελκύονται χωριστά από τις φλέβες άνθρακα και την πυρίμαχη άργιλο που κείται ακριβώς κάτω από ορισμένες φλέβες. Η πυρίμαχη άργιλος, υποπροϊόν της εξόρυξης άνθρακα, εξορύσσεται χωριστά και η τιμή πώλησής της ανέρχεται στο 10 % περίπου της τιμής του άνθρακα, κυρίως ως χρωστικής ουσίας στη διεργασία παραγωγής οπτόπλινθων. Σε όλες τις περιπτώσεις, τα υπερκείμενα, οι ακαθαρσίες ανάμεσα στις φλέβες και κάθε κατάλοιπο που απομένει μετά την επεξεργασία του ορυκτού (π.χ. για την απομάκρυνση μεγάλης ποσότητας τέφρας ή άλλων ξένων προσμείξεων) αντικαθίστανται στο κενό μετά την εξόρυξη.
            
         
               (321)
            
            
               Οι αρχές του ΗΒ ισχυρίζονται ότι η επεξεργασία του άνθρακα όλων των υπόγειων ορυχείων πραγματοποιείται σε μονάδα πυκνομετρικής διαλογής. Τα απόβλητα της διεργασίας αυτής γενικά απορρίπτονται σε χώρο εναπόθεσης αποβλήτων και ενοποιούνται. Οι παλαιοί σωροί αποβλήτων κατά κανόνα αποτελούν αντικείμενο εξωραϊσμού του τοπίου και καλύπτονται από βλάστηση για να περιοριστεί η αισθητική τους επίπτωση. Εάν υπάρχει παρακείμενη επιφανειακή εξόρυξη άνθρακα και/ή άλλων ορυκτών, τα απόβλητα χρησιμοποιούνται μερικές φορές ως πρόσθετο υλικό πλήρωσης αυτών των κενών.
            
         
               (322)
            
            
               Οι αρχές του ΗΒ υποστηρίζουν ότι ορισμένα στείρα ή απόβλητα της παραγωγής άνθρακα μπορούν να χρησιμοποιηθούν ως αδρανή χαμηλής ποιότητας, π.χ. ως επίχωμα τεχνικών έργων ή σε αντιπλημμυρικά αναχώματα. Τα απόβλητα είναι λεπτόκοκκα και δεν έχουν τη μηχανική ικανότητα να στηρίξουν π.χ. την κατασκευή κτηρίου.
            
         
               (323)
            
            
               Οι αρχές του ΗΒ υποστηρίζουν ότι δεν υπάρχουν στοιχεία που να αποδεικνύουν ότι κάποιο λατομείο στο ΗΒ εξορύσσει άνθρακα αποκλειστικά για την παραγωγή αδρανούς υλικού. Ισχυρίζονται ότι ο ΦΑΥ σχεδιάστηκε κατά τρόπο που θα διασφαλίζει την απαλλαγή από τον φόρο υλικών που αποτελούνται εξ ολοκλήρου από στείρα τα οποία προκύπτουν από την εξόρυξη άνθρακα. Οι καθαρές φλέβες αδρανών που εξορύσσονται κατά την εκσκαφή μέχρι το στρώμα του άνθρακα υπόκεινται στον ΦΑΥ.
            
         5.6.2.4.   
         Λιγνίτης
      
   
   α)   Παρατηρήσεις των αρχών του Ηνωμένου Βασιλείου
   
   
               (324)
            
            
               Σύμφωνα με τις αρχές του ΗΒ, ο λιγνίτης είναι ενδιάμεσο προϊόν ανάμεσα στην τύρφη και τον λιθάνθρακα. Το μόνο σημαντικό κοίτασμα λιγνίτη στη Μεγάλη Βρετανία βρίσκεται στο Ντέβον και είναι υποπροϊόν της εξόρυξης πλαστικής αργίλου. Μικρές ποσότητες πωλούνται για χρήση στην κηπουρική. Μεγάλα κοιτάσματα υπάρχουν στη Βόρεια Ιρλανδία, αλλά δεν υπάρχει παραγωγή λιγνίτη για εμπορική εκμετάλλευση λόγω σημαντικής αντίθεσης σε τοπικό επίπεδο στην παραγωγή. Ο λιγνίτης δεν είναι κατάλληλος να χρησιμοποιηθεί ως αδρανές υλικό, κυρίως διότι έχει υψηλή περιεκτικότητα σε υγρασία και σε πτητικές ενώσεις.
            
         5.6.2.5.   
         Αξιολόγηση από την Επιτροπή
      
   
   5.6.2.5.1.   Σχιστόλιθος
   
   
               (325)
            
            
               Αν και ο σχιστόλιθος είναι αδρανές υλικό κατά την έννοια του άρθρου 17 παράγραφος 1 του νόμου του 2001, από τα έγγραφα που υπέβαλαν οι αρχές του ΗΒ και ενδιαφερόμενα μέρη συνάγεται ότι ο σχιστόλιθος εξορύσσεται για την παραγωγή προϊόντων αρχιτεκτονικών χρήσεων και προϊόντων συγκεκριμένων διαστάσεων με τιμές πώλησης κατά πολύ υψηλότερες από τις τιμές πώλησης του αδρανούς υλικού. Δεν θα ήταν οικονομικά συμφέρουσα η εκμετάλλευση των λατομείων αποκλειστικά για την εξόρυξη σχιστόλιθου ως αδρανούς υλικού, ο οποίος λόγω των ιδιοτήτων του δεν είναι τις περισσότερες φορές κατάλληλος για χρήσεις αδρανών ανωτέρου επιπέδου, αλλά χρησιμοποιείται ως αδρανές χαμηλής ποιότητας. Επιπλέον, επειδή οι τεχνικές εξόρυξής του είναι πολύ δαπανηρότερες από τις συνήθεις τεχνικές εξόρυξης αδρανών, θα ήταν παράλογη από οικονομική άποψη η επί τούτου παραγωγή αδρανών με τόσο δαπανηρό τρόπο. Ενδεικτικά, το κόστος παραγωγής αδρανών σχιστόλιθου κυμαίνεται από 5,7 έως 6,5 στερλίνες ανά τόνο, ενώ η ανώτατη τιμή πώλησής του ανέρχεται σε 6,42 στερλίνες ανά τόνο.
            
         
               (326)
            
            
               Το υλικό που προορίζεται για χρήσεις σχιστόλιθου υψηλής ποιότητας διαθέτει επίπεδη επιφάνεια κοπής λόγω του τρόπου εξόρυξής του· οι βαριές πλάκες σχιστόλιθου κόβονται με εγκάρσια κοπή σε καθορισμένα μεγέθη με τη χρήση κόφτη πέτρας και στη συνέχεια η μία τουλάχιστον επιφάνειά τους σχίζεται κατά μήκος ενός φυσικού επιπέδου του εσωτερικού του πετρώματος με σχίσιμο (διαχωρισμός με ξυλόσφυρο και σμίλη). Σε αυτή την περίπτωση, ο σχιστόλιθος υποβάλλεται σε απαλλασσόμενη διεργασία σύμφωνα με το άρθρο 18 παράγραφος 2 στοιχείο α) του νόμου του προϋπολογισμού του 2001 και επωφελείται από το ευεργέτημα της πίστωσης φόρου βάσει του άρθρου 30.
            
         
               (327)
            
            
               Η BAA και διάφορα ενδιαφερόμενα μέρη ισχυρίστηκαν ότι η πέτρα για επιφάνειες τραπεζιών, για τοιχοποιία και για την κατασκευή φρακτών αποτελούν εφαρμογές αδρανών και τα λατομεία που παράγουν τέτοια προϊόντα ως πρωτογενή προϊόντα πρέπει να φορολογούνται. Το βασικό επιχείρημα γι' αυτόν τον ισχυρισμό είναι ότι η δομή των προϊόντων των αντίστοιχων λατομείων δεν διαφέρει από αυτήν των λατομείων πετρωμάτων (όπως ο γρανίτης ή ο ψαμμίτης), τα οποία επίσης παράγουν πέτρα τοιχοποιίας κατά προτεραιότητα και έπειτα τα δευτερογενή αδρανή χαμηλής ποιότητας.
            
         
               (328)
            
            
               Σε αντίθεση με άλλα αδρανή όπως ο ασβεστόλιθος, ο σχιστόλιθος φαίνεται να απαιτεί εξόρυξη σε μεγάλος βάθος, γεγονός που καθιστά την εξόρυξή του δαπανηρή σε σύγκριση με το κόστος ενός κοινού λατομείου. Οι αρχές του ΗΒ και ενδιαφερόμενα μέρη απέδειξαν ότι υπάρχει μεγάλη διαφορά ανάμεσα στα συνήθη λατομεία αδρανών (όπως ο γρανίτης, ο ψαμμίτης και ο ασβεστόλιθος) και τα λατομεία σχιστόλιθου και ότι η διαφορετική φορολογική μεταχείρισή τους είναι απολύτως δικαιολογημένη.
            
         
               (329)
            
            
               Η BAA και διάφορα ενδιαφερόμενα μέρη ισχυρίζονται ότι υπάρχουν λατομεία σχιστόλιθου που δεν παράγουν ειδικά προϊόντα αρχιτεκτονικών χρήσεων, αλλά εκμεταλλεύονται επί τούτου τον σχιστόλιθο ως αδρανές υλικό. Επιπλέον, υπάρχουν λατομεία που ισχυρίζονται ότι θα έπρεπε να απαλλάσσονται από τον φόρο διότι παράγουν σχιστόλιθο αλλά, στην πραγματικότητα, το υλικό που παράγουν δεν έχει την κατάλληλη σχιστότητα ή έχει περιγραφεί παραπλανητικά.
            
         
               (330)
            
            
               Για το θέμα αυτό, η Επιτροπή επισημαίνει καταρχάς ότι, κατά την άποψη των αρχών του ΗΒ, δεν υπάρχει καμία ένδειξη ότι κάποιο λατομείο εξορύσσει επί τούτου σχιστόλιθο για να χρησιμοποιηθεί ως αδρανές υλικό. Πράγματι, εφόσον δεν υπάρχουν σαφή αποδεικτικά στοιχεία περί του αντιθέτου, δεν θα μπορούσε να αναμένει κάποιος από τις αρχές του ΗΒ να αποδείξουν ένα αρνητικό γεγονός, ότι δηλαδή δεν υπάρχουν λατομεία που εξορύσσουν επί τούτου σχιστόλιθο για χρήσεις αδρανών. Όταν κατατέθηκαν παραδείγματα ορυχείων που εικάζεται ότι εκμεταλλεύονταν σκόπιμα σχιστόλιθο ως αδρανές υλικό, η Επιτροπή ζήτησε από τις αρχές του ΗΒ να υποβάλουν στοιχεία για τα εν λόγω λατομεία. Από τα στοιχεία συνάγεται ότι κανένα από τα εν λόγω λατομεία δεν εκμεταλλεύεται σχιστόλιθο επί τούτου και κατά κύριο λόγο για χρήσεις αδρανών. Οι πληροφορίες απλώς δημιούργησαν αμφιβολίες όσον αφορά τον χαρακτηρισμό ως σχιστόλιθου των προϊόντων ενός συγκεκριμένου λατομείου, τις οποίες οι αρχές του ΗΒ ανέλαβαν τη δέσμευση να διερευνήσουν. Μια παραπλανητική περιγραφή των υλικών θα συνιστούσε κατάχρηση του ΦΑΥ και όχι πρόβλημα κρατικής ενίσχυσης.
            
         
               (331)
            
            
               Δεύτερον, όπως περιγράφεται ανωτέρω στην αιτιολογική σκέψη 169, η Επιτροπή θεωρεί ότι οι διαφημίσεις στις οποίες οι επιχειρήσεις λατομείων περιγράφουν τα προϊόντα τους με σκοπό να προσελκύσουν πελάτες δεν είναι απολύτως συναφείς για την αξιολόγηση της χρήσης των υλικών για τους σκοπούς του ΦΑΥ. Οι ίδιες οι αρχές του ΗΒ δεν λαμβάνουν υπόψη αυτές τις περιγραφές για τους σκοπούς της επιβολής του φόρου.
            
         
               (332)
            
            
               Το κριτήριο που εφαρμόζουν οι αρχές του ΗΒ για να διαπιστώσουν αν ένα υλικό που εξορύσσεται από ένα συγκεκριμένο λατομείο είναι σχιστόλιθος, σύμφωνα με την Έκθεση (70), είναι το κατά πόσον το υλικό αυτό «σχίζεται μόνο με σμίλη σε αιχμηρά λεπτά φύλλα και πλακίδια». Κατά συνέπεια, εάν υπήρχαν λατομεία που ισχυρίζονται ότι παράγουν σχιστόλιθο και για τον λόγο αυτό επωφελούνται από την απαλλαγή από τον φόρο, αλλά στην πραγματικότητα παράγουν υλικό που δεν διαθέτει επαρκή σχιστότητα, όπως ισχυρίζεται η BAA, τα εν λόγω λατομεία θα απέφευγαν καταχρηστικά την καταβολή του ΦΑΥ. Αυτό θα συνιστούσε ζήτημα επιβολής του νόμου και η HMRC θα το διερευνούσε ως απάτη. Οι αρχές του ΗΒ δεσμεύτηκαν να διενεργήσουν έρευνα στο προαναφερθέν λατομείο και για όλες τις άλλες υποθέσεις για τις οποίες η έρευνα που διενεργήθηκε για να ληφθούν αποδεικτικά στοιχεία για λογαριασμό της Επιτροπής δημιουργεί ανησυχίες για παραπλανητικό χαρακτηρισμό υλικών. Εάν αποδειχθεί ότι το υλικό δεν είναι σχιστόλιθος, θα επιβληθεί ο φόρος και επιπλέον χρηματική ποινή.
            
         
               (333)
            
            
               Σύμφωνα με τα Συμπεράσματα του Γενικού Δικαστηρίου (71), η ένταξη ορισμένων υλικών στο πεδίο εφαρμογής του φόρου, βάσει του ισχύοντος κανόνα της κοινής φορολογίας «εξαρτάται μόνον από την πραγματική και αποδεδειγμένη εκμετάλλευσή τους ως αδρανών υλικών». Όσον αφορά τον σχιστόλιθο λατομείου, αυτό μπορεί να ερμηνευτεί με τρόπο ώστε, εάν δεν υπάρχουν αποδεικτικά στοιχεία ότι λατομεία εξορύσσουν επί τούτου σχιστόλιθο για να χρησιμοποιηθεί ως αδρανές υλικό, ο σχιστόλιθος δεν είναι συγκρίσιμος με τα υποκείμενα στον φόρο υλικά και, συνεπώς, η σχετιζόμενη με τον σχιστόλιθο απαλλαγή εμπίπτει στις γενικές αρχές που διέπουν τον ΦΑΥ.
            
         
               (334)
            
            
               Η Επιτροπή έχει διαπιστώσει ότι ο σχιστόλιθος δεν εξορύσσεται επί τούτου για χρήση ως αδρανές υλικό, αλλά εξορύσσεται για την παραγωγή προϊόντων με συγκεκριμένες διαστάσεις και διακοσμητικών προϊόντων.
            
         
               (335)
            
            
               Ως εκ τούτου, η Επιτροπή καταλήγει στο συμπέρασμα ότι ο σχιστόλιθος λατομείου βρίσκεται σε διαφορετική πραγματική και νομική κατάσταση από αυτή των υποκείμενων στον φόρο υλικών και, κατά συνέπεια, δεν υπόκειται στην αρχή της κοινής φορολογίας του ΦΑΥ.
            
         
               (336)
            
            
               Αν και από τα υποβληθέντα στοιχεία συνάγεται ότι μόνο ένα μικρό μέρος (περίπου το 5 %) του υλικού που εξορύσσεται από λατομεία σχιστόλιθου είναι σχιστόλιθος υψηλής ποιότητας, ο οποίος σε φύλλα κατάλληλου μεγέθους μπορεί να πωληθεί ως προϊόν με συγκεκριμένες διαστάσεις για αρχιτεκτονικές χρήσεις, και συνεπώς όχι για χρήση ως αδρανές υλικό, το υπόλοιπο μέρος του εξορυσσόμενου προϊόντος είναι σχιστόλιθος ως υποπροϊόν ή απόβλητο που στη συνέχεια μπορεί να χρησιμοποιηθεί ως αδρανές (η απαλλαγή των στείρων της εξόρυξης σχιστόλιθου αξιολογείται κατωτέρω στο τμήμα 5.6.4).
            
         
               (337)
            
            
               Δεδομένου, ωστόσο, ότι η εξόρυξη υποπροϊόντων σχιστόλιθου είναι αναπόφευκτο φαινόμενο κατά την εξόρυξη σχιστόλιθου υψηλής ποιότητας για διακοσμητικές χρήσεις και υλικού με συγκεκριμένες διαστάσεις που χρησιμοποιούνται σε δομικά έργα και δεν μπορεί να συμβεί κατά την εξόρυξη άλλων υλικών, η απαλλαγή του συμβάλλει στην επίτευξη του στόχου του ΦΑΥ. Μπορεί, πράγματι να συμβάλει στη μετατόπιση της ζήτησης από τα υλικά λατομείου που προορίζονται να χρησιμοποιηθούν ως αδρανή προς τον σχιστόλιθο ως υποπροϊόν. Επιπλέον, δεν υπάρχει κίνδυνος η εν λόγω απαλλαγή να ενθαρρύνει τη νέα εξόρυξη σχιστόλιθου, λόγω του υψηλού κόστους της εξόρυξης σχιστόλιθου το οποίο μπορεί να καλυφθεί μόνο όταν παράγεται σχιστόλιθος για διακοσμητικές χρήσεις και με συγκεκριμένες διαστάσεις. Αυτό έχει επιβεβαιωθεί και από τον φθίνοντα αριθμό των ενεργών λατομείων σχιστόλιθου από τότε που θεσπίστηκε ο ΦΑΥ (από 43 σε 32), σύμφωνα με τα στοιχεία των αρχών του ΗΒ (72).
            
         
               (338)
            
            
               Η Επιτροπή επισημαίνει ότι υπάρχει ενδεχομένως στη φύση σχιστόλιθος που δεν έχει καθαρότητα 100 %, αλλά ικανοποιεί, παρ' όλα αυτά, την απαίτηση να σχίζεται μόνο με σμίλη σε αιχμηρά λεπτά φύλλα και πλάκες. Σε αυτές τις περιπτώσεις, οι αρχές του ΗΒ έκριναν ότι η απαλλαγή θα πρέπει να καλύπτει επίσης και το υλικό που αποτελείται κυρίως από σχιστόλιθο.
            
         
               (339)
            
            
               Η Επιτροπή θεωρεί, συνεπώς, ότι, εφόσον δεν προσκομίστηκαν αποδεικτικά στοιχεία ότι το εν λόγω υλικό αποτελείται κυρίως από σχιστόλιθο που εξορύσσεται επί τούτου για να χρησιμοποιηθεί ως αδρανές υλικό, το ίδιο σκεπτικό που εφαρμόζεται σε υλικό που αποτελείται εξ ολοκλήρου από σχιστόλιθο θα πρέπει να εφαρμόζεται επίσης σε υλικό που αποτελείται κυρίως από σχιστόλιθο που καλύπτει την περίπτωση η οποία περιγράφεται στην αιτιολογική σκέψη 338.
            
         
               (340)
            
            
               Κατά συνέπεια, η φοροαπαλλαγή που χορηγείται βάσει του άρθρου 17 παράγραφος 4 στοιχείο α) του νόμου του προϋπολογισμού του 2001 στο υλικό που αποτελείται εξ ολοκλήρου ή κυρίως, ή αποτελεί μέρος οιουδήποτε υλικού αποτελείται από σχιστόλιθο δεν παρεκκλίνει από την αρχή της κοινής φορολογίας που διέπει τον ΦΑΥ.
            
         5.6.2.5.2.   Σχιστή άργιλος
   
   
               (341)
            
            
               Εφόσον η σχιστή άργιλος είναι πέτρωμα και, ως εκ τούτου, αδρανές υλικό κατά την έννοια του άρθρου 17 παράγραφος 1 του νόμου του προϋπολογισμού του 2001, η απαλλαγή της από τον ΦΑΥ δεν συνιστά παρέκκλιση από την αρχή της κοινής φορολογίας που διέπει τον ΦΑΥ, εάν η σχιστή άργιλος δεν εξορύσσεται επί τούτου για να χρησιμοποιηθεί ως αδρανές υλικό. Σε περίπτωση τέτοιας εξόρυξης, η απαλλαγή της θα μπορούσε να δικαιολογηθεί μόνο εάν συμβάλλει στον περιβαλλοντικό στόχο του ΦΑΥ, δηλαδή τη μετατόπιση της ζήτησης.
            
         
               (342)
            
            
               Τα στοιχεία που υπέβαλαν τα ενδιαφερόμενα μέρη και οι αρχές του ΗΒ επεσήμαναν ορισμένες χρήσεις σχιστής αργίλου ως αδρανούς υλικού, κυρίως ως αδρανούς υλικού χαμηλής αξίας για υλικό πλήρωσης και ως υπόστρωμα κάτω από την επιφάνεια οδών ή ως υλικό επιχωμάτωσης.
            
         
               (343)
            
            
               Επιπλέον, η Επιτροπή επισημαίνει ότι η σχιστή άργιλος είναι συχνά ενδιαστρωμένη με ψαμμίτη ή με άλλα υποκείμενα στον φόρο υλικά. Σε αυτές τις περιπτώσεις μπορεί να θεωρηθεί ότι η σχιστή άργιλος εξορύσσεται επί τούτου μαζί με τέτοια υλικά για εμπορική εκμετάλλευσή της ως αδρανές υλικό.
            
         
               (344)
            
            
               Οι ίδιες οι αρχές του ΗΒ έχουν ισχυριστεί ότι τα εν λόγω υλικά που εξορύσσονται για να χρησιμοποιηθούν ως αδρανή, ή προκύπτουν ως υποπροϊόντα διεργασίας που αποσκοπεί στην παραγωγή αδρανών για εμπορική εκμετάλλευση, βρίσκονται σε διαφορετική πραγματική κατάσταση από αυτή των απαλλασσόμενων υλικών. Συνεπώς, η σχιστή άργιλος που εξορύσσεται επί τούτου για εμπορική εκμετάλλευση ως αδρανές υλικό βρίσκεται επίσης σε διαφορετική πραγματική κατάσταση από αυτή των απαλλασσόμενων υλικών, κατά τον ίδιο τρόπο όπως όλα τα υποκείμενα στον φόρο υλικά λατομείου. Κατά συνέπεια, δεν θα υπήρχε δικαιολογία για να επωφεληθεί ένα υλικό από απαλλαγή από τον ΦΑΥ, όταν εξορύσσεται επί τούτου για να χρησιμοποιηθεί ως αδρανές.
            
         
               (345)
            
            
               Οι αρχές του ΗΒ κατέδειξαν ότι ο κύριος όγκος σχιστής αργίλου δεν χρησιμοποιείται ως αδρανές υλικό, διότι κατά το μεγαλύτερο μέρος της η σχιστή άργιλος είναι γενικά ακατάλληλη για να χρησιμοποιηθεί ως αδρανές. Η χρήση υψηλής ποιότητας σχιστής αργίλου αφορά την κατασκευή οπτόπλινθων που είναι διεργασία κεραμοποιίας.
            
         
               (346)
            
            
               Βάσει των πληροφοριών που υπέβαλαν τα ενδιαφερόμενα μέρη, η Επιτροπή επισημαίνει ότι η σχιστή άργιλος λατομείου μπορεί να χρησιμοποιηθεί ως αδρανές, αν και σε περιορισμένη κλίμακα, και, σε αντίθεση με την εξόρυξη σχιστόλιθου, δεν παράγονται από σχιστή άργιλο υψηλής ποιότητας προϊόντα ειδικών χρήσεων που θα μπορούσαν να απαλλάσσονται από τον φόρο. Επιπλέον, η ίδια η σχιστή άργιλος είναι υλικό που μπορεί να έχει πολύ διαφορετικά χαρακτηριστικά από ένα σημείο εκμετάλλευσης σε κάποιο άλλο.
            
         
               (347)
            
            
               Η Επιτροπή λαμβάνει υπόψη τα στοιχεία που υπέβαλαν οι αρχές του Ηνωμένου Βασιλείου, τα οποία περιγράφονται λεπτομερώς στην αιτιολογική σκέψη 297 ότι η σχιστή άργιλος ανήκει στην ίδια οικογένεια πετρωμάτων με την άργιλο, αν και η σκληρότερη σχιστή άργιλος μπορεί να θεωρηθεί ότι ανήκει στην ίδια οικογένεια με τον σχιστόλιθο.
            
         
               (348)
            
            
               Επιπλέον, σε αντίθεση με την άργιλο, ορισμένα είδη σχιστής αργίλου μπορούν να χρησιμοποιηθούν και χρησιμοποιούνται ως υλικά βάσης σε δομικά έργα, χωρίς να απαιτείται φυσικός μετασχηματισμός από αυτή την άποψη (αιτιολογική σκέψη 299).
            
         
               (349)
            
            
               Καταρχάς, από τις παρατηρήσεις των ενδιαφερόμενων μερών που έλαβε η Επιτροπή συνάγεται ότι η σχιστή άργιλος μπορεί να εξορυχθεί και εξορύσσεται επί τούτου για εμπορική εκμετάλλευση ως αδρανές υλικό. Η σχιστή άργιλος μπορεί να επιτύχει τιμή πώλησης που κυμαίνεται από […] έως 4,44 στερλίνες (βλέπε αιτιολογικές σκέψεις 292, 304 και 307). Σε ορισμένες περιπτώσεις, οι 3 στερλίνες αυτής της τιμής αφορούν μόνο την τιμή μεταφοράς της σχιστής αργίλου. Η Επιτροπή επισημαίνει, ωστόσο, ότι δεν έχει λάβει στοιχεία για τις τιμές της σχιστής αργίλου που εξορύσσεται ως κύριο προϊόν ενός λατομείου, αλλά αποκλειστικά για σχιστή άργιλο που εξορύσσεται ως υποπροϊόν άλλου υλικού.
            
         
               (350)
            
            
               Όσον αφορά τη νέα εξόρυξη σχιστής αργίλου, η Επιτροπή έλαβε αποδεικτικά στοιχεία για τουλάχιστον τέσσερα ή πέντε (73) λατομεία που τεκμηριώνουν ότι εξορύσσουν ως πρωτογενές υλικό σχιστή άργιλο για να χρησιμοποιηθεί ως αδρανές υλικό. Όπως αναφέρεται στην αιτιολογική σκέψη 318, αντιδρώντας σε σχέση με τον αριθμό των λατομείων που εμφανίζονται στον υποβληθέντα από την BAA κατάλογο ορυχείων και λατομείων του 2010 της BGS να εξορύσσουν ως πρωτογενές υλικό σχιστή άργιλο για εμπορική εκμετάλλευση ως αδρανές υλικό σχιστής αργίλου, η Επιτροπή ζήτησε από τις αρχές του ΗΒ να υποβάλουν στοιχεία γι' αυτά τα λατομεία από εμπιστευτικά φορολογικά μητρώα. Τα στοιχεία αυτά αποκάλυψαν ότι τέσσερα ή πέντε (73) λατομεία ήταν καταχωρισμένα ως επωφελούμενα από την απαλλαγή για σχιστή άργιλο, ενώ παρήγαν λαξευτή πέτρα και σχιστή άργιλο για χρήσεις αδρανών. Οι αρχές του ΗΒ εξήγησαν ότι, εφόσον τα λατομεία παράγουν λαξευτή πέτρα, η σχιστή άργιλος θα έπρεπε να θεωρείται υποπροϊόν λαξευτών λίθων και, ως εκ τούτου, δικαίως επωφελείται από την απαλλαγή. Ωστόσο, η εξήγηση αυτή δεν μπορεί να γίνει αποδεκτή από την Επιτροπή. Όπως περιγράφεται στις αιτιολογικές σκέψεις 151 έως 158, τα υποπροϊόντα λαξευτών λίθων δεν τυγχάνουν φορολογικής απαλλαγής από τον ΦΑΥ. Επιπλέον, όλα τα λατομεία αδρανών παράγουν ορισμένες ποσότητες λαξευτών λίθων, εάν υπάρχει ζήτηση για το προϊόν αυτό και εάν το πέτρωμα είναι κατάλληλο για κοπή. Αυτό δεν σημαίνει, ωστόσο, ότι, εάν υπάρχει ζήτηση και είναι οικονομικά συμφέρον, δεν θα παράγουν ως πρωτογενές υλικό αδρανή, όταν δεν υπάρχει ζήτηση για λαξευτούς λίθους. Κατά συνέπεια, τα εν λόγω λατομεία πρέπει να θεωρούνται λατομεία που εξορύσσουν επί τούτου σχιστή άργιλο για χρήση ως αδρανές.
            
         
               (351)
            
            
               Η Επιτροπή επισημαίνει την ύπαρξη μιας αντίφασης που προκύπτει από έγγραφο που έλαβε. Οι παρατηρήσεις που υπέβαλε η Torrington Stone αναφέρουν ότι εξορύσσει και πωλεί αδρανή σχιστής αργίλου που λαμβάνονται ως πρωτογενές προϊόν από ένα λατομείο της (Vyse). Εντούτοις, οι αρχές του ΗΒ ισχυρίζονται ότι το λατομείο δεν παράγει καθόλου σχιστή άργιλο με βάση την παρουσίαση των προϊόντων του στον ιστότοπό του. Παρ' όλα αυτά, η Επιτροπή επισημαίνει ότι η σχιστή άργιλος αναφέρεται στον ιστότοπο της Vyse Quarry όχι στην περιγραφή των προϊόντων της, αλλά στις τεχνικές προδιαγραφές των διαφόρων προϊόντων που εξορύσσει (74).
            
         
               (352)
            
            
               Επιπλέον, εφόσον αυτό είναι έγγραφο που υπέβαλε το ίδιο το λατομείο, η Επιτροπή οφείλει να το λάβει υπόψη. Μπορεί ενδεχομένως το υλικό που παράγει να έχει εσφαλμένα περιγραφεί ως σχιστή άργιλος, αλλά το ίδιο το λατομείο ισχυρίζεται ότι έχει επωφεληθεί από την απαλλαγή της σχιστής αργίλου από τον φόρο. Εξάλλου, οι αρχές του ΗΒ έχουν δηλώσει σε διάφορες περιστάσεις ότι δεν λαμβάνουν υπόψη, για τους σκοπούς του ΦΑΥ, τον τρόπο με τον οποίο ένα λατομείο παρουσιάζει τα προϊόντα του στο κοινό. Δεν υπήρχε καμία αναφορά ότι διενεργήθηκε γεωλογική δοκιμή στο λατομείο.
            
         
               (353)
            
            
               Με βάση τις πληροφορίες και τα αποδεικτικά στοιχεία που έχει στη διάθεσή της, η Επιτροπή θεωρεί ότι η σχιστή άργιλος λατομείου βρίσκεται σε πραγματική και νομική κατάσταση συγκρίσιμη με αυτήν άλλων υποκείμενων στον φόρο υλικών.
            
         
               (354)
            
            
               Οι αρχές του ΗΒ δεν έχουν τεκμηριώσει ότι η απαλλαγή από τον φόρο της σχιστής αργίλου λατομείου για αδρανές υλικό μπορεί να δικαιολογηθεί από τον επιδιωκόμενο από τον ΦΑΥ στόχο της «μετατόπισης της ζήτησης». Η απαλλαγή αυτή πράγματι επιτρέπει τουλάχιστον τη διατήρηση της πρώτης εξόρυξης της σχιστής αργίλου για χρήση ως αδρανές και, με τον τρόπο αυτό, συνιστά παρέκκλιση από την αρχή της κοινής φορολογίας που διέπει τον ΦΑΥ, η οποία αντίκειται στον στόχο του ΦΑΥ.
            
         
               (355)
            
            
               Η απαλλαγή για τα στείρα από την εξόρυξη σχιστής αργίλου αξιολογείται στο τμήμα 5.6.4
            
         
               (356)
            
            
               Η Επιτροπή επισημαίνει, ωστόσο, ότι η σχιστή άργιλος που προκύπτει ως υποπροϊόν της εξόρυξης άνθρακα επωφελείται εκτός από την απαλλαγή βάσει του άρθρου 17 παράγραφος 4 στοιχείο α) και από την απαλλαγή βάσει του άρθρου 17 παράγραφος 3 στοιχείο στ) του νόμου του προϋπολογισμού του 2001. Όπως θα διαπιστωθεί κατωτέρω στην αιτιολογική σκέψη 367 της παρούσας απόφασης, ο άνθρακας δεν χρησιμοποιείται και δεν μπορεί να χρησιμοποιηθεί ως αδρανές υλικό.
            
         
               (357)
            
            
               Η σχιστή άργιλος που είναι αναπόφευκτα υποπροϊόν της εξόρυξης άνθρακα είναι κατάλληλη για χρήση ως αδρανές και, συνεπώς, υπόκειται στην αρχή της κοινής φορολογίας που διέπει τον ΦΑΥ. Η απαλλαγή της μπορεί να δικαιολογηθεί, ωστόσο, από τον στόχο του ΦΑΥ για «μετατόπιση της ζήτησης». Επιπλέον, λόγω της αξίας της, είναι άκρως απίθανο η απαλλασσόμενη ως υποπροϊόν σχιστή άργιλος να μπορέσει να προκαλέσει αύξηση των νέων εξορύξεων άνθρακα, διότι αυτό δεν θα ήταν οικονομικά συμφέρον.
            
         
               (358)
            
            
               Εξάλλου, εφόσον η σχιστή άργιλος χρησιμοποιείται, όπως η άργιλος, κατά κύριο λόγο στην κατασκευή αγωγών, πλακιδίων και οπτόπλινθων, που είναι κεραμικά προϊόντα, επωφελείται από την πίστωση φόρου που χορηγείται για τις διεργασίες κεραμοποιίας βάσει του άρθρου 30 παράγραφος 1 στοιχείο γ) του νόμου του προϋπολογισμού του 2001. Επειδή αυτή δεν είναι χρήση αδρανούς υλικού και καθώς τα υλικά που χρησιμοποιούνται για διεργασίες κεραμοποιίας υφίστανται εκτενείς φυσικούς μετασχηματισμούς, δηλαδή τήξη για να σχηματίσουν ένα σκληρό, ανθεκτικό στη χρήση και στις καιρικές συνθήκες προϊόν, η σχιστή άργιλος που χρησιμοποιείται για διεργασίες κεραμοποιίας δικαιολογημένα επωφελείται από την ελάφρυνση από τον ΦΑΥ. Η Επιτροπή έχει ήδη αποφανθεί στην απόφαση για την κίνηση της διαδικασίας ότι η ελάφρυνση για βιομηχανικές και γεωργικές διεργασίες [άρθρο 30 παράγραφος 1 στοιχείο γ)] συνάδει με τις αρχές της κοινής φορολογίας που διέπουν τον ΦΑΥ (αιτιολογική σκέψη 137).
            
         
               (359)
            
            
               Η Επιτροπή επισημαίνει ότι η BAA και άλλα ενδιαφερόμενα μέρη παρατήρησαν ότι τα υλικά που χρησιμοποιούνται για την παραγωγή οπτόπλινθων δεν θα πρέπει να τυγχάνουν απαλλαγής. Οι αρχές του ΗΒ απέδειξαν, ωστόσο, ότι η παραγωγή οπτόπλινθων και άλλες διεργασίες κεραμικής δεν συνιστούν χρήσεις αδρανών. Οι οπτόπλινθοι υποβάλλονται σε εκτενή διεργασία παραγωγής. Μορφοποιούνται με τη θέρμανση της σχιστής αργίλου ή της αργίλου σε υψηλή θερμοκρασία (άνω των 1 000 °C) σε κάμινο, που μεταβάλλει τη δομή της σχιστής αργίλου ή της αργίλου σε σκληρό, ανθεκτικό οπτόπλινθο. Άλλα κεραμικά προϊόντα ψήνονται με παρόμοιο τρόπο σε κάμινο, αλλά μετατρέπονται σε προϊόντα διαφορετικού σχήματος, όπως οι σωλήνες ή τα πλακίδια.
            
         
               (360)
            
            
               Οι οπτόπλινθοι δεν κατασκευάζονται για να χρησιμοποιηθούν ως επίχωμα όπως τα θραυστά υλικά. Κατασκευάζονται για να στοιβάζονται με τάξη, ώστε να σχηματίζουν τοίχους.
            
         
               (361)
            
            
               Με βάση τα ανωτέρω, η Επιτροπή καταλήγει στο συμπέρασμα ότι η χρήση σχιστής αργίλου σε διεργασίες κεραμοποιίας μπορεί να επωφελείται από ελάφρυνση από τον ΦΑΥ, εφόσον δεν συνιστά χρήση της σχιστής αργίλου ως αδρανούς υλικού.
            
         
               (362)
            
            
               Επιπλέον, η σχιστή άργιλος μπορεί να χρησιμοποιηθεί αντί της αργίλου, της σκωρίας υψικαμίνου ή άλλων υλικών ως πηγή αργιλοπυριτικού ορυκτού για την παραγωγή τσιμέντου. Αναμειγνύεται με ασβεστόλιθο σε μια διεργασία που απαλλάσσεται από τον ΦΑΥ. Η χρήση ασβεστόλιθου, ή ασβεστόλιθου και άλλων υλικών στο τσιμέντο απαλλάσσεται από τον φόρο, σύμφωνα με το άρθρο 18 παράγραφος 2 στοιχείο γ) του νόμου του προϋπολογισμού του 2001, διότι σε αυτή τη χρήση, οι χημικές ιδιότητες του υλικού είναι σημαντικές (εφόσον ο ασβεστόλιθος παρέχει πυριτικό ασβέστιο και η άργιλος ή η σχιστή άργιλος παρέχει αργιλοπυριτικό ορυκτό). Ως εκ τούτου, η σχιστή άργιλος που χρησιμοποιείται για την κατασκευή τσιμέντου μαζί με ασβεστόλιθο δικαίως θα επωφελούνταν από απαλλαγή βάσει του ίδιου άρθρου του νόμου του προϋπολογισμού του 2001. Η Επιτροπή έχει ήδη διαπιστώσει στην απόφαση για την κίνηση της διαδικασίας ότι η απαλλαγή της εν λόγω διεργασίας συνάδει με την αρχή της κοινής φορολογίας που διέπει τον ΦΑΥ (αιτιολογική σκέψη 90).
            
         
               (363)
            
            
               Οι παραγωγοί σχιστής αργίλου θα έπρεπε να αναφέρουν ποιες ήταν οι χρήσεις του παραγόμενου από αυτούς υλικού που αποτελείται εξ ολοκλήρου ή κυρίως από σχιστή άργιλο προκειμένου να ζητήσουν απαλλαγή από τον ΦΑΥ.
            
         
               (364)
            
            
               Ενδεικτικά, η σχιστή άργιλος προκύπτει επίσης ως αναπόφευκτο υποπροϊόν της εξόρυξης αργίλου. Όταν αυτό συμβαίνει και η σχιστή άργιλος δεν επωφελείται ήδη από άλλη φορολογική απαλλαγή ή ελάφρυνση, θα μπορούσε να αξιολογηθεί το κατά πόσον η αντίστοιχη σχιστή άργιλος δεν θα μπορούσε να δικαιούται απαλλαγή από τον ΦΑΥ, εφόσον δεν έχει εξορυχθεί επί τούτου για να χρησιμοποιηθεί ως αδρανές υλικό. Η απαλλαγή θα ήταν σύμφωνη με τις αρχές που διέπουν τον ΦΑΥ, διότι αφορά σχιστή άργιλο που λαμβάνεται ως αναπόφευκτο υποπροϊόν ενός υλικού το οποίο δεν είναι ούτε αδρανές, ούτε χρησιμοποιείται ως αδρανές και θα μπορούσε να χρησιμοποιηθεί ως υποκατάστατο αδρανών λατομείου.
            
         
               (365)
            
            
               Όσον αφορά τη σχιστή άργιλο που προκύπτει ως υποπροϊόν νέας λατόμευσης άλλων υποκείμενων στον φόρο υλικών, όπως ο χονδρόκοκκος ψαμμίτης, η Επιτροπή επισημαίνει ότι η απαλλαγή διαχωρίζει πράγματι τη σχιστή άργιλο από άλλα φορολογούμενα υλικά. Πρέπει, ωστόσο, να εξεταστεί κατά πόσον μια τέτοια φορολογική διαφοροποίηση μπορεί να δικαιολογηθεί από τον στόχο του ΦΑΥ. Ακόμη κι αν η απαλλαγή μπορούσε να οδηγήσει σε αύξηση της χρήσης σχιστής αργίλου ως υποπροϊόντος που χρησιμοποιείται ως αδρανές υλικό σε βάρος άλλων μη απαλλασσόμενων από τον φόρο υποπροϊόντων, η Επιτροπή δεν έχει λάβει κανένα στοιχείο από τις αρχές του ΗΒ ή από ενδιαφερόμενα μέρη που να αποδεικνύει ότι αυτή η απαλλαγή συμβάλλει στην επίτευξη του στόχου του ΦΑΥ που είναι η μείωση της νέας εξόρυξης υλικών για να χρησιμοποιηθούν ως αδρανή.
            
         
               (366)
            
            
               Κατά συνέπεια, η Επιτροπή θεωρεί ότι το υλικό που αποτελείται εξ ολοκλήρου ή κυρίως από σχιστή άργιλο η οποία εξορύσσεται επί τούτου για να χρησιμοποιηθεί ως αδρανές υλικό, συμπεριλαμβανομένης της σχιστής αργίλου που προκύπτει ως υποπροϊόν νέας λατόμευσης άλλων υποκείμενων στον φόρο υλικών, βρίσκεται στην ίδια πραγματική και νομική κατάσταση με αυτή άλλων αδρανών που φορολογούνται βάσει της αρχής της κοινής φορολογίας του ΦΑΥ και του περιβαλλοντικού του στόχου. Ως εκ τούτου, η απαλλαγή είναι εκ των πραγμάτων επιλεκτική.
            
         5.6.2.5.3.   Άνθρακας
   
   
               (367)
            
            
               Τα στοιχεία που υπέβαλαν από κοινού οι αρχές του ΗΒ και η BAA, καθώς και στοιχεία που υπέβαλαν οι αρχές του ΗΒ σε άλλες περιστάσεις επιβεβαιώνουν ότι ο άνθρακας δεν χρησιμοποιείται και δεν μπορεί να χρησιμοποιηθεί ως αδρανές. Ως εκ τούτου, ο άνθρακας δεν βρίσκεται στην ίδια νομική και πραγματική κατάσταση με αυτή των υλικών που υπόκεινται στον ΦΑΥ, σύμφωνα με τον στόχο του ΦΑΥ. Το ίδιο ισχύει για τα υλικά που αποτελούνται κυρίως από άνθρακα, το οποίο καλύπτει την περίπτωση στην οποία ο εξορυσσόμενος άνθρακας δεν έχει αμιγή γεωλογική σύσταση.
            
         5.6.2.5.4.   Λιγνίτης
   
   
               (368)
            
            
               Τα στοιχεία που υπέβαλαν από κοινού οι αρχές του ΗΒ και η BAA, καθώς και στοιχεία που υπέβαλαν οι αρχές του ΗΒ σε άλλες περιστάσεις επιβεβαιώνουν ότι ο λιγνίτης δεν χρησιμοποιείται και δεν μπορεί να χρησιμοποιηθεί ως αδρανές. Ως εκ τούτου, ο λιγνίτης δεν βρίσκεται στην ίδια νομική και πραγματική κατάσταση με αυτή των υλικών που υπόκεινται στον ΦΑΥ, σύμφωνα με τον στόχο του ΦΑΥ. Το ίδιο ισχύει για τα υλικά που αποτελούνται κυρίως από λιγνίτη, το οποίο καλύπτει την περίπτωση στην οποία ο εξορυσσόμενος λιγνίτης δεν έχει αμιγή γεωλογική σύσταση.
            
         5.6.3.   ΑΠΑΛΛΑΓΗ ΑΔΡΑΝΩΝ ΑΠΟΤΕΛΟΥΜΕΝΩΝ ΕΞ ΟΛΟΚΛΗΡΟΥ ΑΠΟ ΣΤΕΙΡΑ, ΑΠΟΒΛΗΤΑ Η ΑΛΛΑ ΥΠΟΠΡΟΪΟΝΤΑ, ΧΩΡΙΣ ΤΑ ΥΠΕΡΚΕΙΜΕΝΑ, ΠΟΥ ΠΡΟΚΥΠΤΟΥΝ ΑΠΟ ΤΗΝ ΕΞΟΡΥΞΗ Η ΑΛΛΟ ΔΙΑΧΩΡΙΣΜΟ ΚΑΟΛΙΝΗ Η ΠΛΑΣΤΙΚΗΣ ΑΡΓΙΛΟΥ ΑΠΟ ΟΠΟΙΑΔΗΠΟΤΕ ΠΟΣΟΤΗΤΑ ΑΔΡΑΝΟΥΣ [ΑΡΘΡΟ 17 ΠΑΡΑΓΡΑΦΟΣ 3 ΣΤΟΙΧΕΙΑ ε) ΚΑΙ στ) ΣΗΜΕΙΟ ii)]
   
               (369)
            
            
               Στα στοιχεία που υπέβαλαν στην Επιτροπή πριν από τη δημοσίευση της απόφασης για την κίνηση της διαδικασίας, οι αρχές του ΗΒ είχαν εξηγήσει ότι ο καολίνης (75) και η πλαστική άργιλος (76) είναι πολύτιμα υλικά. Κανονικά δεν εξορύσσονται για να χρησιμοποιηθούν ως αδρανή. Τα στείρα που αποτελούνται από απόβλητα πέτρας και άμμο είναι αναπόφευκτο υποπροϊόν αυτής της εξόρυξης. Τα απόβλητα καολίνη μπορούν να χρησιμοποιηθούν στην κατασκευή αναχωμάτων και ως επιχώματα γενικών εφαρμογών, στην παραγωγή ασφαλτικού μείγματος για την κατασκευή αυτοκινητοδρόμων και μπορούν να υποκατασταθούν από άλλα λεπτόκοκκα αδρανή στην κατασκευή σκυροδέματος. Τα απόβλητα πλαστικής αργίλου μπορούν να πωληθούν ως αδρανή στον κατασκευαστικό κλάδο.
            
         
               (370)
            
            
               Οι αρχές του ΗΒ είχαν τονίσει ότι, εφόσον τα στείρα που προκύπτουν από την εξόρυξη καολίνη και πλαστικής αργίλου είναι διαθέσιμα αμέσως μετά την εξόρυξη του καολίνη και της πλαστικής αργίλου, και δεδομένου ότι αυτά τα στείρα μπορούν να υποκαταστήσουν διάφορα είδη άμμου, χαλικιού και πέτρας που εξορύσσονται επί τούτου για να χρησιμοποιηθούν ως αδρανή, η απαλλαγή βοηθά στη μείωση της εξόρυξης άμμου, χαλικιού και πέτρας που εξορύσσονταν επί τούτου για να χρησιμοποιηθούν ως αδρανή και, λαμβανομένων υπόψη όλων των παραγόντων, συμβάλλει στη μείωση της περιβαλλοντικής επίπτωσης της εξόρυξης αδρανών. Οι αρχές του ΗΒ είχαν υποβάλλει στοιχεία σχετικά με τα απόβλητα που προκύπτουν από την εξόρυξη καολίνη και πλαστικής αργίλου και τους δημιουργούμενους σωρούς αποβλήτων.
            
         
               (371)
            
            
               Η Επιτροπή αμφισβήτησε στην αιτιολογική σκέψη 106 της απόφασης για την κίνηση της διαδικασίας το κατά πόσον το εν λόγω υλικό θα βρισκόταν σε συγκρίσιμη κατάσταση με τα μη απαλλασσόμενα από τον φόρο αδρανή, αλλά παρατήρησε ότι υπάρχει ενδεχομένως διαφορά ανάμεσα στα απαλλασσόμενα υλικά και τα μη απαλλασσόμενα υλικά ως προς το ότι τα απαλλασσόμενα υλικά αποτελούν στείρα της εξόρυξης καολίνη και πλαστικής αργίλου. Είναι ένα αναπόφευκτο υποπροϊόν αυτής της εξόρυξης, το οποίο δεν προκύπτει αναγκαστικά κατά την εξόρυξη αδρανούς υλικού, αλλά γενικά κατά την εξόρυξη καολίνη και πλαστικής αργίλου. Πράγματι, τόσο ο καολίνης όσο και η πλαστική άργιλος έχουν ειδικές ιδιότητες που δεν μπορούν πάντοτε να υποκατασταθούν.
            
         
               (372)
            
            
               Η Επιτροπή αμφισβήτησε στην αιτιολογική σκέψη 107 της απόφασης για την κίνηση της διαδικασίας το κατά πόσον αυτή η διαφορά ήταν αρκετή για να καταδείξει ότι η απαλλαγή από τον φόρο δικαιολογείται από τη φύση και τη λογική του ΦΑΥ και δήλωσε ότι χρειαζόταν περισσότερα στοιχεία.
            
         
               (373)
            
            
               Μετά τη δημοσίευση της απόφασης για την κίνηση της διαδικασίας, η Επιτροπή έλαβε πολυάριθμες παρατηρήσεις ενδιαφερόμενων μερών για το εν λόγω θέμα.
            
         5.6.3.1.   
         Παρατηρήσεις που έλαβε η Επιτροπή
      
   
   α)   Παρατηρήσεις που υπέβαλε η Sibelco Europe στις 16 Ιανουαρίου 2014
   
   
               (374)
            
            
               Σύμφωνα με τα στοιχεία που υπέβαλε, η Sibelco Europe είναι εταιρεία που δραστηριοποιείται στην εξόρυξη, την επεξεργασία και τις πωλήσεις καολίνη και πλαστικής αργίλου. Ο κύριος όγκος, το 80 % έως 90 %, της παραγωγής καολίνη και πλαστικής αργίλου εξάγεται. Η Sibelco υποστηρίζει ότι ο πρωταρχικός σκοπός της εκμετάλλευσης των λατομείων της είναι η εξόρυξη καολίνη και πλαστικής αργίλου. Άλλα υλικά που εξορύσσονται κατ' ανάγκη μπορούν να θεωρηθούν ως δευτερογενή υλικά που ενδεχομένως είναι ή δεν είναι κατάλληλα για τελική χρήση ως αδρανή, ανάλογα με τα συστατικά τους και την πιθανή επεξεργασία.
            
         
               (375)
            
            
               Η Sibelco υποστηρίζει ότι ο καολίνης και η πλαστική άργιλος καθώς και τα παράγωγά τους δεν μπορούν να χρησιμοποιηθούν ως αδρανή. Είναι βιομηχανικά ορυκτά ειδικών χρήσεων με εφαρμογές και τελικές χρήσεις μόνο μη αδρανών. Ο καολίνης και η πλαστική άργιλος διακρίνονται λόγω των μοναδικών φυσικών και χημικών χαρακτηριστικών και της σπανιότητάς τους και είναι γι' αυτόν τον λόγο εξαιρετικά πολύτιμα υλικά.
            
         
               (376)
            
            
               Κατά τη Sibelco, τα στείρα από αυτές τις εξορυκτικές δραστηριότητες δεν είναι υλικά που εξορύσσονται επί τούτου για να χρησιμοποιηθούν ως αδρανή. Τα στείρα λαμβάνονται ως αναγκαίο επακόλουθο της εξόρυξης καολίνη και πλαστικής αργίλου. Τα υποπροϊόντα είναι τελείως διαφορετικά από τον καολίνη και την πλαστική άργιλο και οι χρήσεις τους δεν είναι οι ίδιες, και σε καμία περίπτωση εναλλάξιμες. Επιπλέον, η Sibelco υποστηρίζει ότι, χωρίς την εξόρυξη καολίνη και πλαστικής αργίλου στα εν λόγω λατομεία, δεν θα υπήρχαν στην αγορά διαθέσιμα αδρανή, εφόσον η λειτουργία των λατομείων θα ήταν οικονομικά συμφέρουσα μόνο για την παραγωγή καολίνη και πλαστικής αργίλου. Οι τιμές πώλησης του καολίνη και της πλαστικής αργίλου είναι κατά πολύ υψηλότερες από τις τιμές των δευτερογενών αδρανών που λαμβάνονται στο λατομείο. Πράγματι, η τιμή πώλησης του καολίνη είναι υψηλότερη περίπου κατά […] έως […] φορές και της πλαστικής αργίλου είναι υψηλότερη περίπου κατά […] έως […] φορές. Κατά τη Sibelco, ο όγκος των στείρων που εξορύσσονται αναπόφευκτα μαζί με τον καολίνη είναι κατά 8 έως 10 φορές μεγαλύτερος και ο όγκος των άλλων υλικών που εξορύσσονται μαζί με την πλαστική άργιλο είναι έως και διπλάσιος.
            
         
               (377)
            
            
               Η Sibelco υποστηρίζει ότι, δεδομένης της γεωγραφικής θέσης και κατανομής των ορυχείων καολίνη και πλαστικής αργίλου, των ειδικών γεωλογικών συνθηκών και των σημαντικών κεφαλαιουχικών επενδύσεων που απαιτούνται για την οργάνωση λατομικών εργασιών σε αυτές τις περιοχές, χωρίς την εξόρυξη καολίνη και πλαστικής αργίλου, δεν θα υπήρχε καμία δραστηριότητα εξόρυξης στείρων σε καμία από αυτές τις περιοχές.
            
         
               (378)
            
            
               Κατά τη Sibelco, όλες οι πωλήσεις αδρανών που λαμβάνονται από υποπροϊόντα της εξόρυξης καολίνη και πλαστικής αργίλου έχουν ως αποτέλεσμα την άμεση μείωση του όγκου αυτού του υλικού που εναποτίθεται σε σωρούς αποβλήτων στον χώρο εξόρυξης.
            
         
               (379)
            
            
               Σύμφωνα με τα στοιχεία που υπέβαλε η Sibelco, στα κοιτάσματα καολίνη, το ορυκτό (καολίνης) σχηματίζεται με την αποσύνθεση και τη μερική αποσύνθεση των ορυκτών αστρίου του γρανίτη. Αυτή η διεργασία είναι γνωστή ως καολινοποίηση και, ενώ η αναλογία και τα χαρακτηριστικά του καολίνη διαφέρουν στο εσωτερικό των κοιτασμάτων, η συνολική απόδοση καολίνη σε ολόκληρη τη μάζα του πετρώματος είναι συνήθως 10 %. Ενώ υπάρχει σχετική δυνατότητα επιλεκτικής απόληψης, στις περισσότερες περιπτώσεις πρέπει να εξορυχθεί ολόκληρη η μάζα του πετρώματος (ενδιάμεσα στρώματα), ώστε να καταστεί δυνατός ο διαχωρισμός του καολίνη. Η διεργασία απόληψης του καολίνη με υδατικό διαχωρισμό, με μεθόδους βαρύτητας και πολλαπλά στάδια κοσκινίσματος και διαλογής κατά μέγεθος καταλήγει σε ένα υποπροϊόν που αποτελεί αποσαθρωμένο και μη αποσαθρωμένο γρανίτη, stent (πέτρωμα), χαλαζία και μαρμαρυγία. Αυτό το υποπροϊόν δεν είναι, στην εξορυσσόμενη μορφή του, κατάλληλο να χρησιμοποιηθεί ως αδρανές. Απαιτείται επεξεργασία προκειμένου ένα μέρος του υλικού αυτού να καταστεί κατάλληλο για να χρησιμοποιηθεί ως αδρανές.
            
         
               (380)
            
            
               Σύμφωνα με τη Sibelco, στα κοιτάσματα πλαστικής αργίλου, η άργιλος είναι κυρίως καολινικό ορυκτό, το οποίο όμως έχει αποτεθεί με γεωλογικές διεργασίες ιζηματογένεσης που δημιουργούν συχνά διακριτή διαστρωμάτωση. Η διαστρωμάτωση παρενθέτει στρώματα πλαστικής αργίλου, λιγνιτικής πλαστικής αργίλου και άμμου. Αυτά τα ενδιάμεσα στρώματα πρέπει να εξορυχτούν για να αποκαλυφθούν τα διαδοχικά στρώματα πλαστικής αργίλου. Τα στρώματα πλαστικής αργίλου και τα ενδιάμεσα στρώματα πρέπει να επιλέγονται προσεκτικά για να αποτραπεί κάθε μόλυνση της πλαστικής αργίλου με άλλο υλικό και η τυχαία μείξη στρωμάτων πλαστικής αργίλου διαφορετικής ποιότητας. Τα ενδιάμεσα στρώματα αντιπροσωπεύουν συνήθως ποσοστό άνω του 50 % του συνολικού υλικού της εξόρυξης. Μετά την εξόρυξη των στρωμάτων πλαστικής αργίλου, αυτά αναμειγνύονται σε ακριβείς αναλογίες ανάλογα με την εκάστοτε τελική χρήση.
            
         
               (381)
            
            
               Σύμφωνα με τη Sibelco, η βασική διαφορά ανάμεσα στα λατομεία καολίνη και πλαστικής αργίλου, αφενός, και τα λατομεία αδρανών, αφετέρου, είναι ότι στα λατομεία αδρανών τα απόβλητα ή τα υποπροϊόντα αποτελούνται από το ίδιο υλικό. Στα λατομεία πλαστικής αργίλου και καολίνη, τα υποπροϊόντα που προκύπτουν είναι ευδιάκριτα διαφορετικό υλικό από τα είδη αργίλου που αναζητούνται ως πρωτογενές ορυκτό.
            
         
               (382)
            
            
               Κατά τη Sibelco, η υφιστάμενη απαλλαγή για τα πωλούμενα αδρανή που παράγονται με κατάλληλη επεξεργασία του υλικού το οποίο προκύπτει ως αναπόφευκτο υποπροϊόν της εξόρυξης καολίνη και πλαστικής αργίλου δεν θα επιφέρει αύξηση των δραστηριοτήτων εξόρυξης καολίνη και πλαστικής αργίλου. Η ζήτηση και οι πωλήσεις καολίνη και πλαστικής αργίλου καθορίζουν την ανάπτυξη των λατομείων. Ακόμη κι αν ορισμένα υποπροϊόντα της εξόρυξης τόσο του καολίνη όσο και της πλαστικής αργίλου υποβάλλονται σε μεταγενέστερη επεξεργασία και καθίστανται κατάλληλα για τελικές χρήσεις ως αδρανή, τα περισσότερα από τα υποπροϊόντα που προκύπτουν εξακολουθούν να απορρίπτονται σε σωρούς αποβλήτων. Αυτό συμβαίνει διότι δεν υπάρχει πλέον ζήτηση για τα αδρανή (παρά την υφιστάμενη απαλλαγή τους από τον φόρο), αλλά η εξόρυξη στα λατομεία πρέπει να συνεχιστεί για να παραχθεί η ποσότητα καολίνη και πλαστικής αργίλου για την οποία υπάρχει ζήτηση στην αγορά. Επί του παρόντος, η ποσότητα στείρων, αποβλήτων και υποπροϊόντων που διακινούνται στα λατομεία καολίνη και πλαστικής αργίλου της Sibelco είναι πενταπλάσια από την ποσότητα των πωλήσεων αδρανών. Αυτό καταδεικνύει ότι ακόμη και η υφιστάμενη απαλλαγή από τον φόρο δεν μπορεί να λειτουργήσει πλέον ως κίνητρο για την εξόρυξη υλικών για να χρησιμοποιηθούν ως αδρανή. Επιπλέον, φαίνεται ότι οι πωλήσεις αργίλου και οι πωλήσεις αδρανών παρουσιάζουν τελείως διαφορετική τυπολογία. Στην παραγωγή αδρανών, μια σύμβαση προμήθειας αφορά ένα συγκεκριμένο έργο και έχει σχετικά μικρή διάρκεια ισχύος. Εντούτοις, ο κλάδος της πλαστικής αργίλου και του καολίνη πρέπει να εφοδιάζει τις κεραμοποιίες με σταθερό μείγμα υλικών για περίοδο πολλών ετών.
            
         
               (383)
            
            
               Εκτός από τα στοιχεία που υπέβαλε, η Sibelco κοινοποίησε στην Επιτροπή επισκόπηση της γεωλογικής σύστασης, της εξόρυξης και της επεξεργασίας πλαστικής αργίλου και καολίνη.
            
         β)   Παρατηρήσεις που υπέβαλε η Imerys Minerals Limited («IML») στις 17 Ιανουαρίου 2014
   
   
               (384)
            
            
               Η IML ασκεί δραστηριότητες εξόρυξης καολίνη και πλαστικής αργίλου σε έκταση 5 000 εκταρίων στην Κορνουάλη, το Ντέβον και το Ντόρσετ στη Νοτιοδυτική Αγγλία.
            
         
               (385)
            
            
               Η IML ισχυρίζεται ότι το Ηνωμένο Βασίλειο κατέχει ηγετική θέση παγκοσμίως στην παραγωγή και τις εξαγωγές πλαστικής αργίλου υψηλής ποιότητας, εξάγοντας ποσοστό άνω του 80 % της παραγωγής του. Η πλαστική άργιλος χρησιμοποιείται κυρίως ως πρώτη ύλη στην κατασκευή κεραμικών προϊόντων (ιδίως για είδη υγιεινής, πλακάκια τοίχου και δαπέδου και επιτραπέζια σκεύη). Οι άλλες χρήσεις της περιλαμβάνουν εφυαλωμένα προϊόντα, δομικούς οπτόπλινθους, πυρίμαχες εφαρμογές και πληρωτικά και στεγανωτικά υλικά. Τα υλικά χαρακτηριστικά της πλαστικής αργίλου την καθιστούν ακατάλληλη για χρήση ως αδρανές. Τα αδρανή πρέπει εν γένει να είναι σκληρά, κοκκώδη υλικά. Αντιθέτως, η πλαστική άργιλος είναι μαλακή και λεπτόκοκκη. Η σχετικά υψηλή αξία της πλαστικής αργίλου θα απέκλειε επίσης τη χρήση της ως αδρανούς υλικού. Είναι σχετικά σπάνιο και σημαντικό υλικό με τιμή στην έξοδο του εργοστασίου έως […] στερλίνες ανά τόνο, ανάλογα με την ποιότητά της και το επίπεδο της ζήτησης στην αγορά.
            
         
               (386)
            
            
               Κατά την IML, το Ηνωμένο Βασίλειο είναι ένας από τους μεγαλύτερους παραγωγούς και εξαγωγέας καολίνη στον κόσμο, εξάγοντας άνω του 90 % της παραγωγής του.
            
         
               (387)
            
            
               Η IML ισχυρίζεται ότι ο καολίνης προτιμάται για τη λευκότητά του, το μικρό μέγεθος και το επίπεδο σχήμα των σωματιδίων του, την απαλή μη λειαντική υφή του και τη χημική αδράνειά του. Χρησιμοποιείται κυρίως στην παραγωγή χαρτιού ως πληρωτικό υλικό και χρωστική επίχρισης, στην παραγωγή ειδών υγιεινής και επιτραπέζιων σκευών. Πιο ειδικές εφαρμογές του είναι ως πληρωτικό υλικό σε χρώματα, κόλλες, πλαστικά, ελαστικά και στεγανωτικά, καθώς και στην παραγωγή υαλοϊνών και φαρμακευτικών προϊόντων.
            
         
               (388)
            
            
               Κατά την IML, τα υλικά χαρακτηριστικά του καολίνη τον καθιστούν ακατάλληλο να χρησιμοποιηθεί ως αδρανές υλικό. Η σχετικά υψηλή αξία του καολίνη θα απέκλειε επίσης τη χρησιμοποίησή του ως αδρανούς. Ο καολίνης είναι πολύ σπάνιο προϊόν, και σε εθνικό επίπεδο και διεθνώς. Δεδομένης της σπανιότητας και της σημασίας του λόγω της ζήτησης για τη χρήση του σε ορισμένους κλάδους, η τιμή του είναι σχετικά υψηλή. Η τιμή πώλησης ενός προϊόντος χαμηλότερης ποιότητας σε μια βασική εφαρμογή κυμαίνεται περί τις […] στερλίνες σε τιμή εξόδου από το εργοστάσιο, ενώ η τιμή ενός άκρως επεξεργασμένου προϊόντος ειδικής χρήσης για τεχνικές εφαρμογές υπερβαίνει τις […] στερλίνες ανά τόνο.
            
         
               (389)
            
            
               Η IML ισχυρίζεται ότι εισπράττει δικαιώματα εκμετάλλευσης κατά μέσο όρο περίπου […] ανά τόνο για το υλικό που πωλείται ως δευτερογενές αδρανές υλικό. Κατά την IML, η εξόρυξη πλαστικής αργίλου και καολίνη θα συνέβαινε ανεξάρτητα από κάθε άλλο παράγοντα και η δημιουργία απόβλητου προϊόντος είναι αναπόφευκτη. Η χρήση του ως αδρανούς υλικού είναι πολύ φιλικότερη προς το περιβάλλον από την εξόρυξη πρωτογενούς αδρανούς υλικού. Χωρίς μια σταθερή αγορά για τα απόβλητα, θα συσσωρεύονται μεγαλύτερες ποσότητες αποβλήτων σε χώρους επιφανειακής εναπόθεσης.
            
         
               (390)
            
            
               Κατά την IML, από τα 8,47 εκατ. τόνους που εξορύσσονται συνολικά, τα 6,5 εκατ. τόνοι εμπίπτουν στην κατηγορία των δυνητικών αδρανών υλικών. Το λατυποπαγές πέτρωμα, οι θραυστοί λίθοι, το χαλίκι, τα ενδιάμεσα στρώματα, το πέτρωμα και το stent μπορούν να υποστούν επεξεργασία για τη δημιουργία θραυστών αδρανών του ενός ή του άλλου είδους, από λιθοσυντρίμματα ενιαίου μεγέθους έως υλικά υπόστρωσης/πλήρωσης. Η τεχνική της θραύσης παράγει επίσης χαλίκι και προϊόντα άμμου. Επιπλέον, η άμμος δημιουργείται κατά τη διαδικασία διαχωρισμού του καολίνη με καδοφόρο εκσκαφέα. Δεν είναι δυνατή η μεταποίηση εισροών 6,5 εκατ. τόνων σε εμπορικά αξιοποιήσιμα δευτερογενή αδρανή και ο όγκος των αποβλήτων διαφέρει ανάλογα με τη φύση της περιοχής επεξεργασίας του καολίνη. Ένας εν ενεργεία μεταποιητής αποβλήτων καολίνη υπολογίζει ότι μια απόδοση 65 % είναι συνήθης, το οποίο σημαίνει ότι από τα 6,5 εκατ. τόνους εισροής αδρανών ορυχείου ετησίως, μπορούν να παραχθούν περισσότερα από 4 εκατ. τόνοι εμπορικά εκμεταλλεύσιμου προϊόντος.
            
         
               (391)
            
            
               Κατά την IML, η μέση τιμή πώλησης κοσκινισμένου εν ξηρώ σκυροδέματος ανέρχεται σε […] στερλίνες σε τιμές εξόδου από το εργοστάσιο και ενός θραυστού υλικού (αδρανούς) σε […] σε τιμή εξόδου από το εργοστάσιο. Οι πωλήσεις δεν πραγματοποιούνται από την ίδια την IML, αλλά από μεταποιητή αποβλήτων καολίνη.
            
         
               (392)
            
            
               Η IML ισχυρίζεται ότι η απαλλαγή από τον ΦΑΥ δεν θα μπορούσε σε καμία περίπτωση να προκαλέσει αύξηση της εξόρυξης πλαστικής αργίλου/καολίνη με σκοπό την παραγωγή περισσότερου υλικού απαλλαγμένου από τον φόρο. Η IML απορρίπτει ήδη μεγαλύτερες ποσότητες από αυτές που διαθέτει για επεξεργασία αδρανών, γεγονός που αποδεικνύει ότι το επίπεδο της εξόρυξης εξαρτάται εξ ολοκλήρου από τη ζήτηση πρωτογενών ορυκτών στην αγορά, καολίνη/πλαστικής αργίλου.
            
         
               (393)
            
            
               Η IML ισχυρίζεται ότι η διαδικασία εξόρυξης παράγει ήδη περισσότερα απόβλητα από αυτά που πωλούνται και θα ήταν παράλογο να εξορύσσονται μεγαλύτερες ποσότητες καολίνη/πλαστικής αργίλου για την παραγωγή δευτερογενούς αδρανούς υλικού.
            
         
               (394)
            
            
               Η IML υποστηρίζει ότι, για να παραχθούν εμπορικά αξιοποιήσιμα αδρανή, απαιτείται περαιτέρω επεξεργασία. Ισχυρίζεται ότι το κόστος μιας μονάδας κοσκινίσματος εν ξηρώ για την παραγωγή άμμου είναι της τάξης του 0,75 εκατ. στερλινών, το κόστος μιας μονάδας θραύσης είναι της τάξης των 2 εκατ. στερλινών και το κόστος μιας μονάδας πλυσίματος για την επεξεργασία αμμοκονιάματος θα ανερχόταν περίπου σε 1,5 εκατ. στερλίνες. Με βάση τις μέσες τιμές πώλησης άμμου των […] στερλινών ανά τόνο και θραυστών αδρανών υλικών […] στερλινών ανά τόνο, το κόστος παραγωγής θα αντιπροσώπευε το 35 % της τιμής της άμμου και το 50 % της τιμής των θραυστών αδρανών.
            
         
               (395)
            
            
               Η IML υποστηρίζει ότι, εάν δεν εξαχθεί πρώτα το περιεχόμενο σε πλαστική άργιλο, δεν θα ήταν οικονομικά αποδοτικές οι εξορύξεις των αδρανών των λατομείων. Τα πιθανά αδρανή είναι διαθέσιμα στην αγορά μόνο λόγω της εξόρυξης καολίνη και πλαστικής αργίλου, διότι χωρίς αυτήν τα λατομεία δεν θα ήταν οικονομικά βιώσιμα. Λόγω του πολύ υψηλού κόστους της εξόρυξης των ορυκτών και της σχετικά χαμηλής ποιότητας του υποπροϊόντος που προκύπτει από αυτή τη διεργασία σε σύγκριση με τα πρωτογενή αδρανή, τα λατομεία δεν θα παρήγαν καθόλου αδρανή, εάν δεν γίνονταν εξορύξεις για τα ορυκτό περιεχόμενό τους.
            
         
               (396)
            
            
               Κατά την IML, οι απαλλαγές από τον ΦΑΥ κάνουν διάκριση ανάμεσα σε απόβλητα υλικά που προκύπτουν ως υποπροϊόντα της εξόρυξης ενός μη αδρανούς ορυκτού (όπως τα απόβλητα της εξόρυξης καολίνη/πλαστικής αργίλου), τα οποία απαλλάσσονται από τον φόρο, και σε απόβλητα υλικά που είναι υποπροϊόντα της εξόρυξης αδρανών (όπως τα απόβλητα ασβεστόλιθου), τα οποία εξακολουθούν να υπόκεινται στον φόρο.
            
         
               (397)
            
            
               Η IML ισχυρίζεται ότι τα υποπροϊόντα από λατομεία ασβεστόλιθου και θραυστών λίθων εξορύσσονται επί τούτου για να χρησιμοποιηθούν και χρησιμοποιούνται ως αδρανή, ενώ τα υποπροϊόντα της εξόρυξης καολίνη ή πλαστικής αργίλου είναι αναπόφευκτη συνέπεια της εξόρυξης αυτών των υλικών.
            
         
               (398)
            
            
               Η IML έχει επίσης υποβάλει στην Επιτροπή περιπτωσιολογική μελέτη που δημοσιεύτηκε στο «Construction News» σχετικά με τη χρήση ανακυκλωμένων και δευτερογενών αδρανών από την εξόρυξη καολίνη σε μεγάλο λατομείο του Λονδίνου.
            
         γ)   Παρατηρήσεις που υπέβαλε η Kaolin and Ball Clay Association στις 17 Ιανουαρίου 2014.
   
   
               (399)
            
            
               Σύμφωνα με την Kaolin and Ball Clay Association (ένωση καολίνη και πλαστικής αργίλου), στο πλαίσιο της εκμετάλλευσης λατομείων καολίνη και πλαστικής αργίλου, άλλα υλικά που εξορύσσονται αναπόφευκτα μπορούν να θεωρηθούν ως «δευτερογενή υλικά», τα οποία είναι ενδεχομένως ή δεν είναι κατάλληλα να χρησιμοποιηθούν ως αδρανή. Οι ισχύουσες απαλλαγές γι' αυτά τα δευτερογενή υλικά θεσπίστηκαν για να δοθούν κίνητρα για τη χρήση τους και για να μειωθεί ο όγκος των υλικών που απορρίπτονται σε χώρους επιφανειακής απόρριψης αποβλήτων. Η Kaolin and Ball Clay Association ισχυρίζεται ότι ο καολίνης και η πλαστική άργιλος δεν μπορούν να χρησιμοποιηθούν ως αδρανές υλικό και δεν εξορύσσονται ποτέ για τέτοια χρήση.
            
         
               (400)
            
            
               Σύμφωνα με την Kaolin and Ball Clay Association, χωρίς την εξόρυξη καολίνη και πλαστικής αργίλου, τα αδρανή που προέρχονται από αυτά δεν θα ήταν ποτέ διαθέσιμα στην αγορά. Αυτό συμβαίνει για τον απλούστατο λόγο ότι ο διαχωρισμός του καολίνη και της πλαστικής αργίλου από τα αδρανή και η αξία των ίδιων των αδρανών θα καθιστούσαν απολύτως μη βιώσιμη τη διάθεσή τους στην αγορά. Οι τιμές πώλησης καολίνη και πλαστικής αργίλου είναι σημαντικά υψηλότερες από τις τιμές των αδρανών και γι' αυτόν τον λόγο είναι οικονομικά αποδοτική η χωριστή εξόρυξή τους.
            
         
               (401)
            
            
               Η Kaolin and Ball Clay Association υποστηρίζει ότι αυτό αποδεικνύεται περαιτέρω από το γεγονός ότι σήμερα, ακόμα και με την απαλλαγή από τον φόρο αδρανών υλικών, υποβάλλεται σε επεξεργασία μόνο το ένα τρίτο περίπου του υλικού που θα μπορούσε να μεταποιηθεί σε αδρανή.
            
         
               (402)
            
            
               Σύμφωνα με την Kaolin and Ball Clay Association, οι πωλήσεις υποπροϊόντων θα μειωθούν κατά πάσα βεβαιότητα, εάν ο φόρος επιβληθεί σε αυτά τα ορυκτά που επί του παρόντος απαλλάσσονται. Πράγματι, υπάρχουν ήδη αποδεικτικά στοιχεία ότι αυτό συμβαίνει σε έργα που ξεκίνησαν τον Απρίλιο του 2014.
            
         δ)   Παρατηρήσεις που υπέβαλε η BCC στις 17 Ιανουαρίου 2014
   
   
               (403)
            
            
               Η BCC ισχυρίζεται ότι πρωταρχικός στόχος της ανάπτυξης λατομείων καολίνη και πλαστικής αργίλου είναι η εξόρυξη και επεξεργασία αυτών των υλικών, τα οποία είναι προϊόντα ειδικών χρήσεων που διαφοροποιούνται λόγω της σπανιότητάς τους και των μοναδικών φυσικών και χημικών χαρακτηριστικών τους. Σύμφωνα με την BCC, ο καολίνης και η πλαστική άργιλος και τα παράγωγά τους δεν μπορούν να χρησιμοποιηθούν ως αδρανή δεν εξορύσσονται ποτέ γι' αυτόν τον σκοπό. Άλλα υλικά που εξορύσσονται αναπόφευκτα μπορεί να θεωρηθούν ως δευτερογενή υλικά, τα οποία ενδέχεται να είναι ή να μην είναι κατάλληλα να χρησιμοποιηθούν ως αδρανή. Κατά την άποψη της BCC, δεν θα εξορύσσονταν χωριστά για να χρησιμοποιηθούν ως αδρανή και είναι διαθέσιμα μόνο με την εξόρυξη καολίνη και πλαστικής αργίλου. Διαφορετικά το λατομείο δεν θα ήταν οικονομικά βιώσιμο.
            
         
               (404)
            
            
               Η BCC υποστηρίζει ότι η τιμή πώλησης της πλαστικής αργίλου είναι τουλάχιστον πενταπλάσια ή εξαπλάσια από την τιμή του καολίνη και τουλάχιστον κατά δέκα έως δώδεκα φορές υψηλότερη από την τιμή πώλησης του υποπροϊόντος που θα μπορούσε να πωληθεί ως δευτερογενές αδρανές υλικό. Λόγω οικονομικών και χωροταξικών περιορισμών δεν θα ήταν δυνατή η εξόρυξη μεγαλύτερων ποσοτήτων καολίνη και πλαστικής αργίλου με σκοπό την απόκτηση πρόσθετου υποπροϊόντος για την παραγωγή αδρανούς υλικού. Ακόμη και με την απαλλαγή, ο μεγαλύτερος όγκος (πενταπλάσια ποσότητα) των υποπροϊόντων καολίνη και πλαστικής αργίλου παραμένει αδιάθετος και εναποτίθεται σε σωρούς αποβλήτων στο εργοτάξιο.
            
         
               (405)
            
            
               Κατά την άποψη της BCC, τα απαλλασσόμενα από τον φόρο και τα μη απαλλασσόμενα λατομεία διαφέρουν σημαντικά. Τα μη απαλλασσόμενα λατομεία αδρανών εξορύσσουν κυρίως το ίδιο υλικό ως το πρωτογενές προϊόν τους και ως απόβλητο ή υποπροϊόν. Ωστόσο, στα λατομεία καολίνη και πλαστικής αργίλου τα απόβλητα είναι διαφορετικά από τα πρωτογενή υλικά τους. Τα πρωτογενή υλικά είναι ορυκτά αστρίου, ενώ τα απόβλητα είναι κυρίως είδη πυριτικής άμμου.
            
         
               (406)
            
            
               Η BCC υποστηρίζει ότι οι πωλήσεις του υποπροϊόντος των λατομείων καολίνη και σχιστής αργίλου θα μειωθούν, εάν επιβληθεί σε αυτά ο φόρος. Για να ικανοποιηθεί η ζήτηση, θα πρέπει να εξορύσσονται επιπλέον ποσότητες πρωτογενών αδρανών.
            
         ε)   Παρατηρήσεις που υπέβαλε η BAA στις 15 Σεπτεμβρίου 2014
   
   
               (407)
            
            
               Η BAA έχει υποβάλει στοιχεία από τα μέλη της που είναι εγκατεστημένα στην Κορνουάλη σε σχέση με το γεγονός ότι οι τιμές του καολίνη μπορεί να παρουσιάζουν τεράστιες διακυμάνσεις από 50 στερλίνες έως 5 000 στερλίνες ανά τόνο, ανάλογα με την περιεκτικότητα και την ποιότητά του.
            
         στ)   Παρατηρήσεις των αρχών του Ηνωμένου Βασιλείου
   
   
               (408)
            
            
               Οι αρχές του ΗΒ υποστηρίζουν ότι η χρήση του καολίνη και της πλαστικής αργίλου ως αδρανών είναι αδύνατη όχι μόνο λόγω των υλικών χαρακτηριστικών τους, αλλά και λόγω της σχετικής αξίας του καολίνη και της πλαστικής αργίλου. Οι αρχές του ΗΒ ισχυρίζονται ότι, πράγματι, δεν υπάρχει διαπιστωμένη εκμετάλλευση καολίνη και πλαστικής αργίλου ως αδρανών. Κατά συνέπεια, η συνοπτική παρουσίαση από την Επιτροπή της διαφοράς μεταξύ της θέσης των στείρων, των αποβλήτων ή του υποπροϊόντος της εξόρυξης αυτών των υλικών είναι απολύτως ορθή. Η απαλλαγή των αναπόφευκτων υποπροϊόντων υλικών που δεν μπορούν να χρησιμοποιηθούν και δεν χρησιμοποιούνται ως αδρανή είναι απόλυτα σύμφωνη με τον περιβαλλοντικό στόχο του ΦΑΥ.
            
         
               (409)
            
            
               Οι αρχές του ΗΒ διέθεσαν λεπτομερή περιγραφή της πλαστικής αργίλου και του καολίνη και εξήγησαν γιατί δεν χρησιμοποιούνται και δεν μπορούν να χρησιμοποιηθούν ως αδρανή. Επιπλέον, και τα δύο υλικά επιτυγχάνουν υψηλή τιμή. Κατά την άποψη των αρχών του ΗΒ, η πλαστική άργιλος είναι σχετικά σπάνιο υλικό και η αξία της ανέρχεται έως τις 100 στερλίνες ανά τόνο, ανάλογα με τη συγκεκριμένη ποιότητα που απαιτείται και το επίπεδο της ζήτησης στην αγορά. Ο καολίνης είναι πολύ σπάνιο υλικό, με πολύ υψηλή τιμή στην αγορά που κυμαίνεται μεταξύ 70 και 400 στερλινών ανά τόνο. Οι αρχές του ΗΒ υποστηρίζουν ότι το κόστος παραγωγής καολίνη και πλαστικής αργίλου είναι επίσης πολύ υψηλό σε σύγκριση με το κόστος παραγωγής άλλων τύπων αδρανών. Οι αρχές του ΗΒ υπέβαλαν στοιχεία που συνέλεξαν από εταιρείες που δραστηριοποιούνται σε αυτό τον τομέα. Μία εταιρεία ανέφερε μια μέση τιμή […] στερλινών ανά τόνο καολίνη, με εύρος από […] έως […] στερλίνες για τους διάφορους παραγωγούς καολίνη. Μια άλλη εταιρεία ανέφερε τιμή […] στερλινών ανά τόνο. Το μέσο κόστος παραγωγής ενός τόνου πλαστικής αργίλου ανέρχεται σε […] στερλίνες στο Ντόρσετ και σε […] στερλίνες στο Ντέβον. Μια άλλη εταιρεία ανέφερε τιμή […] στερλινών ανά τόνο.
            
         
               (410)
            
            
               Οι αρχές του ΗΒ ανέφεραν ότι επί του παρόντος υπάρχουν δύο εταιρείες που προσφέρουν πλαστική άργιλο και καολίνη στο Ηνωμένο Βασίλειο. Οι αρχές του ΗΒ ανέφεραν το παράδειγμα μιας σύμβασης προμήθειας υποπροϊόντων καολίνη και πλαστικής αργίλου η τιμή των οποίων το 2012 ανερχόταν σε […] στερλίνες ανά τόνο. Στην περίπτωση μιας άλλης σύμβασης, η τιμή ανερχόταν σε […] στερλίνες ανά τόνο πωλήσεων αποβλήτων καολίνη. Η τιμή των αποβλήτων πλαστικής αργίλου ήταν […] στερλίνες. Καμία από αυτές τις δύο εταιρείες δεν πωλεί τα στείρα ή τα αναπόφευκτα υποπροϊόντα που δημιουργούνται από τις δραστηριότητές τους απευθείας στους τελικούς χρήστες τέτοιων αδρανών στον κατασκευαστικό κλάδο. Αντιθέτως, και οι δύο εταιρείες έχουν συνάψει συμφωνίες με τρίτους (που ειδικεύονται στη διάθεση αδρανών) βάσει των οποίων συμφωνούν να διαθέτουν μέχρι μια συγκεκριμένη ποσότητα αδρανούς σε καθορισμένη τιμή, ανεξάρτητα από την ποσότητα που χορηγείται στην πραγματικότητα. Κατά συνέπεια, εφόσον η τιμή δεν είναι απευθείας καθορισμένη για κάθε τόνο αδρανών που παράγουν, τα λατομεία πλαστικής αργίλου και καολίνη δεν έχουν κανένα κίνητρο να αυξήσουν την ποσότητα στείρων που εξορύσσουν πέρα από το επίπεδο που έχει συμφωνηθεί. Στη συνέχεια τα εν λόγω τρίτα μέρη πωλούν τα αδρανή στους τελικούς χρήστες. Κατά την άποψη των αρχών του ΗΒ, λόγω της οικονομικής ύφεσης, δεν μπορεί να πωληθεί ούτε ολόκληρη η ποσότητα αδρανών.
            
         
               (411)
            
            
               Οι αρχές του ΗΒ ισχυρίζονται ότι η παραγωγή πλαστικής αργίλου δεν είναι δυνατό να διαχωριστεί από την παραγωγή απόβλητου πλαστικής αργίλου. Η φύση της διεργασίας της υγρής εξόρυξης είναι τέτοια που οι αντλίες διαχωρίζουν αναγκαστικά το επιθυμητό υλικό, τον καολίνη, από τα απόβλητα. Κατά παράδοση, κατά το πρώτο στάδιο της εξόρυξης ή λατόμευσης καολίνη αφαιρούνται τα υπερκείμενα και εκτίθεται το αργιλοφόρο πέτρωμα. Κατά το δεύτερο στάδιο της διαδικασίας, η λατομική επιχείρηση υποβάλλει την εκτεθειμένη άργιλο ή την πρόσοψη της εκσκαφής σε εκτόξευση νερού υψηλής πίεσης. Σύμφωνα με τις αρχές του ΗΒ, αυτό αφαιρεί την πλαστική άργιλο μαζί με άλλα προϊόντα με τα οποία ήταν αναμεμειγμένη (άμμο και μαρμαρυγία).
            
         
               (412)
            
            
               Σύμφωνα με τις αρχές του ΗΒ, τα υπερκείμενα που λαμβάνονται από την εξόρυξη υπόκεινται στον ΦΑΥ. Το υπόλοιπο υλικό που προκύπτει αναπόφευκτα από την εξόρυξη καολίνη καλύπτεται από την απαλλαγή.
            
         
               (413)
            
            
               Οι αρχές του ΗΒ ισχυρίζονται ότι η πλαστική άργιλος εξορύσσεται εξ ολοκλήρου με μεθόδους επιφανειακής εξόρυξης. Η επιφανειακή εξόρυξη συνεπάγεται τη χρήση υδραυλικών εκσκαφέων και φορτηγών με ανατρεπόμενο κάδο για την επιλεκτική εκσκαφή, φόρτωση και παράδοση χωριστά των παραγόμενων ειδών αργίλου στις εγκαταστάσεις αποθήκευσης και ανάμειξης. Η συνολική αναλογία αργίλου προς απόβλητα για τον κλάδο είναι 1 προς 1,5.
            
         
               (414)
            
            
               Σύμφωνα με τις αρχές του ΗΒ, όταν ένας επιχειρηματίας δεν μπορεί να λάβει ένα προϊόν καολίνη ή πλαστικής αργίλου υψηλής αξίας, δεν έχει κίνητρο να εξορύξει μόνο τα υποπροϊόντα, ιδίως λόγω της χαμηλής οικονομικής αξίας τους. Η παρουσία καολίνη ή οποιουδήποτε άλλου είδους αργίλου σε ένα πέτρωμα μειώνει την ανθεκτικότητα του υλικού και, ως εκ τούτου, έχει αρνητική επίπτωση στην πιθανή του απόδοση ως αδρανούς υλικού. Ακόμη κι αν ο επιχειρηματίας δεν επιθυμούσε να εξορύξει το υψηλής αξίας υλικό, θα επωμιζόταν, παρ' όλα αυτά, το υψηλό κόστος της αφαίρεσης και διάθεσης του πολύτιμου υλικού, δηλαδή του καολίνη, άλλης αργίλου και του μαρμαρυγία. Κατά συνέπεια, θα ήταν παράλογο να εξορύσσονται υλικά υψηλής αξίας και να διατίθενται με σκοπό να ληφθούν τα υποπροϊόντα χαμηλής αξίας που μπορούν να χρησιμοποιηθούν ως αδρανή. Σύμφωνα με τις αρχές του ΗΒ, ακόμη και με την απαλλαγή από τον φόρο, δεν θα ήταν από οικονομική άποψη λογικό να αναλαμβάνονται εξορυκτικές δραστηριότητες στα λατομεία με σκοπό την απόκτηση απαλλασσόμενων από τον φόρο στείρων, χωρίς την εξόρυξη και του μεγαλύτερης αξίας καολίνη και της πλαστικής αργίλου.
            
         
               (415)
            
            
               Σύμφωνα με τις αρχές του ΗΒ, τα υποπροϊόντα που λαμβάνονται αναπόφευκτα από την εξόρυξη πλαστικής αργίλου και καολίνη είναι κατάλληλα για ορισμένες χρήσεις αδρανών.
            
         
               (416)
            
            
               Οι αρχές του ΗΒ υπέβαλαν παρατηρήσεις σχετικά με τη διάκριση μεταξύ της εξόρυξης ασβεστόλιθου για την παραγωγή ασβέστου και λαξευτών λίθων και των υποπροϊόντων που δημιουργούνται από την εξόρυξη πλαστικής αργίλου και καολίνη. Υποστηρίζουν ότι οι λαξευτοί λίθοι και ο ασβεστόλιθος εξορύσσονται για να χρησιμοποιηθούν ως αδρανή αλλά και για άλλες χρήσεις μη αδρανών. Η λαξευτή πέτρα παράγεται από ψαμμίτη ή γρανίτη που και τα δύο εξορύσσονται για να χρησιμοποιηθούν ως αδρανή. Τα στείρα, τα απόβλητα ή τα υποπροϊόντα που προέρχονται από την παραγωγή λαξευτών λίθων και ασβεστόλιθου μπορούν επίσης να χρησιμοποιηθούν ως αδρανή.
            
         
               (417)
            
            
               Σύμφωνα με τις αρχές του ΗΒ, το γεγονός ότι τόσο ο ασβεστόλιθος όσο και τα υποπροϊόντα του μπορούν να χρησιμοποιηθούν ως αδρανή εξηγείται εν μέρει με βάση τα υλικά χαρακτηριστικά τους. Τα απόβλητα από την εξόρυξη ασβεστόλιθου, που χρησιμοποιούνται στην παραγωγή ασβέστου, είναι πιθανό να μην αποτελούνται από διαφορετικό απόβλητο υλικό, αλλά αντ' αυτού από πρόσθετο ασβεστόλιθο. Οι αρχές του ΗΒ ισχυρίζονται ότι, σε μικρό αριθμό περιπτώσεων, το «απόβλητο» ασβεστόλιθου που προκύπτει από την εξόρυξη ασβεστόλιθου για την παραγωγή ασβέστου μπορεί να είναι από χημική άποψη ακατάλληλο για την παραγωγή ασβέστου. Παρ' όλα αυτά, στις περισσότερες περιπτώσεις, θα ήταν απολύτως κατάλληλο είτε να χρησιμοποιηθεί ως αδρανές υλικό είτε για την παραγωγή ασβέστου. Η τελική χρήση του ασβεστόλιθου καθορίζεται κυρίως από την τοπική ζήτηση και όχι από τη χημική σύνθεση.
            
         
               (418)
            
            
               Επιπλέον, σύμφωνα με τις αρχές του ΗΒ, τα απόβλητα που προκύπτουν από την εξόρυξη πετρώματος για την παραγωγή λαξευτής πέτρας είναι πιθανό να αποτελούνται σε μεγάλο βαθμό από τα λιθοσυντρίμματα του ίδιου πετρώματος το οποίο εξορύσσεται. Σε αντίθεση με την περίπτωση της πλαστικής αργίλου και του καολίνη, δεν υπάρχουν πρόσθετα έξοδα για τον διαχωρισμό των υλικών υψηλότερης και χαμηλότερης ποιότητας.
            
         
               (419)
            
            
               Οι αρχές του ΗΒ υποστηρίζουν, παραθέτοντας στοιχεία της έρευνας BGS, ότι τόσο τα υλικά λατομείου, όσο και τα υποπροϊόντα τους εξορύσσονται επί τούτου για να χρησιμοποιηθούν και χρησιμοποιούνται ως αδρανή (77). Η εξόρυξη ασβεστόλιθου και πετρώματος για την παραγωγή λαξευτών λίθων δημιουργεί αδρανή υψηλής ποιότητας τα οποία θα εξορύσσονταν με σκοπό να πωληθούν χωριστά, ακόμη κι αν δεν υπήρχε ζήτηση στην τοπική αγορά για ασβεστόλιθο ή λαξευτή πέτρα. Το κόστος του ασβεστόλιθου κυμαίνεται από 12,50 στερλίνες έως 19,50 στερλίνες ανά τόνο, ενώ η τιμή του υποπροϊόντος του κυμαίνεται από 7,16 έως 11,70 στερλίνες ανά τόνο. Η τιμή ενός τόνου ψαμμίτη και χαλαζίτη που χρησιμοποιείται για την παραγωγή λαξευτής πέτρας κυμαίνεται μεταξύ 45,76 και 82,42 στερλινών, ενώ το κόστος του υποπροϊόντος του αδρανούς υλικού κυμαίνεται από 6,58 έως 10,04 στερλίνες.
            
         
               (420)
            
            
               Οι αρχές του ΗΒ υποστηρίζουν ότι οι αναλογίες λαξευτών λίθων για δάπεδα, κτήρια γραφείων, οικιακές κουζίνες κ.λπ. και αδρανών που παράγει ένα λατομείο γρανίτη διαφέρουν. Το κόστος των πυριγενών πετρωμάτων (συμπεριλαμβανομένου του γρανίτη), που χρησιμοποιούνται επίσης για την παραγωγή λαξευτών λίθων κυμαίνεται από 5,51 έως 12,91 ανά τόνο, ενώ η τιμή πώλησης του αδρανούς υποπροϊόντος τους κυμαίνεται από 6,12 έως 12,82 στερλίνες ανά τόνο.
            
         
               (421)
            
            
               Σύμφωνα με τις αρχές του ΗΒ, η εγγύτητα των τιμών ασβεστόλιθου/λαξευτών λίθων και των στείρων τους (που σε κάθε περίπτωση είναι η ίδια ουσία) δείχνει ότι υπάρχουν κίνητρα για την εξόρυξη και των δύο υλικών, ανάλογα με την τοπική ζήτηση. Οι αρχές του ΗΒ υποστηρίζουν ότι η διαφορά μεταξύ των αναπόφευκτων υποπροϊόντων καολίνη και πλαστικής αργίλου και των υποπροϊόντων ασβεστόλιθου και λαξευτών λίθων είναι δικαιολογημένη και κάθε άλλη φορολογική μεταχείριση θα οδηγούσε σε ανεξέλεγκτες καταχρήσεις και δεν θα μπορούσε να επιβληθεί στην πράξη.
            
         
               (422)
            
            
               Οι αρχές του ΗΒ δηλώνουν ακόμη ότι είναι απολύτως συνεπές προς τον στόχο του φόρου το να ενθαρρυνθεί η χρησιμοποίηση των αναπόφευκτων υποπροϊόντων της εξόρυξης καολίνη και πλαστικής αργίλου, καθώς μπορούν να χρησιμοποιηθούν ως αδρανή. Εφόσον τόσο ο ασβεστόλιθος/οι λαξευτοί λίθοι όσο και τα υποπροϊόντα που δημιουργούνται από την παραγωγή τους μπορούν να χρησιμοποιηθούν ως αδρανή και εξορύσσονται γι' αυτό τον σκοπό, η απαλλαγή των στείρων που προκύπτουν από την εξόρυξη ασβεστόλιθου/πετρώματος που χρησιμοποιείται για την παραγωγή λαξευτών λίθων απλώς θα ενθάρρυνε την αύξηση των νέων εξορύξεων αδρανών και δεν θα συνέβαλλε στη μετατόπιση της ζήτησης από τα αδρανή λατομείου προς ανακυκλωμένα αδρανή και απόβλητα υποπροϊόντα.
            
         
               (423)
            
            
               Οι αρχές του ΗΒ ισχυρίζονται ότι ο ασβεστόλιθος είναι αδρανές υλικό υψηλής ποιότητας για το οποίο υπάρχει επίσης ζήτηση στην αγορά. Υπάρχει αγορά ασβεστόλιθου που εξορύσσεται αποκλειστικά για αδρανές υλικό (88 λατομεία στο ΗΒ, όπως αναφέρουν τα στοιχεία που υπέβαλαν από κοινού η BAA με τις αρχές του ΗΒ), και από την άποψη αυτή υπάρχει μια περιβαλλοντική λογική για την υποκατάσταση αυτού του προϊόντος από υποπροϊόντα εξόρυξης άλλων υλικών. Κατά τους ισχυρισμούς, δεν υπάρχει αντικειμενικός τρόπος διάκρισης ανάμεσα στον ασβεστόλιθο που παράγεται ως υποπροϊόν της παραγωγής γεωργικού ασβέστη και στον ασβεστόλιθο που εξορύσσεται επί τούτου για να χρησιμοποιηθεί ως αδρανές υλικό.
            
         
               (424)
            
            
               Ένα ενδιαφερόμενο μέρος ανέφερε ότι υπάρχουν περιπτώσεις ορυχείων καολίνη και πλαστικής αργίλου που επαναλειτούργησαν λόγω της εισαγωγής του νόμου, με αποκλειστικό σκοπό την παραγωγή αδρανών απαλλασσόμενων από τον φόρο. Οι αρχές του ΗΒ έλαβαν διαβεβαιώσεις από δύο εθνικούς παραγωγούς πλαστικής αργίλου και καολίνη ότι αυτό δεν συμβαίνει και υποστήριξαν ότι, εξ όσων γνωρίζουν, δεν έχουν δοθεί άδειες επαναλειτουργίας λατομείων για τέτοιο σκοπό.
            
         
               (425)
            
            
               Όσον αφορά τις παρατηρήσεις ενός ενδιαφερόμενου ότι η πυριτική άμμος που είναι υποπροϊόν της εξόρυξης πλαστικής αργίλου χρησιμοποιείται ανέκαθεν ως πηγή αδρανούς υλικού στην Κορνουάλη και η απαλλαγή δεν έχει ως αποτέλεσμα να μειωθούν οι νέες εξορύξεις άμμου, οι αρχές του ΗΒ το επαλήθευσαν και υπέβαλαν μερικά στοιχεία πωλήσεων άμμου για το Ντέβον και την Κορνουάλη και δήλωσαν ότι δεν μπορούσαν να αποδώσουν καμία παραγωγή στην εξόρυξη υποπροϊόντων καολίνη.
            
         5.6.3.2.   
         Αξιολόγηση από την Επιτροπή
      
   
   
               (426)
            
            
               Τα στοιχεία που υπέβαλαν οι παραγωγοί πλαστικής αργίλου και καολίνη, οι αντίστοιχες εμπορικές ενώσεις τους και οι αρχές του ΗΒ δείχνουν σαφώς ότι τα υποπροϊόντα προκύπτουν και χωρίς πρόθεση και αναπόφευκτα. Η δαπανηρή και περίπλοκη διεργασία εξόρυξης πλαστικής αργίλου και καολίνη και το γεγονός ότι παράγονται περισσότερα απόβλητα από αυτά που είναι σε θέση να πωλήσουν οι παραγωγοί πλαστικής αργίλου και καολίνη αποδεικνύουν ότι η εξόρυξη πλαστικής αργίλου και καολίνη δεν γίνεται επί τούτου για την παραγωγή απαλλασσόμενων από τον φόρο υποπροϊόντων με σκοπό να χρησιμοποιηθούν ως αδρανή.
            
         
               (427)
            
            
               Επιπλέον, οι εταιρείες λατομείων πλαστικής αργίλου και καολίνη ασκούν τις εμπορικές τους δραστηριότητες διαφορετικά από τις εταιρείες λατομείων που προμηθεύουν αδρανή για κατασκευαστικούς σκοπούς, διότι οφείλουν να εκτελούν μακροχρόνιες συμβάσεις για να εξασφαλίζουν μια σταθερή παραγωγή των αντίστοιχων τελικών προϊόντων. Αυτό σημαίνει ότι δεν μπορούν να εξορύξουν ούτε περισσότερα ούτε λιγότερα υλικά από αυτά που χρειάζονται για να αποκτήσουν την ποσότητα πλαστικής αργίλου και καολίνη που προβλέπουν οι συμβάσεις τους και, ως εκ τούτου, η ποσότητα υποπροϊόντων που εξορύσσονται παραμένει η ίδια. Η θέσπιση του ΦΑΥ για τα υποπροϊόντα πλαστικής αργίλου και καολίνη θα επηρέαζε μόνο την οικονομική κατάσταση των αντίστοιχων επιχειρήσεων, χωρίς να επιτυγχάνεται κανένα περιβαλλοντικό όφελος.
            
         
               (428)
            
            
               Σε αντίθεση με τα υποπροϊόντα ασβεστόλιθου και λαξευτής πέτρας, τα υποπροϊόντα πλαστικής αργίλου και καολίνη δεν θα εξορύσσονταν ποτέ γι' αυτά καθαυτά με σκοπό την παραγωγή περισσότερων αδρανών. Η απαλλαγή για τα υποπροϊόντα πλαστικής αργίλου και καολίνη δεν οδηγεί σε περισσότερες νέες εξορύξεις πλαστικής αργίλου και καολίνη και η τιμή πώλησής τους είναι πολύ χαμηλότερη. Δεν υπάρχει εγγύτητα των τιμών όπως στην περίπτωση του ασβεστόλιθου και της λαξευτής πέτρας. Πράγματι, η διαφορά τιμών είναι ακόμα μεγαλύτερη. Κατά συνέπεια, δεν υπάρχει κίνδυνος η απαλλαγή να προκαλέσει σκόπιμη αύξηση νέων εξορύξεων. Η απαλλαγή για υποπροϊόντα της εξόρυξης πλαστικής αργίλου και καολίνη ενθαρρύνει τη χρήση τους και όχι τις νέες εξορύξεις νέων αδρανών και είναι σύμφωνη με τις αρχές που διέπουν τον ΦΑΥ.
            
         5.6.4.   ΑΠΑΛΛΑΓΗ ΑΠΟ ΤΟΝ ΦΟΡΟ ΑΔΡΑΝΩΝ ΥΛΙΚΩΝ ΠΟΥ ΑΠΟΤΕΛΟΥΝΤΑΙ ΕΞ ΟΛΟΚΛΗΡΟΥ ΑΠΟ ΤΑ ΣΤΕΙΡΑ ΟΠΟΙΑΣΔΗΠΟΤΕ ΔΙΕΡΓΑΣΙΑΣ ΔΙΑΧΩΡΙΣΜΟΥ ΤΟΥ ΑΝΘΡΑΚΑ, ΤΟΥ ΛΙΓΝΙΤΗ, ΤΟΥ ΣΧΙΣΤΟΛΙΘΟΥ Η ΤΗΣ ΣΧΙΣΤΗΣ ΑΡΓΙΛΟΥ ΑΠΟ ΑΛΛΟ ΠΕΤΡΩΜΑ ΜΕΤΑ ΤΗΝ ΕΞΟΡΥΞΗ Η ΤΗΝ ΑΠΟΚΤΗΣΗ ΤΟΥ ΜΑΖΙ ΜΕ ΤΟ ΕΝ ΛΟΓΩ ΑΛΛΟ ΠΕΤΡΩΜΑ, Η ΑΠΟ ΤΑ ΣΤΕΙΡΑ ΟΠΟΙΑΣΔΗΠΟΤΕ ΔΙΕΡΓΑΣΙΑΣ ΔΙΑΧΩΡΙΣΜΟΥ ΤΩΝ ΟΥΣΙΩΝ ΠΟΥ ΟΡΙΖΟΝΤΑΙ ΣΤΟ ΑΡΘΡΟ 18 ΠΑΡΑΓΡΑΦΟΣ 3 ΤΟΥ ΝΟΜΟΥ ΤΟΥ ΠΡΟΫΠΟΛΟΓΙΣΜΟΥ ΤΟΥ 2001 ΑΠΟ ΑΛΛΟ ΠΕΤΡΩΜΑ ΜΕΤΑ ΤΗΝ ΕΞΟΡΥΞΗ Η ΤΗΝ ΑΠΟΚΤΗΣΗ ΤΟΥΣ ΜΑΖΙ ΜΕ ΤΟ ΕΝ ΛΟΓΩ ΑΛΛΟ ΠΕΤΡΩΜΑ [ΑΡΘΡΟ 17 ΠΑΡΑΓΡΑΦΟΣ 3 ΣΤΟΙΧΕΙΟ στ) ΣΗΜΕΙΑ i) ΚΑΙ ii)]
   
               (429)
            
            
               Ο άνθρακας, ο λιγνίτης, ο σχιστόλιθος και η σχιστή άργιλος και οι ουσίες που απαριθμούνται στο άρθρο 18 παράγραφος 3 του νόμου του προϋπολογισμού του 2001 κανονικά δεν εξορύσσονται για να χρησιμοποιηθούν ως αδρανή, αλλά εξορύσσονται για άλλους σκοπούς. Πριν από την έκδοση της απόφασης για την κίνηση της διαδικασίας, οι αρχές του ΗΒ είχαν εξηγήσει ότι σκοπός της απαλλαγής ήταν να ενθαρρύνει μάλλον τη χρησιμοποίηση και όχι την απόρριψη των στείρων σε χώρους εναπόθεσης αποβλήτων. Αυτό συμβάλλει τόσο στον εξωραϊσμό του τοπίου όσο και στη μείωση της ανάγκης για εξόρυξη άλλων υλικών προκειμένου να χρησιμοποιηθούν ως αδρανή.
            
         
               (430)
            
            
               Στην απόφαση για την κίνηση της διαδικασίας, η Επιτροπή παρατήρησε, πρώτον, ότι υπάρχει ενδεχομένως διαφορά μεταξύ του απαλλασσόμενου υλικού και του μη απαλλασσόμενου υλικού από την άποψη ότι τα απαλλασσόμενα υλικά αποτελούν τα στείρα της εξόρυξης άνθρακα, λιγνίτη, σχιστόλιθου, σχιστής αργίλου και των ουσιών που απαριθμούνται στο άρθρο 18 παράγραφος 3. Είναι αναπόφευκτο υποπροϊόν αυτής της εξόρυξης, η οποία συνήθως δεν αποσκοπεί στην εξόρυξη υλικών για να χρησιμοποιηθούν ως αδρανή, αλλά στην εξόρυξη των υλικών και ουσιών που (κανονικά) δεν χρησιμοποιούνται ως αδρανή. Βάσει των ανωτέρω, τα στείρα της εξόρυξης άνθρακα, λιγνίτη, σχιστόλιθου, σχιστής αργίλου και των ουσιών που απαριθμούνται στο άρθρο 18 παράγραφος 3 δεν βρίσκονται εμφανώς σε συγκρίσιμη κατάσταση με τα υποκείμενα στον φόρο αδρανή σε σχέση με τον στόχο του ΦΑΥ.
            
         
               (431)
            
            
               Η Επιτροπή εξέφρασε, ωστόσο, αμφιβολίες για το κατά πόσον αυτή η διαφορά είναι αρκετή για να αποδείξει ότι η απαλλαγή από τον φόρο δικαιολογείται από τις αρχές που διέπουν τον ΦΑΥ. Θεώρησε ότι η διαφορά από τα υποκείμενα στον φόρο αδρανή δικαιολογείται μόνο εάν η απαλλαγή περιορίζεται στα αναπόφευκτα στείρα της εξόρυξης αυτών των ουσιών. Η Επιτροπή έκρινε ότι αυτό ισχύει, εφόσον η απαλλαγή περιορίζεται στο υλικό που αποτελεί το 100 % των στείρων της διεργασίας διαχωρισμού.
            
         
               (432)
            
            
               Η Επιτροπή αμφισβήτησε ότι υπάρχει διαφορά σε σχέση με την κατάσταση των απαλλασσόμενων υλικών σε σύγκριση με τα μη απαλλασσόμενα υλικά που προκύπτουν ως στείρα της εξόρυξης ασβεστόλιθου, όταν ο ασβεστόλιθος εξορύσσεται με σκοπό την παραγωγή ασβέστου, ή σε σύγκριση με τα στείρα της εξόρυξης πετρώματος για την παραγωγή λαξευτής πέτρας με μία ή περισσότερες επίπεδες επιφάνειες. Επιπλέον, η Επιτροπή διερωτήθηκε κατά πόσον η απαλλαγή μπορεί να δικαιολογηθεί με βάση τον στόχο του ΦΑΥ, εάν π.χ. ο σχιστόλιθος και η σχιστή άργιλος ή οποιαδήποτε άλλη από τις ουσίες που απαριθμούνται στο άρθρο 18 παράγραφος 3 θα εξορύσσονταν για να χρησιμοποιηθεί ως αδρανές υλικό.
            
         
               (433)
            
            
               Η Επιτροπή έλαβε εκτενείς παρατηρήσεις από ενδιαφερόμενα μέρη, οι οποίες παρουσιάζονται στα σχετικά τμήματα που αφορούν τις απαλλαγές για τον άνθρακα, τον λιγνίτη, τον σχιστόλιθο ή τη σχιστή άργιλο.
            
         5.6.4.1.   
         Παρατηρήσεις που έλαβε η Επιτροπή
      
   
   α)   Παρατηρήσεις των αρχών του Ηνωμένου Βασιλείου
   
   
               (434)
            
            
               Οι αρχές του ΗΒ υποστηρίζουν ότι οι απαλλαγές από τον ΦΑΥ κάνουν διάκριση ανάμεσα σε απόβλητα υλικά που προκύπτουν ως υποπροϊόντα της εξόρυξης ενός μη αδρανούς ορυκτού (όπως τα απόβλητα της εξόρυξης καολίνη και πλαστικής αργίλου), τα οποία απαλλάσσονται από τον φόρο, και σε απόβλητα υλικά που είναι υποπροϊόντα της εξόρυξης αδρανών (όπως τα απόβλητα ασβεστόλιθου), τα οποία εξακολουθούν να υπόκεινται στον φόρο.
            
         
               (435)
            
            
               Όσον αφορά τα στείρα που προκύπτουν από την εξόρυξη άνθρακα, οι αρχές του ΗΒ υποστηρίζουν ότι η αμελητέα τιμή των στείρων σχιστής αργίλου και ανθρακωρυχείου δείχνει ότι ελάχιστα κίνητρα υπάρχουν για την εξόρυξη πρόσθετων ποσοτήτων άνθρακα με σκοπό την απόκτηση επιπλέον υποπροϊόντος, ανεξαρτήτως αν το εν λόγω υποπροϊόν απαλλάσσεται ή όχι από τον φόρο.
            
         
               (436)
            
            
               Σύμφωνα με τις αρχές του ΗΒ, η φοροαπαλλαγή των αποβλήτων που προκύπτουν από την εξόρυξη σχιστόλιθου δεν συνεπάγεται την εξόρυξη μεγαλύτερων ποσοτήτων σχιστόλιθου με σκοπό την απόκτηση λιθοσυντριμμάτων σχιστόλιθου, για τον κύριο λόγο ότι η εξόρυξη σχιστόλιθου παράγει ήδη μεγάλες ποσότητες απόβλητων λιθοσυντριμμάτων σχιστόλιθου, μόνο το 10 % των οποίων χρησιμοποιείται σήμερα ως αδρανές υλικό και διότι θα ήταν οικονομικά ανέφικτη η λειτουργία του λατομείου για τέτοιους σκοπούς.
            
         
               (437)
            
            
               Οι αρχές του ΗΒ υποστηρίζουν ότι η διάκριση μεταξύ αποβλήτων σχιστόλιθου, αφενός, και αποβλήτων λαξευτής πέτρας και ασβεστόλιθου, αφετέρου, πηγάζει από τον στόχο της αποθάρρυνσης πρόσθετων νέων εξορύξεων ασβεστόλιθου για να χρησιμοποιηθεί ως αδρανές υλικό, χωρίς να αποθαρρύνει την παραγωγή μη αδρανούς υλικού. Ακόμη και κατά την εξόρυξη ασβεστόλιθου για χρήσεις του ως μη αδρανούς υλικού και κατά την εξόρυξη πετρώματος για την παραγωγή λαξευτής πέτρας, τα παραγόμενα στείρα εξορύσσονται ταυτόχρονα για να χρησιμοποιηθούν ως αδρανή και είναι κατάλληλα γι' αυτή τη χρήση. Η λατόμευση δημιουργεί αδρανή υψηλής ποιότητας τα οποία θα εξορύσσονταν με σκοπό να πωληθούν χωριστά, ακόμη κι αν δεν υπήρχε ζήτηση στην τοπική αγορά για άσβεστο ή λαξευτή πέτρα. Το ίδιο δεν φαίνεται να ισχύει όσον αφορά τα στείρα από την εξόρυξη σχιστόλιθου, σχιστής αργίλου, άνθρακα, λιγνίτη, αργίλου και τις ουσίες που αναφέρονται στο άρθρο 18 παράγραφος 3. Οι αρχές του ΗΒ υποστηρίζουν ότι δεν υπάρχουν στοιχεία ότι κάποιο λατομείο εξορύσσει επί τούτου σχιστόλιθο, σχιστή άργιλο, άνθρακα, λιγνίτη, άργιλο και τις ουσίες που αναφέρονται στο άρθρο 18 παράγραφος 3 ειδικά με σκοπό την απόληψη στείρων για να χρησιμοποιηθούν ως αδρανή. Επίσης, σύμφωνα με τις αρχές του ΗΒ, η απαλλαγή δεν ενθαρρύνει τις πρόσθετες εξορύξεις με σκοπό την απόληψη στείρων για να χρησιμοποιηθούν ως απαλλασσόμενα αδρανή.
            
         
               (438)
            
            
               Εντούτοις, οι αρχές του ΗΒ θεωρούν ότι, η απαλλαγή των στείρων που προκύπτουν από την εξόρυξη ασβεστόλιθου (ανεξαρτήτως αν πρόκειται ή όχι να χρησιμοποιηθούν ως μη αδρανή όπως η άσβεστος) και πετρώματος για λαξευτή πέτρα θα μπορούσε να ενθαρρύνει τις νέες εξορύξεις για την απόκτηση στείρων για να χρησιμοποιηθούν ως απαλλασσόμενα αδρανή. Αυτό διότι τα στείρα αποτελούνται από την ίδια ουσία με αυτήν του κύριου υλικού της εξόρυξης, η τιμή τους είναι παραπλήσια με την τιμή του κύριου υλικού και είναι κατάλληλα να χρησιμοποιηθούν ως αδρανή υψηλής ποιότητας. Η απαλλαγή αυτών των υλικών από τον φόρο θα μπορούσε να ενθαρρύνει πρόσθετες εξορύξεις και θα ήταν αντίθετη με την περιβαλλοντική λογική του ΦΑΥ.
            
         
               (439)
            
            
               Οι αρχές του ΗΒ υποστηρίζουν ότι εξέτασαν κάποια χρονική στιγμή το ενδεχόμενο να θεσπίσουν απαλλαγή για τα απόβλητα της παραγωγής πρωτογενών αδρανών ή της παραγωγής αδρανών υψηλής ποιότητας. Εντούτοις, η διαβούλευση με φορείς του κλάδου έδειξε ότι αυτό δεν θα ήταν εφικτό, διότι το φάσμα προϊόντων των λατομείων διαφέρει σημαντικά, με αποτέλεσμα αυτό που ορισμένα λατομεία θεωρούν αδρανή υψηλής ποιότητας να είναι τα απόβλητα που παράγονται από άλλα λατομεία. Οι αρχές του ΗΒ υποστηρίζουν ότι, εκτός από τον σημαντικό κίνδυνο φοροαποφυγής, η χορήγηση απαλλαγής για «απόβλητα» που προκύπτουν από την εξόρυξη αδρανών θα ήταν επίσης αντίθετη με τη λογική και την πρόταξη του περιβαλλοντικού στόχου του ΦΑΥ. Θα συνέβαλε, πράγματι, στη μείωση της σχετικής τιμής αδρανών χαμηλότερης ποιότητας, αυξάνοντας τη ζήτηση και οδηγώντας ενδεχομένως σε αύξηση της εξόρυξης αδρανών (και σε συνακόλουθη περιβαλλοντική ζημία) στα εμπλεκόμενα λατομεία.
            
         
               (440)
            
            
               Κατά τις αρχές του ΗΒ, ένα λατομείο σχιστόλιθου θα παρήγε υψηλής ποιότητας προϊόντα αρχιτεκτονικής χρήσης η τιμή πώλησης των οποίων υπερβαίνει τις 200 στερλίνες ανά τόνο. Το 5 % περίπου του εξορυσσόμενου σχιστόλιθου είναι κατάλληλο γι' αυτόν τον σκοπό, λόγω της γεωλογικής υφής του σχιστόλιθου, με αποτέλεσμα να παράγεται μεγάλη ποσότητα αποβλήτων σχιστόλιθου. Αυτά τα απόβλητα σχιστόλιθου είναι κατάλληλα για πώληση για ορισμένες χρήσεις αδρανών και η τιμή πώλησης ενός μικρού μέρους των δημιουργούμενων αποβλήτων κυμαίνεται από 2 έως 8 στερλίνες ανά τόνο, ενώ το υπόλοιπο στοιβάζεται σε σωρούς αποβλήτων. Οι αρχές του ΗΒ υποστηρίζουν ότι το κόστος παραγωγής ενός τόνου προϊόντος για να χρησιμοποιηθεί ως αδρανές είναι υψηλότερο από το κόστος μιας συνήθους εργασίας διάτρησης και έκρηξης σε λατομεία ασβεστόλιθου ή γρανίτη, εφόσον ο σχιστόλιθος λαμβάνεται με διάφορες διεργασίες και πολλαπλούς χειρισμούς πριν από τη θραύση του. Η στρατηγική μάρκετινγκ συνίσταται στη μεγιστοποίηση της αξίας του υλικού κατά τη διάθεσή του, αυξάνοντας την απόδοση του υλικού υψηλής αξίας.
            
         5.6.4.2.   
         Αξιολόγηση από την Επιτροπή
      
   
   
               (441)
            
            
               Η Επιτροπή αποφάνθηκε ήδη στην αιτιολογική σκέψη 366 ανωτέρω ότι, εφόσον έχει αποδειχθεί ότι η σχιστή άργιλος έχει εξορυχτεί επί τούτου για να χρησιμοποιηθεί ως αδρανές τουλάχιστον από ένα λατομείο, η απαλλαγή της βάσει του άρθρου 17 παράγραφος 4 στοιχείο α) του νόμου του προϋπολογισμού του 2001 δεν δικαιολογείται από τις αρχές που διέπουν τον ΦΑΥ.
            
         
               (442)
            
            
               Η Επιτροπή έχει ήδη διαπιστώσει προηγουμένως στις αιτιολογικές σκέψεις 205, 333, 367 και 368 ότι ο άνθρακας, ο λιγνίτης, ο σχιστόλιθος και οι ουσίες που απαριθμούνται στο άρθρο 18 παράγραφος 3 δεν μπορούν να εξορυχτούν ή δεν έχουν εξορυχτεί πρόσφατα για να χρησιμοποιηθούν ως αδρανή και, ως εκ τούτου, δεν βρίσκονται στην ίδια νομική και πραγματική κατάσταση με αυτή των υποκείμενων στον φόρο υλικών.
            
         
               (443)
            
            
               Επιπλέον, η Επιτροπή αξιολόγησε τη διαφορά ανάμεσα σε αυτές τις απαλλαγές και στα στείρα της εξόρυξης ασβεστόλιθου, όταν ο ασβεστόλιθος εξορύσσεται για την παραγωγή ασβέστου ή όταν συγκρίνεται με τα στείρα της εξόρυξης πετρώματος για την παραγωγή λαξευτής πέτρας με μία ή περισσότερες επίπεδες επιφάνειες, στο πλαίσιο του καθορισμού των αρχών που διέπουν τον ΦΑΥ, όπως αναλύεται στις αιτιολογικές σκέψεις 149 έως 158.
            
         
               (444)
            
            
               Όσον αφορά τα στείρα της εξόρυξης σχιστόλιθου, που θα μπορούσαν να χρησιμοποιηθούν ως αδρανές υλικό και αποτελούνται επίσης από σχιστόλιθο, η Επιτροπή επισημαίνει ότι δεν θα γίνονταν νέες εξορύξεις σχιστόλιθου επί τούτου για την απόκτηση αυτών των προϊόντων λόγω της χαμηλής αξίας τους (βλέπε αιτιολογικές σκέψεις 226 και 237-240). Τα στείρα από την εξόρυξη σχιστόλιθου επιτυγχάνουν τιμή πώλησης από […] έως […] στερλίνες ανά τόνο. Οι τιμές πώλησης των υψηλής ποιότητας προϊόντων σχιστόλιθου αρχιτεκτονικής χρήσης ξεκινούν από 200 στερλίνες ανά τόνο και υπερβαίνουν τις 1 000 στερλίνες ανά τόνο. Μόνο ένα μικρό μέρος των στείρων από την εξόρυξη σχιστόλιθου μπορεί να έχει δυνατότητα διάθεσης στην αγορά και πωλείται ακόμη και με απαλλαγή από τον ΦΑΥ. Επιπλέον, η εξόρυξη σχιστόλιθου είναι άκρως δαπανηρή διεργασία με υψηλότερο κόστος από τις συνήθεις εξορύξεις. Οι αρχές του ΗΒ υποστηρίζουν ότι το κόστος παραγωγής στείρων σχιστόλιθου κυμαίνεται από 5,7 έως 6,5 στερλίνες ανά τόνο (αιτιολογική σκέψη 263). Αυτό αποδεικνύει ότι δεν συμφέρει από οικονομική άποψη η σκόπιμη εξόρυξη σχιστόλιθου με μοναδικό κίνητρο το όφελος της απαλλαγής από τον φόρο των στείρων της εξόρυξής του. Συνεπώς, η απαλλαγή αυτή είναι απίθανο να επιφέρει αύξηση νέων εξορύξεων.
            
         
               (445)
            
            
               Σύμφωνα με τα συνήθη έσοδα των λατομείων σχιστόλιθου, τα προϊόντα ειδικής αρχιτεκτονικής χρήσης, αν και αποτελούν μόνο το 5 % της παραγωγής, αποφέρουν στα λατομεία έσοδα κατά 2,54 έως 3,52 φορές υψηλότερα από τα έσοδα που αποφέρουν τα στείρα σχιστόλιθου (βλέπε αιτιολογική σκέψη 263).
            
         
               (446)
            
            
               Δεδομένου ότι τα στείρα της εξόρυξης σχιστόλιθου μπορούν να χρησιμοποιηθούν και χρησιμοποιούνται ως αδρανή, θα μπορούσε να θεωρηθεί ότι βρίσκονται σε συγκρίσιμη πραγματική και νομική κατάσταση με αυτήν άλλων υποκείμενων στον φόρο υλικών.
            
         
               (447)
            
            
               Κατά συνέπεια, η Επιτροπή καταλήγει στο συμπέρασμα ότι η απαλλαγή από τον φόρο των στείρων της εξόρυξης σχιστόλιθου αντιπροσωπεύει, πρώτον, απαλλαγή για τα στείρα της εξόρυξης ενός υλικού που δεν έχει εξορυχτεί πρόσφατα για να χρησιμοποιηθεί ως αδρανές υλικό και, δεύτερον, δεν συνεπάγεται πρόσθετες νέες εξορύξεις υλικών, αλλά μπορεί να συμβάλει στην αύξηση της χρήσης ως αδρανούς ενός υλικού που, σε διαφορετική περίπτωση θα απορρίπτονταν ή θα τοποθετούνταν σε σωρούς εναπόθεσης αποβλήτων. Συνεπώς, η εν λόγω απαλλαγή μπορεί να δικαιολογηθεί από τον στόχο του ΦΑΥ για «μετατόπιση της ζήτησης».
            
         
               (448)
            
            
               Το ίδιο ισχύει και για τα στείρα του άνθρακα, του λιγνίτη και των ουσιών του άρθρου 18 παράγραφος 3 του νόμου του προϋπολογισμού του 2001, τα οποία είτε δεν είναι αδρανή είτε δεν εξάγονται για να χρησιμοποιηθούν ως αδρανή.
            
         
               (449)
            
            
               Καταρχάς, η εξόρυξη λιγνίτη δημιουργεί πράγματι στείρα. Σύμφωνα με τα στοιχεία που υπέβαλαν οι αρχές του ΗΒ, ο λιγνίτης είναι ο ίδιος υποπροϊόν της εξόρυξης πλαστικής αργίλου στο Ντέβον. Δεν υπάρχει εκμετάλλευση κοιτασμάτων λιγνίτη στη Βόρεια Ιρλανδία.
            
         
               (450)
            
            
               Δεύτερον, όπως υποστήριξαν τα ενδιαφερόμενα μέρη και οι αρχές του ΗΒ, τα στείρα της εξόρυξης άνθρακα, που μπορεί να περιέχουν σχιστόλιθο, είτε δεν είναι κατάλληλα να χρησιμοποιηθούν ως αδρανή, όπως για παράδειγμα η πυρίμαχη άργιλος, είτε γενικά απορρίπτονται σε σωρούς αποβλήτων και ενοποιούνται. Ορισμένα στείρα ή απόβλητα της εξόρυξης άνθρακα είναι κατάλληλα να χρησιμοποιηθούν ως αδρανή και μπορούν, συνεπώς, να υποκαταστήσουν τα αδρανή λατομείου.
            
         
               (451)
            
            
               Τα στοιχεία σχετικά με τις τιμές άνθρακα (50 στερλίνες) έναντι της τιμής πώλησης των στείρων άνθρακα (από μία έως δύο στερλίνες), εφόσον υπάρχει ζήτηση για τα προϊόντα αυτά, δείχνουν ότι η απαλλαγή των στείρων άνθρακα από τον φόρο δεν μπορεί να προκαλέσει αύξηση των εξορύξεων άνθρακα με μοναδικό σκοπό την απόκτηση υλικών απαλλασσόμενων από τον φόρο.
            
         
               (452)
            
            
               Η απαλλαγή από τον ΦΑΥ των στείρων της εξόρυξης άνθρακα συμβάλλει στην επίτευξη του περιβαλλοντικού στόχου του ΦΑΥ.
            
         
               (453)
            
            
               Τρίτον, όπως εξηγείται στο τμήμα 5.6.2, οι ουσίες που απαριθμούνται στο άρθρο 18 παράγραφος 3 του νόμου του προϋπολογισμού του 2001 δεν εξορύσσονται επί τούτου για να χρησιμοποιηθούν ως αδρανή, διότι οι περισσότερες από αυτές δεν είναι αδρανή ή δεν είναι κατάλληλες να χρησιμοποιηθούν ως αδρανή. Οι μόνες ουσίες που είναι κατάλληλες ως ελαφροβαρή αδρανή είναι ο περλίτης, η κίσσηρη και ο βερμικουλίτης, τα οποία δεν εξορύσσονται στο Ηνωμένο Βασίλειο. Εξάλλου, οι αρχές του ΗΒ ανέφεραν ότι οι ουσίες που απαριθμούνται στο άρθρο 18 παράγραφος 3 του νόμου του προϋπολογισμού του 2001 είτε δεν παράγουν στείρα που θα μπορούσαν να χρησιμοποιηθούν ως αδρανή, όντας οι ίδιες στείρα της εξόρυξης κάποιου άλλου υλικού, είτε δεν εξορύσσονται πλέον. Κατά συνέπεια, η απαλλαγή από τον φόρο των ουσιών που απαριθμούνται στο άρθρο 18 παράγραφος 3 του νόμου του προϋπολογισμού του 2001, εφόσον υπάρχουν, δεν μπορούν να προκαλέσουν περισσότερες εξορύξεις του κύριου υλικού προκειμένου να ληφθεί το απαλλασσόμενο από τον φόρο αδρανές υλικό.
            
         
               (454)
            
            
               Ως εκ τούτου, η Επιτροπή μπορεί πλέον να καταλήξει στο συμπέρασμα ότι η απαλλαγή από τον φόρο αδρανών που αποτελούνται εξ ολοκλήρου από τα στείρα οποιασδήποτε διεργασίας διαχωρισμού του άνθρακα, του λιγνίτη ή του σχιστόλιθου από άλλο πέτρωμα μετά την εξόρυξη ή την απόκτησή τους μαζί με αυτό το άλλο πέτρωμα, ή από τα στείρα κάθε διεργασίας διαχωρισμού των ουσιών του άρθρου 18 παράγραφος 3 από άλλο πέτρωμα μετά την εξόρυξη ή την απόκτησή τους μαζί με αυτό το άλλο πέτρωμα βρίσκεται σε διαφορετική πραγματική ή νομική κατάσταση από αυτή των φορολογούμενων με τον ΦΑΥ υλικών ως προς τον στόχο του ΦΑΥ.
            
         
               (455)
            
            
               Τα στείρα της εξόρυξης σχιστής αργίλου, όταν η σχιστή άργιλος εξορύσσεται επί τούτου για να χρησιμοποιηθεί ως αδρανές, είναι συγκρίσιμα με τα στείρα από την εξόρυξη κάθε άλλου φορολογούμενου υλικού (όπως του ασβεστόλιθου, του γρανίτη και του χονδρόκοκκου ψαμμίτη). Η Επιτροπή επισημαίνει ότι έχει λάβει ελάχιστες πληροφορίες όσον αφορά το κόστος της εξόρυξης σχιστής αργίλου και την τιμή της όταν αυτή εξορύσσεται ως πρωτογενές λατομικό προϊόν. Έχει λάβει ορισμένες τιμολογιακές πληροφορίες για τη σχιστή άργιλο που χρησιμοποιείται για την κατασκευή οπτόπλινθων, τη σχιστή άργιλο ως υποπροϊόν ενός άλλου υλικού ή τη σχιστή άργιλο μαζί με την άργιλο. Παρ' όλα αυτά, το γεγονός ότι πραγματοποιείται εξόρυξη σχιστής αργίλου επί τούτου για χρήση ως αδρανούς υλικού (βλέπε αιτιολογικές σκέψεις 350 και 351) υπονομεύει την επίτευξη του περιβαλλοντικού σκοπού του ΦΑΥ με αυτή την απαλλαγή, όπως επίσης διαπίστωσε το Γενικό Δικαστήριο (78).
            
         
               (456)
            
            
               Τα στείρα κάθε διαδικασίας διαχωρισμού της σχιστής αργίλου από άλλο πέτρωμα μπορεί να χρησιμοποιηθούν ως αδρανή. Η δυνατότητα πώλησης στείρων της εξόρυξης σχιστής αργίλου για χρήσεις αδρανών που απαλλάσσονται από τον ΦΑΥ παρέχει επιπλέον κίνητρο στους παραγωγούς σχιστής αργίλου και μπορεί, δυνητικά, να ενθαρρύνει τη νέα εξόρυξη της σχιστής αργίλου, όπως επισήμανε το Γενικό Δικαστήριο (79). Ως το κύριο προϊόν, η σχιστή άργιλος φαίνεται ότι σε ορισμένες περιπτώσεις εξορύσσεται επί τούτου για να χρησιμοποιηθεί ως αδρανές υλικό. Τα στείρα από τη διεργασία απόκτησης σχιστής αργίλου θα μπορούσαν επίσης να πωληθούν ως αδρανή. Ως εκ τούτου, δεν υπάρχει εγγύηση ότι η απαλλαγή από τον φόρο των στείρων σχιστής αργίλου που εξορύσσονται επί τούτου για εμπορική εκμετάλλευση ως αδρανές υλικό δεν οδηγεί σε νέες εξορύξεις σχιστής αργίλου, γεγονός που υπονομεύει τον περιβαλλοντικό στόχο του ΦΑΥ.
            
         
               (457)
            
            
               Τα στείρα της εξόρυξης σχιστής αργίλου, όταν η σχιστή άργιλος εξορύσσεται επί τούτου για εμπορική εκμετάλλευση ως αδρανές υλικό, εμπίπτουν στο πεδίο εφαρμογής του κανόνα της κοινής φορολογίας που διέπει τον ΦΑΥ και δεν βρίσκονται σε διαφορετική πραγματική και νομική κατάσταση από αυτή των υλικών που φορολογούνται βάσει του ΦΑΥ με βάση τον περιβαλλοντικό στόχο που διέπει τον ΦΑΥ. Επιπλέον, η απαλλαγή των εν λόγω στείρων δεν μπορεί να δικαιολογηθεί από τη φύση και τη λογική του ΦΑΥ, όπως διαπιστώνεται ανωτέρω στην αιτιολογική σκέψη 456.
            
         
               (458)
            
            
               Όσον αφορά τη σχιστή άργιλο ως στείρα που προκύπτουν με την εξόρυξη σχιστής αργίλου για χρήση ως μη αδρανούς υλικού (όπως η κατασκευή οπτόπλινθων), η Επιτροπή θεωρεί, με βάση τα διαθέσιμα στοιχεία, ότι, μολονότι βρίσκονται σε συγκρίσιμη πραγματική και νομική κατάσταση όπως άλλα φορολογούμενα υλικά, δεν είναι δυνατό να αποδειχθεί ότι η απαλλαγή αυτών των στείρων θα μπορούσε να επιφέρει αύξηση των νέων εξορύξεων σχιστής αργίλου για χρήση ως μη αδρανούς. Δεδομένης της σχετικά χαμηλής τιμής των υποπροϊόντων σχιστής αργίλου όταν πωλείται για να χρησιμοποιηθεί ως αδρανές υλικό (από […] έως 4,4 στερλίνες ανά τόνο, περιλαμβανομένων των εξόδων μεταφοράς), είναι άκρως απίθανο η απαλλαγή από τον φόρο των στείρων της εξόρυξης σχιστής αργίλου να προκαλέσει αύξηση των εξορύξεων σχιστής αργίλου. Σε κάθε περίπτωση, μια τέτοια αύξηση νέων εξορύξεων σχιστής αργίλου προκειμένου να χρησιμοποιηθεί ως αδρανές υλικό δεν θα ήταν αντίθετη με τον στόχο του ΦΑΥ.
            
         
               (459)
            
            
               Οι παραγωγοί σχιστής αργίλου θα έπρεπε να αναφέρουν τις χρήσεις της σχιστής αργίλου την οποία παράγουν με σκοπό να ζητήσουν απαλλαγή από τον ΦΑΥ για τα στείρα, δηλαδή εάν ήταν αντικείμενο εμπορικής εκμετάλλευσης ως αδρανή.
            
         5.6.5.   ΑΔΡΑΝΗ ΠΟΥ ΑΠΟΤΕΛΟΥΝΤΑΙ ΚΥΡΙΩΣ ΑΠΟ, Η ΑΠΟΤΕΛΟΥΝ ΜΕΡΟΣ ΟΠΟΙΟΥΔΗΠΟΤΕ ΥΛΙΚΟΥ ΠΟΥ ΑΠΟΤΕΛΕΙΤΑΙ ΚΥΡΙΩΣ ΑΠΟ ΤΑ ΣΤΕΙΡΑ Η ΑΠΟΒΛΗΤΑ Η ΑΠΟ ΥΠΟΠΡΟΪΟΝΤΑ ΟΠΟΙΑΣΔΗΠΟΤΕ ΒΙΟΜΗΧΑΝΙΚΗΣ ΔΙΕΡΓΑΣΙΑΣ ΚΑΥΣΗΣ Η ΑΠΟ ΤΗΝ ΤΗΞΗ Η ΤΟΝ ΚΑΘΑΡΙΣΜΟ ΜΕΤΑΛΛΟΥ [ΑΡΘΡΟ 17 ΠΑΡΑΓΡΑΦΟΣ 4 ΣΤΟΙΧΕΙΟ γ) ΣΗΜΕΙΑ i) ΚΑΙ ii)]
   
               (460)
            
            
               Πριν από την έκδοση της απόφασης για την κίνηση της διαδικασίας, οι αρχές του ΗΒ είχαν αναφέρει ότι πρωταρχικός σκοπός της εκάστοτε βιομηχανικής διεργασίας (π.χ. παραγωγής ηλεκτρικής ενέργειας με καύσιμο τον άνθρακα, τήξη σιδηρομεταλλεύματος για την παραγωγή χάλυβα) είναι να παράγει προϊόν που δεν χρησιμοποιείται ως αδρανές. Τα υπό εξέταση στείρα, απόβλητα και υποπροϊόντα είναι π.χ. η βιομηχανική σκωρία (σκωρία υψικαμίνων, σκωρία χαλυβουργικής καμίνου βασικού οξυγόνου, σκωρία χαλυβουργικής καμίνου ηλεκτρικού τόξου και τέφρα καύσης).
            
         
               (461)
            
            
               Σκοπός της απαλλαγής είναι να ενθαρρύνει τη χρήση αντί της απόρριψης σε χώρους εναπόθεσης αποβλήτων (μετατόπιση της ζήτησης). Αυτό συμβάλλει τόσο στον εξωραϊσμό του τοπίου όσο και στη μείωση της ανάγκης για εξόρυξη παρθένου αδρανούς υλικού.
            
         
               (462)
            
            
               Η Επιτροπή αμφέβαλλε για το κατά πόσον η εφαρμογή της απαλλαγής σε υλικά που αποτελούνται κυρίως (δηλαδή σε ποσοστό άνω του 50 %) από τα στείρα ή απόβλητα ή τα υποπροϊόντα οποιασδήποτε βιομηχανικής διεργασίας ή της τήξης ή του καθαρισμού μετάλλων θα ήταν, παρ' όλα αυτά, σύμφωνη με τη φύση και τη λογική του ΦΑΥ.
            
         
               (463)
            
            
               Η Επιτροπή έχει λάβει διάφορες παρατηρήσεις από ενδιαφερόμενα μέρη σχετικά με το θέμα.
            
         5.6.5.1.   
         Παρατηρήσεις που έλαβε η Επιτροπή
      
   
   α)   Παρατηρήσεις που υπέβαλε η Mineral Products Association (ένωση ορυκτών) στις 2 Ιανουαρίου 2014
   
   
               (464)
            
            
               Η Mineral Products Association υποστηρίζει τα συμπεράσματα της Επιτροπής στην απόφαση για την κίνηση της διαδικασίας ότι τα εν λόγω υλικά δεν βρίσκονται στην ίδια νομική και πραγματική κατάσταση με αυτή των φορολογούμενων υλικών. Η αιτιολόγηση είναι σαφής για υλικά που αποτελούνται εξ ολοκλήρου από στείρα ή απόβλητα. Ωστόσο, για υλικά που αποτελούνται κυρίως από στείρα ή απόβλητα, μια απαλλαγή θα ήταν δικαιολογημένη μόνο εάν υπάρχει μικρή ποσότητα καταλοίπων άλλου υλικού σε μείγμα με το απαλλασσόμενο υλικό.
            
         β)   Παρατηρήσεις που υπέβαλε η QPANI στις 8 Ιανουαρίου 2014
   
   
               (465)
            
            
               Η QPANI υποστηρίζει ότι υπάρχει σημαντική προσφορά υλικών που χρησιμοποιούνται στις αγορές αδρανών οι οποίες είναι το υποπροϊόν βιομηχανικών διεργασιών καύσης ή της τήξης ή του καθαρισμού μετάλλων, όπως οι σκωρίες σιδήρου και χάλυβα και η τέφρα κλιβάνου. Η ένωση υποστηρίζει το συμπέρασμα στην αιτιολογική σκέψη 124 ότι τα εν λόγω υλικά «δεν βρίσκονται στην ίδια νομική και πραγματική κατάσταση με αυτή των φορολογούμενων υλικών ως προς τον στόχο του ΦΑΥ». Υπάρχει σαφής αιτιολογία για την απαλλαγή από τον ΦΑΥ υλικών που είναι εξ ολοκλήρου στείρα ή απόβλητα ή υποπροϊόντα αυτών των διεργασιών στο σημείο της εμπορικής εκμετάλλευσης.
            
         γ)   Παρατηρήσεις που υπέβαλε η BAA στις 17 Ιανουαρίου 2014
   
   
               (466)
            
            
               Η BAA κοινοποίησε επιστολή της Hart Quarry, λατομείου γεωργικού ασβέστη, που επισήμαινε τις δυσκολίες που αντιμετώπιζε το λατομείο στον ανταγωνισμό των δευτερογενών προϊόντων του με τα αδρανή σκωρίας από εργασίες παρακείμενων χαλυβουργείων. Τα παραγόμενα από το λατομείο αδρανή απαλλάσσονται, μολονότι η περιβαλλοντική επίπτωση των χαλυβουργικών εργασιών είναι πολύ μεγαλύτερη από αυτήν του λατομείου Hart Quarry. Ο ΦΑΥ δεν επέτρεψε, κατά τους ισχυρισμούς, στην Hart Quarry να ανταγωνιστεί στην αγορά των αδρανών. Κατά την άποψη της BAA, το λατομείο πωλεί το σύνολο της ασβέστου που παράγει, ενώ η παραγόμενη ως υποπροϊόν ποσότητα αδρανούς υλικού σε αναλογία προς τη συνολική παραγωγή παραμένει σταθερή, χωρίς να μπορεί να μειωθεί ούτε να αυξηθεί. Ως εκ τούτου, δεν έχουν συσσωρευτεί μεγάλοι σωροί αδιάθετων αδρανών κατά το διάστημα εφαρμογής του ΦΑΥ. Το λατομείο αδυνατεί, κατά τους ισχυρισμούς του, να αυξήσει την οικεία παραγωγή ασβέστου, ώστε να ικανοποιήσει τη ζήτηση εξαγωγών, λόγω των αδιάθετων υποπροϊόντων.
            
         δ)   Πρόσθετα στοιχεία που υπέβαλε ο κ. Bird της BAA στις 10 Φεβρουαρίου 2014
   
   
               (467)
            
            
               Ο κ. Bird ισχυρίζεται ότι τα αδρανή σκωρίας δεν είναι απόβλητο της βιομηχανίας χάλυβα, αλλά υποπροϊόν που μπορεί να χρησιμοποιηθεί ως αδρανές υλικό. Ο κ. Bird επισύναψε στοιχεία σχετικά με τη σκωρία που περιέχονται στην τελική έκθεση της Επιτροπής Ανταγωνισμού του ΗΒ για τις αγορές αδρανών και τσιμέντου στο ΗΒ. Ο κ. Bird υποστηρίζει ότι η σκωρία λειοτριβείται για να μετατραπεί σε πρόσμεικτο ή εναλλακτικό προϊόν αντί του αμιγούς τσιμέντου Πόρτλαντ, γεγονός που την καθιστά σημαντικό προϊόν ως αδρανές πρώτης κατηγορίας.
            
         ε)   Παρατηρήσεις των αρχών του ΗΒ
   
   
               (468)
            
            
               Οι αρχές του ΗΒ υποστηρίζουν ότι η απαλλαγή αφορά χημικές ουσίες που προστίθενται στα υλικά τα οποία προκύπτουν από κάθε βιομηχανική διεργασία καύσης ή από την τήξη ή τον καθαρισμό μετάλλων και, ως εκ τούτου, μπορούν να χρησιμοποιηθούν ως αδρανή.
            
         
               (469)
            
            
               Κατά την άποψη των αρχών του ΗΒ, για διάφορους λόγους, το υποπροϊόν των βιομηχανικών διεργασιών καύσης δεν έχει πάντοτε την κατάλληλη ποιότητα ή επάρκεια για να χρησιμοποιηθεί αυτοτελώς ως αδρανές. Η προσθήκη, ωστόσο, ενός ακόμη προϊόντος μπορεί να το καταστήσει καταλληλότερο γι' αυτή τη χρήση. Ενδεικτικά, στη χαλυβουργία παράγεται κατά την ψύξη πυριτικό ασβέστιο. Η ουσία αυτή μετατρέπει τη σκωρία (που ονομάζεται σκωρία AOD (80)) σε σκόνη, η οποία δημιουργεί προβλήματα σκόνης που την καθιστούν ακατάλληλη να χρησιμοποιηθεί ως δομικό αδρανές υλικό ή για άλλη χρήση. Εάν ο παραγωγός χάλυβα προσθέσει τη χημική ουσία άνυδρο τετραβορικό νάτριο (βόρακα) στο τήγμα σκωρίας μετά την τήξη της στην κάμινο, η χημική αυτή ουσία θα σταθεροποιήσει τη σκωρία. Η προσθήκη της χημικής ουσίας εξαλείφει το πρόβλημα της δημιουργίας σκόνης και έχει ως αποτέλεσμα η σταθεροποιημένη σκωρία να σχηματίσει ένα τύπο κρυσταλλικού πετρώματος το οποίο μπορεί κατόπιν να υποβληθεί σε διεργασία ανάκτησης μετάλλου, θραύσης και κοσκινίσματος και αποσάθρωσης και τότε είναι κατάλληλη για συγκεκριμένες χρήσεις αδρανών, όπως στην παρασκευή υλικών ασφάλτου.
            
         
               (470)
            
            
               Οι αρχές του ΗΒ υποστηρίζουν ότι, η προσθήκη μιας χημικής ουσίας στο υποπροϊόν μιας βιομηχανικής διεργασίας καύσης δεν καθιστά την απαλλαγή ασύμβατη με τον στόχο του φόρου, εφόσον το υλικό που προκύπτει δεν είναι υποκείμενο στον φόρο αδρανές υλικό.
            
         5.6.5.2.   
         Αξιολόγηση από την Επιτροπή
      
   
   
               (471)
            
            
               Η Επιτροπή έχει ήδη αποφανθεί στην αιτιολογική σκέψη 124 της απόφασης για την κίνηση της διαδικασίας ότι τα αδρανή που αποτελούνται εξ ολοκλήρου ή αποτελούν μέρος οποιουδήποτε υλικού ή αποβλήτου ή υποπροϊόντος οποιασδήποτε βιομηχανικής διεργασίας καύσης ή τήξης ή καθαρισμού μετάλλου («υποπροϊόντα βιομηχανικών διεργασιών καύσης ή τήξης ή καθαρισμού μετάλλων») δεν βρίσκονται στην ίδια νομική και πραγματική κατάσταση με αυτή των υποκείμενων στον φόρο υλικών βάσει του στόχου του ΦΑΥ.
            
         
               (472)
            
            
               Τόσο οι αρχές του ΗΒ όσο και η Mineral Products Association έχουν καταδείξει ότι τα υλικά που αποτελούνται κυρίως από υποπροϊόντα οποιασδήποτε βιομηχανικής διεργασίας καύσης ή τήξης ή καθαρισμού μετάλλου («υποπροϊόντα βιομηχανικών διεργασιών καύσης ή τήξης ή καθαρισμού μετάλλων») δεν βρίσκονται στην ίδια νομική και πραγματική κατάσταση με αυτή των υποκείμενων στον φόρο υλικών βάσει του στόχου του ΦΑΥ.
            
         
               (473)
            
            
               Πράγματι, η Επιτροπή έλαβε στοιχεία που αποδεικνύουν ότι τα υποπροϊόντα βιομηχανικών διεργασιών καύσης ή τήξης ή καθαρισμού μετάλλων έχουν υψηλή αξία ως αδρανή και διάφορες χρήσεις. Η BAA ανέφερε το παράδειγμα ενός λατομείου ασβεστόλιθου που παράγει πρωτογενώς γεωργικό ασβέστη, αλλά ανταγωνίζεται υποπροϊόντα βιομηχανικών διεργασιών καύσης ή τήξης ή καθαρισμού μετάλλων στην αγορά των δευτερογενών προϊόντων της, δηλαδή των αδρανών ασβεστόλιθου. Αυτό δείχνει ότι η απαλλαγή για υποπροϊόντα βιομηχανικών διεργασιών καύσης ή τήξης ή καθαρισμού μετάλλων είναι ακόμα περισσότερο δικαιολογημένη, διότι ένα αναπόφευκτο υποπροϊόν όπως αυτό υποκαθιστά πράγματι άλλα αδρανή λατομείου όπως τα αδρανή ασβεστόλιθου.
            
         
               (474)
            
            
               Η Επιτροπή έχει ήδη εξετάσει τη διαφορά μεταξύ υποπροϊόντων της εξόρυξης ασβεστόλιθου για την παραγωγή γεωργικού ασβέστη και απαλλασσόμενων υποπροϊόντων διεργασιών μη αδρανών στις αιτιολογικές σκέψεις 151 έως 158.
            
         
               (475)
            
            
               Η BAA υποστηρίζει ότι τα υποπροϊόντα βιομηχανικών διεργασιών καύσης ή τήξης ή καθαρισμού μετάλλων δεν θα πρέπει να επωφελούνται από απαλλαγή από τον ΦΑΥ, διότι η περιβαλλοντική επίπτωση από τις διεργασίες του χάλυβα είναι πολύ μεγαλύτερη από αυτήν την εξόρυξης αδρανών. Αυτό μπορεί να ευσταθεί. Οι χαλυβουργικές εργασίες, ωστόσο, είναι διεργασία άσχετη με τον ΦΑΥ. Η απαλλαγή για τα υποπροϊόντα βιομηχανικών διεργασιών καύσης ή τήξης ή καθαρισμού μετάλλων απλώς εξυπηρετεί την πώληση αυτών των αδρανών με σκοπό να υποκαταστήσουν τις νέες εξορύξεις υλικών για να χρησιμοποιηθούν ως αδρανή.
            
         
               (476)
            
            
               Συνεπώς, η Επιτροπή θεωρεί ότι οι παρατηρήσεις που έχει λάβει δεν συνιστούν λόγο για να μεταβάλει την αρχική της αξιολόγηση στην απόφαση για την κίνηση της διαδικασίας (αιτιολογική σκέψη 124).
            
         
               (477)
            
            
               Όσον αφορά την επέκταση της απαλλαγής από τον φόρο στα υλικά που αποτελούν κυρίως, αλλά όχι εξ ολοκλήρου το υποπροϊόν βιομηχανικής διεργασίας καύσης ή τήξης ή καθαρισμού μετάλλου, οι αρχές του ΗΒ εξήγησαν ότι σε ορισμένες περιπτώσεις απαιτούνται πρόσθετες χημικές ουσίες για τη σταθεροποίηση του προϊόντος, ώστε να καταστεί κατάλληλο να χρησιμοποιηθεί ως αδρανές.
            
         
               (478)
            
            
               Η Επιτροπή επισημαίνει ότι το άρθρο 3 της οδηγίας για τα απόβλητα της εξορυκτικής βιομηχανίας (οδηγία 2006/21/ΕΚτου Ευρωπαϊκού Κοινοβουλίου και του Συμβουλίου) (81) περιγράφει τα «αδρανή απόβλητα» ως απόβλητα που δεν υφίστανται καμία σημαντική φυσική, χημική ή βιολογική μετατροπή και, ως εκ τούτου δεν πρέπει να δημιουργούν κινδύνους ρύπανσης. Το παράδειγμα που ανέφεραν οι αρχές του ΗΒ (στην αιτιολογική σκέψη 469) σχετικά με τη χρήση του βόρακα θα μπορούσε να εκληφθεί ως συνδεόμενο με παράδειγμα πρόσθετης χημικής ουσίας που αυξάνει ενδεχομένως τον κίνδυνο ρύπανσης, ανάλογα με τη χρησιμοποιούμενη ποσότητα, τη συγκέντρωσή της και τις πληττόμενες περιοχές (έδαφος, υδάτινος όγκος κ.λπ.). Η χρήση βόρακα δεν εμπίπτει, ωστόσο, στο πεδίο της παρούσας απόφασης.
            
         
               (479)
            
            
               Η Mineral Products Association πρότεινε, σε περίπτωση μείξης αυτών των υλικών με υλικά που υπόκεινται στον φόρο, η φορολογική οφειλή να είναι ανάλογη με την ποσότητα του υποκείμενου στον φόρο υλικού που περιέχεται στο μείγμα. Εφόσον ο ΦΑΥ είναι κλιμακούμενος, αυτό συμβαίνει ήδη. Το αδρανές υλικό που έχει αναμειχθεί με άλλο υλικό πλην του νερού θεωρείται ότι έχει αποτελέσει αντικείμενο εμπορικής εκμετάλλευσης και, ως τέτοιο, θα ήταν ήδη υποκείμενο στον φόρο (άρθρο 19 παράγραφος 1 στοιχείο δ) του νόμου).
            
         
               (480)
            
            
               Ως εκ τούτου, η Επιτροπή καταλήγει στο συμπέρασμα ότι η απαλλαγή βάσει του άρθρο 17 παράγραφος 4 στοιχείο γ) σημεία i) και ii) του νόμου εμπίπτει στις αρχές που διέπουν τον ΦΑΥ και δεν συνιστά επιλεκτικό πλεονέκτημα.
            
         5.6.6.   ΑΠΑΛΛΑΓΗ ΥΛΙΚΟΥ ΑΠΟΤΕΛΟΥΜΕΝΟΥ ΕΞ ΟΛΟΚΛΗΡΟΥ Η ΚΥΡΙΩΣ ΑΠΟ ΑΡΓΙΛΟ [ΑΡΘΡΟ 17 ΠΑΡΑΓΡΑΦΟΣ 4 ΣΤΟΙΧΕΙΟ στ)]
   
               (481)
            
            
               Όσον αφορά την άργιλο, οι αρχές του ΗΒ είχαν εξηγήσει πριν από την έκδοση της απόφασης για την κίνηση της διαδικασίας ότι, λόγω των πλαστικών ιδιοτήτων της, η άργιλος δεν θεωρείται συνήθως πέτρωμα. Η απαλλαγή το διευκρινίζει αυτό και αποφεύγει την ανάγκη προσδιορισμού και επιβολής του ΦΑΥ σε κάθε είδους άμμο ή πέτρα που απαντά στη φύση μαζί με την άργιλο.
            
         
               (482)
            
            
               Η Επιτροπή, ωστόσο, επισήμανε ότι, από γεωλογική άποψη, η άργιλος θεωρείται πέτρωμα και μπορεί να χρησιμοποιηθεί ως αδρανές (82). Στον βαθμό που ένα υλικό αποτελούμενο εξ ολοκλήρου ή κυρίως από άργιλο εξορύχτηκε για να χρησιμοποιηθεί ως αδρανές, θεώρησε ότι δεν ήταν σαφές με ποιον τρόπο θα μπορούσε η απαλλαγή να δικαιολογηθεί με βάση τις αρχές της κοινής φορολογίας ή σε ποια έκταση μπορεί να θεωρηθεί ότι βρίσκεται σε διαφορετική κατάσταση από τα υποκείμενα στον φόρο υλικά σε σχέση με τον στόχο του ΦΑΥ.
            
         
               (483)
            
            
               Η Επιτροπή έχει λάβει τις ακόλουθες παρατηρήσεις από την BAA.
            
         5.6.6.1.   
         Παρατηρήσεις που έλαβε η Επιτροπή
      
   
   α)   Παρατηρήσεις που υπέβαλε η BAA στις 15 Σεπτεμβρίου 2014
   
   
               (484)
            
            
               Η BAA υποστηρίζει ότι η άργιλος μπορεί να χρησιμοποιηθεί ως αδρανές υλικό χωρίς να υποστεί φυσική ή χημική αλλοίωση. Ισχυρίζεται ότι η άργιλος εμπίπτει στον ορισμό των αδρανών στην απόφαση για την κίνηση της διαδικασίας. Μπορεί να χρησιμοποιηθεί για διάφορες χρήσεις αδρανούς, και ως επίχωμα κατασκευών. Η BAA παραπέμπει στο κεφάλαιο ενός συγγράμματος σχετικά με τις χρήσεις της αργίλου σε έργα πολιτικού μηχανικού και σε δομικά έργα. Κατά την BAA, η άργιλος χρησιμοποιείται επίσης σε μεγάλες ποσότητες από τον οργανισμό οδοποιίας του ΗΒ στην κατασκευή αυτοκινητοδρόμων. Η BAA υποστηρίζει ότι αυτή είναι χρήση αδρανούς υλικού. Η άργιλος εμπίπτει σε μία από τις κατηγορίες αποδεκτών υλικών που προβλέπουν οι προδιαγραφές για την κατασκευή αυτοκινητοδρόμων στο Ηνωμένο Βασίλειο. Μπορεί να χρησιμοποιηθεί ως συνεκτικό επίχωμα σε έργα οδοποιίας. Η BAA ανέφερε παραδείγματα λατομείων που, κατά τους ισχυρισμούς, εξορύσσουν άργιλο κατάλληλη για έργα οδοποιίας. Επιπλέον, η άργιλος είναι κατάλληλη για ειδικές χρήσεις αδρανών για τις οποίες άλλα πετρώματα είναι ακατάλληλα, όπως η επένδυση και η επιφανειακή κάλυψη χώρων υγειονομικής ταφής αποβλήτων και η επένδυση τεχνητών λιμνών και καναλιών.
            
         
               (485)
            
            
               Η BAA υπέβαλε κατάσταση οκτώ λατομείων που εικάζεται ότι εξορύσσουν άργιλο κατάλληλη για χρήσεις αδρανών. Η κατάσταση προέρχεται από τον κατάλογο μεταλλείων και λατομείων του 2010 της BGS. Επιπλέον, η BAA ανέφερε τα παραδείγματα δύο λατομείων που εξορύσσουν άργιλο κατάλληλη για θαλάσσια αναχώματα και αντιπλημμυρικά αναχώματα, έργα πολιτικού μηχανικού, για την κάλυψη χώρων υγειονομικής ταφής αποβλήτων, την επένδυση τάφρων, ως υλικό πλήρωσης και για εκχερσώσεις· όλες αυτές οι χρήσεις θεωρούνται χρήσεις αδρανών. Τα εξορυσσόμενα υλικά εμπίπτουν επίσης στην κατηγορία των συγκολλητικών υλικών που είναι κατάλληλα για έργα οδοποιίας. Η BAA ανέφερε ένα ακόμη παράδειγμα χρήσης αργίλου από ένα λατομείο για την κατασκευή οδού.
            
         
               (486)
            
            
               Η BAA υποστηρίζει, συνεπώς, ότι υπάρχουν πολλά λατομεία που παράγουν και πωλούν άργιλο για χρήση ως αδρανούς υλικού και όχι μόνο για διεργασίες κεραμοποιίας. Κατά την BAA, υπάρχουν επίσης ορισμένα λατομεία στα οποία η άργιλος είναι ενδιαστρωμένη με άλλα υλικά· υλικά αυτών των λατομείων αποτελούμενα κυρίως από άργιλο απαλλάσσονται από τον φόρο.
            
         β)   Παρατηρήσεις των αρχών του Ηνωμένου Βασιλείου
   
   
               (487)
            
            
               Οι αρχές του ΗΒ υποστηρίζουν ότι η άργιλος είναι ευδιάκριτη από άλλα είδη ιζηματογενών πετρωμάτων με πολύ λεπτούς κόκκους, λόγω της πλαστικότητας και της δυνατότητας κοπής και σχηματοποίησής της με μαχαίρι ή σπάτουλα (ορισμός στην Έκθεση (83)). Οι εν λόγω πλαστικές ιδιότητες της αργίλου την καθιστούν ακατάλληλη για τις περισσότερες χρήσεις ως αδρανούς υλικού, διότι διαστέλλεται με την απορρόφηση νερού και ρηγματώνεται όταν στεγνώσει.
            
         
               (488)
            
            
               Οι αρχές του Ηνωμένου Βασιλείου υποστηρίζουν ότι η άργιλος είναι ως επί το πλείστον μαλακή, χωρίς κόκκους· χωρίς χημική ή φυσική μετατροπή είναι κατάλληλη να χρησιμοποιηθεί μόνο ως πληρωτικό υλικό σε χωματουργικά έργα, όπως η επένδυση χώρων υγειονομικής ταφής αποβλήτων και αντιπλημμυρικά έργα. Η άργιλος δεν χρησιμοποιείται κατά κανόνα ως πληρωτικό υλικό σε θεμελιώσεις κάτω από κτήρια, διότι δεν είναι αρκετά ανθεκτική, με πολύ υψηλό βαθμό συμπιεστότητας και πιθανότητας συρρίκνωσης και διαστολής, που θα επέτρεπαν τη μετατόπιση του κτηρίου πέραν των επιτρεπόμενων ορίων, με αποτέλεσμα την πρόκληση ρηγμάτων και την κατάρρευση. Τα σκληρά, κοκκώδη αδρανή προτιμούνται γι' αυτόν τον σκοπό, διότι διαμορφώνουν μια πολύ σταθερότερη βάση για το κτήριο. Συνεπώς, οι μη κατεργασμένες άργιλοι θεωρούνται εν γένει ακατάλληλες για «συνήθεις χρήσεις αδρανών» (όπως τα πληρωτικά υλικά για θεμέλια κτηρίων, η παραγωγή σκυροδέματος, η σκύρα οδοποιίας ή το κονίαμα). Οι χρήσεις αυτές αντιπροσωπεύουν τον κύριο όγκο της παραγωγής στο Ηνωμένο βασίλειο. Οι «συνήθεις χρήσεις αδρανών» σχεδόν πάντοτε απαιτούν ένα σκληρό κοκκώδες υλικό, συνήθως άμμο, χαλίκι και/ή θραυστό σκληρό πέτρωμα όπως ο ασβεστόλιθος, το πυριγενές πέτρωμα ή ο ψαμμίτης, ή ανακυκλωμένα κοκκώδη υλικά από απόβλητα κατεδάφισης ή έργων οδοποιίας. Οι μόνες περιπτώσεις στις οποίες η άργιλος μπορεί να χρησιμοποιηθεί για «συνήθεις χρήσεις αδρανών» είναι όταν η άργιλος έχει κοκκοποιηθεί και θερμανθεί σε θερμοκρασία άνω των 1 000 °C σε βιομηχανική διεργασία για τη δημιουργία ελαφροβαρών σκληρών κόκκων που μπορούν να χρησιμοποιηθούν ως κοκκώδες αδρανές υλικό σε σκυρόδεμα για ορισμένες ειδικές, αλλά ήσσονος σημασίας εφαρμογές. Οι αρχές του ΗΒ αναφέρουν ότι δεν μπόρεσαν να εντοπίσουν κανένα λατομείο που θα μπορούσε να ειπωθεί ότι εξορύσσει άργιλο για να χρησιμοποιηθεί ειδικά ως αδρανές υλικό.
            
         
               (489)
            
            
               Παρ' όλα αυτά, σύμφωνα με τις αρχές του ΗΒ, οι ιδιότητες της αργίλου την καθιστούν κατάλληλη για εφαρμογές μη αδρανών υλικών κατά τις οποίες η άργιλος παραμένει ενυδατωμένη και η στεγανότητά της στο νερό αποτελεί βασικό απαιτούμενο. Οι αρχές του ΗΒ δεν θεωρούν ότι για την επένδυση και την κάλυψη χώρων υγειονομικής ταφής αποβλήτων χρησιμοποιούνται υλικά ως αδρανή, εφόσον το ζητούμενο δεν είναι το υλικό βάσης, αλλά η στεγανότητα στο νερό και τα αποπλύματα. Στις ειδικές χρήσεις της αργίλου περιλαμβάνονται η επένδυση χώρων υγειονομικής ταφής αποβλήτων, η επένδυση υδατορευμάτων και λιμνών ή τεχνητών λιμνών και αντιπλημμυρικών αναχωμάτων. Αυτές οι χρήσεις της αργίλου δεν είναι χρήσεις αδρανών υλικών· αντί να χρησιμοποιείται ως υλικό βάσης για το οποίο απαιτούνται οι ιδιότητες σκληρού, κοκκώδους υλικού, η άργιλος, η οποία δεν είναι ούτε σκληρή ούτε κοκκώδης, χρησιμοποιείται για τη δημιουργία φραγμού που περιορίζει τη διείσδυση των υγρών.
            
         
               (490)
            
            
               Απαντώντας στην παρατήρηση της BAA ότι η άργιλος μπορεί να χρησιμοποιείται σε έργα οδοποιίας, οι αρχές του ΗΒ επισημαίνουν ότι ο οργανισμός οδοποιίας ενημέρωσε τις αρχές του ΗΒ για τις χρήσεις της αργίλου. Οι αρχές του ΗΒ υποστηρίζουν ότι η άργιλος που λαμβάνεται κατά την εκσκαφή από το εργοτάξιο κατασκευής ενός έργου οδοποιίας μπορεί να χρησιμοποιηθεί, λόγω της διαπερατότητάς της για υλικά βάσης σε χωματουργικά έργα, όπως το έρμα, και στην κατασκευή αναχωμάτων όπου δεν χρειάζεται να μεταφερθεί (δηλαδή η άργιλος δεν εξορύσσεται επί τούτου, είναι υποπροϊόν της κατασκευής της οδού). Η άργιλος μπορεί να υποστεί επεξεργασία με άσβεστο ή τσιμέντο για τη βελτίωση της στατικής αντοχής της οδού. Μπορεί να χρησιμοποιηθεί στην επένδυση τάφρων αποστράγγισης (όπου η διαπερατότητά της είναι σημαντική) ή ως υπόστρωμα για μικρότερες κατασκευές όπου δεν απαιτείται η συγκράτηση μεγάλων βαρών. Οι αρχές του ΗΒ επισημαίνουν ότι η πλεονάζουσα ποσότητα αργίλου εκσκαφής από εργοτάξια οδοποιίας μπορεί να μεταφέρεται ως απόβλητο σε χώρους υγειονομικής ταφής και περιστασιακά εμπορικοί φορείς μπορούν να υποβάλλουν την άργιλο σε θερμική επεξεργασία για την παραγωγή ελαφροβαρών αδρανών για την κατασκευή οδών.
            
         
               (491)
            
            
               Οι αρχές του ΗΒ, παραθέτοντας στοιχεία του οργανισμού οδοποιίας, εξηγούν ότι τα υλικά χωματουργικών έργων χωρίζονται στην κατηγορία των κοκκωδών (κλάση 1) και στην κατηγορία των συγκολλητικών (κλάση 2). Τα υλικά της κατηγορίας των κοκκωδών είναι αδρανή, υλικά που χρησιμοποιούνται για την απόκτηση σταθερών επιχωμάτων κατασκευών. Τα συγκολλητικά υλικά δεν είναι αδρανή, αλλά περιλαμβάνουν υλικά με μικρότερο μέγεθος σωματιδίων, έτσι ώστε να έχουν συμπεριφορά συγκολλητικού, δηλαδή είναι κολλώδη και με περιορισμένη διαπερατότητα στο νερό.
            
         
               (492)
            
            
               Οι αρχές του ΗΒ υποστηρίζουν ότι η άργιλος μπορεί να χρησιμοποιηθεί μόνο ως κοκκώδες υλικό, εάν υποστεί θερμική επεξεργασία και κοκκοποίηση. Μπορεί, ωστόσο, να χρησιμοποιηθεί ως συγκολλητικό υλικό χωρίς θερμική επεξεργασία. Σε αυτές τις χρήσεις, η άργιλος δεν μπορεί να υποκατασταθεί από αδρανή, π.χ. θραυστό γρανίτη ή ασβεστόλιθο, διότι αυτά είναι κοκκώδη υλικά. Η άργιλος μπορεί να υποκατασταθεί από τέφρα κονιοποιημένου καυσίμου (π.χ. από σταθμούς ηλεκτροπαραγωγής με καύσιμο τον άνθρακα), διότι και αυτή έχει συγκολλητικές ιδιότητες.
            
         
               (493)
            
            
               Σύμφωνα με τις αρχές του ΗΒ, σε αντίθεση με την άργιλο, οι λιθορριπές για την προστασία από τη θάλασσα κατασκευάζονται με αδρανή. Αυτά επιτελούν ρόλο επίχωσης με την οποία οι ιδιότητες σκληρού, κοκκώδους υλικού των μη λαξευτών, με ακανόνιστη μορφή τεμαχίων πέτρας δημιουργούν ένα σταθερό υλικό που προστατεύει τα πιο μαλακά εδάφη από τη διάβρωση από τη θάλασσα. Η λειτουργία των λίθων για λιθορριπές για την προστασία από τη θάλασσα είναι πολύ διαφορετική από τη λειτουργία της αργίλου σε αντιπλημμυρικά αναχώματα· η λιθορριπή είναι ανθεκτική στη διάβρωση που προκαλεί το νερό αντί να συγκρατεί το νερό ως μη διαπερατή από αυτό. Οι απαιτήσεις των προδιαγραφών εξαρτώνται από την αντιξοότητα του θαλάσσιου περιβάλλοντος, αλλά η πυκνότητα και ο δείκτης αντίστασης του αδρανούς σε απότριψη είναι καθοριστικής σημασίας ιδιότητες.
            
         
               (494)
            
            
               Οι αρχές του ΗΒ ισχυρίζονται ότι δεν υπάρχουν σαφή στοιχεία, συμπεριλαμβανομένου του υλικού που έχει εντοπίσει η Επιτροπή ή του υλικού που προσκόμισε η BAA στο Γενικό Δικαστήριο, που αποδεικνύουν ότι η άργιλος εξορύσσεται για να χρησιμοποιηθεί ως αδρανές υλικό στο Ηνωμένο Βασίλειο. Η άποψη του Γενικού Δικαστηρίου διατυπώθηκε ρητά «υπό την επιφύλαξη τυχόν αντιθέτων αποδείξεων» (βλέπε σκέψεις 86-91 της απόφασής του στην υπόθεση T-210/02 RENV). Οι αρχές του ΗΒ έχουν εξετάσει τις προτάσεις που υπέβαλε η BAA όσον αφορά λατομεία που εκμεταλλεύονταν άργιλο αποκλειστικά για χρήση ως αδρανές και κατέληξαν στο συμπέρασμα ότι αυτό δεν ίσχυε. Τα στοιχεία που έχουν ληφθεί από εμπιστευτικά φορολογικά μητρώα έχουν κοινοποιηθεί στην Επιτροπή.
            
         
               (495)
            
            
               Οι αρχές του ΗΒ έχουν επικοινωνήσει με λατομείο το οποίο, κατά τους ισχυρισμούς της BAA, χρησιμοποίησε άργιλο για την κατασκευή οδού. Σύμφωνα με τις αρχές του ΗΒ, το λατομείο εξήγησε ότι η άργιλος χρησιμοποιείται σε έργα οδοποιίας ως σταθερό μη διαπερατό στρώμα για την ανύψωση της οδού επάνω από τη στάθμη πλημμύρας στην οποία τοποθετούνται το αδρανές υλικό από πέτρα και η πίσσα. Δεν χρησιμοποιείται για την αντικατάσταση του αδρανούς υλικού πέτρας, διότι δεν θα ήταν κατάλληλο χωρίς επεξεργασία.
            
         
               (496)
            
            
               Οι αρχές του ΗΒ υποστηρίζουν ότι τα υλικά χαρακτηριστικά και η αξία της αργίλου καθιστούν απίθανη την εξόρυξή της για να χρησιμοποιηθεί ως αδρανές υλικό.
            
         
               (497)
            
            
               Κατά την άποψη των αρχών του ΗΒ, η άργιλος που υπάρχει στη φύση, το έδαφος ή ως οργανική μάζα δεν έχει καθαρότητα 100 %. Για να αποφασιστεί ότι η άργιλος, το έδαφος, η βλάστηση ή άλλη οργανική ύλη απαλλάσσονται από τον φόρο αδρανών υλικών, ήταν συνεπώς αναγκαίο να υπάρξει πρόβλεψη για τα υλικά που περιλαμβάνουν κυρίως αυτά τα υλικά.
            
         5.6.6.2.   
         Αξιολόγηση από την Επιτροπή
      
   
   
               (498)
            
            
               Τα ενδιαφερόμενα μέρη και οι αρχές του ΗΒ διαφωνούν ως προς τη χρήση της αργίλου ως αδρανούς υλικού. Μόνο εάν τεκμηριωνόταν αυτή η χρήση, η άργιλος θα βρισκόταν σε συγκρίσιμη πραγματική και νομική κατάσταση με αυτή των φορολογούμενων υλικών.
            
         
               (499)
            
            
               Η άργιλος διακρίνεται από άλλα υλικά λόγω των ιδιοτήτων της πλαστικότητας, της ικανότητας κοπής και μορφοποίησής της με μαχαίρι ή σπάτουλα και της μη διαπερατότητάς της, οι οποίες την καθιστούν ακατάλληλη για της περισσότερες χρήσεις ως αδρανούς υλικού, διότι διαστέλλεται με την απορρόφηση νερού και ρηγματώνεται όταν στεγνώσει.
            
         
               (500)
            
            
               Η BAA ισχυρίστηκε ότι οι χρήσεις της αργίλου για επένδυση χώρων υγειονομικής ταφής αποβλήτων, σε αντιπλημμυρικά αναχώματα και ως συγκολλητικού είναι χρήσεις αδρανών υλικών. Οι αρχές του ΗΒ, ωστόσο, δηλώνουν ότι αυτές δεν είναι χρήσεις της αργίλου. Δεδομένου ότι όλες αυτές οι χρήσεις βασίζονται στις ειδικές ιδιότητες της μη διαπερατότητας και της πλαστικότητας της αργίλου και όχι στον όγκο του υλικού, η Επιτροπή θεωρεί ότι οι αρχές του ΗΒ μπορούν να θεωρούν τις χρήσεις της αργίλου για επένδυση χώρων υγειονομικής ταφής αποβλήτων, σε αντιπλημμυρικά αναχώματα και ως συγκολλητικού υλικού σε έργα οδοποιίας ως χρήσεις μη αδρανών υλικών.
            
         
               (501)
            
            
               Η Επιτροπή ζήτησε από τις αρχές του ΗΒ να έχει πρόσβαση σε εμπιστευτικά φορολογικά μητρώα για τα οκτώ λατομεία αργίλου που, κατά τους ισχυρισμούς της BAA, εξορύσσουν άργιλο για να χρησιμοποιηθεί ως αδρανές. Από τα στοιχεία που έλαβε η Επιτροπή από τις αρχές του ΗΒ συνάγεται ότι κανένα από τα εν λόγω λατομεία δεν εκμεταλλεύεται άργιλο ως αδρανές υλικό. Ορισμένα από αυτά μάλιστα δεν ήταν καν λατομεία, αλλά χώροι υγειονομικής ταφής αποβλήτων.
            
         
               (502)
            
            
               Βάσει των στοιχείων που έλαβε, η Επιτροπή επισημαίνει ότι η άργιλος δεν εξορύσσεται για να χρησιμοποιηθεί ως αδρανές υλικό. Δεν χρησιμοποιείται ως αδρανές υλικό και δεν μπορεί να χρησιμοποιηθεί για τέτοιες χρήσεις, εάν δεν υποστεί φυσική μετατροπή, δηλαδή κοκκοποίηση και θέρμανση σε θερμοκρασία άνω των 1 000 °C σε βιομηχανική διεργασία για να σχηματίσει ένα ελαφροβαρές σκληρό συσσωμάτωμα.
            
         
               (503)
            
            
               Κατά συνέπεια, η Επιτροπή καταλήγει στο συμπέρασμα ότι η άργιλος δεν μπορεί να χρησιμοποιηθεί και δεν εξορύσσεται για να χρησιμοποιηθεί ως αδρανές και, ως εκ τούτου, βρίσκεται σε διαφορετική νομική και πραγματική κατάσταση από αυτή των υποκείμενων στον φόρο υλικών σε σχέση με την αρχή της κοινής φορολογίας που διέπει τον ΦΑΥ.
            
         
               (504)
            
            
               Επιπλέον, καθώς η άργιλος δεν έχει καθαρότητα 100 %, υλικά που αποτελούνται κυρίως από άργιλο βρίσκονται επίσης σε διαφορετική νομική και πραγματική κατάσταση από αυτή των υποκείμενων στον φόρο υλικών σε σχέση με την αρχή της κοινής φορολογίας που διέπει τον ΦΑΥ.
            
         5.7.   ΣΥΜΠΕΡΑΣΜΑ ΣΧΕΤΙΚΑ ΜΕ ΤΗΝ ΕΠΙΛΕΚΤΙΚΟΤΗΤΑ
   
   
               (505)
            
            
               Με βάση τα ανωτέρω, η Επιτροπή συμπεραίνει ότι i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για να αξιοποιηθεί εμπορικά ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας εξόρυξης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για να αξιοποιηθεί εμπορικά ως αδρανές, βρίσκονται στην ίδια νομική και πραγματική κατάσταση με αυτή των φορολογούμενων υλικών σε σχέση με την αρχή της κοινής φορολογίας και τον στόχο του ΦΑΥ και οι απαλλαγές αυτών των υλικών από τον φόρο δεν μπορούν να εξηγηθούν με βάση τη φύση και τη λογική του ΦΑΥ. Κατά συνέπεια, οι εν λόγω απαλλαγές είναι επιλεκτικές.
            
         
               (506)
            
            
               Η Επιτροπή καταλήγει επιπλέον στο συμπέρασμα ότι οι φορολογικές απαλλαγές, εξαιρέσεις και ελαφρύνσεις που θεσπίστηκαν με το άρθρο 17 παράγραφος 3 στοιχείο ε) και στοιχείο στ) σημεία i) και ii) (με εξαίρεση τα στείρα σχιστής αργίλου που εξορύσσεται επί τούτου για να αξιοποιηθεί εμπορικά ως αδρανές), το άρθρο 17 παράγραφος 4 στοιχείο α) (με εξαίρεση το υλικό που αποτελείται εξ ολοκλήρου ή κυρίως από σχιστή άργιλο που εξορύσσεται επί τούτου για να αξιοποιηθεί εμπορικά ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας εξόρυξης άλλων υποκείμενων στον φόρο υλικών), το άρθρο 17 παράγραφος 4 στοιχείο γ) σημεία i) και ii) και στοιχείο στ) (όσον αφορά την άργιλο), το άρθρο 18 παράγραφος 2 στοιχείο β) και το άρθρο 30 παράγραφος 1 στοιχείο β) [όσον αφορά απαλλασσόμενη διεργασία κατά την έννοια του άρθρου 18 παράγραφος 2 στοιχείο β)] του νόμου του προϋπολογισμού του 2001, όπως τροποποιήθηκε με τον νόμο του προϋπολογισμού του 2002 και τον νόμο του προϋπολογισμού του 2007, αφορούν υλικά που δεν βρίσκονται στην ίδια πραγματική και νομική κατάσταση με αυτή των υποκείμενων στον φόρο υλικών σε σχέση με τον στόχο του ΦΑΥ και, ως εκ τούτου, δεν είναι επιλεκτικές.
            
         5.8.   ΠΛΕΟΝΕΚΤΗΜΑ
   
   
               (507)
            
            
               Με το να παρέχουν απαλλαγές από τον φόρο για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για να αξιοποιηθεί εμπορικά ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας εξόρυξης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για να αξιοποιηθεί εμπορικά ως αδρανές, αντί να τα φορολογούν, οι αρχές του Ηνωμένου Βασιλείου αποποιούνται πόρους και απαλλάσσουν τους δικαιούχους από έναν φόρο τον οποίο θα έπρεπε κανονικά να καταβάλλουν. Κατά συνέπεια, το μέτρο παρέχει επιλεκτικό πλεονέκτημα στους δικαιούχους των απαλλαγών για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για να αξιοποιηθεί εμπορικά ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας εξόρυξης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για να αξιοποιηθεί εμπορικά ως αδρανές.
            
         5.9.   ΚΡΑΤΙΚΟΙ ΠΟΡΟΙ ΚΑΙ ΚΑΤΑΛΟΓΙΣΜΟΣ ΣΤΟ ΚΡΑΤΟΣ
   
   
               (508)
            
            
               Το μέτρο χρηματοδοτείται με κρατικούς πόρους, εφόσον το κράτος αποποιείται έσοδα. Το μέτρο καταλογίζεται επίσης στο κράτος εφόσον θεσπίστηκε με νόμο.
            
         5.10.   ΣΤΡΕΒΛΩΣΗ ΤΟΥ ΑΝΤΑΓΩΝΙΣΜΟΥ ΚΑΙ ΕΠΙΠΤΩΣΕΙΣ ΣΤΙΣ ΣΥΝΑΛΛΑΓΕΣ
   
   
               (509)
            
            
               Υπάρχουν εμπορικές συναλλαγές μεταξύ κρατών μελών στον κλάδο των αδρανών υλικών και οι παραγωγοί των απαλλασσόμενων από τον φόρο αδρανών βρίσκονται σε ανταγωνισμό με άλλους παραγωγούς αδρανών. Η Επιτροπή έχει λάβει επίσης εκτενή στοιχεία σχετικά με τις στρεβλώσεις που προκαλούν στον ανταγωνισμό οι απαλλαγές από τον ΦΑΥ. Επιπλέον, το Ηνωμένο Βασίλειο έχει φυσικά σύνορα με τη Δημοκρατία της Ιρλανδίας και υπάρχουν εκτενείς διασυνοριακές εμπορικές συναλλαγές στα αδρανή (84).
            
         
               (510)
            
            
               Κατά συνέπεια, οι απαλλαγές από τον ΦΑΥ για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για να αξιοποιηθεί εμπορικά ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας εξόρυξης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για να αξιοποιηθεί εμπορικά ως αδρανές, θα μπορούσαν να νοθεύσουν τον ανταγωνισμό και να επηρεάσουν τις εμπορικές συναλλαγές.
            
         5.11.   ΣΥΜΠΕΡΑΣΜΑ ΣΧΕΤΙΚΑ ΜΕ ΤΗΝ ΥΠΑΡΞΗ ΕΝΙΣΧΥΣΗΣ
   
   
               (511)
            
            
               Κατά συνέπεια, η Επιτροπή καταλήγει στο συμπέρασμα ότι οι απαλλαγές από τον ΦΑΥ για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για να αξιοποιηθεί εμπορικά ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας εξόρυξης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για να αξιοποιηθεί εμπορικά ως αδρανές, συνιστούν κρατική ενίσχυση.
            
         
               (512)
            
            
               Η Επιτροπή καταλήγει στο συμπέρασμα ότι οι φορολογικές απαλλαγές, εξαιρέσεις και ελαφρύνσεις που θεσπίστηκαν με το άρθρο 17 παράγραφος 3 στοιχείο ε) και στοιχείο στ) σημεία i) και ii) (με εξαίρεση τα στείρα σχιστής αργίλου που εξορύσσεται επί τούτου για να αξιοποιηθεί εμπορικά ως αδρανές), το άρθρο 17 παράγραφος 4 στοιχείο α) (με εξαίρεση το υλικό που αποτελείται εξ ολοκλήρου ή κυρίως από σχιστή άργιλο που εξορύσσεται επί τούτου για να αξιοποιηθεί εμπορικά ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας εξόρυξης άλλων υποκείμενων στον φόρο υλικών), το άρθρο 17 παράγραφος 4 στοιχείο γ) σημεία i) και ii) και στοιχείο στ) (όσον αφορά την άργιλο), το άρθρο 18 παράγραφος 2 στοιχείο β) και το άρθρο 30 παράγραφος 1 στοιχείο β) [όσον αφορά απαλλασσόμενη διεργασία κατά την έννοια του άρθρου 18 παράγραφος 2 στοιχείο β)] του νόμου του προϋπολογισμού του 2001, όπως τροποποιήθηκε με τον νόμο του προϋπολογισμού του 2002 και τον νόμο του προϋπολογισμού του 2007, δεν συνιστούν κρατική ενίσχυση.
            
         6.   ΝΟΜΙΜΟΤΗΤΑ ΤΗΣ ΕΝΙΣΧΥΣΗΣ
   
   
               (513)
            
            
               Μολονότι ο ΦΑΥ κοινοποιήθηκε από τις αρχές του ΗΒ πριν να τεθεί σε ισχύ, το ΗΒ δεν τήρησε τη ρήτρα αναστολής της εφαρμογής βάσει του άρθρου 108 παράγραφος 3 της Συνθήκης, εφόσον ο ΦΑΥ τέθηκε σε ισχύ την 1η Απριλίου 2002 πριν από την έκδοση της απόφασης της Επιτροπής της 24ης Απριλίου 2002 να μην προβάλει αντιρρήσεις. Κατά της απόφασης της Επιτροπής ασκήθηκε εγκαίρως προσφυγή και η απόφαση εντέλει ακυρώθηκε με απόφαση του Γενικού Δικαστηρίου της 7ης Μαρτίου 2012 (T-210/02 RENV). Συνεπώς, η εν λόγω απόφαση πρέπει να θεωρείται άκυρη όσον αφορά όλα τα πρόσωπα από την ημερομηνία έκδοσής της. Δεδομένου ότι η ακύρωση της απόφασης της Επιτροπής παύει, με αναδρομική ισχύ, την εφαρμογή του τεκμηρίου της νομιμότητας, η καταβολή της εν λόγω ενίσχυσης από την 1η Απριλίου 2002 και μετά πρέπει να θεωρηθεί παράνομη (85). Σύμφωνα με τη νομολογία, οι δικαιούχοι δεν μπορούν να έχουν δικαιολογημένη εμπιστοσύνη ως προς τη νομιμότητα της ενίσχυσης, εφόσον η απόφαση της Επιτροπής να μην προβάλει αντιρρήσεις προσβλήθηκε εμπρόθεσμα ενώπιον του Γενικού Δικαστηρίου (86).
            
         7.   ΑΞΙΟΛΟΓΗΣΗ ΤΗΣ ΣΥΜΒΑΤΟΤΗΤΑΣ ΤΩΝ ΚΡΑΤΙΚΩΝ ΕΝΙΣΧΥΣΕΩΝ
   
   7.1.   ΝΟΜΙΚΗ ΒΑΣΗ
   
   
               (514)
            
            
               Δεδομένου του περιβαλλοντικού στόχου του ΦΑΥ, η Επιτροπή είχε εξετάσει στην απόφαση για την κίνηση της διαδικασίας τη συμβατότητα με την εσωτερική αγορά των απαλλαγών και εκπτώσεων από τον ΦΑΥ, σύμφωνα με το άρθρο 107 παράγραφος 3 στοιχείο γ) της ΣΛΕΕ και βάσει των κατευθυντήριων γραμμών σχετικά με τις κρατικές ενισχύσεις για την προστασία του περιβάλλοντος.
            
         
               (515)
            
            
               Όπως αναφέρεται στην αιτιολογική σκέψη 513 ανωτέρω, η ακύρωση της απόφασης της Επιτροπής έχει ως αποτέλεσμα να πρέπει να κριθεί παράνομη η ενίσχυση. Σύμφωνα με την ανακοίνωση της Επιτροπής για τον καθορισμό των εφαρμοστέων κανόνων για την αξιολόγηση παράνομης κρατικής ενίσχυσης (87), την παράγραφο 82 του κοινοτικού πλαισίου σχετικά με τις κρατικές ενισχύσεις για την προστασία του περιβάλλοντος (ΚΠΠΕ) του 2001 και την παράγραφο 205 των κοινοτικών κατευθυντήριων γραμμών σχετικά με τις κρατικές ενισχύσεις για την προστασία του περιβάλλοντος (ΚΓΠΕ) του 2008, η Επιτροπή είχε αξιολογήσει τη συμβατότητα των φορολογικών απαλλαγών και ελαφρύνσεων βάσει του ΚΠΠΕ του 2001 για τις ενισχύσεις που χορηγήθηκαν από 1η Απριλίου 2002 μέχρι 31 Μαρτίου 2008 και βάσει των ΚΓΠΕ του 2008 για τις ενισχύσεις που χορηγήθηκαν από 2 Απριλίου 2008 μέχρι τις 31 Μαρτίου 2014, ημερομηνία αναστολής των απαλλαγών.
            
         
               (516)
            
            
               Η Επιτροπή έλαβε παρατηρήσεις από την BAA και τα επιχειρήματα των αρχών του ΗΒ όσον αφορά τη συμβατότητα των απαλλαγών από τον ΦΑΥ. Η Επιτροπή θα παρουσιάσει και θα εξετάσει μόνο τις παρατηρήσεις που αφορούν τις απαλλαγές από τον ΦΑΥ για τη σχιστή άργιλο και προϊόντα που αποτελούνται κυρίως από σχιστή άργιλο, όταν χρησιμοποιούνται ως αδρανή, και για τα στείρα σχιστής αργίλου, όταν εξορύσσονται μαζί με τη σχιστή άργιλο που χρησιμοποιείται ως αδρανές υλικό.
            
         
               (517)
            
            
               Θα πρέπει να αναφερθεί ότι τόσο οι παρατηρήσεις της BAA όσο και τα επιχειρήματα των αρχών του ΗΒ αφορούν ως επί το πλείστον όλες ή ορισμένες από τις απαλλαγές για τις οποίες η Επιτροπή διατύπωσε αμφιβολίες στην απόφαση για την κίνηση της διαδικασίας, ενώ τα ειδικά επιχειρήματα που αφορούν αποκλειστικά τη σχιστή άργιλο είναι ελάχιστα.
            
         
               (518)
            
            
               Επιπλέον, τα στοιχεία που υπέβαλαν οι αρχές του ΗΒ βασίζονται στην παραδοχή ότι η σχιστή άργιλος δεν εξορύσσεται επί τούτου για εμπορική εκμετάλλευση ως αδρανές υλικό και δεν περιλαμβάνουν αιτιολόγηση συμβατότητας ειδικά για τη συγκεκριμένη περίπτωση στην οποία η Επιτροπή διαπίστωσε ότι υπάρχουν περιπτώσεις σκόπιμης εξόρυξης σχιστής αργίλου για να αξιοποιηθεί εμπορικά ως αδρανές υλικό.
            
         7.1.1.   ΠΑΡΑΤΗΡΗΣΕΙΣ ΠΟΥ ΕΛΑΒΕ Η ΕΠΙΤΡΟΠΗ
   α)   Παρατηρήσεις που υπέβαλε η BAA στις 17 Ιανουαρίου 2014
   
   
               (519)
            
            
               Η BAA θεωρεί ότι οι φορολογικές απαλλαγές, εξαιρέσεις και ελαφρύνσεις από τον ΦΑΥ δεν μπορούν να κηρυχθούν συμβατές με την εσωτερική αγορά σύμφωνα με το άρθρο 107 παράγραφος 3 στοιχείο γ) της ΣΛΕΕ και των κατευθυντήριων γραμμών για τις περιβαλλοντικές ενισχύσεις και υπέβαλε εκτενείς παρατηρήσεις σχετικά με το θέμα. Ισχυρίζεται ότι η εφαρμογή αυτών των απαλλαγών υπονομεύει τον επιδιωκόμενο από τον ΦΑΥ περιβαλλοντικό στόχο, και συγκεκριμένα τη μετατόπιση της ζήτησης προς εναλλακτικές πηγές αδρανών.
            
         
               (520)
            
            
               Οι αρχές του ΗΒ υποστηρίζουν ότι καμία από τις εξεταζόμενες απαλλαγές δεν αφορά υλικά τα οποία εξορύσσονται επί τούτου για να χρησιμοποιηθούν ως αδρανή. Ισχυρίζονται ότι οι απαλλαγές για τις οποίες η Επιτροπή διατύπωσε αμφιβολίες στην απόφαση για την κίνηση της διαδικασίας αφορούσαν μόνο υλικά τα οποία προκύπτουν χωρίς πρόθεση και αναπόφευκτα κατά την εξόρυξη μη αδρανών υλικών. Οι αρχές του ΗΒ ισχυρίζονται ότι δεν έχουν στοιχεία που να αποδεικνύουν ότι τα απαλλασσόμενα από τον φόρο υλικά εξορύσσονται επί τούτου για να χρησιμοποιηθούν ως αδρανή.
            
         
               (521)
            
            
               Οι αρχές του ΗΒ θεωρούν ότι είναι προτιμότερο από περιβαλλοντική άποψη να χρησιμοποιούνται ως αδρανή τα υποπροϊόντα ή τα απόβλητα που προκύπτουν ακούσια αντί να πραγματοποιούνται πρόσθετες λατομεύσεις αδρανών. Ισχυρίζονται ότι οι απαλλαγές δεν συνιστούν κρατική ενίσχυση. Κάθε εξεταζόμενη απαλλαγή έχει ως αποτέλεσμα τη βελτίωση της προστασίας του περιβάλλοντος, τουλάχιστον με έναν από τους κατωτέρω δύο τρόπους:
               
                           i)
                        
                        
                           η απαλλαγή συμβάλλει στη μετατόπιση της ζήτησης από τις περαιτέρω λατομεύσεις αδρανών, και/ή
                        
                     
                           ii)
                        
                        
                           η απαλλαγή συμβάλλει στη μείωση της συσσώρευσης αποβλήτων.
                        
                     
         
               (522)
            
            
               Οι αρχές του Ηνωμένου Βασιλείου υποστηρίζουν ότι, εάν κάποια από τις εξεταζόμενες απαλλαγές συνεπάγεται κρατική ενίσχυση, η εν λόγω ενίσχυση σε κάθε περίπτωση συμβιβάζεται με την εσωτερική αγορά βάσει του άρθρου 107 παράγραφος 3 στοιχείο γ) της Συνθήκης, καθώς και βάσει των κατευθυντήριων γραμμών του 2001, των κατευθυντήριων γραμμών για τις περιβαλλοντικές ενισχύσεις του 2008 και/ή της απευθείας εφαρμογής του άρθρου 107 παράγραφος 3 στοιχείο β) ή γ) της ΣΛΕΕ.
            
         
               (523)
            
            
               Οι αρχές του ΗΒ υποστηρίζουν ότι οι απαλλαγές από τον ΦΑΥ δεν εμπίπτουν στο στενό πεδίο εφαρμογής των κατευθυντήριων γραμμών για τις κρατικές ενισχύσεις και ότι η συμβατότητά τους θα πρέπει να αξιολογηθεί απευθείας βάσει του άρθρου 107 παράγραφος 3 στοιχείο β) ή γ) της ΣΛΕΕ. Οι αρχές του ΗΒ παραπέμπουν στην υπόθεση N 629/2008 σε σχέση με τη δέσμευση του Ηνωμένου βασιλείου να εφαρμόσει πρόγραμμα μείωσης των εκπομπών διοξειδίου του άνθρακα. Η Επιτροπή θεώρησε ότι, εφόσον το σχετικό πρόγραμμα και οι τρόποι εφαρμογής του σχεδιάστηκαν με σκοπό την προστασία του περιβάλλοντος μέσω της ανακατανομής των πόρων προς όφελος επιχειρήσεων που προστατεύουν περισσότερο το περιβάλλον, δεν έχουν εφαρμογή οι κατευθυντήριες γραμμές και πραγματοποίησε αξιολόγηση απευθείας βάσει της Συνθήκης.
            
         
               (524)
            
            
               Οι αρχές του ΗΒ ισχυρίζονται ότι το κεφάλαιο των ΚΓΠΕ του 2008 σχετικά με τις φοροαπαλλαγές αφορά περιπτώσεις εξαίρεσης επιχειρήσεων από το πεδίο εφαρμογής του περιβαλλοντικού φόρου λόγω: α) ανησυχιών ως προς τον αντίκτυπο του φόρου στην ανταγωνιστικότητα ορισμένων επιχειρήσεων· β) άλλων οικονομικών προβληματισμών· και γ) της αδυναμίας του κράτους μέλους να επιβάλει υψηλότερο συντελεστή φόρου, χωρίς τη χορήγηση απαλλαγών σε ορισμένες επιχειρήσεις. Ισχυρίζονται ότι σκοπός των κατευθυντήριων γραμμών είναι να εξασφαλιστεί ότι οι απαλλαγές από περιβαλλοντικούς φόρους συμβάλλουν τουλάχιστον έμμεσα στην επίτευξη του περιβαλλοντικού στόχου του φόρου που πρόκειται να επιβληθεί και ότι δεν υπονομεύουν τον επιδιωκόμενο γενικό περιβαλλοντικό στόχο.
            
         
               (525)
            
            
               Οι αρχές του ΗΒ υποστηρίζουν ότι ο γενικός στόχος του ΦΑΥ είναι η προστασία του περιβάλλοντος και οι εξαιρέσεις από το πεδίο εφαρμογής του ΦΑΥ είναι ειδικά μελετημένες για να επιτευχθεί ο διπλός στόχος: α) της μετατόπισης της ζήτησης από τα αδρανή λατομείου σε απόβλητα και άλλα υποπροϊόντα, και β) της μείωσης της συσσώρευσης αποβλήτων σε χώρους εναπόθεσης. Κατά συνέπεια, οι εξαιρέσεις εξυπηρετούν τον στόχο του ΦΑΥ και διασφαλίζουν την επίτευξή του. Είναι ένας από τους βασικούς τρόπους για την επίτευξη του περιβαλλοντικού στόχου του ΦΑΥ. Συνεπώς, οι αρχές του ΗΒ υποστηρίζουν ότι, ενδεχομένως, δεν έχουν εφαρμογή στο μέτρο ούτε το ΚΠΠΕ του 2001 ούτε οι ΚΓΠΕ του 2008.
            
         
               (526)
            
            
               Συνεπώς, το Ηνωμένο Βασίλειο, βασιζόμενο απευθείας στο άρθρο 107 παράγραφος 3 της ΣΛΕΕ, υποστηρίζει ότι τυχόν ενίσχυση που προκύπτει από τις εξεταζόμενες απαλλαγές μπορεί να χαρακτηριστεί από πλευράς επιδιωκόμενου σκοπού είτε: i) ως ενίσχυση για την προώθηση σημαντικών σχεδίων κοινού ευρωπαϊκού ενδιαφέροντος, όπως η προστασία του περιβάλλοντος (άρθρο 107 παράγραφος 3 στοιχείο β) της ΣΛΕΕ), είτε ii) ως ενίσχυση για τη διευκόλυνση της ανάπτυξης ορισμένων οικονομικών δραστηριοτήτων (της χρήσης ανακυκλωμένων αδρανών ή αποβλήτων ως αδρανών), εφόσον η εν λόγω ενίσχυση δεν αλλοιώνει τους όρους των εμπορικών συναλλαγών κατά τρόπο που θα αντέκειτο προς το κοινό συμφέρον [άρθρο 107 παράγραφος 3 στοιχείο γ)].
            
         
               (527)
            
            
               Οι αρχές του ΗΒ υποστηρίζουν ότι οι απαλλαγές αποτελούν αναγκαίο και αναλογικό μέσο για την επίτευξη του περιβαλλοντικού στόχου του ΦΑΥ και κάθε ενίσχυση που προκύπτει από τις απαλλαγές θα συνεπαγόταν ελάχιστη ή μηδενική στρέβλωση του ανταγωνισμού. Κατά συνέπεια, οι απαλλαγές δεν αλλοιώνουν τους όρους των συναλλαγών κατά τρόπο που θα αντέκειτο προς το κοινό συμφέρον.
            
         
               (528)
            
            
               Η Επιτροπή θα αξιολογήσει το μέτρο βάσει του ΚΠΠΕ του 2001 και των ΚΓΠΕ του 2008 και θα διενεργήσει άλλη αξιολόγηση απευθείας βάσει του άρθρου 107 παράγραφος 3 στοιχείο γ) της ΣΛΕΕ. Όπως εξηγείται κατωτέρω, η Επιτροπή θεωρεί ότι το άρθρο 107 παράγραφος 3 στοιχείο β) της ΣΛΕΕ δεν μπορεί να εφαρμοστεί στο εξεταζόμενο μέτρο.
            
         7.2.   ΑΞΙΟΛΟΓΗΣΗ ΒΑΣΕΙ ΤΟΥ ΚΠΠΕ ΤΟΥ 2001
   
   
               (529)
            
            
               Η παράγραφος 47 του ΚΠΠΕ του 2001 ορίζει ότι: «Κατά τη θέσπιση φόρων επί ορισμένων δραστηριοτήτων που επιβάλλονται για λόγους προστασίας του περιβάλλοντος, τα κράτη μέλη μπορούν να κρίνουν αναγκαίες ορισμένες προσωρινές παρεκκλίσεις προς όφελος ορισμένων επιχειρήσεων, κυρίως λόγω της έλλειψης εναρμόνισης σε ευρωπαϊκό επίπεδο ή των προσωρινών κινδύνων που διατρέχει μία επιχείρηση να απολέσει τη διεθνή ανταγωνιστικότητά της. Οι παρεκκλίσεις αυτές συνιστούν κατά κανόνα ενισχύσεις λειτουργίας κατά την έννοια του άρθρου 87 της συνθήκης ΕΚ. Κατά την ανάλυση των μέτρων αυτών, πρέπει να εξετάζεται κυρίως κατά πόσον η επιβολή του φόρου προέκυψε από κοινοτική απόφαση ή αποτελεί αυτόνομη απόφαση του κράτους μέλους.»
            
         
               (530)
            
            
               Εξάλλου, η παράγραφος 48 ορίζει τα ακόλουθα: «Εάν η επιβολή του φόρου αποτελεί αυτόνομη απόφαση του κράτους, οι εν λόγω επιχειρήσεις μπορεί να αντιμετωπίσουν σημαντικές δυσχέρειες για την ταχεία προσαρμογή τους στις νέες φορολογικές επιβαρύνσεις. Στην περίπτωση αυτή, μπορεί να δικαιολογηθεί μια προσωρινή παρέκκλιση προς όφελος ορισμένων επιχειρήσεων προκειμένου να τους δοθεί η δυνατότητα να προσαρμοστούν στο νέο φορολογικό καθεστώς.»
            
         
               (531)
            
            
               Σε σχέση με τα ανωτέρω, η Επιτροπή επισήμανε στην αιτιολογική σκέψη 149 της απόφασης για την κίνηση της διαδικασίας ότι ο ΦΑΥ είναι φόρος που εισπράττεται για την εξόρυξη αδρανών για λόγους προστασίας του περιβάλλοντος. Η Επιτροπή επεσήμανε επίσης ότι ο ΦΑΥ πρέπει να εισπράττεται βάσει αυτόνομης απόφασης των αρχών του ΗΒ.
            
         
               (532)
            
            
               Ο καταγγέλλων ισχυρίστηκε (88) ότι ορισμένες από τις απαλλαγές χορηγήθηκαν με σκοπό την προστασία της διεθνούς ανταγωνιστικότητας των παραγωγών των απαλλασσόμενων υλικών. Αυτό υποδηλώνει ότι ορισμένες εταιρείες δυσκολεύονται ενδεχομένως να προσαρμοστούν γρήγορα στη νέα φορολογική επιβάρυνση και, σε αυτή την περίπτωση, οι απαλλαγές από τον ΦΑΥ μπορούσαν να αξιολογηθούν βάσει των παραγράφων 47 και 48 του ΚΠΠΕ του 2001.
            
         
               (533)
            
            
               Όταν εκδόθηκε η απόφαση για την κίνηση της διαδικασίας, οι αρχές του ΗΒ δεν είχαν αιτιολογήσει το μέτρο και η Επιτροπή δεν διέθετε επαρκή στοιχεία για να αποφανθεί κατά πόσον πληρούνταν οι προϋποθέσεις που ορίζονται στις παραγράφους 47 και 48 του ΚΠΠΕ του 2001, ούτε για να αποφανθεί κατά πόσον οι απαλλαγές θα μπορούσαν να θεωρηθούν συμβατές με την εσωτερική αγορά βάσει άλλων διατάξεων εκτός από τις παραγράφους 47 και 48 του ΚΠΠΕ του 2001.
            
         
               (534)
            
            
               Η BAA υποστηρίζει ότι οι απαλλαγές από τον ΦΑΥ δεν θα μπορούσαν να θεωρηθούν συμβατές με βάση το ΚΠΠΕ του 2001. Κατά την άποψη της BAA, οι απαλλαγές για τη σχιστή άργιλο, τον σχιστόλιθο και την άργιλο δεν συμβάλλουν σημαντικά στην προστασία του περιβάλλοντος [παράγραφος 50 και παράγραφος 51 σημείο 2 στοιχείο α)]. Οι απαλλαγές από τη φύση τους υπονομεύουν τους επιδιωκόμενους γενικούς στόχους και δεν έχουν σημαντικά θετικό αντίκτυπο από την άποψη της προστασίας του περιβάλλοντος.
            
         
               (535)
            
            
               Η BAA υποστηρίζει ότι οι απαλλαγές για τη σχιστή άργιλο, τον σχιστόλιθο και την άργιλο δεν συνιστούν προσωρινές απαλλαγές που δικαιολογούνται βάσει των παραγράφων 47 και 48. Ισχυρίζεται ότι σκοπός του ΦΑΥ είναι να καταστήσει ανταγωνιστικό ένα υλικό όπως η σχιστή άργιλος που εξορύσσεται με σκοπό να χρησιμοποιηθεί ως αδρανές υλικό.
            
         
               (536)
            
            
               Η BAA υποστηρίζει ότι οι απαλλαγές δεν συνιστούν λειτουργική ενίσχυση που θα μπορούσε να επιτραπεί βάσει της παραγράφου 51. Δεν έχουν συναφθεί συμφωνίες βάσει των οποίων οι δικαιούχες επιχειρήσεις δεσμεύονται να επιτύχουν στόχους περιβαλλοντικής προστασίας κατά την περίοδο εφαρμογής των απαλλαγών. Επιπλέον, κατά την άποψη της BAA, δεν έχει τηρηθεί ο διαζευκτικός όρος της παραγράφου 51 σημείο 2 στοιχείο β), εφόσον οι επιχειρήσεις που είναι επιλέξιμες για τη μείωση δεν έχουν καταβάλει σημαντικό ποσοστό του ΦΑΥ.
            
         
               (537)
            
            
               Οι αρχές του ΗΒ ισχυρίζονται ότι η επιβολή του ΦΑΥ στα απαλλασσόμενα υλικά θα είχε ως αποτέλεσμα την αύξηση του κόστους παραγωγής για τις επιχειρήσεις σε ειδικά τμήματα της αγοράς, το οποίο δεν θα μπορούσε να μετακυλιστεί στους πελάτες τους. Αυτό θα συνεπαγόταν τη σημαντική μείωση των πωλήσεων αποβλήτων και υποπροϊόντων για να χρησιμοποιηθούν ως αδρανή και την αντίστοιχη αύξηση της λατόμευσης νέων αδρανών.
            
         
               (538)
            
            
               Οι αρχές του ΗΒ ισχυρίζονται ότι η επιβολή του ΦΑΥ στα απαλλασσόμενα υλικά θα είχε ως αποτέλεσμα την υπονόμευση του περιβαλλοντικού στόχου του, διότι δεν θα λειτουργούσε πλέον για τη μετατόπιση της ζήτησης προς τα αναπόφευκτα απόβλητα ή υποπροϊόντα που δημιουργούνται με την εξόρυξη αυτών των υλικών.
            
         7.2.1.   ΑΞΙΟΛΟΓΗΣΗ ΑΠΟ ΤΗΝ ΕΠΙΤΡΟΠΗ
   
               (539)
            
            
               Οι αρχές του ΗΒ χρησιμοποιούν ως βάση αποκλειστικά τις παραγράφους 47 και 48 του ΚΠΠΕ του 2001 για να αιτιολογήσουν τη συμβατότητα του επίμαχου μέτρου.
            
         
               (540)
            
            
               Προβάλλουν το επιχείρημα ότι τα λατομεία που εκμεταλλεύονται εμπορικά τα απαλλασσόμενα αδρανή θα αντιμετωπίσουν σοβαρές δυσκολίες να αντεπεξέλθουν στη φορολογική επιβάρυνση, όπως αναφέρεται συνοπτικά στην αιτιολογική σκέψη 537 ανωτέρω.
            
         
               (541)
            
            
               Η Επιτροπή επισημαίνει, ωστόσο, ότι το ΚΠΠΕ του 2001 επιτρέπει μόνο τις προσωρινές παρεκκλίσεις που παρέχουν στις εταιρείες τη δυνατότητα να προσαρμοστούν στη νέα κατάσταση, το οποίο δεν ισχύει με τις απαλλαγές από τον ΦΑΥ. Οι εξεταζόμενες απαλλαγές δεν είναι χρονικά περιορισμένες και εφαρμόζονται ήδη επί 12 έτη. Η εφαρμογή των απαλλαγών έχει ανασταλεί προσωρινά λόγω της επίσημης διαδικασίας έρευνας της Επιτροπής. Ωστόσο, η νομοθεσία περί αναστολής αναφέρει ρητά ότι όλες οι απαλλαγές θα εφαρμοστούν εκ νέου, όταν ολοκληρωθούν οι έρευνες της Επιτροπής, εάν τα αποτελέσματα είναι θετικά.
            
         
               (542)
            
            
               Κατά συνέπεια, η Επιτροπή καταλήγει στο συμπέρασμα ότι οι παράγραφοι 47 και 48 του ΚΠΠΕ του 2001 δεν θα μπορούσαν να αποτελέσουν τη βάση για να κηρυχθούν συμβατές με την εσωτερική αγορά οι απαλλαγές από τον ΦΑΥ για τη σχιστή άργιλο και τα προϊόντα που αποτελούνται κυρίως από σχιστή άργιλο, όταν χρησιμοποιούνται ως αδρανή, και για τα στείρα σχιστής αργίλου όταν εξορύσσονται μαζί με τη σχιστή άργιλο που χρησιμοποιείται ως αδρανές υλικό.
            
         
               (543)
            
            
               Η Επιτροπή επισημαίνει επίσης ότι καμία άλλη διάταξη του ΚΠΠΕ του 2001 δεν θα μπορούσε να αποτελέσει τη βάση για τη διαπίστωση της συμβατότητας του ΦΑΥ, εφόσον οι παραγωγοί σχιστής αργίλου δεν καταβάλλουν σημαντικό μέρος του φόρου [παράγραφος 51 σημείο 1 στοιχείο β)] και δεν έχουν συναφθεί συμφωνίες μεταξύ των αρχών του ΗΒ και των παραγωγών σχιστής αργίλου [παράγραφος 51 σημείο 1 στοιχείο α)].
            
         
               (544)
            
            
               Με βάση τα ανωτέρω, η Επιτροπή καταλήγει στο συμπέρασμα ότι οι απαλλαγές από τον ΦΑΥ για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για να αξιοποιηθεί εμπορικά ως αδρανές υλικό, συμπεριλαμβανομένης της σχιστής αργίλου που προκύπτει ως υποπροϊόν της νέας λατόμευσης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για να αξιοποιηθεί εμπορικά ως αδρανές υλικό, δεν είναι δυνατό να θεωρηθεί ότι συμβιβάζονται με την εσωτερική αγορά βάσει του ΚΠΠΕ του 2001.
            
         7.3.   ΑΞΙΟΛΟΓΗΣΗ ΒΑΣΕΙ ΤΩΝ ΚΓΠΕ ΤΟΥ 2008
   
   
               (545)
            
            
               Δεδομένου του περιβαλλοντικού στόχου του ΦΑΥ, με αφορμή την απόφαση για την κίνηση της διαδικασίας, η Επιτροπή είχε εξετάσει επίσης τις απαλλαγές και εξαιρέσεις από τον φόρο βάσει του κεφαλαίου 4 των ΚΓΠΕ του 2008, το οποίο αφορά λειτουργικές ενισχύσεις υπό μορφή μειώσεων των περιβαλλοντικών φόρων.
            
         
               (546)
            
            
               Σύμφωνα με τον ορισμό των περιβαλλοντικών φόρων που διατυπώνεται στην παράγραφο 70 σημείο 14 των ΚΓΠΕ του 2008, ως «περιβαλλοντικός φόρος νοείται ο φόρος του οποίου η ειδική φορολογητέα βάση έχει σαφώς αρνητικές επιπτώσεις στο περιβάλλον ή στόχος του οποίου είναι η φορολόγηση ορισμένων δραστηριοτήτων, αγαθών ή υπηρεσιών ώστε να μπορεί να περιληφθεί το σχετικό περιβαλλοντικό κόστος στην τιμή τους και/ή οι παραγωγοί και οι καταναλωτές να προσανατολιστούν σε δραστηριότητες που σέβονται περισσότερο το περιβάλλον.»
            
         
               (547)
            
            
               Η Επιτροπή αναγνώρισε ότι είναι αδιαμφισβήτητο το ότι η εξόρυξη αδρανών έχει αρνητικό αντίκτυπο στο περιβάλλον, ιδίως λόγω της ζημίας στη βιοποικιλότητα, της σκόνης, της ηχορύπανσης και της αισθητικής υποβάθμισης. Αυτό τεκμηριώνεται και από τις μελέτες τις οποίες ανέθεσαν οι αρχές του ΗΒ, οι οποίες αναφέρονται στην αιτιολογική σκέψη 17 της απόφασης για την κίνηση της διαδικασίας. Ο ΦΑΥ αποτελεί, συνεπώς, περιβαλλοντικό φόρο κατά την έννοια της παραγράφου 70 σημείο 14 των ΚΓΠΕ του 2008 και οι απαλλαγές από τον φόρο θα μπορούσαν να αξιολογηθούν βάσει του κεφαλαίου 4 των ΚΓΠΕ του 2008, στο μέτρο που εφαρμόζονται από τις 2 Απριλίου 2008.
            
         7.3.1.   ΠΕΡΙΒΑΛΛΟΝΤΙΚΟ ΟΦΕΛΟΣ
   
               (548)
            
            
               Σύμφωνα με την παράγραφο 151 των ΚΓΠΕ του 2008, οι ενισχύσεις υπό τη μορφή εκπτώσεων ή απαλλαγών από περιβαλλοντικούς φόρους θεωρείται ότι συμβιβάζονται με την εσωτερική αγορά, εφόσον συμβάλλουν, έστω και έμμεσα, στην αύξηση του επιπέδου περιβαλλοντικής προστασίας και εφόσον οι εν λόγω εκπτώσεις ή απαλλαγές δεν υπονομεύουν τον γενικότερο επιδιωκόμενο στόχο. Όπως εξηγείται στην παράγραφο 57 των ΚΓΠΕ του 2008, οι εκπτώσεις από περιβαλλοντικούς φόρους υπέρ συγκεκριμένων τομέων της οικονομίας ή επιχειρήσεων επιτρέπονται σύμφωνα με το κεφάλαιο 4 των ΚΓΠΕ του 2008, εάν καθιστούν εφικτή την αυστηρότερη φορολόγηση άλλων επιχειρήσεων, με αποτέλεσμα τη συνολική βελτίωση της ενσωμάτωσης του κόστους και τη δημιουργία περισσότερων κινήτρων για την καλύτερη προστασία του περιβάλλοντος. Η Επιτροπή έκρινε ότι τέτοιου είδους ενισχύσεις μπορεί να είναι αναγκαίες για την έμμεση στόχευση σε αρνητικούς εξωγενείς παράγοντες, διότι καθιστούν εφικτή την εισαγωγή ή τη διατήρηση σχετικά υψηλών εθνικών περιβαλλοντικών φόρων.
            
         
               (549)
            
            
               Η Επιτροπή έκρινε ότι, στην προκειμένη περίπτωση, η δυνατότητα παροχής απαλλαγών για ορισμένα υλικά θα μπορούσε να επιτρέψει στο Ηνωμένο Βασίλειο να θεσπίσει τον ΦΑΥ.
            
         
               (550)
            
            
               Η BAA υποστηρίζει ότι οι απαλλαγές δεν πληρούν τα κριτήρια που ορίζουν οι ΚΓΠΕ του 2008 και δεν θα μπορούσαν να θεωρηθούν συμβατές σε αυτή τη βάση.
            
         
               (551)
            
            
               Η BAA ισχυρίζεται ότι οι απαλλαγές δεν συμβάλλουν στη βελτίωση του επιπέδου της προστασίας του περιβάλλοντος και, στην πραγματικότητα υπονομεύουν τον επιδιωκόμενο γενικό στόχο (παράγραφος 151 των ΚΓΠΕ του 2008).
            
         
               (552)
            
            
               Η BAA αναφέρει ένα λατομείο το οποίο περιλαμβάνεται στον οδηγό δομικών λίθων και σχιστόλιθου της Κορνουάλης του 2007 ως λατομείο σχιστής αργίλου και σχιστόλιθου που παράγει πέτρα τοιχοποιίας, ως παράδειγμα απαλλαγής λατομείων από τον φόρο απλώς επειδή παράγουν σχιστή άργιλο και σχιστόλιθο, γεγονός που υπονομεύει τον στόχο του φόρου, διότι δημιουργεί ακόμη μεγαλύτερη ζήτηση για τέτοια υλικά στον κατασκευαστικό κλάδο. Σύμφωνα με τα υποβληθέντα στοιχεία, η BAA γνωρίζει (89) ορισμένες περιπτώσεις όπου λατομικές επιχειρήσεις άνοιξαν λατομεία σχιστής αργίλου και σχιστόλιθου με αποκλειστικό σκοπό να επωφεληθούν από τα πλεονεκτήματα που παρέχουν οι απαλλαγές από τον ΦΑΥ. Επιπλέον, τα υποκείμενα στον ΦΑΥ λατομεία παρουσίασαν σημαντική μείωση των πωλήσεών τους υποπροϊόντων ή αποβλήτων χαμηλής αξίας, όπως τα υλικά προεμπλουτισμού και η παιπάλη λατομείου. Οι σωροί αυτών των υλικών παρουσίασαν αύξηση ανώτερη από 500 %. Κατά την BAA, αυτό καταδεικνύει την πλήρη αποτυχία ως προς την επίτευξη του περιβαλλοντικού στόχου του ΦΑΥ, εφόσον οι σωροί κάποιων αποβλήτων αντικαθίστανται από σωρούς κάποιων άλλων.
            
         
               (553)
            
            
               Η BAA παρέθεσε παραδείγματα λατομείων ασβεστόλιθου που παράγουν ως πρωτογενές προϊόν αφορολόγητο γεωργικό ασβέστη, στα οποία έχουν συσσωρευτεί τόσο μεγάλοι σωροί αποβλήτων και αδιάθετου υποπροϊόντος, ώστε να παρεμποδίζουν την παραγωγή γεωργικού ασβέστη, παρά την αύξηση της ζήτησής του.
            
         
               (554)
            
            
               Η BAA ισχυρίζεται ότι σκοπός των διατάξεων των στοιχείων β) και γ) της παραγράφου 158 των ΚΓΠΕ του 2008 είναι να αποτρέψουν το ενδεχόμενο να περιέλθει μια επιχείρηση σε μειονεκτική ανταγωνιστική θέση για τον λόγο ότι υπόκειται σε φορολογία, ενώ οι ανταγωνιστές της δεν υπόκεινται. Εντούτοις, η BAA υποστηρίζει ως προς αυτό ότι οι ανταγωνιστές των επωφελούμενων από την απαλλαγή παραγωγών στην πραγματικότητα φορολογούνται σαφώς και δεν είναι σε θέση να πωλήσουν τα προϊόντα τους λόγω των μειονεκτημάτων που προκαλούν οι απαλλαγές από τον ΦΑΥ.
            
         
               (555)
            
            
               Η BAA ισχυρίζεται ότι η απαλλαγή για τη σχιστή άργιλο δεν είναι ούτε αναγκαία ούτε αναλογική (παράγραφοι 155 έως 159). Η BAA διατείνεται ότι οι απαλλαγές για τον σχιστόλιθο, την άργιλο και τη σχιστή άργιλο δεν εδράζονται σε αντικειμενικά κριτήρια και ότι η αντιμετώπιση των επιχειρήσεων που παράγουν τα ίδια προϊόντα είναι πολύ διαφορετική, βάσει της γεωλογικής σύνθεσης της περιοχής τους. Παράλληλα, δεν πληρούται κανένα από τα κριτήρια αναλογικότητας και οι απαλλαγές εκτείνονται σε διάστημα μεγαλύτερο των δέκα ετών.
            
         
               (556)
            
            
               Η BAA απέστειλε στην Επιτροπή χωριστή επιστολή ενός λατομείου σχετικά με τις επιπτώσεις του ΦΑΥ στις οικείες πωλήσεις προϊόντων χαμηλής αξίας (δευτερογενή αδρανή), δηλαδή υλικών υπόβασης, προεμπλουτισμού, αταξινόμητων υλικών θραύσης (crusher-run) και παιπάλης λατομείων, οι οποίες έχουν μειωθεί κατά δύο τρίτα.
            
         
               (557)
            
            
               Η BAA υπέβαλε στην Επιτροπή μελέτη της σχετικά με τις επιδράσεις στην παραγωγή αδρανών από το 2002 που επιβλήθηκε ο ΦΑΥ, την οποία συνέταξε η BDS Marketing Research Ltd τον Φεβρουάριο του 2014 για λογαριασμό της BAA.
            
         
               (558)
            
            
               Οι διαπιστώσεις της μελέτης είναι οι ακόλουθες:
            
         
               (559)
            
            
               Ένας φόρος αδρανών ύψους 2 στερλινών ανά τόνο μπορεί να αντιπροσωπεύει το ήμισυ ή το ένα τρίτο του συνολικού κόστους των αδρανών χαμηλότερης αξίας αδρανών για τον πελάτη.
            
         
               (560)
            
            
               Η μελέτη κατέληξε στο συμπέρασμα ότι η βασική επίδραση του ΦΑΥ ήταν να αυξηθεί η χρήση απαλλασσόμενων αδρανών (πρωτογενών και υποπροϊόντων) σε βάρος άλλων υποκείμενων στον φόρο υποπροϊόντων φορολογούμενων υλικών υψηλής αξίας. Οι λατομικές εταιρείες αντιμετωπίζουν δυσκολίες —και συχνά τους είναι αδύνατο— να εξεύρουν αγορές γι' αυτά τα εναπομένοντα χαμηλότερης αξίας υλικά. Αυτό έχει ως αποτέλεσμα οι λατομικές εταιρείες να αναγκάζονται να τα διαθέτουν σε χώρους υγειονομικής ταφής αποβλήτων. Η καθαρή αλλαγή ήταν, συνεπώς, η ευρύτερη χρήση αφορολόγητων αδρανών (πρωτογενών και υποπροϊόντων) σε βάρος των φορολογούμενων υποπροϊόντων που χρησιμοποιούνται ως αδρανή τα οποία προηγουμένως πωλούνταν, αλλά τώρα είναι απόβλητα. Ένα απόβλητο έχει απλώς υποκατασταθεί από κάποιο άλλο. Περιστασιακά, αυτό καθιστούσε άγονα ορισμένα αποθέματα καλής ποιότητας.
            
         
               (561)
            
            
               Η έκθεση αναφέρει ότι, από το 2001, οι πωλήσεις πρωτογενών (υψηλής αξίας) αδρανών μειώθηκαν κατά 24,9 % λόγω της ύφεσης. Οι πωλήσεις των φορολογούμενων υποπροϊόντων που χρησιμοποιούνται ως αδρανή έχουν μειωθεί κατά 60 %, δηλαδή κατά 31,5 εκατ. τόνους από τη θέσπιση του ΦΑΥ το 2002. Οι πωλήσεις φορολογούμενων προϊόντων ανήλθαν σε 52,190 εκατ. τόνους το 2001 και σε 20,648 εκατ. τόνους το 2011, ενώ οι πωλήσεις φορολογούμενων πρωτογενών (υψηλής αξίας) αδρανών μειώθηκαν από 188,843 εκατ. τόνους το 2001 σε 141,754 εκατ. τόνους το 2011. Η μείωση των πωλήσεων απεικονίζεται και σε διάγραμμα:
               
                  
            
         
               (562)
            
            
               Περιλαμβάνονται τρία αναλυτικά διαγράμματα που αφορούν την εξέλιξη των πωλήσεων των φορολογούμενων υποπροϊόντων στις ακόλουθες κατηγορίες: σκληρό πέτρωμα, ψαμμίτης, ασβεστόλιθος, άμμος και χαλίκι. Ενώ οι πωλήσεις άμμου και χαλικιού διατηρήθηκαν μάλλον σε σταθερό επίπεδο με ελαφρά αύξηση προσφάτως, οι πωλήσεις των τριών πρώτων υλικών παρουσιάζουν μείωση.
            
         
               (563)
            
            
               Οι ποσότητες απαλλασσόμενων αδρανών εμφανίζουν αύξηση από λιγότερα από 5 εκατ. τόνους σε σχεδόν 30 εκατ. τόνους από τότε που επιβλήθηκε ο ΦΑΥ. Τα στοιχεία αυτά δεν περιλαμβάνουν τα λατομεία που παράγουν μόνο απαλλασσόμενα αδρανή, διότι τα λατομεία αυτά δεν υποχρεούνται να υποβάλλουν φορολογική δήλωση. Σύμφωνα με τη μελέτη, λοιπόν, η συνολική αύξηση των ποσοτήτων των απαλλασσόμενων υλικών μπορεί να είναι ακόμη μεγαλύτερη και από τον εξαπλασιασμό που δείχνουν τα αριθμητικά στοιχεία. Σύμφωνα με τη μελέτη, παρατηρείται σταθερή αύξηση του όγκου των πωλήσεων απαλλασσόμενων υλικών κάθε έτος. Το συμπέρασμα της μελέτης είναι ότι αυξάνεται ο αριθμός των λατομείων που επιτυγχάνουν ολική ή μερική απαλλαγή, δηλαδή οι υποκείμενες στον φόρο πωλήσεις μετατρέπονται σε απαλλασσόμενες πωλήσεις.
            
         
               (564)
            
            
               Η ζήτηση για ανακυκλωμένα αδρανή παρουσίασε μόνο ελαφρά αύξηση από τη θέσπιση του ΦΑΥ το 2002. Η ζήτηση για ανακυκλωμένα αδρανή είχε αυξηθεί λόγω της επιβολής του φόρου για τους χώρους υγειονομικής ταφής αποβλήτων του 1996. Σύμφωνα με τη BDS, τη θέση των φορολογούμενων αδρανών χαμηλής αξίας κατέλαβαν τα χαμηλής αξίας αδρανή που επωφελούνται από την απαλλαγή, όπως επεξηγεί ο κατωτέρω πίνακας:
               
                  Εκτιμήσεις της BDS για την αγορά αδρανών χαμηλής αξίας, ανά τύπο αδρανούς υλικού
               
               
                            
                        
                        
                           2001
                        
                        
                           2012
                        
                        
                           Μεταβοκή (%)
                        
                     
                           Εκατ. τόνοι
                        
                        
                           %
                        
                        
                           Εκατ. τόνοι
                        
                        
                           %
                        
                     
                           Λατομεία
                           (μόνο φορολογούμενα υλικά χαμηλής αξίας)
                        
                        
                           52,2
                        
                        
                           51,1
                        
                        
                           19
                        
                        
                           19,8
                        
                        
                           (63,6)
                        
                     
                           Ανακυκλωμένα αδρανή
                        
                        
                           45
                        
                        
                           44,0
                        
                        
                           47
                        
                        
                           49,0
                        
                        
                           4,4
                        
                     
                           Απαλλασσόμενα αδρανή
                        
                        
                           5
                        
                        
                           4,9
                        
                        
                           30
                        
                        
                           31,2
                        
                        
                           500,0
                        
                     
                            
                        
                     
                           Σύνολο
                        
                        
                           102,2
                        
                        
                           100,0
                        
                        
                           96
                        
                        
                           100,0
                        
                        
                           (6,1)
                        
                     
         
               (565)
            
            
               Το Ηνωμένο Βασίλειο ισχυρίζεται ότι, εάν θεωρηθεί ότι οι απαλλαγές συνεπάγονται κρατική ενίσχυση, θα ήταν συμβατές με τις ΚΓΠΕ του 2008, διότι:
               
                           i)
                        
                        
                           συμβάλλουν, έστω και έμμεσα, στη βελτίωση του επιπέδου προστασίας του περιβάλλοντος· και/ή
                        
                     
                           ii)
                        
                        
                           επέτρεψαν στο Ηνωμένο Βασίλειο να θεσπίσει τον ΦΑΥ, διότι οι απαλλαγές κατέστησαν εφικτή τη θέσπιση υψηλότερων περιβαλλοντικών φόρων για άλλες επιχειρήσεις παραγωγής αδρανών, η οποία παρέχει μεγαλύτερο κίνητρο για την επίτευξη του περιβαλλοντικού στόχου του ΦΑΥ και έχει ως αποτέλεσμα τη συνολική βελτίωση του βαθμού ενσωμάτωσης του κόστους.
                        
                     
         
               (566)
            
            
               Οι αρχές του ΗΒ υποστηρίζουν ότι, μέσω της απαλλαγής από τον ΦΑΥ, επιδιώκεται η ενθάρρυνση της χρήσης ανακυκλωμένων υλικών (τα οποία προκύπτουν από διεργασία που δεν αποσκοπεί στην παραγωγή αδρανών), με σκοπό να μειωθεί η ζήτηση για παρθένα αδρανή και, κατ' επέκταση, να μειωθεί η περιβαλλοντική ζημία που συνδέεται με τη λατόμευση αδρανών.
            
         
               (567)
            
            
               Οι αρχές του ΗΒ υποστηρίζουν ότι κάθε εξεταζόμενη απαλλαγή επιφέρει βελτίωση της προστασίας του περιβάλλοντος, τουλάχιστον με έναν από τους ακόλουθους τρόπους: i) συμβάλλει στη μετατόπιση της ζήτησης από τις περαιτέρω λατομεύσεις αδρανών, και/ή ii) συμβάλλει στη μείωση της συσσώρευσης αποβλήτων.
            
         
               (568)
            
            
               Η απαλλαγή της σχιστής αργίλου πληροί τα κριτήρια που ορίζονται στο κεφάλαιο 4 των ΚΓΠΕ του 2008. Η σχιστή άργιλος είναι κατάλληλη για χρήση ως αδρανές υλικό σε ορισμένες περιπτώσεις, αλλά η φυσική της σύσταση και οι πλακώδεις μορφές της την καθιστούν ακατάλληλη για ανώτερου επιπέδου εφαρμογές. Οι αρχές του ΗΒ ισχυρίζονται ότι, εφόσον δεν υπάρχουν στοιχεία για εξόρυξη σχιστής αργίλου ειδικά με σκοπό την εμπορική της εκμετάλλευση ως αδρανούς υλικού, αυτή λαμβάνεται μόνο ως αναπόφευκτο υποπροϊόν. Η χρήση σχιστής αργίλου περιορίζει τη ζήτηση για αδρανή λατομείου και, ως εκ τούτου, η απαλλαγή της από τον ΦΑΥ μειώνει την περιβαλλοντική ζημία από την εξόρυξη αδρανών. Η απαλλαγή της από τον φόρο συμβάλλει επίσης στον περιορισμό της αύξησης των σωρών αποβλήτων και μειώνει την αισθητική ζημία που συνδέεται με αυτούς.
            
         
               (569)
            
            
               Εξάλλου, όσον αφορά τα στείρα της εξόρυξης σχιστής αργίλου, οι αρχές του ΗΒ ισχυρίζονται ότι, παρέχοντας κίνητρα για τη χρήση στείρων που προκύπτουν χωρίς πρόθεση και αναπόφευκτα, η απαλλαγή μετατοπίζει τη ζήτηση από τα εξορυσσόμενα αδρανή, μειώνοντας με αυτό τον τρόπο την περιβαλλοντική ζημία που προκαλούν.
            
         
               (570)
            
            
               Οι αρχές του ΗΒ υποστηρίζουν ότι, ακόμη κι αν η Επιτροπή διαπίστωνε ότι δεν υπάρχουν αποδεικτικά στοιχεία ότι κάποιο από τα απαλλασσόμενα υλικά εξορύσσεται επί τούτου για να χρησιμοποιηθεί ως αδρανές, οι απαλλαγές που παρέχονται σε αυτά τα υλικά θα συνέβαλλαν, παρ' όλα αυτά, άμεσα στην επίτευξη του περιβαλλοντικού στόχου του ΦΑΥ. Ισχυρίζονται ότι, εάν υπάρχει οποιοδήποτε στοιχείο που αποδεικνύει επί τούτου εξόρυξη απαλλασσόμενων υλικών για να χρησιμοποιηθούν ως αδρανή, αυτό θα συνέβαινε σε πολύ μικρή κλίμακα και σε αυστηρά περιορισμένο αριθμό λατομείων. Κατά την άποψη των αρχών του ΗΒ, εάν πράγματι ασκείται πολύ περιορισμένη δραστηριότητα σκόπιμης εξόρυξης απαλλασσόμενων υλικών για να χρησιμοποιηθούν ως αδρανή, αυτό δεν αλλάζει το γεγονός ότι υπάρχουν αντικειμενικοί λόγοι απαλλαγής των σχετικών υλικών. Η αιτιολογία θα ήταν ότι α) τα υλικά δεν εξορύσσονται κανονικά για να χρησιμοποιηθούν ως αδρανή, και β) η λατόμευση αυτών των υλικών παράγει μεγάλη ποσότητα αναπόφευκτων υποπροϊόντων και αποβλήτων που μπορούν να χρησιμοποιηθούν ως αδρανή όταν υπάρχουν τα κατάλληλα εμπορικά κίνητρα.
            
         
               (571)
            
            
               Οι αρχές του ΗΒ υποστηρίζουν ότι, ακόμη κι αν ένας περιορισμένος αριθμός λατομείων εξόρυσσε επί τούτου απαλλασσόμενα υλικά για να χρησιμοποιηθούν ως αδρανή, οι απαλλαγές δεν παύουν να είναι δικαιολογημένες, εάν καθιστούν εφικτή τη θέσπιση υψηλότερων φόρων για άλλες επιχειρήσεις, η οποία έχει ως αποτέλεσμα τη συνολική βελτίωση του βαθμού ενσωμάτωσης του κόστους και της παροχής περισσότερων κινήτρων για την επίτευξη του περιβαλλοντικού στόχου του ΦΑΥ.
            
         
               (572)
            
            
               Οι αρχές του ΗΒ κατέθεσαν επιχειρηματολογία ως προς αυτό για τα στείρα σχιστής αργίλου ανθρακωρυχείων.
            
         7.3.1.1.   
         Αξιολόγηση από την Επιτροπή
      
   
   
               (573)
            
            
               Η Επιτροπή έχει ήδη αποφανθεί ότι ο ΦΑΥ είναι φόρος που επιδιώκει έναν περιβαλλοντικό στόχο.
            
         
               (574)
            
            
               Εντούτοις, μια γενική απαλλαγή της σχιστής αργίλου φαίνεται να υπονομεύει τον περιβαλλοντικό στόχο του ΦΑΥ, διότι μπορεί δυνητικά να ενθαρρύνει την εξόρυξη σχιστής αργίλου και στείρων σχιστής αργίλου, όπως επίσης έκρινε το Γενικό Δικαστήριο (90).
            
         
               (575)
            
            
               Η σχιστή άργιλος είναι υλικό που μπορεί να χρησιμοποιηθεί ως αδρανές, αν και σε σχετικά περιορισμένες περιπτώσεις ως αδρανές χαμηλής ποιότητας, και το οποίο χρησιμοποιείται ως αδρανές και εξορύσσεται ειδικά για να χρησιμοποιηθεί ως αδρανές, όπως αποδεικνύουν τα έγγραφα που υπέβαλαν τα ενδιαφερόμενα μέρη και τα στοιχεία που έλαβε η Επιτροπή. Η σχιστή άργιλος που εξορύσσεται ειδικά για να χρησιμοποιηθεί ως αδρανές είναι πράγματι υλικό λατομείου και η απαλλαγή απλώς αποτελεί κίνητρο για περισσότερες εξορύξεις.
            
         
               (576)
            
            
               Ως εκ τούτου, δεδομένου ότι η Επιτροπή διαπίστωσε ότι υπήρχαν περιπτώσεις σκόπιμης εξόρυξης σχιστής αργίλου για εμπορική εκμετάλλευση ως αδρανούς υλικού, μια γενική απαλλαγή της απλώς καθιστά την εξόρυξή της περισσότερο ανταγωνιστική και ενθαρρύνει τις νέες εξορύξεις.
            
         
               (577)
            
            
               Επιπλέον, η σχιστή άργιλος επί του παρόντος απαλλάσσεται όταν εξορύσσεται ως υποπροϊόν υλικού που υπόκειται στον φόρο (όπως ο χονδρόκοκκος ψαμμίτης, ο ψαμμίτης και ο ασβεστόλιθος). Η Επιτροπή έχει ήδη επισημάνει στην αιτιολογική σκέψη 365 ότι η απαλλαγή κάνει πράγματι διάκριση μεταξύ της σχιστής αργίλου και άλλων φορολογούμενων υλικών, όπως άλλα υποπροϊόντα της κύριας εξόρυξης χονδρόκοκκου ψαμμίτη, ψαμμίτη και ασβεστόλιθου. Η Επιτροπή εξέτασε επίσης κατά πόσο μια τέτοια φορολογική διαφοροποίηση μπορεί να δικαιολογηθεί από τον στόχο του ΦΑΥ. Η Επιτροπή δεν έχει λάβει, ωστόσο, κανένα αποδεικτικό στοιχείο από τις αρχές του ΗΒ ή από ενδιαφερόμενα μέρη που να αποδεικνύει ότι η απαλλαγή αυτή συμβάλλει στην επίτευξη του στόχου του ΦΑΥ να μειωθούν οι νέες λατομεύσεις υλικών για να χρησιμοποιηθούν ως αδρανή.
            
         
               (578)
            
            
               Επιπλέον, η απαλλαγή δεν συμβάλλει στη μείωση της συσσώρευσης αποβλήτων γενικά, διότι απλώς αντικαθιστά τη δημιουργία σωρών σχιστής αργίλου με τη δημιουργία σωρών υποκείμενων στον φόρο αδρανών χαμηλής ποιότητας για τα οποία δεν υπάρχουν πλέον αγοραστές.
            
         
               (579)
            
            
               Οι αρχές του ΗΒ ισχυρίζονται ότι η απαλλαγή της σχιστής αργίλου κατέστησε εφικτή τη θέσπιση υψηλότερων φόρων για άλλες επιχειρήσεις. Δεν τεκμηρίωσαν όμως αυτούς τους ισχυρισμούς, ώστε να μπορεί η Επιτροπή να τους λάβει υπόψη κατά την αξιολόγησή της. Τα μόνα επιχειρήματα των αρχών του ΗΒ ως προς αυτό αφορούν τα στείρα ανθρακωρυχείων, για την απαλλαγή των οποίων η Επιτροπή είχε ήδη αποφανθεί ότι δεν συνιστά κρατική ενίσχυση.
            
         
               (580)
            
            
               Οι αρχές του ΗΒ ισχυρίζονται ότι, ακόμη κι αν η Επιτροπή διαπίστωνε βάσει στοιχείων ότι πραγματοποιούνται εξορύξεις σχιστής αργίλου για να αξιοποιηθεί εμπορικά ως αδρανές, η απαλλαγή θα εξυπηρετούσε παρ' όλα αυτά τον περιβαλλοντικό στόχο, επειδή η ποσότητα που εξορύσσεται επί τούτου είναι περιορισμένη. Εντούτοις, η Επιτροπή έχει αποφανθεί ότι μόνον οι απαλλαγές από τον ΦΑΥ που χορηγούνται για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για εμπορική εκμετάλλευση ως αδρανές υλικό, συμπεριλαμβανομένης της σχιστής αργίλου που προκύπτει ως υποπροϊόν νέας λατόμευσης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές υλικό, συνιστούν κρατική ενίσχυση και όχι εν γένει η απαλλαγή για τη σχιστή άργιλο και τα στείρα από την εξόρυξη της σχιστής αργίλου. Ως εκ τούτου, η αξιολόγηση από την Επιτροπή διαχωρίζει ήδη τη σχιστή άργιλο που εξορύσσεται σκόπιμα για εμπορική εκμετάλλευση ως αδρανές υλικό και δεν αφορά τη μεγάλη ποσότητα σχιστής αργίλου και των αναπόφευκτων στείρων σχιστής αργίλου, όταν δεν εξορύσσεται σκόπιμα για εμπορική εκμετάλλευση ως αδρανές υλικό. Συνεπώς, η αιτιολόγηση εκ μέρους των αρχών του ΗΒ που βασίζεται στην περιορισμένη εκμετάλλευση της σχιστής αργίλου ως αδρανούς υλικού δεν μπορεί να αποτελέσει βάση κοινής αξιολόγησης του συνόλου της σχιστής αργίλου και των στείρων της.
            
         
               (581)
            
            
               Σύμφωνα με τα συμπεράσματα του Γενικού Δικαστηρίου (91), όταν λατομεία εξορύσσουν επί τούτου σχιστή άργιλο για εμπορική εκμετάλλευση ως αδρανές, δεν υπάρχει πλέον καμία εγγύηση ότι η απαλλαγή δεν επιφέρει νέες εξορύξεις του απαλλασσόμενου υλικού.
            
         
               (582)
            
            
               Κατά συνέπεια, η Επιτροπή καταλήγει στο συμπέρασμα ότι μια γενική απαλλαγή για τη σχιστή άργιλο και τα στείρα σχιστής αργίλου υπονομεύει τον επιδιωκόμενο από τον ΦΑΥ γενικό περιβαλλοντικό στόχο, διότι μπορεί να ενθαρρύνει νέες εξορύξεις αυτού του υλικού.
            
         7.3.2.   ΑΝΑΛΟΓΙΚΟΤΗΤΑ
   
               (583)
            
            
               Η φορολογία των αδρανών δεν έχει εναρμονιστεί στο επίπεδο της Ένωσης και, ως εκ τούτου, η Επιτροπή έχει αναλύσει την αναλογικότητα του προταθέντος μέτρου με γνώμονα την παράγραφο 159 των ΚΓΠΕ του 2008.
            
         
               (584)
            
            
               Όσον αφορά την αναλογικότητα, κάθε δικαιούχος έκπτωσης ή απαλλαγής πρέπει, σύμφωνα με την παράγραφο 159 των ΚΓΠΕ του 2008, να πληροί ένα από τα ακόλουθα κριτήρια:
               
                           α)
                        
                        
                           Πρέπει να καταβάλει ένα μέρος του εθνικού φόρου που να αντιστοιχεί γενικά στις περιβαλλοντικές επιδόσεις κάθε μεμονωμένου δικαιούχου σε σύγκριση με τις επιδόσεις της βέλτιστης τεχνικής που εφαρμόζεται εντός του ΕΟΧ. Οι δικαιούχοι δύνανται να λάβουν το πολύ, έκπτωση η οποία αντιστοιχεί στην αύξηση του κόστους παραγωγής λόγω του φόρου, με εφαρμογή της τεχνικής με τις βέλτιστες επιδόσεις, και εφόσον το κόστος δεν μπορεί να μετακυλιστεί στους πελάτες.
                        
                     
                           β)
                        
                        
                           Πρέπει να καταβάλει τουλάχιστον το 20 % του εθνικού φόρου, εκτός εάν μπορεί να δικαιολογηθεί χαμηλότερο ποσοστό.
                        
                     
                           γ)
                        
                        
                           Μπορεί να συνάψει συμφωνίες με το κράτος μέλος με τις οποίες δεσμεύεται να επιτύχει περιβαλλοντικούς στόχους οι οποίοι έχουν τα ίδια αποτελέσματα με την εφαρμογή του στοιχείου α) ή β) ανωτέρω ή με το ελάχιστο κοινοτικό φορολογικό επίπεδο.
                        
                     
         
               (585)
            
            
               Οι αρχές του ΗΒ ισχυρίζονται ότι, ενώ οι απαλλαγές δεν εξασφαλίζουν ότι ο δικαιούχος καταβάλλει τουλάχιστον το 20 % του εθνικού φόρου, μπορεί να δικαιολογηθεί πλήρης απαλλαγή από τον φόρο με την περιορισμένη στρέβλωση του ανταγωνισμού.
            
         
               (586)
            
            
               Οι αρχές του ΗΒ υποστηρίζουν ότι τα εξεταζόμενα υλικά που απαλλάσσονται από τον φόρο, ακόμη και αν συνυπολογιστούν όλα μαζί, αποτελούν μόνο ένα πολύ μικρό μέρος της αγοράς των αδρανών στο Ηνωμένο Βασίλειο. Βασιζόμενες στα διαθέσιμα στοιχεία από την Office for National Statistics (Εθνική Στατιστική Υπηρεσία), το Department for Local Communities and Government (Υπουργείο Τοπικών Κοινοτήτων και Τοπικής Διακυβέρνησης) και το Department for Business, Innovation and Skills (Υπουργείο Επιχειρήσεων, Καινοτομίας και Δεξιοτήτων), οι αρχές του ΗΒ υποστηρίζουν ότι από το σύνολο των 205 εκατ. τόνων αδρανών που πωλούνται στη Μεγάλη Βρετανία κάθε έτος, μόνο 6 εκατ. τόνοι λαμβάνονται από τα υλικά που αποτελούν αντικείμενο της έρευνας της Επιτροπής, εκ των οποίων τα 3 εκατ. προέρχονται από απόβλητα καολίνη και πλαστικής αργίλου. Σύμφωνα με τη Mineral Products Association, τη μεγαλύτερη επαγγελματική οργάνωση των παραγωγών αδρανών στο Ηνωμένο Βασίλειο, οι εξεταζόμενες απαλλαγές αντιπροσωπεύουν μόνο το 3 % περίπου της αγοράς αδρανών του ΗΒ.
            
         
               (587)
            
            
               Οι αρχές του ΗΒ υποστηρίζουν ότι ο αντίκτυπος των απαλλασσόμενων υλικών στον ανταγωνισμό είναι περιορισμένος λόγω του κόστους μεταφοράς των αδρανών. Υποστηρίζουν ότι το κόστος μεταφοράς ανέρχεται σε 8,55 πένες ανά τόνο. Συνεπώς, κατά μέσο όρο, η απαλλαγή από τον φόρο των δύο στερλινών ανά τόνο παρέχει στον παραγωγό του απαλλασσόμενου υλικού ανταγωνιστικό πλεονέκτημα μόνο εντός ακτίνας 23 μιλίων. Σύμφωνα με τις αρχές του ΗΒ, σε περίπτωση διαδρομής με επιστροφή, το απαλλασσόμενο υλικό θα μπορεί να μεταφερθεί μόνο σε επιπλέον απόσταση 11,6 μιλίων. Εξάλλου, οι αρχές του ΗΒ ισχυρίζονται ότι οι ποσότητες που διατίθενται είναι γενικά πολύ μικρές, διότι τα απαλλασσόμενα υλικά είναι κατάλληλα μόνο για αδρανή χαμηλής ποιότητας. Εάν χρειαστούν πιο παραδοσιακά αδρανή για ένα έργο, δεν θα υπάρξει στρέβλωση του ανταγωνισμού.
            
         7.3.2.1.   
         Αξιολόγηση από την Επιτροπή
      
   
   
               (588)
            
            
               Από τα στοιχεία που έλαβε η Επιτροπή συνάγεται ότι η απαλλαγή της σχιστής αργίλου προκαλεί σημαντική στρέβλωση στον ανταγωνισμό.
            
         
               (589)
            
            
               Πολλά ενδιαφερόμενα μέρη ισχυρίστηκαν ότι η σχιστή άργιλος χρησιμοποιείται ως αδρανές υλικό και έχει σημαντική επίπτωση στις τοπικές αγορές, και ιδίως στη Βόρεια Ιρλανδία. Κατά τα φαινόμενα, έχουν εισαχθεί στη Βόρεια Ιρλανδία εκατοντάδες χιλιάδες τόνοι σχιστής αργίλου από το Donegal της Ιρλανδίας. Σχιστή άργιλος από την Ιρλανδία πωλείται σε αγορές δομικών υλικών σε όλη τη Βόρεια Ιρλανδία. Στα κατασκευαστικά έργα κατά μήκος των συνόρων με την Ιρλανδία έχουν χρησιμοποιηθεί απαλλασσόμενα αδρανή από την Ιρλανδία που ταξινομούνται ως σχιστή άργιλος.
            
         
               (590)
            
            
               Τα ενδιαφερόμενα μέρη επισήμαναν επίσης ένα συγκεκριμένο πρόβλημα με τη χρησιμοποίηση κοιτασμάτων σχιστής αργίλου σε μεγάλα εργοτάξια, ιδίως κατά μήκος του οδικού άξονα Γλασκώβης-Εδιμβούργου. Περίπου 1 εκατ. τόνοι σχιστής αργίλου χρησιμοποιήθηκαν για την κατασκευή οδών. Αυτό είχε επίπτωση στον ανταγωνισμό ανάμεσα σε διάφορα λατομεία και εμπόδισε τις πωλήσεις υποπροϊόντων χαμηλής αξίας άλλων λατομείων.
            
         
               (591)
            
            
               Η Επιτροπή επισημαίνει επίσης ότι η αγορά αδρανών σχιστής αργίλου είναι μάλλον τοπική αγορά και η εθνική αγορά αδρανών του Ηνωμένου Βασιλείου δεν αποτελεί κατάλληλη βάση αξιολόγησης. Λόγω των χαμηλών τιμών των αδρανών σχιστής αργίλου και του υψηλού κόστους μεταφοράς, όπως επίσης επισήμαναν οι αρχές του ΗΒ, αυτά μπορούν να μεταφερθούν μόνο σε μικρές αποστάσεις για τον εφοδιασμό πελατών και για να μπορούν να ανταγωνιστούν χαμηλής ποιότητας αδρανή άλλων παραγωγών. Συνεπώς, μια αξιολόγηση αυτού του είδους θα ήταν καταλληλότερη σε τοπικό επίπεδο. Τα στοιχεία που έλαβε η Επιτροπή από ενδιαφερόμενα μέρη επισημαίνουν το γεγονός ότι η απαλλαγή της σχιστής αργίλου εκτοπίζει τις πωλήσεις φορολογούμενων αδρανών χαμηλής ποιότητας, με τα οποία ανταγωνίζονται στην τοπική αγορά.
            
         
               (592)
            
            
               Η Επιτροπή συμπεραίνει ότι μια γενική απαλλαγή της σχιστής αργίλου και των στείρων σχιστής αργίλου στρεβλώνει τον ανταγωνισμό στις τοπικές αγορές αδρανών. Τα επιχειρήματα των αρχών του ΗΒ ότι η στρέβλωση του ανταγωνισμού λόγω της απαλλαγής της σχιστής αργίλου είναι περιορισμένη δεν μπορούν να γίνουν αποδεκτά. Κατά συνέπεια, μια τέτοια αιτιολόγηση δεν μπορεί να δικαιολογήσει την εξαίρεση από την καταβολή του 20 % του ΦΑΥ.
            
         
               (593)
            
            
               Το μέτρο δεν είναι, κατά συνέπεια, αναλογικό, όπως επιβάλλει η παράγραφος 159 των ΚΓΠΕ του 2008.
            
         
               (594)
            
            
               Η Επιτροπή καταλήγει στο συμπέρασμα, χωρίς να θεωρεί ότι είναι αναγκαίο να αξιολογήσει επίσης την αναγκαιότητα του μέτρου, ότι οι απαλλαγές από τον ΦΑΥ για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για εμπορική εκμετάλλευση ως αδρανές υλικό, συμπεριλαμβανομένης της σχιστής αργίλου που προκύπτει ως υποπροϊόν της νέας λατόμευσης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές υλικό, δεν συμβιβάζονται με την εσωτερική αγορά βάσει των ΚΓΠΕ του 2008.
            
         7.4.   ΆΛΛΗ ΑΞΙΟΛΟΓΗΣΗ ΒΑΣΕΙ ΤΟΥ ΑΡΘΡΟΥ 107 ΠΑΡΑΓΡΑΦΟΣ 3 ΣΤΟΙΧΕΙΟ β) ΤΗΣ ΣΛΕΕ — ΕΝΙΣΧΥΣΗ ΠΟΥ ΠΡΟΩΘΕΙ ΤΗΝ ΕΚΤΕΛΕΣΗ ΕΝΟΣ ΣΗΜΑΝΤΙΚΟΥ ΕΡΓΟΥ ΚΟΙΝΟΥ ΕΥΡΩΠΑΪΚΟΥ ΕΝΔΙΑΦΕΡΟΝΤΟΣ
   
   
               (595)
            
            
               Όπως προαναφέρθηκε, οι αρχές του ΗΒ υποστηρίζουν ότι η απαλλαγή από τον φόρο των προϊόντων που αποτελούνται εξ ολοκλήρου ή κυρίως από σχιστή άργιλο και στείρα σχιστής αργίλου θα μπορούσε να κριθεί συμβατή με την εσωτερική αγορά βάσει του άρθρου 107 παράγραφος 3 στοιχείο β) της ΣΛΕΕ για τον λόγο ότι προωθεί την προστασία του περιβάλλοντος ως σχέδιο κοινού ευρωπαϊκού ενδιαφέροντος. Οι αρχές του ΗΒ δεν υπέβαλαν επιχειρήματα για την αξιολόγηση της συμβατότητας των μέτρων σε αυτή τη βάση.
            
         
               (596)
            
            
               Η Επιτροπή έθεσε στην παράγραφο 147 των ΚΓΠΕ του 2008 όρους βάσει των οποίων μια ενίσχυση θα μπορούσε να κριθεί συμβατή με την κοινή αγορά, σύμφωνα με το άρθρο 107 παράγραφος 3 στοιχείο β) της ΣΛΕΕ.
            
         
               (597)
            
            
               Οι όροι αυτοί είναι οι ακόλουθοι:
               
                           α)
                        
                        
                           η σχεδιαζόμενη ενίσχυση αφορά συγκεκριμένο σχέδιο, με σαφώς καθορισμένους όρους υλοποίησης, περιλαμβανομένων των συμμετεχόντων σε αυτό, των στόχων του, των αποτελεσμάτων του και των μέσων για την επίτευξη των στόχων. Η Επιτροπή μπορεί επίσης να θεωρήσει ότι μια ομάδα σχεδίων συνιστούν από κοινού ένα σχέδιο·
                        
                     
                           β)
                        
                        
                           το σχέδιο πρέπει να είναι κοινού ευρωπαϊκού ενδιαφέροντος: πρέπει να είναι κατά τρόπο συγκεκριμένο, υποδειγματικό και αναγνωρίσιμο προς το συμφέρον της Κοινότητας στον τομέα της περιβαλλοντικής προστασίας, π.χ. εάν είναι ιδιαίτερης σημασίας για την περιβαλλοντική στρατηγική της Ευρωπαϊκής Ένωσης. Τα οφέλη από τους στόχους του προγράμματος δεν πρέπει να περιορίζονται στο κράτος ή στα κράτη μέλη που τα εφαρμόζουν, αλλά να εκτείνεται στο σύνολο της Κοινότητας. Το σχέδιο πρέπει να αποτελεί σημαντική συμβολή στην επίτευξη των κοινοτικών στόχων. Το γεγονός ότι το σχέδιο τίθεται σε εφαρμογή από επιχειρήσεις σε διάφορα κράτη μέλη δεν αρκεί·
                        
                     
                           γ)
                        
                        
                           η ενίσχυση είναι απαραίτητη και αποτελεί κίνητρο για την εκτέλεση του σχεδίου, το οποίο πρέπει να ενέχει υψηλό επίπεδο κινδύνου·
                        
                     
                           δ)
                        
                        
                           το σχέδιο έχει ιδιαίτερη σημασία ως προς τον όγκο του: πρέπει να είναι σημαντικού μεγέθους και να έχει ουσιώδεις συνέπειες στο περιβάλλον.
                        
                     
         
               (598)
            
            
               Επιπλέον, για να είναι η Επιτροπή σε θέση να αξιολογεί με τον δέοντα τρόπο τέτοια σχέδια, το κοινό ευρωπαϊκό συμφέρον πρέπει να καταδεικνύεται στην πράξη: για παράδειγμα, πρέπει να καταδεικνύεται ότι το σχέδιο καθιστά δυνατή την επίτευξη σημαντικής προόδου προς την υλοποίηση συγκεκριμένων κοινοτικών στόχων στον τομέα του περιβάλλοντος (παράγραφος 148 των ΚΓΠΕ του 2008).
            
         
               (599)
            
            
               Η Επιτροπή επισημαίνει ότι, ενώ ο ΦΑΥ εξυπηρετεί μια συγκεκριμένη πολιτική ενός συγκεκριμένου κράτους μέλους, δεν φαίνεται να αφορά ένα σχέδιο και κατά μείζονα λόγο ένα σχέδιο που θα ήταν «συγκεκριμένο, με σαφώς καθορισμένους όρους υλοποίησης».
            
         
               (600)
            
            
               Επιπλέον, δεν φαίνεται πιθανό να χαρακτηριστεί ένα μέτρο ως σχέδιο κοινού ευρωπαϊκού ενδιαφέροντος, εφόσον αποτελεί μια πολιτική εθνικής εμβέλειας.
            
         
               (601)
            
            
               Επιπλέον, δεδομένου ότι οι απαλλαγές από τον ΦΑΥ που χορηγήθηκαν για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για εμπορική εκμετάλλευση ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας λατόμευσης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές, δεν φαίνεται να αποφέρουν καθαυτές κανένα περιβαλλοντικό όφελος, εφόσον απλώς ενθαρρύνουν την εξόρυξη αυτού του υλικού, δεν είναι δυνατό να συναχθεί ο τρόπος με τον οποίο οι εν λόγω απαλλαγές συμβάλλουν στην αύξηση της προστασίας του περιβάλλοντος.
            
         
               (602)
            
            
               Ακόμη σημαντικότερο, ωστόσο, είναι το γεγονός ότι το Γενικό Δικαστήριο κατέστησε σαφές στις συνεκδικασθείσες υποθέσεις T-254/00, T-270/00 και T-277/00, Hotel Cipriani, ότι «ένα μέτρο ενίσχυσης δύναται να τύχει της προβλεπόμενης από το [άρθρο 107 παράγραφος 3 στοιχείο β) της Συνθήκης] παρέκκλισης μόνον εφόσον δεν εξασφαλίζει ευνοϊκή μεταχείριση κυρίως στους επιχειρηματίες ενός κράτους μέλους, αλλά αντιπροσωπεύει ένα πλεονέκτημα για την Κοινότητα στο σύνολό της» (92). Το κριτήριο αυτό δεν πληρούται όταν το εθνικό καθεστώς ενισχύσεων απλά επιδιώκει να βελτιώσει την ανταγωνιστικότητα των οικείων επιχειρήσεων, και στην προκειμένη περίπτωση να λειτουργήσει ως κίνητρο για τη χρήση ενός τύπου αδρανούς.
            
         
               (603)
            
            
               Κατά συνέπεια, η Επιτροπή θεωρεί ότι οι απαλλαγές από τον ΦΑΥ για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για να εμπορική εκμετάλλευση ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας λατόμευσης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές, δεν είναι δυνατό να θεωρηθεί ότι συμβιβάζονται με την εσωτερική αγορά βάσει του άρθρου 107 παράγραφος 3 στοιχείο β) της ΣΛΕΕ για τον λόγο ότι προωθούν την προστασία του περιβάλλοντος ως σχέδιο κοινού ευρωπαϊκού ενδιαφέροντος.
            
         7.5.   ΆΛΛΗ ΑΞΙΟΛΟΓΗΣΗ ΒΑΣΕΙ ΤΟΥ ΑΡΘΡΟΥ 107 ΠΑΡΑΓΡΑΦΟΣ 3 ΣΤΟΙΧΕΙΟ γ) ΤΗΣ ΣΛΕΕ — ΑΝΑΠΤΥΞΗ ΟΡΙΣΜΕΝΩΝ ΟΙΚΟΝΟΜΙΚΩΝ ΔΡΑΣΤΗΡΙΟΤΗΤΩΝ Η ΟΙΚΟΝΟΜΙΚΩΝ ΠΕΡΙΟΧΩΝ
   
   
               (604)
            
            
               Για την αξιολόγηση ενός μέτρου ενίσχυσης βάσει του άρθρου 107 παράγραφος 3 στοιχείο γ) της Συνθήκης, πρέπει να εξεταστεί το κατά πόσον η εν λόγω ενίσχυση
               
                           α)
                        
                        
                           ανταποκρίνεται σε σαφώς καθορισμένο στόχο κοινού συμφέροντος·
                        
                     
                           β)
                        
                        
                           είναι αναγκαία, κατάλληλη και αναλογική για την επίτευξη αυτού του στόχου·
                        
                     
                           γ)
                        
                        
                           δεν αλλοιώνει τον ανταγωνισμό και τις συναλλαγές μεταξύ κρατών μελών κατά τρόπο που θα αντέκειτο προς το κοινό συμφέρον.
                        
                     
         
               (605)
            
            
               Ως εισαγωγική παρατήρηση, η Επιτροπή επισημαίνει ότι τα μέτρα που ενέχουν λειτουργική ενίσχυση είναι καταρχήν ασυμβίβαστα δυνάμει του άρθρου 107 παράγραφος 3 στοιχείο γ).
            
         
               (606)
            
            
               Ο ΦΑΥ συμβάλλει στην προστασία του περιβάλλοντος, όπως έχει ήδη διαπιστωθεί ανωτέρω στην αιτιολογική σκέψη 87 σύμφωνα με τα συμπεράσματα του Γενικού Δικαστηρίου. Η προστασία του περιβάλλοντος θα μπορούσε να θεωρηθεί ως στόχος κοινού συμφέροντος της ΕΕ.
            
         
               (607)
            
            
               Οι αρχές του ΗΒ υποστηρίζουν ότι οι απαλλαγές από τον ΦΑΥ προϊόντων που αποτελούνται εξ ολοκλήρου ή κυρίως από σχιστή άργιλο και στείρα σχιστής αργίλου εξυπηρετούν επίσης τον στόχο της προστασίας του περιβάλλοντος επιδιώκοντας τη μετατόπιση της ζήτησης από τα αδρανή λατομείου προς αδρανή που αποτελούνται (εξ ολοκλήρου ή κυρίως) από σχιστή άργιλο και στείρα σχιστής αργίλου. Οι αρχές του ΗΒ ισχυρίζονται ότι τα υλικά αυτά δεν εξορύσσονται κατά παράδοση για να χρησιμοποιηθούν ως αδρανή και δεν υπάρχει ένδειξη ότι εξορύσσονται επί τούτου για να χρησιμοποιηθούν ως αδρανή.
            
         
               (608)
            
            
               Οι αρχές του ΗΒ υπέβαλαν στοιχεία σχετικά με την κατάσταση του κλάδου των αδρανών πριν από τη θέσπιση του ΦΑΥ και την αναγκαιότητα της εφαρμογής ενός φόρου που θα μείωνε τις νέες εξορύξεις υλικών για να χρησιμοποιηθούν ως αδρανή, παρέχοντας παράλληλα κατάλληλες εναλλακτικές δυνατότητες.
            
         
               (609)
            
            
               Η Επιτροπή επισημαίνει ότι, καταρχήν, οι απαλλαγές από τον ΦΑΥ ήταν ένα πρόσθετο μέσο για την εκπλήρωση του περιβαλλοντικού στόχου του.
            
         
               (610)
            
            
               Υπάρχουν επίσης ενδείξεις ότι δεν θα μπορούσε να επιτευχθεί η ίδια μείωση των εξορύξεων αδρανών λατομείου χωρίς τον ΦΑΥ και τις απαλλαγές από αυτόν. Ως προς αυτό, πολυάριθμες παρατηρήσεις ενδιαφερόμενων μερών επισημαίνουν το γεγονός ότι υλικά που απαλλάσσονται από τον ΦΑΥ έχουν αντικαταστήσει επιτυχώς τα αδρανή λατομείου. Τόσο πρωτογενή αδρανή υψηλής ποιότητας, αλλά ιδίως δευτερογενή αδρανή χαμηλότερης ποιότητας έχουν αντικατασταθεί από απαλλασσόμενα από τον φόρο αδρανή. Σε αυτά δεν περιλαμβάνονται i) τα υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για εμπορική εκμετάλλευση ως αδρανές υλικό, συμπεριλαμβανομένης της σχιστής αργίλου που προκύπτει ως υποπροϊόν νέας εξόρυξης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές.
            
         
               (611)
            
            
               Η σχιστή άργιλος έχει εμφανώς διάφορες χρήσεις ως αδρανές και επίσης εξορύσσεται ειδικά για να χρησιμοποιηθεί ως αδρανές, όπως αναλύεται στην αιτιολογική σκέψη 341.
            
         
               (612)
            
            
               Ως εκ τούτου, η απαλλαγή από τον φόρο της σχιστής αργίλου και των στείρων σχιστής αργίλου που εξορύσσονται επί τούτου απλώς καθιστά την εξόρυξή τους περισσότερο ανταγωνιστική, με κίνδυνο να ενθαρρύνει την αύξηση της εξόρυξης σχιστής αργίλου. Όπως εξηγείται στις αιτιολογικές σκέψεις 575 έως 580, η σχιστή άργιλος που εξορύσσεται επί τούτου για εμπορική εκμετάλλευση ως αδρανές είναι παρόμοια με τα φορολογούμενα υλικά λατομείου που εξορύσσονται για να χρησιμοποιηθούν ως αδρανή, ενώ το ίδιο ισχύει και για τη σχιστή άργιλο που εξορύσσεται ως υποπροϊόν υποκείμενων στον φόρο υλικών η οποία είναι η ίδια με τα φορολογούμενα υποπροϊόντα υποκείμενων στον φόρο υλικών. Οι απαλλαγές απλώς καθιστούν φθηνότερα τα υλικά λατομείου μιας κατηγορίας (σχιστή άργιλος) σε σύγκριση με άλλα. Αυτό μπορεί να ενθαρρύνει τις νέες εξορύξεις σχιστής αργίλου. Το συμπέρασμα αυτό ενισχύεται από τα συμπεράσματα του Γενικού Δικαστηρίου (93).
            
         
               (613)
            
            
               Η σχιστή άργιλος είναι πέτρωμα και η λατόμευσή της έχει παρόμοιες περιβαλλοντικές επιπτώσεις με αυτές της λατόμευσης άλλων ορυκτών. Οι αρχές του ΗΒ δεν έχουν προβάλει ισχυρισμούς για να αποδείξουν ότι η σχιστή άργιλος είναι φιλικότερη προς το περιβάλλον εναλλακτική επιλογή αντί άλλων πηγών αδρανών, ακόμη κι αν λαμβάνεται ειδικά για εμπορική εκμετάλλευση ως αδρανές. Ενδιαφερόμενα μέρη έχουν επίσης υποστηρίξει ότι η απαλλαγή από τον ΦΑΥ προκαλεί μεγαλύτερη ζημία στο περιβάλλον και από την ίδια την εξόρυξη, διότι η απαλλαγή επιτρέπει τη μεταφορά της σχιστής αργίλου σε μεγαλύτερη απόσταση και εξακολουθεί να ασκεί ανταγωνισμό σε άλλα φορολογούμενα υλικά. Η μεταφορά πραγματοποιείται με φορτηγά που ρυπαίνουν την ατμόσφαιρα και προκαλούν φθορές στις οδούς λόγω του βάρους τους. Η Επιτροπή επισημαίνει ότι το κόστος μεταφοράς αντιπροσωπεύει πολύ υψηλό ποσοστό του κόστους πώλησης σχιστής αργίλου (βλέπε αιτιολογική σκέψη 292), το οποίο σημαίνει ότι οι παραγωγοί σχιστής αργίλου αξιοποιούν το περιθώριο που προσφέρει ο ΦΑΥ για να μεταφέρουν τα υλικά σε μεγαλύτερη από τη συνήθη γι' αυτούς απόσταση και ανταγωνίζονται άλλα λατομεία σε μια ευρύτερη περιοχή.
            
         
               (614)
            
            
               Επιπλέον, μολονότι οι αρχές του ΗΒ υποστηρίζουν εν γένει ότι οι υπό διερεύνηση απαλλαγές αποσκοπούν στον περιορισμό της συσσώρευσης αποβλήτων, δεν έχουν καταδείξει ότι οι απαλλαγές που θεωρήθηκαν κρατικές ενισχύσεις όσον αφορά τη σχιστή άργιλο μπορούν πράγματι να συμβάλουν σε αυτό τον περιορισμό. Η Επιτροπή θεωρεί ότι οι εν λόγω απαλλαγές έχουν απλώς ως αποτέλεσμα την αντικατάσταση του σχηματισμού σωρών στείρων από νέα λατόμευση σχιστής αργίλου για να χρησιμοποιηθεί ως αδρανές υλικό και σχιστής αργίλου ως υποπροϊόντος από την εξόρυξη φορολογούμενων αδρανών χαμηλής ποιότητας από τον σχηματισμό σωρών φορολογούμενων αδρανών χαμηλής ποιότητας για τα οποία δεν υπάρχουν πλέον αγοραστές.
            
         
               (615)
            
            
               Κατά συνέπεια, η Επιτροπή καταλήγει στο συμπέρασμα ότι, ακόμη κι αν η προστασία του περιβάλλοντος αποτελεί στόχο κοινού συμφέροντος, μια γενική απαλλαγή της σχιστής αργίλου και των στείρων σχιστής αργίλου ως υλικών λατομείου, όπως συμβαίνει επί του παρόντος, υπάρχει πράγματι κίνδυνος να υπονομεύσει αυτό το συμφέρον και δεν είναι το κατάλληλο μέσο για την επίτευξη αυτού του στόχου.
            
         
               (616)
            
            
               Η Επιτροπή επισημαίνει ακόμη, όπως επίσης περιγράφεται στις αιτιολογικές σκέψεις 589 και 590, τον έντονα στρεβλωτικό χαρακτήρα της λειτουργικής ενίσχυσης που χορηγείται στους παραγωγούς σχιστής αργίλου και η οποία, σύμφωνα με τα υποβληθέντα από τα ενδιαφερόμενα μέρη στοιχεία, έχουν εξοστρακίσει από την αγορά παραγωγούς άλλων αδρανών ή έχουν εκτοπίσει άλλα αδρανή χαμηλής ποιότητας που συνήθως ανταγωνίζονται τη σχιστή άργιλο, διότι δεν μπορούν να ανταγωνιστούν τις χαμηλές τιμές που μπορούν να προσφέρουν οι παραγωγοί σχιστής αργίλου.
            
         
               (617)
            
            
               Εφόσον η Επιτροπή διαπίστωσε ότι η πραγματική και νομική κατάσταση των i) υλικών που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για εμπορική εκμετάλλευση ως αδρανές υλικό, συμπεριλαμβανομένης της σχιστής αργίλου που προκύπτει ως υποπροϊόν νέας λατόμευσης άλλων υποκείμενων στον φόρο υλικών, και ii) των στείρων σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές, είναι συγκρίσιμη με την κατάσταση των υποκείμενων στον ΦΑΥ αδρανών, η απαλλαγή αυτών των υλικών από τον φόρο μπορεί να αιτιολογηθεί μόνο με βάση τους περιβαλλοντικούς στόχους του ΦΑΥ, εάν αποδεικνυόταν ότι οι περιβαλλοντικοί στόχοι του ΦΑΥ μπορούν μολαταύτα να επιτευχθούν από αυτά τα υλικά.
            
         
               (618)
            
            
               Εντούτοις, όπως εξηγείται ανωτέρω στις αιτιολογικές σκέψεις 611 έως 615 και σύμφωνα με τα συμπεράσματα του Γενικού Δικαστηρίου (94), η Επιτροπή θεωρεί ότι, εφόσον η σχιστή άργιλος εξορύσσεται επί τούτου για εμπορική εκμετάλλευση ως αδρανές υλικό και εφόσον δεν υπάρχουν ενδείξεις ότι είναι φιλικότερη προς το περιβάλλον σε σχέση με άλλα αδρανή, ο περιβαλλοντικός στόχος του ΦΑΥ δεν μπορεί να επιδιωχθεί με τις απαλλαγές για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για εμπορική εκμετάλλευση ως αδρανές υλικό, συμπεριλαμβανομένης της σχιστής αργίλου που προκύπτει ως υποπροϊόν νέας λατόμευσης άλλων υποκείμενων στον φόρο υλικών, και ii) τα στείρα σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές υλικό.
            
         
               (619)
            
            
               Οι αρχές του ΗΒ δεν έχουν υποβάλει στην Επιτροπή αιτιολόγηση συμβατότητας όσον αφορά τη σχιστή άργιλο ή τα στείρα σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές, την οποία θα μπορούσε να συνεκτιμήσει η Επιτροπή κατά την αξιολόγηση της συμβατότητας των εν λόγω απαλλαγών από τον ΦΑΥ με την εσωτερική αγορά.
            
         
               (620)
            
            
               Ως εκ τούτου, η Επιτροπή καταλήγει στο συμπέρασμα ότι οι απαλλαγές από τον ΦΑΥ για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για εμπορική εκμετάλλευση ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας λατόμευσης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές, δεν είναι δυνατό να θεωρηθεί ότι συμβιβάζονται με την εσωτερική αγορά βάσει του άρθρου 107 παράγραφος 3 στοιχείο γ) της ΣΛΕΕ.
            
         8.   ΣΥΜΠΕΡΑΣΜΑ ΚΑΙ ΑΝΑΚΤΗΣΗ
   
   
               (621)
            
            
               Η Επιτροπή καταλήγει στο συμπέρασμα ότι οι απαλλαγές από τον ΦΑΥ που χορηγούνται για i) υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για εμπορική εκμετάλλευση ως αδρανές υλικό, συμπεριλαμβανομένης της σχιστής αργίλου που προκύπτει ως υποπροϊόν νέας λατόμευσης άλλων υποκείμενων στον φόρο υλικών, και ii) στείρα σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές υλικό, οι οποίες έχουν τεθεί σε εφαρμογή παρανόμως, συνιστούν κρατική ενίσχυση ασυμβίβαστη με την εσωτερική αγορά.
            
         
               (622)
            
            
               Σύμφωνα με τη Συνθήκη και κατά πάγια νομολογία, η Επιτροπή είναι αρμόδια να αποφασίσει ότι το οικείο κράτος μέλος πρέπει να καταργήσει ή να τροποποιήσει ενίσχυση, εφόσον διαπιστωθεί ότι αυτή είναι ασυμβίβαστη με την εσωτερική αγορά (95). Επίσης, κατά πάγια νομολογία του Δικαστηρίου, η υποχρέωση ενός κράτους μέλους να καταργήσει ενίσχυση την οποία η Επιτροπή έχει θεωρήσει ασυμβίβαστη με την εσωτερική αγορά αποσκοπεί στην επαναφορά των πραγμάτων στην προτέρα κατάσταση (96).
            
         
               (623)
            
            
               Στο πλαίσιο αυτό, το Δικαστήριο έχει αποφανθεί ότι ο εν λόγω στόχος επιτυγχάνεται οσάκις ο δικαιούχος επιστρέψει τα ποσά που χορηγήθηκαν ως παράνομη ενίσχυση, χάνοντας με τον τρόπο αυτό το πλεονέκτημα που είχε έναντι των ανταγωνιστών του στην αγορά, και αποκατασταθεί η κατάσταση που επικρατούσε πριν από την καταβολή της ενίσχυσης (97).
            
         
               (624)
            
            
               Σύμφωνα με τη νομολογία, το άρθρο 14 παράγραφος 1 του κανονισμού (ΕΚ) αριθ. 659/1999 του Συμβουλίου (98) ορίζει ότι «σε περίπτωση αρνητικής απόφασης για υπόθεση παράνομων ενισχύσεων, η Επιτροπή αποφασίζει την εκ μέρους του οικείου κράτους μέλους λήψη όλων των αναγκαίων μέτρων για την ανάκτηση της ενίσχυσης από τον δικαιούχο […]».
            
         
               (625)
            
            
               Συνεπώς, δεδομένου ότι οι απαλλαγές από τον ΦΑΥ που χορηγήθηκαν για τα υλικά τα οποία προσδιορίζονται στην αιτιολογική σκέψη 620 της παρούσας απόφασης τέθηκαν σε εφαρμογή κατά παράβαση του άρθρου 108 της Συνθήκης και πρέπει να θεωρηθούν παράνομη και ασυμβίβαστη ενίσχυση, πρέπει να ανακτηθούν προκειμένου να αποκατασταθεί η κατάσταση που επικρατούσε στην αγορά πριν από τη χορήγησή τους. Η ανάκτηση θα πρέπει να καλύψει το χρονικό διάστημα από τη στιγμή που η ενίσχυση τέθηκε στη διάθεση του δικαιούχου (δηλαδή από την ημέρα κατά την οποία ο δικαιούχος θα υποχρεούνταν να καταβάλει τον ΦΑΥ, εάν δεν υπήρχαν οι παράνομες και ασυμβίβαστες απαλλαγές) μέχρι την ημέρα που έπαψε να υφίσταται το πλεονέκτημα υπέρ του δικαιούχου. Τα προς ανάκτηση ποσά πρέπει να είναι τοκοφόρα μέχρι την πραγματική ανάκτησή τους.
            
         
               (626)
            
            
               Εφόσον οι απαλλαγές συνιστούν διαφυγόντα έσοδα των αρχών του ΗΒ, η ανάκτηση της ενίσχυσης συνεπάγεται ότι οι δικαιούχοι των απαλλαγών θα πρέπει να καταβάλουν τον ΦΑΥ για το διάστημα της εφαρμογής του με την προσθήκη τόκων μέχρι την πραγματική ανάκτηση.
            
         
               (627)
            
            
               Η Επιτροπή αναγνωρίζει ότι τα υλικά σχιστής αργίλου που i) εξορύσσονται ως υποπροϊόν της εξόρυξης άνθρακα, ή ii) χρησιμοποιούνται σε διεργασίες κεραμοποιίας, ή iii) χρησιμοποιούνται αντί της αργίλου, της σκωρίας υψικαμίνου ή άλλων υλικών ως πηγή αργιλοπυριτικού ορυκτού για την παραγωγή τσιμέντου, ή iv) χρησιμοποιούνται αποδεδειγμένα για άλλους σκοπούς και όχι ως αδρανή, δεν θα πρέπει να θεωρείται ότι αποτελούν αντικείμενο εμπορικής εκμετάλλευσης ως αδρανή και θα πρέπει, ως εκ τούτου, να εξαιρεθούν από την ανάκτηση.
            
         
               (628)
            
            
               Δεν θα πρέπει να είναι υποχρεωτική η ανάκτηση ενίσχυσης που είχε χορηγηθεί στο πλαίσιο του καθεστώτος το οποίο πληροί όλες τις προϋποθέσεις που ορίζονται στον κανονισμό για τις ενισχύσεις ήσσονος σημασίας ή στον κανονισμό για τις απαλλαγές κατά κατηγορία που εκδόθηκαν βάσει των άρθρων 1 και 2 του κανονισμού (ΕΚ) αριθ. 994/98 του Συμβουλίου (99), αλλά ίσχυε όταν χορηγήθηκε η ενίσχυση.
            
         
               (629)
            
            
               Εφόσον απαγορεύεται η σώρευση για τις ίδιες επιλέξιμες δαπάνες, όταν το συνολικό ποσό της εισπραχθείσας από τον δικαιούχο ενίσχυσης υπερβαίνει τις 200 000 ευρώ, οι αρχές του ΗΒ θα πρέπει να το ανακτήσουν καθ' ολοκληρία, εφόσον δεν είναι δυνατόν να γίνει χρήση των διατάξεων των κανονισμών για τις ενισχύσεις ήσσονος σημασίας που τέθηκαν σε εφαρμογή βάσει του άρθρου 2 του κανονισμού (ΕΚ) αριθ. 994/98, οι οποίες ίσχυαν κατά τον χρόνο χορήγησης της ενίσχυσης.
            
         
               (630)
            
            
               Για να προσδιορίσουν τους δικαιούχους της παράνομης και ασυμβίβαστης ενίσχυσης και τα αντίστοιχα ποσά της ενίσχυσης, οι αρχές του ΗΒ θα πρέπει πρώτα να εντοπίσουν όλες τις εταιρείες οι οποίες παρήγαν σχιστή άργιλο και προϊόντα αποτελούμενα κυρίως από σχιστή άργιλο κατά την περίοδο από 1ης Απριλίου 2002 μέχρι σήμερα («παραγωγοί σχιστής αργίλου»). Οι αρχές του ΗΒ θα πρέπει στη συνέχεια, αξιοποιώντας όλες τις διαθέσιμες πηγές πληροφοριών, περιλαμβανομένων των δημόσιων πληροφοριών και των εμπιστευτικών φορολογικών μητρώων, να καθορίσουν τις ποσότητες των υλικών σχιστής αργίλου που προσδιορίζονται στην αιτιολογική σκέψη 621 της παρούσας απόφασης και αποτελούν αντικείμενο εμπορικής εκμετάλλευσης από τους λόγω παραγωγούς σχιστής αργίλου. Σε περίπτωση αδυναμίας καθορισμού των σχετικών ποσοτήτων βάσει των διαθέσιμων στοιχείων, οι αρχές του ΗΒ θα πρέπει να ζητήσουν από τους παραγωγούς σχιστής αργίλου να αποδείξουν σε ποιο βαθμό το υλικό σχιστής αργίλου που παράγουν είναι (και σε ποιο βαθμό δεν είναι) το υλικό που προσδιορίζεται στην αιτιολογική σκέψη 621 της παρούσας απόφασης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Το καθεστώς ενισχύσεων που συνίσταται στις απαλλαγές από τον φόρο επί των αδρανών υλικών που θεσπίστηκε με το άρθρο 17 παράγραφος 4 στοιχείο α) και παράγραφος 3 στοιχείο στ) σημείο i) του νόμου του προϋπολογισμού του 2001, όπως τροποποιήθηκε με τον νόμο του προϋπολογισμού του 2002 και τον νόμο του προϋπολογισμού του 2007, οι οποίες χορηγούνται για:
   
               α)
            
            
               υλικά που αποτελούνται εξ ολοκλήρου ή κυρίως από σχιστή άργιλο που εξορύσσεται επί τούτου για εμπορική εκμετάλλευση ως αδρανές, συμπεριλαμβανομένης της σχιστής αργίλου που προκύπτει ως υποπροϊόν νέας λατόμευσης άλλων υποκείμενων στον φόρο υλικών, και
            
         
               β)
            
            
               αδρανή που αποτελούνται εξ ολοκλήρου από τα στείρα οιασδήποτε διεργασίας διαχωρισμού από άλλο πέτρωμα της σχιστής αργίλου η οποία εξορύσσεται επί τούτου για εμπορική εκμετάλλευση ως αδρανές μετά την εξόρυξη ή την απόκτησή της μαζί με αυτό το άλλο πέτρωμα,
            
         που τέθηκε σε εφαρμογή από Ηνωμένο Βασίλειο κατά παράβαση του άρθρου 108 παράγραφος 3 της ΣΛΕΕ είναι ασυμβίβαστο με την εσωτερική αγορά.
   2.   Οι φορολογικές απαλλαγές, εξαιρέσεις και ελαφρύνσεις που θεσπίστηκαν με τις κατωτέρω διατάξεις του νόμου του προϋπολογισμού του 2001, όπως τροποποιήθηκε με τον νόμο του προϋπολογισμού του 2002 και τον νόμο του προϋπολογισμού του 2007:
   
               —
            
            
               άρθρο 17 παράγραφος 3 στοιχείο ε) και άρθρο 17 παράγραφος 3 στοιχείο στ) σημεία i) και ii) (εξαιρουμένων των υλικών που απαριθμούνται στο άρθρο 1 παράγραφος 1 της παρούσας απόφασης),
            
         
               —
            
            
               άρθρο 17 παράγραφος 4 στοιχείο α) (εξαιρουμένων των υλικών που απαριθμούνται στο άρθρο 1 παράγραφος 1 της παρούσας απόφασης), άρθρο 17 παράγραφος 4 στοιχείο γ) σημεία i) και ii) και άρθρο 17 παράγραφος 4 στοιχείο στ) (όσον αφορά την άργιλο),
            
         
               —
            
            
               άρθρο 18 παράγραφος 2 στοιχείο β) και
            
         
               —
            
            
               άρθρο 30 παράγραφος 1 στοιχείο β) [κατά τον βαθμό που αφορά μία απαλλασσόμενη διεργασία κατά την έννοια του άρθρου 18 παράγραφος 2 στοιχείο β)
            
         δεν συνιστούν κρατική ενίσχυση.
   Άρθρο 2
   Το Ηνωμένο Βασίλειο της Μεγάλης Βρετανίας και της Βόρειας Ιρλανδίας καταργεί το καθεστώς ενίσχυσης σε ό,τι αφορά τα υλικά που αναφέρονται στο άρθρο 1 παράγραφος 1.
   Άρθρο 3
   Οι μεμονωμένες ενισχύσεις που χορηγήθηκαν βάσει του καθεστώτος που αναφέρεται στο άρθρο 1 παράγραφος 1 δεν συνιστούν ενίσχυση, εάν πληρούν τις ουσιώδεις προϋποθέσεις που ορίζει ο κανονισμός ο οποίος θεσπίστηκε σύμφωνα με το άρθρο 2 του κανονισμού (ΕΚ) αριθ. 994/98 και ίσχυαν κατά τον χρόνο χορήγησης της ενίσχυσης.
   Άρθρο 4
   Οι μεμονωμένες ενισχύσεις που χορηγήθηκαν βάσει του καθεστώτος που αναφέρεται στο άρθρο 1 παράγραφος 1, οι οποίες πληρούν τις προϋποθέσεις που ορίζει κανονισμός ο οποίος θεσπίστηκε σύμφωνα με το άρθρο 1 του κανονισμού (ΕΚ) αριθ. 994/98 και ίσχυαν κατά τον χρόνο χορήγησης της ενίσχυσης ή κάθε άλλου εγκεκριμένου καθεστώτος ενισχύσεων συμβιβάζονται με την εσωτερική αγορά.
   Άρθρο 5
   1.   Το Ηνωμένο Βασίλειο ανακτά από τους δικαιούχους την ασυμβίβαστη ενίσχυση η οποία χορηγήθηκε δυνάμει του καθεστώτος που αναφέρεται στο άρθρο 1 παράγραφος 1.
   2.   Τα ανακτώμενα ποσά ενίσχυσης περιλαμβάνουν τόκους από την ημερομηνία κατά την οποία τέθηκαν στη διάθεση των δικαιούχων μέχρι τον χρόνο της πραγματικής τους ανάκτησης.
   3.   Οι τόκοι υπολογίζονται με τη μέθοδο του ανατοκισμού σύμφωνα με το κεφάλαιο V του κανονισμού (ΕΚ) αριθ. 794/2004 της Επιτροπής (100).
   Άρθρο 6
   1.   Η ανάκτηση της ενίσχυσης που χορηγήθηκε βάσει του καθεστώτος που αναφέρεται στο άρθρο 1 παράγραφος 1 είναι άμεση και πραγματική.
   2.   Το Ηνωμένο Βασίλειο διασφαλίζει την εκτέλεση της παρούσας απόφασης εντός τεσσάρων μηνών από την ημερομηνία της κοινοποίησής της.
   Άρθρο 7
   1.   Εντός δύο μηνών από την κοινοποίηση της παρούσας απόφασης, το Ηνωμένο Βασίλειο υποβάλλει στην Επιτροπή τις ακόλουθες πληροφορίες:
   
               α)
            
            
               κατάλογο όλων των οντοτήτων που παρήγαν το υλικό που αναφέρεται στο άρθρο 1 παράγραφος 1 από την 1η Απριλίου 2002 έως την ημερομηνία υποβολής του καταλόγου·
            
         
               β)
            
            
               για κάθε μία από τις οντότητες που αναφέρονται στο στοιχείο α) ανωτέρω:
               
                           i)
                        
                        
                           τη συνολική ποσότητα υλικού που αναφέρεται στο άρθρο 1 παράγραφος 1, το οποίο αποτελούσε αντικείμενο εμπορικής εκμετάλλευσης από την 1η Απριλίου 2002·
                        
                     
                           ii)
                        
                        
                           το συνολικό ποσό (κεφάλαιο και τόκοι) που θα πρέπει να ανακτηθεί από κάθε δικαιούχο·
                        
                     
         
               γ)
            
            
               λεπτομερή περιγραφή των μέτρων που έχει ήδη λάβει και προγραμματίσει ώστε να συμμορφωθεί με την παρούσα απόφαση·
            
         
               δ)
            
            
               έγγραφα που αποδεικνύουν ότι έχει δοθεί εντολή στους δικαιούχους να επιστρέψουν την ενίσχυση.
            
         2.   Το Ηνωμένο Βασίλειο χρησιμοποιεί όλες τις πιθανές πηγές πληροφοριών για να συντάξει τον κατάλογο των παραγωγών σχιστής αργίλου και της συνολικής ποσότητας υλικών που αναφέρονται στο άρθρο 1 παράγραφος 1, το οποίο αποτελούσε αντικείμενο εμπορικής εκμετάλλευσης εκ μέρους τους από την 1η Απριλίου 2002, από δημόσιες πηγές και εμπιστευτικά φορολογικά μητρώα, όπως: μητρώα φόρων, πωλήσεων και άλλα αρχεία που κατέχουν οι ίδιες οι εταιρείες, φορολογικά μητρώα, συμπεριλαμβανομένων των μητρώων κερδών, των μητρώων των επιχειρήσεων, κτηματολογίων, στατιστικών δεδομένων, αδειών/εγκρίσεων κατασκευής, δεδομένων που κατέχουν τα τοπικά και περιφερειακά συμβούλια, περιλαμβανομένων, χωρίς περιορισμούς των δεδομένων της Υπηρεσίας Her Majesty's Revenues and Customs σχετικά με τον φόρο επί των αδρανών πριν και μετά την 1η Απριλίου 2014, δεδομένα των αρχών χωροταξίας ορυχείων, την Annual Minerals Raised Inquiry, τη βάση δεδομένων BritPits και δεδομένα της British Geological Survey, το UK Minerals Yearbook και τον οδηγό Cornish Building Stone and Slate Guide 2007.
   3.   Το Ηνωμένο Βασίλειο τηρεί ενήμερη την Επιτροπή σχετικά με την πρόοδο των εθνικών μέτρων που λαμβάνονται για την εφαρμογή της παρούσας απόφασης, μέχρις ότου ολοκληρωθεί η ανάκτηση των ενισχύσεων που χορηγήθηκαν βάσει του καθεστώτος που αναφέρεται στο άρθρο 1 παράγραφος 1. Υποβάλλει αμελλητί στην Επιτροπή, κατόπιν αιτήματός της, κάθε πληροφορία σχετικά με τα μέτρα που έχουν ήδη ληφθεί και αυτά που προγραμματίζονται για τη συμμόρφωση με την παρούσα απόφαση.
   Παρέχει επίσης λεπτομερείς πληροφορίες για τα ποσά των ενισχύσεων και των τόκων που έχουν ήδη ανακτηθεί από τους δικαιούχους.
   Άρθρο 8
   Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 27 Μαρτίου 2015.
      
         
            Για την Επιτροπή
         
         Margrethe VESTAGER
         
            Μέλος της Επιτροπής
         
      
   
   
      (1)  ΕΕ C 348 της 28.11.2013, σ. 162.
   
      (2)  ΕΕ C 133 της 5.6.2002, σ. 11.
   
      (3)  Βλέπε υποσημείωση 1.
   
      (4)  Wikipedia: https://en.wikipedia.org/wiki/Construction_aggregate (29 Μαΐου 2013)· FAOterm: http://termportal.fao.org/faoterm/search/pages/termUrl.do?id=204 (29 Μαΐου 2013), Ευρωπαϊκό πρότυπο BSEN 12620:2002· Dictionary of Building, James H. Maclean and John S. Scott, Penguin Books, fourth edition· Oxford Dictionary of Construction, Surveying & Civil Engineering, Christopher Gorse, David Johnston and Martin Pritchard, Oxford University Press 2012· Glossary of Building and Civil Engineering Terms, British Standard Institution, Blackwell Scientific Publications, 1993, 100-4403· http://www.uepg.eu/what-are-aggregates. Βλέπε, επίσης, υπόθεση T-210/02 RENV της 7ης Μαρτίου 2012, British Aggregates Association κατά Επιτροπής, ECLI:EU:T:2012:110, σκέψη 1.
   
      (5)  Το σκυρόδεμα είναι μείγμα αδρανών, τσιμέντου και νερού. Ο σκοπός των αδρανών σε αυτό το μείγμα είναι να παρέχουν άκαμπτο σκελετό και να μειώνουν τον χώρο που καταλαμβάνει η τσιμεντόπαστα.
   
      (6)  Τα αδρανή χρησιμοποιούνται ευρέως σε έργα αποστράγγισης λόγω της υψηλής υδραυλικής αγωγιμότητάς τους.
   
      (7)  Τα αδρανή χρησιμοποιούνται ως βασικό υλικό για στρώσεις βάσεων ή υποβάσεων θεμελίων, οδοστρωμάτων και για έρμα σε σιδηροδρομικές γραμμές. Σε αυτή την περίπτωση, χρησιμοποιούνται για την πλήρωση κενών και την προστασία σωλήνων (σωλήνες που τοποθετούνται για τη μεταφορά επεξεργασμένου νερού ή για την όδευση ηλεκτρικών καλωδίων πρέπει να προστατεύονται από αιχμηρά αντικείμενα στο έδαφος και, για τον λόγο αυτό, τοποθετούνται επάνω και περικλείονται από λεπτόκοκκο αδρανές υλικό, πριν από την επίχωση των τάφρων). Τα αδρανή συμβάλλουν επίσης στη διαμόρφωση σκληρών επιφανειών (αποτρέπουν την άνιση καθίζηση κάτω από το οδόστρωμα ή το κτήριο ή τη σιδηροδρομική γραμμή — Ανασφάλτωτες οδοί και οι χώροι στάθμευσης καλύπτονται με επιφανειακό στρώμα αδρανών για να δημιουργηθεί σταθερότερη επιφάνεια για τα οχήματα, από τα ποδήλατα μέχρι τα φορτηγά οχήματα). Αυτό εμποδίζει τη βύθιση των οχημάτων στο έδαφος, ιδίως σε συνθήκες υγρασίας. Wikipedia: https://en.wikipedia.org/wiki/Construction_aggregate (29 Μαΐου 2013)· http://sustainableaggregates.com/overview/uses.htm (29 Μαΐου 2013).
   
      (8)  Ευρωπαϊκό πρότυπο BSEN 12620:2002.
   
      (9)  UEPG, http://www.uepg.eu/what-are-aggregates, στις 28 Μαρτίου 2013. Βλέπε επίσης, http://www.bgs.ac.uk/planning4minerals/assets/downloads/86210_P4M_A_Guide_On_Aggregates.pdf, σ. 6.
   
      (10)  http://www.bgs.ac.uk/planning4minerals/Resources_1.htm (29 Μαΐου 2013)·http://sustainableaggregates.com/sourcesofaggregates/recycled/rib_introduction.htm (29 Μαΐου 2013)·http://www.uepg.eu/what-are-aggregates (29 Μαΐου 2013).
   
      (11)  Glossary of Building and Civil Engineering Terms, British Standard Institution, Blackwell Scientific Publications, 1993, 630- 3.
   
      (12)  http://sustainableaggregates.com/overview/uses.htm (29 Μαΐου 2013)· HM Customs & Excises — Consultation on a Potential Aggregates Tax — Summary of Replies, Απρίλιος 1999, παράγραφος 18.
   
      (13)  Παραδείγματος χάριν, η άμμος, και συνήθως η πυριτική άμμος, χρησιμοποιείται για την κατασκευή καλουπιών σε χυτήρια. Ένα άλλο παράδειγμα είναι ο ασβεστόλιθος, ή ανθρακικό ασβέστιο. Αφού αλεστεί σε λεπτή σκόνη, χρησιμοποιείται ως λευκαντική ουσία ή πληρωτικό υλικό σε χαρτί, κόλλες, χρώματα, πλαστικά, PVC, οδοντόκρεμες, δισκία φαρμάκων και προϊόντα καθαρισμού. Χρησιμοποιείται επίσης ως πηγή πρόσθετου ασβεστίου σε συμπληρώματα βιταμινών και ιχνοστοιχείων, άλευρα και ζωοτροφές. Η πυριτική άμμος είναι επίσης το κύριο διηθητικό μέσο που χρησιμοποιείται στη βιομηχανία ύδατος για την εξαγωγή στερεών από λύματα.
   
      (14)  Η άσβεστος απορροφάται από τα φυτά (καλλιέργειες ή χλόη) και τα δένδρα, αλλά υπάρχει και η φυσική της απώλεια από το έδαφος με την έκπλυση από τα όμβρια και τη χρήση λιπασμάτων. Αυτό μπορεί να έχει ως αποτέλεσμα αύξηση της οξύτητας, απώλεια γονιμότητας του εδάφους και, σε ορισμένες περιπτώσεις, δυσμενή επίπτωση στη δομή του εδάφους. Για την αποκατάσταση της ισορροπίας, διασπείρεται στα αγροκτήματα «γεωργικός ασβέστης» για τη διατήρηση των αναγκαίων συνθηκών ανάπτυξης των καλλιεργειών ή αγρωστωδών. Η άσβεστος μπορεί να είναι απλώς αλεσμένος ασβεστόλιθος ή δολομίτης (που περιέχει και μαγνήσιο) ή καμένη άσβεστος (ή καμένος δολομίτης) όταν το πέτρωμα θερμαίνεται σε κάμινο.
   
      (15)  MPG6 — Guidelines for Aggregates Provision in England 1994, παράγραφοι 6-123 (23).
   
      (16)  Budget announcement March 2000 — Prudent for a Purpose: Working for a Stronger and Fairer Britain — Chapter 6: Protecting the environment — Regenerating our cities/protecting our countryside — Waste· Aggregates, παράγραφος 6.91· Pre-Budget Report — November 2001 — Chapter 7· Protecting the environment — Protecting Britain's countryside — Aggregates quarrying — The aggregates levy, παράγραφος 7.71· Budget announcement March 2001 — Chapter 6· Protecting the environment, παράγραφος 6.91.
   
      (17)  Επιστολή της 19ης Φεβρουαρίου 2002, που πρωτοκολλήθηκε στις 21 Φεβρουαρίου 2002 με τον αριθμό A/31371, σημείο 4.10.
   
      (18)  Σκοπός της διάταξης αυτής ήταν να καλυφθεί η περίπτωση μεταφοράς των αδρανών από μια εγκατάσταση σε κάποιαν άλλη που ανήκει στην ίδια λατομική επιχείρηση. Η μεταφορά από μια εγκατάσταση σε μια άλλη κανονικά δεν υπόκειται στον ΦΑΥ, σύμφωνα με το άρθρο 19 παράγραφος 3 στοιχείο β) του νόμου του προϋπολογισμού του 2001.
   
      (19)  Οι αρχές του ΗΒ ανέφεραν ότι τα αδρανή αποτελούν αντικείμενο συμφωνίας προμήθειας με τη σύναψη σύμβασης ή τη μεταβίβαση της ιδιοκτησίας τους και τη σύνταξη σχετικού εγγράφου. Το άρθρο 19 παράγραφος 6 του νόμου του προϋπολογισμού του 2001 ορίζει ότι ένα αδρανές υλικό υπόκειται στη συμφωνία κατά τη στιγμή που μπορεί να ταυτοποιηθεί χωριστά. Προβλέπει επίσης ότι, για τους σκοπούς του φόρου, η μεταβίβαση της ιδιοκτησίας της γης στην οποία βρίσκονται τα αδρανή δεν αποτελεί αυτομάτως και προμήθεια των αδρανών.
   
      (20)  Βλέπε άρθρο 48 παράγραφος 2 του νόμου του προϋπολογισμού του 2001: με τον όρο «για κατασκευαστικούς σκοπούς» νοείται η χρησιμοποίηση των αδρανών ως υλικών ή αντιστηριγμάτων στην κατασκευή ή τη βελτίωση οποιουδήποτε δομικού έργου (περιλαμβανομένων των οδών και μονοπατιών, υποστρωμάτων υφιστάμενων ή υπό κατασκευή σιδηροδρομικών γραμμών και επιχώσεων) ή μείξη τους ως μέρος της διεργασίας παραγωγής κονιάματος, σκυροδέματος, πισσούχου ασφαλτομίγματος, σκύρας οδοποιίας ή κάθε παρόμοιου δομικού υλικού.
   
      (21)  Οι επιτρεπόμενες περιστάσεις ορίζονται στο άρθρο 19 παράγραφος 7. Αφορά την περίπτωση κατά την οποία τα αδρανή αναμειγνύονται με φορολογητέα αδρανή τα οποία δεν επιβαρύνονταν προηγουμένως με τον ΦΑΥ και όλη η μείξη πραγματοποιείται σε εγκατάσταση που είναι η εγκατάσταση προέλευσης, σε εγκατάσταση καταχωρισμένη στην ίδια επωνυμία με αυτήν του τόπου προέλευσης ή εγκατάσταση στην οποία έχουν μεταφερθεί τα αδρανή για να υποβληθούν σε απαλλασσόμενη διεργασία, αλλά δεν υποβλήθηκαν σε αυτήν.
   
      (22)  Ο τόπος εκφόρτωσης των αδρανών αντιστοιχεί σε έναν τόπο προέλευσης μόνο για αδρανή που λαμβάνονται από τον θαλάσσιο πυθμένα/τα ύδατα του ΗΒ.
   
      (23)  Βλέπε επίσης υπόμνημα ΦΑΥ 1: Aggregates Levy, Απρίλιος 2011, σημείο 8.1.
   
      (24)  Η τελευταία διάταξη αφορά την περίπτωση όπου το αδρανές υλικό επιστρέφει στο έδαφος από το οποίο εξορύχτηκε και εξακολουθεί να είναι στην ίδια κατάσταση όπως ήταν όταν εξορύχτηκε. Σε αυτή την περίπτωση δεν υφίσταται φορολογητέα προμήθεια αδρανών.
   
      (25)  Βλέπε ανακοίνωση για τον ΦΑΥ 1.
   
      (26)  Οι (γενικοί) κανονισμοί για τον φόρο επί των αδρανών του 2002 (SI 2002/761) ορίζουν τις περιπτώσεις διάθεσης αδρανών στις οποίες μπορεί να χορηγηθεί φορολογική ελάφρυνση. Σύμφωνα με τον κανονισμό 13α, ένα πρόσωπο δικαιούται πίστωση φόρου για κάθε οφειλόμενο ΦΑΥ, όταν τα σχετικά αδρανή διατίθενται (με απόρριψη ή με άλλον τρόπο) με οποιονδήποτε από τους ακόλουθους τρόπους:
   
               «i)
            
            
               επιστρέφεται χωρίς περαιτέρω επεξεργασία στον τόπο προέλευσής του ή σε τόπο που δεν είναι ο τόπος προέλευσής του, αλλά καταχωρίζεται με την ίδια επωνυμία·
            
         
               ii)
            
            
               διατίθεται σε χώρο υγειονομικής ταφής·
            
         
               iii)
            
            
               είναι χαλίκι ή άμμος και χρησιμοποιείται για την αποκατάσταση ακτών σε τόπο που δεν είναι ο τόπος προέλευσής του.».
            
         
      (27)  Ανακοίνωση AGL2 Industrial and Agricultural Processes Relief, διαθέσιμη στον διαδικτυακό τόπο του HM Revenue & Customs.
   
      (28)  Οι απαλλαγές και εξαιρέσεις που προβλέπονται στο άρθρο 17 παράγραφος 3 στοιχείο ε) και στοιχείο στ) σημεία i) και ii) και στο άρθρο 17 παράγραφος 4 στοιχείο α) (εφόσον τα απαλλασσόμενα υλικά αποτελούνται εξ ολοκλήρου από άνθρακα, λιγνίτη, σχιστή άργιλο και σχιστόλιθο που χρησιμοποιούνται ως αδρανή ή αποτελούνται κυρίως από άνθρακα, λιγνίτη, σχιστή άργιλο και σχιστόλιθο), στο άρθρο 17 παράγραφος 4 στοιχείο γ) σημεία i) και ii) (όταν αποτελούνται εξ ολοκλήρου από στείρα), στο άρθρο 17 παράγραφος 4 στοιχείο στ) (όσον αφορά την άργιλο), στο άρθρο 18 παράγραφος 2 στοιχείο β) (εφόσον αφορά απαλλασσόμενη διεργασία η οποία παρέχει υλικά που χρησιμοποιούνται ως αδρανή), καθώς και στο άρθρο 30 παράγραφος 1 στοιχείο β) (εφόσον αφορά απαλλασσόμενη διεργασία κατά την έννοια του άρθρου 18 παράγραφος 2 στοιχείο β) η οποία παρέχει υλικά που χρησιμοποιούνται ως αδρανή) του νόμου του προϋπολογισμού του 2001, όπως τροποποιήθηκε από τον νόμο του προϋπολογισμού του 2002 και τον νόμο του προϋπολογισμού του 2007.
   
      (29)  Κοινοτικό πλαίσιο σχετικά με τις κρατικές ενισχύσεις για την προστασία του περιβάλλοντος (ΕΕ C 37 της 3.2.2001, σ. 3).
   
      (30)  Κοινοτικές κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος (ΕΕ C 82 της 1.4.2008, σ. 1).
   
      (31)  Ο κ. Bird δεν ανέφερε κανένα παράδειγμα ή αποδεικτικό στοιχείο ως προς αυτό.
   
      (32)  Βλ υποσημείωση 31.
   
      (33)  Ενδεικτικά, βλέπε, Competition Commission Aggregates Cement and Ready-mix Concrete Market Investigation, Market Definition working paper της 1ης Νοεμβρίου 2011, σημείο 19 και Provisional Findings Report της 21ης Μαΐου 2013, σημεία 5.5(b), 5.6(b) και 5.24· απόφαση OFT της 2ας Νοεμβρίου 2011, Προταθείσα κοινοπραξία μεταξύ της Anglo American plc και της Lafarge SA, ME/5007/11, σημείο 72.
   
      (34)  Βλέπε συνεκδικασθείσες υποθέσεις C-328/99 και C-399/00, Ιταλία και SIM 2 Multimedia κατά Επιτροπής, Συλλογή 2003, σ. I-4035, σκέψη 35· υπόθεση C-222/04, Cassa di Risparmio di Firenze κ.ά., Συλλογή 2006, σ. I-289, σκέψη 131· και συνεκδικασθείσες υποθέσεις C-393/04 και C-41/05, Air Liquide Industries Belgium, Συλλογή 2006, σ. I-5293, σκέψη 29 και παρατεθείσα νομολογία.
   
      (35)  Υπόθεση C-143/99, Adria-Wien Pipeline, Συλλογή 2001, σ. I-8365, σκέψη 41· βλέπε επίσης υπόθεση C-172/03 Heiser, Συλλογή 2005, σ. I-1627, σκέψη 40· συνεκδικασθείσες υποθέσεις C-182/03 και C-217/03, Βασίλειο του Βελγίου και Forum 187 κατά Επιτροπής, Συλλογή 2006, σ. I-5479, σκέψη 119· υπόθεση C-88/03 Πορτογαλική Δημοκρατία κατά Επιτροπής, Συλλογή 2006, σ. I-7115, σκέψη 54· και συνεκδικασθείσες υποθέσεις C-428/06 έως C-434/06, UGT-Rioja κ.ά., Συλλογή 2008, σ. I-6747, σκέψη 46· υπόθεση T-210/02 RENV, British Aggregates Association κατά Επιτροπής, ECLI:EU:T:2012:110, σκέψη 47· υπόθεση C-487/06 P, British Aggregates Association κατά Επιτροπής, Συλλογή 2008, σ. I-10515, σκέψη 82.
   
      (36)  Υπόθεση Adria-Wien Pipeline που αναφέρεται ανωτέρω στην υποσημείωση 35, σκέψη 42, και υπόθεση Πορτογαλική Δημοκρατία κατά Επιτροπής, που αναφέρεται ανωτέρω στην υποσημείωση 35, σκέψη 52· υπόθεση C-487/06 P, British Aggregates Association κατά Επιτροπής, Συλλογή 2008, σ. I-10515, σκέψη 83.
   
      (37)  Υπόθεση, Πορτογαλική Δημοκρατία κατά Επιτροπής, που προαναφέρθηκε στην υποσημείωση 35, σκέψη 56, και υπόθεση T-308/00, Salzgitter κατά Επιτροπής, Συλλογή 2004, σ. II-1933, σκέψη 81· υπόθεση T-210/02 RENV, British Aggregates Association, ECLI:EU:T:2012:110, σκέψη 49.
   
      (38)  Υπόθεση T-210/02 RENV, British Aggregates Association, ECLI:EU:T:2012:110, σκέψη 51.
   
      (39)  Βλέπε Economic and Fiscal Strategy Report and Financial Statement and Budget Report 1999 — Chapter 5: Building A Fairer Society — Tackling tax abuse· Protecting the environment, σ. 27 «The Government will shortly publish draft legislation for a tax on the extraction of hard rock, sand and gravel used as aggregates» (Η κυβέρνηση θα δημοσιεύσει σύντομα νομοσχέδιο σχετικά με την επιβολή φόρου στην εξόρυξη σκληρού πετρώματος, άμμου και χαλικιού που χρησιμοποιούνται ως αδρανή). Βλέπε επίσης, Budget announcement March 2000 — Prudent for a Purpose: Working for a Stronger and Fairer Britain — Chapter 6: Protecting the environment — Regenerating our cities/protecting our countryside — Waste· Aggregates, παράγραφος 6.91· Pre-Budget Report — November 2001 — Chapter 7· Protecting the environment — Protecting Britain's countryside — Aggregates quarrying — The aggregates levy, παράγραφος 7.71· Budget announcement March 2001 — Chapter 6· Protecting the environment, παράγραφος 6.91· που αποδεικνύει ότι οι αρχές του ΗΒ εξέταζαν ειδικά την επιβολή ενός φόρου μόνο επί των αδρανών.
   
      (40)  υπόθεση T-210/02 RENV, British Aggregates Association, ECLI:EU:T:2012:110, σκέψη 66.
   
      (41)  HM Customs & Excises — Consultation on a Potential Aggregates Tax — Summary of Replies, Απρίλιος 1999, παράγραφος 13.
   
      (42)  Δεν έχουν υποβληθεί στην Επιτροπή τέτοια αποδεικτικά στοιχεία.
   
      (43)  Βλ υποσημείωση 42.
   
      (44)  Έχει υποβληθεί στην Επιτροπή αντίγραφο της ηλεκτρονικής επιστολής.
   
      (45)  Επιχειρηματικό απόρρητο.
   
      (46)  Το Γενικό Δικαστήριο, στην απόφασή του στην υπόθεση T-210/02 RENV αποφάνθηκε ότι «η αρχή της κοινής φορολογίας που διέπει τον AGL στηρίζεται μόνο στην έννοια της εμπορικής εκμεταλλεύσεως στο Ηνωμένο Βασίλειο υλικού υποκειμένου στον φόρο λόγω της ιδιότητάς του ως “αδρανούς υλικού”». Η Επιτροπή θεωρεί ότι η αρχή της κοινής φορολογίας, βάσει αυτού του ορισμού, απαιτεί επιπλέον τη διαπίστωση του πότε «το υλικό “είναι υποκείμενο στον φόρο” ως αδρανές υλικό». Δεδομένου ότι το άρθρο 17 παράγραφος 2 του νόμου του 2001 δεν παρέχει αυθεντικό ορισμό των «υποκείμενων στον φόρο αδρανών υλικών», αλλά τα ορίζει ως μη απαλλασσόμενα από τον φόρο αδρανή και τα αδρανή που περιγράφονται στα στοιχεία β-δ), η αρχή της κοινής φορολογίας που διέπει τον ΦΑΥ, επίσης όπως ορίστηκε από το Γενικό Δικαστήριο, πρέπει αναπόφευκτα να εξαρτάται από τον προσδιορισμό του πότε ένα «υλικό χρησιμοποιείται ως αδρανές».
   
      (47)  Βλ υποσημείωση 39.
   
      (48)  Αιτιολογικές σκέψεις 58 και 59 της απόφασης για την κίνηση της διαδικασίας.
   
      (49)  Βλέπε T-210/02 RENV — British Aggregates κατά Επιτροπής, ECLI:EU:T:2012:110, σκέψη 64.
   
      (50)  Βλέπε T-210/02 RENV — British Aggregates κατά Επιτροπής, ECLI:EU:T:2012:110, σκέψη 55.
   
      (51)  Βλέπε άρθρο 48 παράγραφος 2 του νόμου του προϋπολογισμού του 2001.
   
      (52)  Άρθρο 18 παράγραφος 2 στοιχείο β): κάθε διεργασία εξόρυξης ή με άλλον τρόπο διαχωρισμού μιας ουσίας από ένα αδρανές υλικό (ανεξάρτητα αν είναι μέρος της διεργασίας απόληψής του από το έδαφος ή άλλης διεργασίας). Το άρθρο 18 παράγραφος 3 ορίζει ότι οι σχετικές ουσίες είναι οι ακόλουθες: α) ανυδρίτης· β) πλαστική άργιλος· γ) βαρυτίνες· δ) καολίνης· ε) άστριος· στ) πυρίμαχη άργιλος· ζ) φθορίτης· η) αποχρωστική γαία· θ) ημιπολύτιμοι ή πολύτιμοι λίθοι· ι) ορυκτός γύψος· ια) οποιοδήποτε μέταλλο ή μετάλλευμα· ιβ) μοσχοβίτης· ιγ) περλίτης· ιδ) ποτάσα· ιε) κίσσηρη· ιστ) φωσφορίτες· ιζ) χλωριούχο νάτριο· ιη) τάλκης· ιθ) βερμικουλίτης. Τα στοιχεία δ) και η) του άρθρου 18 παράγραφος 3 απαλείφθηκαν αναδρομικά από την 1η Απριλίου 2002 με τροποποιήσεις που επέφερε ο νόμος του προϋπολογισμού του 2002.
   
      (53)  Το άρθρο 30 παράγραφος 1 στοιχείο β) του νόμου του προϋπολογισμού του 2001 προβλέπει φορολογική ελάφρυνση σε περίπτωση που το υλικό έχει υποβληθεί σε απαλλασσόμενη διεργασία κατά την έννοια του άρθρου 18 παράγραφος 2 στοιχεία α), β) και γ) του νόμου του προϋπολογισμού του 2001, ενώ ήδη υπόκειται στον ΦΑΥ. Αποτυπώνει, συνεπώς, τις απαλλαγές που προβλέπονται στο άρθρο 18 παράγραφος 2.
   
      (54)  Οι εν λόγω ουσίες επωφελούνται επίσης από φορολογική ελάφρυνση, εάν ο φόρος καταβλήθηκε και η απαλλασσόμενη διεργασία πραγματοποιήθηκε μεταγενέστερα [άρθρο 30 παράγραφος 1 στοιχείο β)]. Η αξιολόγηση της εξαίρεσης εφαρμόζεται κατ' αναλογία και στη φορολογική ελάφρυνση.
   
      (55)  Αιτιολογική σκέψη 73 της απόφασης για την κίνηση της διαδικασίας.
   
      (56)  Βλέπε Glossary of Building and Civil Engineering Terms, British Standard Institution, Blackwell Scientific Publications, 1993, 630-3007 και 630-3013.
   
      (57)  Αιτιολογική σκέψη 83 της απόφασης για την κίνηση της διαδικασίας.
   
      (58)  Αποσπάσματα (της 30ής Οκτωβρίου 2002) από τον ιστότοπο του Alfred McAlpine
   Δημοσιεύθηκε στη διαδικτυακή διεύθυνση: http://www.amslate.com/applications/ima/ima.sbtml· Αποσπάσματα από το «Construction Raw Materials Policy and Supply Practices in Northwestern Europe — Facts and Figures — England, Scotland and Wales (Great Britain), British Geological Survey Commissioned Report CR/02/082N» που ανατέθηκε από το Road and Hydraulic Engineering Institute του Υπουργείου Δημοσίων Έργων και Διαχείρισης των Υδάτων των Κάτω Χωρών, σ. 50· Έγγραφο του Geoff Topham της βιομηχανίας αδρανών υλικών σχετικά με την εξορυκτική δραστηριότητα στο Holme Park Quarry, της 19ης Ιουνίου 2002.
   
      (59)  Δεν αναφέρθηκαν παραδείγματα σχετικών λατομείων.
   
      (60)  Ενδεικτικά, βλέπε, http://www.honister.com/·http://www.callywithquarry.co.uk/quarry
   
      (61)  «Survey of Arisings and Use of Secondary Materials as Aggregates in England and Wales in 2001» Symonds Group, Νοέμβριος 2002.
   
      (62)  Αδρανές υλικό σχιστόλιθου χρησιμοποιήθηκε αντί του αδρανούς υλικού ανώτερης ποιότητας στην παρακαμπτήρια οδό Α55 του Bangor (με τη χρήση 155 000 τόνων αποβλήτων σχιστόλιθου) και χρησιμοποιείται σε ευρεία κλίμακα στη Βόρεια Ουαλία για κοινές επιχώσεις και αναχώματα.
   
      (63)  […] εκτιμά ότι το κόστος παραγωγής αδρανούς σχιστόλιθου είναι 6,50 στερλίνες ανά τόνο, εκ των οποίων περίπου 5 στερλίνες ανά τόνο είναι το κόστος της θραύσης. […] εκτίμησε ότι το κόστος παραγωγής ενός τόνου αδρανών σχιστόλιθου είναι 5,69 στερλίνες.
   
      (64)  Βλ. υποσημείωση 60.
   
      (65)  Έκθεση που συνέταξε το 2003 η Βρετανική Γεωλογική Εταιρεία για λογαριασμό των φορολογικών αρχών του Ηνωμένου Βασιλείου ως βοήθημα των εφοριακών υπαλλήλων σχετικά με την εφαρμογή των φοροαπαλλαγών για τον σχιστόλιθο, τη σχιστή άργιλο και την άργιλο με ορθό από γεωλογική άποψη τρόπο.
   
      (66)  Ο βαθμός στον οποίο μπορεί το υλικό να σχιστεί με ευκολία κατά μήκος πυκνών παράλληλων επιπέδων.
   
      (67)  Τα στοιχεία προέρχονται από δημόσιες πηγές πληροφοριών, όπως το διαδίκτυο.
   
      (68)  Δεν είναι σαφές από τα στοιχεία που υποβλήθηκαν τι υλικό παράγει πράγματι ένα λατομείο, αν και στον κατάλογο εμφανίζεται ως λατομείο παραγωγής σχιστής αργίλου.
   
      (69)  Τα υπερκείμενα είναι τα υλικά που βρίσκονται επάνω από το ορυκτό που επιθυμεί να εξορύξει η λατομική επιχείρηση.
   
      (70)  Βλ. υποσημείωση 64.
   
      (71)  Υπόθεση T-210/02 RENV, British Aggregates Association, ECLI:EU:T:2012:110, σκέψη 72.
   
      (72)  Βλέπε πίνακα στην αιτιολογική σκέψη 143.
   
      (73)  Βλ. υποσημείωση 67.
   
      (74)  Στοιχεία διαθέσιμα στη διεύθυνση: http://www.brauntonaggregates.co.uk/technical-details.html, πρόσβαση στις 11 Μαρτίου 2015.
   
      (75)  Σύμφωνα με τα στοιχεία που υπέβαλαν οι αρχές του ΗΒ, ο καολίνης είναι λεπτόκοκκη ιζηματογενής άργιλος αποτελούμενη από καολινίτη. Χρησιμοποιείται στην παραγωγή πορσελάνης και χαρτιού γλασέ, ιατροτεχνολογικών προϊόντων και καλλυντικών.
   
      (76)  Η πλαστική άργιλος είναι λεπτόκοκκη καολινική ιζηματογενής άργιλος, που συνήθως αποτελείται κατά 20-80 % από καολινίτη, κατά 10-25 % από μαρμαρυγία και κατά 6-65 % από χαλαζία. Χρησιμοποιείται στην παραγωγή κεραμικών προϊόντων για να προσδώσει πλαστικότητα και αντοχή ακαμίνευτου υλικού.
   
      (77)  British Geological Survey, Mineral Planning Factsheet, Construction aggregates, σ. 3.
   
      (78)  Υπόθεση T-210/02 RENV, British Aggregates Association, ECLI:EU:T:2012:110, σκέψεις 89 — 90.
   
      (79)  Βλ. υποσημείωση 77.
   
      (80)  Argon Oxygen Decarburisation (Απανθράκωση αργού οξυγόνου).
   
      (81)  Οδηγία 2006/21/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, σχετικά με τη διαχείριση των αποβλήτων της εξορυκτικής βιομηχανίας και την τροποποίηση της οδηγίας 2004/35/ΕΚ — Δήλωση του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 102 της 11.4.2006, σ. 15).
   
      (82)  Βλέπε Glossary of Building and Civil Engineering Terms, British Standard Institution, Blackwell Scientific Publications, 1993, 630-3006· βλέπε επίσης τα στοιχεία που υπέβαλε η βρετανική ένωση αδρανών υλικών στην απάντησή της στο Δικαστήριο στην υπόθεση T-210-02: Construction Raw Materials Policy and Supply Practices in Northwestern Europe — Facts and Figures — England, Scotland and Wales (Great Britain), British Geological Survey Commissioned Report CR/02/082N ανατεθείσα από το Road and Hydraulic Engineering Institute του Υπουργείου Δημοσίων Έργων και Διαχείρισης των Υδάτων των Κάτω Χωρών, σ. 50.
   
      (83)  Βλ. υποσημείωση 64.
   
      (84)  Βλέπε απόφαση στην υπόθεση SA. 18859 — Απαλλαγή από τον φόρο επί των αδρανών υλικών (Aggregates Levy) στη Βόρεια Ιρλανδία (ex N 2/04), http://ec.europa.eu/competition/state_aid/cases/241379/241379_1594138_163_2.pdf
   
      (85)  Βλέπε υπόθεση C-199/06 CELF, Συλλογή 2008, σ. I-469 σκέψεις 61 και 64.
   
      (86)  Βλέπε υπόθεση C-199/06 CELF, Συλλογή 2008, σ. I-469 σκέψεις 63 και 66 έως 68.
   
      (87)  Ανακοίνωση της Επιτροπής για τον καθορισμό των εφαρμοστέων κανόνων για την αξιολόγηση παράνομης κρατικής ενίσχυσης (ΕΕ C 119 της 22.5.2002, σ. 22).
   
      (88)  Αιτιολογική σκέψη 150 της απόφασης για την κίνηση της διαδικασίας.
   
      (89)  Δεν υποβλήθηκε κανένα αποδεικτικό στοιχείο.
   
      (90)  Βλ. υποσημείωση 77.
   
      (91)  Βλ. υποσημείωση 77.
   
      (92)  Συνεκδικασθείσες υποθέσεις T-254/00, T-270/00 και T-277/00, Hotel Cipriani κ.λπ., ECLI:EU:T:2008:537, σκέψη 337.
   
      (93)  Υπόθεση T-210/02 RENV, British Aggregates Association, ECLI:EU:T:2012:110, σκέψη 89.
   
      (94)  Βλ. υποσημείωση 77.
   
      (95)  Βλέπε υπόθεση C-70/72, Επιτροπή κατά Γερμανίας, Συλλογή 1973, σ. 813, σκέψη 13.
   
      (96)  Βλέπε συνεκδικασθείσες υποθέσεις C-278/92, C-279/92 και C-280/92, Ισπανία κατά Επιτροπής, Συλλογή 1994, σ. Ι-4103, σκέψη 75.
   
      (97)  Βλέπε απόφαση C-75/97, Βέλγιο κατά Επιτροπής, Συλλογή 1999, σ. Ι-3671, σκέψεις 64 και 65.
   
      (98)  Κανονισμός (ΕΚ) αριθ. 659/1999 του Συμβουλίου της 22ας Μαρτίου 1999 για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83 της 27.3.1999, σ. 1).
   
      (99)  Κανονισμός (ΕΚ) αριθ. 994/98 του Συμβουλίου, της 7ης Μαΐου 1998, για την εφαρμογή των άρθρων 92 και 93 της Συνθήκης για την ίδρυση της Ευρωπαϊκής Κοινότητας σε ορισμένες κατηγορίες οριζόντιων κρατικών ενισχύσεων (ΕΕ L 142 της 14.5.1998, σ. 1).
   
      (100)  Κανονισμός (ΕΚ) αριθ. 794/2004 της Επιτροπής, της 21ης Απριλίου 2004, σχετικά με την εφαρμογή του κανονισμού (ΕΚ) αριθ. 659/1999 του Συμβουλίου για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 140 της 30.4.2004, σ. 1).